Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_426.txt	បន្ទាប់ពីមិនទទួលបានការគាំទ្រជាបេក្ខភាពនាយករដ្ឋមន្រ្តីរបស់មេដឹកនាំបក្សឆ្ពោះទៅមុខ លោក Pita Limjaroenrat មានការលើកឡើងថា បក្សភឿថៃនឹងបង្កើតសម្ព័ន្ធថ្មីមួយដោយអវត្តមានបក្សឆ្ពោះទៅមុខ។ ជុំវិញរឿងនេះ អគ្គលេខាធិការបក្សឆ្ពោះទៅមុខបានចេញមុខបដិសេដ ហើយត្រូវមានការពិភាក្សាពីបក្សចម្រុះទាំងប្រាំបីជាមុនសិន។	ស្របពេលបក្សឆ្ពោះទៅមុខទំនងមិនអាចដឹកនាំរដ្ឋាភិបាល លទ្ធភាពមានកាន់តែខ្ពស់ដែលបក្សភឿថៃបង្កើតសម្ព័ន្ធមួយឡើងជំនួស ដោយមិនមានបក្សឆ្ពោះទៅមុខចូលរួមដើម្បីឈានទៅដឹកនាំ និងបង្កើតរដ្ឋាភិបាលថ្មី ។ ជុំវិញរឿងនេះ លោក Chaitawat Tulaton អគ្គលេខាធិការបក្សឆ្ពោះទៅមុខបានបដិសេធ។ លោកបញ្ជាក់ថា បក្សចម្រុះទាំងប្រាំបីនឹងត្រូវពិភាក្សាជាមុនសិន បើទោះបីជាលោក Pita ត្រូវបានបដិសេធដោយសមាជិកសភាក្លាយជានាយរដ្ឋមន្រ្តីក្តី។ កន្លងមក លោកស្រី Paetongtarn Shinawatra ដែលជាកូនអតីតនាយករដ្ឋមន្ត្រីថៃ ថាក់ស៊ីន ស៊ីណាវ៉ាត់ ធ្លាប់បាននិយាយថា បក្សភឿថៃនឹងស្នើលោក Srettha Thavisin ជាបេក្ខភាពនាយករដ្ឋមន្ត្រី ប្រសិនបើសម័យប្រជុំពេញអង្គបោះឆ្នោតជ្រើសនាយករដ្ឋមន្ត្រី បន្តបដិសេធមេដឹកនាំបក្សឆ្ពោះទៅមុខ Pita Limjaroenrat នៅជុំទីពីរ។ នៅថ្ងៃទី១៩ ខែកក្កដា សភាថៃ បានបោះឆ្នោតបដិសេធការស្នើបេក្ខភាពលោក Pita Limjaroenrat ជានាយករដ្ឋមន្រ្តីជាលើកទី២។ មូលហេតុដែលធ្វើឱ្យលោក Pita មិនទទួលបានគាំទ្រពីសមាជិកព្រឹទ្ធសភា និងសមាជិករដ្ឋសភាខ្លះ ដោយសារលោកមានបំណងកែប្រែច្បាប់ស្តីពីការប្រមាថព្រះមហាក្សត្ ព្រមទាំងបញ្ហាដែលលោកជាប់ពាក់ព័ន្ធនិងភាគហ៊ុនទូរទស្សន៍ ។ ជុំវិញការជំទាស់លោក Pita ឈរជាបេក្ខភាពនាយរដ្ឋមន្ត្រី មានការតវ៉ាពីម្ចាស់ឆ្នោប្រមាណជា២០០ ទៅ ៣០០នាក់ នៅទីលានប្រជាធិបតេយ្យដើម្បីប្រឆាំងនឹងការសម្រេចចិត្តរបស់តុលាការធម្មនុញ្ញក្នុងការព្យួរ លោក Pita និងការសម្រេចចិត្តរបស់សភាដែលរារាំងការតែងតាំង។ ក្រុមអ្នកតវ៉ាបានអះអាងថា ការតវ៉ាបន្ទាប់ទំនងជាកើតឡើងនៅចុងសប្តាហ៍នេះ ខណៈពេលដែលសភានឹងបើកការប្រជុំដើម្បីបោះឆ្នោតជ្រើសរើសនាយករដ្ឋមន្ត្រីនៅថ្ងៃទី ២៧ ខែកក្កដា។ នេះបើតាមសារព័ត៌មានថៃ ThaiEnquirer៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4260.txt	យោងតាមរបាយការណ៍ប្រចាំខែរបស់អង្គការនៃប្រទេសនាំចេញប្រេង (OPEC) តម្រូវការប្រេងនៅឆ្នាំ ២០២៣ នឹងបន្តកើនឡើង ២,២៥លានបារ៉ែលក្នុងមួយថ្ងៃ ឬប្រមាណ ២,៣ភាគរយ ។ កាលពីឆ្នាំ២០២២ តម្រូវការប្រេងកើនឡើង ២,៥៥លានប៉ារ៉ែលក្នុងមួយថ្ងៃ។	វិបត្តិថាមពលបានជះឥទ្ធិពលយ៉ាងខ្លាំងដល់សេដ្ឋកិច្ចពិភពលោក នៅឆ្នាំ ២០២២។ តម្លៃប្រេងបានកើនឡើងដោយសារប្រទេសផលិតប្រេងបានកាត់បន្ថយទិន្នផល ព្រោះតែមានសង្គ្រាមរុស្ស៊ី-អ៊ុយក្រែន បណ្តាលឱ្យមានការលំបាកក្នុងច្រវាក់ផ្គត់ផ្គង់សកល។ នៅឆ្នាំ ២០២៣ ត្រូវបានព្យាករថាបញ្ហាថាមពល ជាពិសេសការផ្គត់ផ្គង់ប្រេងនឹងនៅតែជាបញ្ហាប្រឈម ហើយតម្លៃប្រេងនឹងបន្តកើនឡើងក្នុងបរិបទនៃទីផ្សារ និងការប្រែប្រួលភូមិសាស្ត្រនយោបាយជាច្រើនក្នុងពិភពលោក។ លោក Fatih Birol ប្រធានទីភ្នាក់ងារថាមពលអន្តរជាតិបានព្យាករថា ទីផ្សារឧស្ម័នធម្មជាតិរាវលើសកលលោកនឹងកាន់តែខ្វះខាតនៅឆ្នាំក្រោយ ជាមួយនឹងការកើនឡើងនៃការនាំចូលរបស់អឺរ៉ុប និងតម្រូវការរបស់ប្រទេសចិន។ ប្រធានទីភ្នាក់ងារថាមពលអន្តរជាតិរូបនេះបានលើឡើងថា ៖«ពិភពលោកគឺស្ថិតនៅចំកណ្តាលនៃវិបត្តិថាមពលពិភពលោកពិតប្រាកដដំបូងគេ ហើយវិបត្តិថាមពលបច្ចុប្បន្នអាចជាចំណុចរបត់មួយក្នុងប្រវត្តិសាស្ត្រដើម្បីលើកកម្ពស់ប្រភពថាមពលស្អាត និងបង្កើតប្រព័ន្ធថាមពលប្រកបដោយនិរន្តរភាព និងសុវត្ថិភាព»។ បើតាមលោក Fatih Birol សន្តិសុខថាមពលគឺជាកត្តាជំរុញដំបូងនៃការផ្លាស់ប្តូរថាមពល ខណៈដែលប្រទេសនានាមើលឃើញថាបច្ចេកវិទ្យាថាមពល និងប្រភពកកើតឡើងវិញជាដំណោះស្រាយចំពោះវិបត្តិ។ ទីភ្នាក់ងារថាមពលអន្តរជាតិរំពឹងថាការប្រើប្រាស់ឧស្ម័នសកលនឹងធ្លាក់ចុះ ០,៨ភាគរយក្នុងឆ្នាំនេះ នឹងកើនឡើងត្រឹមតែ ០,៤ភាគរយនៅឆ្នាំក្រោយ។ ទន្ទឹមនេះ អ្នកជំនាញបានព្យាករថា តម្លៃប្រេងនឹងកើនឡើងដល់ជិត ៩០ដុល្លារក្នុងមួយបារ៉ែលនៅមុនដំណាច់ឆ្នាំ ហើយឡើងដល់ប្រហែល ១០០ដុល្លារក្នុងមួយបារ៉ែលក្នុងត្រីមាសទី១ ឆ្នាំ ២០២៣។ ការរំពឹងទុកនេះ ដោយសារតែការងើបឡើងវិញនៃសកម្មភាពសេដ្ឋកិច្ចចិន និង ការបរាជ័យនៅក្នុងការសម្រេចចិត្តរបស់ក្រុមប្រទេស G7 អូស្ត្រាលី និងសហភាពអឺរ៉ុបក្នុងការដាក់ពិដានលើតម្លៃប្រេងឆៅរបស់រុស្ស៊ីរួមជាមួយនឹងកង្វះខាតផលិតកម្ម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4261.txt	Signature Bank គឺជាធនាគារដែលពិភពលោកស្គាល់តាមរយៈរូបិយប័ណ្ណគ្រីបតូ ត្រូវបានអាជ្ញាធរញូវយ៉កប្រកាសបិទទ្វារកាលពីថ្ងៃទី ១២ ខែមីនា។ ការបិទទ្វារនេះកើតឡើងពីរថ្ងៃបន្ទាប់ពីធនាគារ Silicon Valley បានដួលរលំដោយសារក្ស័យធន។	បើតាមនាយកដ្ឋានសេវាហិរញ្ញវត្ថុញូវយ៉ក សាជីវកម្មធានារ៉ាប់រងប្រាក់បញ្ញើសហព័ន្ធអាម៉េរិក (FDIC) បានកាន់កាប់ទ្រព្យសម្បត្តិរបស់ Signature ដោយមានទ្រព្យសកម្មចំនួន ១១០ពាន់លានដុល្លារ និងប្រាក់បញ្ញើចំនួន ៨៨.៦ពាន់លានដុល្លារគិតត្រឹមចុងឆ្នាំ២០២២។ ភាគហ៊ុនរបស់ធនាគារនេះ កាលពីថ្ងៃទី១០ ខែមីនាបានធ្លាក់ចុះ ២៣ភាគរយដែលជាតួលេខដ៏អាក្រក់បំផុតចាប់តាំងពីការចុះបញ្ជីក្នុងឆ្នាំ ២០០៤ បន្ទាប់ពីលេចឡើងព័ត៌មានអំពីធនាគារ Silicon Valley ប្រកាសក្ស័យធន។ Signature Bank ជាករណីនៃការដួលរលំដ៏ធំបំផុតទីបីនៅក្នុងប្រវត្តិសាស្ត្រនៃវិស័យធនាគារអាម៉េរិក បន្ទាប់ពី Washington Mutual ក្នុងឆ្នាំ ២០០៨ និងធនាគារ Silicon Valley នៅថ្ងៃទី១០ ខែមីនាថ្មីៗនេះ។ ដើមទុនដែលផ្ញើរនៅធនាគារអាម៉េរិកត្រូវបានអ្នកវិនិយោគដកហូតមកវិញអស់ជាង ១០០ពាន់លានដុល្លារកាលពីសប្តាហ៍មុន បន្ទាប់ពីលេចឮព័ត៌មានអំពីធនាគារ Silicon Valley ដែលជំរុញឱ្យអាជ្ញាធរប្រកាសជាបន្ទាន់នូវវិធានការណ៍ដើម្បីការពារការដកដើមទុនពីធនាគារ និងស្ដារទំនុកចិត្តលើប្រព័ន្ធធនាគារឡើងវិញ។ បន្ទាប់មានការដួលរលំនៃធនាគារចំនួន២នៅអាម៉េរិក គេសង្កេតឃើញសន្ទុះនៃការជួយដូរប្រាក់ដុល្លារមានការធ្លាក់ចុះជាបន្តបន្ទាប់។ នៅព្រឹកថ្ងៃទី១៣ ខែមីនា សន្ទស្សន៍ជួញដូរប្រាក់អឺរ៉ូបានកើនឡើង០,៤៤ភាគរយដែលស្មើ ១,០៦៩អឺរ៉ូក្នុង១ ដុល្លារ ខណៈដែលប្រាក់ផោនកំពុងជួញដូរនៅ ១,២០៨៥ផោនក្នុង១ដុល្លារកើនឡើង ០,៤៧ភាគរយ។ ចំណែកឯប្រាក់ដុល្លារអូស្រ្តាលីបានកើនឡើង ០,៧៩ភាគរយ ពី ០,៦៦៣ដុល្លារអូស្រ្តាលីក្នុង ១ដុល្លារអាម៉េរិក។ ជាមួយការការដួលរលំនៃធនាគារនេះ ធនាគារកណ្តាលអាម៉េរិក(Fed ) ត្រូវរំពឹងថា នឹងមានភាពទន់ភ្លន់ក្នុងការបង្កើនអត្រាការប្រាក់ជាមួយនឹងការកើនឡើងត្រឹម ០,៥ភាគរយប៉ុណ្ណោះនៅក្នុងខែនេះ រួមជាមួយនឹងទិន្នន័យអតិផរណាត្រូវបានគេរំពឹងថានឹងចេញផ្សាយនៅថ្ងៃទី១៤ខែមីនា។ ជុំវិញការបិទទ្វារនេះដែរ មន្ត្រីជាន់ខ្ពស់អាម៉េរិកបានបញ្ជាក់ថា រាល់ការដាក់ប្រាក់នៅធនាគារ Signature Bank និង Silicon Valley Bank នឹងត្រូវបានធានា រួមទាំងអ្នកដែលមិនមានការធានារ៉ាប់រងក្រោមបទប្បញ្ញត្តិរបស់ FDIC ដែលមានចំនួនទឹកប្រាក់ច្រើនជាង ២៥០ពាន់ដុល្លារ។ មន្រ្តីរូបនោះបន្តថា ទាំងនេះគ្រាន់តែជាវិធានការដើម្បីការពារអ្នកដាក់ប្រាក់បញ្ញើ ធ្វើឱ្យប្រព័ន្ធហិរញ្ញវត្ថុមានស្ថេរភាព ហើយរដ្ឋាភិបាលមិនមានគម្រោងជួយសង្គ្រោះធនាគារនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4262.txt	ខណៈដែលពិភពលោកកំពុងឈានចូលដល់យុគសម័យនៃការប្រើប្រាស់រថយន្តអគ្គិសនី ការផលិតថ្ម អាគុយបានក្លាយទៅជាអាទិភាពសម្រាប់ប្រទេសជាច្រើន។ ដើម្បីបំពេញតម្រូវការខ្សែច្រវាក់ផ្គត់ផ្គង់ពិភពលោក បច្ចុប្បន្នចិនបាននាំមុខបណ្តាប្រទេសផ្សេងៗក្នុងការផលិតថ្ម អាគុយរថយន្តអគ្គិសនី។	បើតាមទិន្នន័យ និងការព្យាករពីការវាយតម្លៃខ្សែច្រវាក់ផ្គត់ផ្គង់ថ្មលីចូម-អ៊ីយ៉ុងរបស់ BloombergNEF ដែលបង្ហាញពីសមត្ថភាពផលិតថ្ម អាគុយរថយន្តអគ្គិសនីរបស់ប្រទេសនាំមុខគេក្នុងឆ្នាំ ២០២២ និង ២០២៧ ចិនមានសមត្ថភាពផលិតថ្ម អាគុយរថយន្តអគ្គិសនី ច្រើនជាងប្រទេសដទៃទៀតក្នុងពិភពលោករួមបញ្ចូលគ្នាកាលពីឆ្នាំ២០២២ ។ ជាមួយនឹងសមត្ថភាពជិត៩០០ជីហ្គាវ៉ាត់ម៉ោង (GWh) ដែលស្មើនឹង ៧៧ភាគរយនៃសមត្ថភាពថាមពលសរុបទូទាំងពិភពលោក បច្ចុប្បន្ននេះចិនមានក្រុមហ៊ុន៦ ក្នុងចំណោមក្រុមហ៊ុនផលិតថ្ម អាគុយរថយន្តអគ្គិសនីធំជាងគេទាំង១០នៅលើពិភពលោក។ ចិនក៏ជាទីផ្សាររថយន្តអគ្គិសនីដ៏ធំបំផុតរបស់ពិភពលោកដែលដណ្តើមទីផ្សារបានចំនួន ៥២ភាគរយនៃការលក់ទូទាំងពិភពលោកក្នុងឆ្នាំ ២០២១។ ប៉ូឡូញជាប់ចំណាត់ថ្នាក់ទី២ ក្នុងសមត្ថភាពផលិតថ្មរថយន្តអគ្គិសនីនៅឆ្នាំ ២០២២ ទោះបីជាសមត្ថភាពរបស់វាមានត្រឹមតែជិតមួយភាគដប់នៃប្រទេសចិនក៏ដោយ។ ប៉ូឡូញគឺជាទីតាំងរបស់រោងចក្រទំនើប Wroclaw របស់ក្រុមហ៊ុន LG Energy Solution ដែលជារោងចក្រថាមពលថ្មរថយន្តអគ្គិសនីធំជាងគេនៅអឺរ៉ុប និងជារោងចក្រធំបំផុតមួយនៅក្នុងពិភពលោក។ សរុបមក បណ្តាប្រទេសអឺរ៉ុបមានត្រឹមតែ ១៥ភាគរយនៃសមត្ថភាពផលិតថ្មរថយន្តអគ្គិសនីសាកលសរុបក្នុងឆ្នាំ ២០២២។ ថ្វីត្បិតតែនៅឆ្ងាយពីចិន ប៉ុន្តែអាម៉េរិកក៏ជាប្រទេសផលិតថ្មនាំមុខគេមួយរបស់ពិភពលោកផងដែរ។ គិតត្រឹមឆ្នាំ ២០២២ ប្រទេសនេះមានរោងចក្រថ្មធំចំនួន៨ កំពុងដំណើរការ ដែលភាគច្រើនមានទីតាំងនៅភាគភាគលិច និងខាងត្បូងនៃប្រទេស។ នៅឆ្នាំ ២០២៧ សមត្ថភាពផលិតថ្មសកលត្រូវបានព្យាករថានឹងកើនឡើង៨ដង។ បើតាមការព្យាករ នៅឆ្នាំនេះចិននៅនឹងបន្តជាអ្នកនាំមុខបន្ទាប់ដោយអាម៉េរិក អាល្លឺម៉ង់ និងហុងគ្រី។ សមត្ថភាពរបស់អាម៉េរិកត្រូវបានគេព្យាករថានឹងកើនឡើងជាង១០ដងក្នុងរយៈពេល៤ឆ្នាំខាងមុខ។ ការលើកទឹកចិត្តផ្នែកពន្ធសម្រាប់យានយន្តអគ្គិសនីពីច្បាប់កាត់បន្ថយអតិផរណាថ្មីដែលបានអនុម័តកាលពីឆ្នាំ២០២២ នឹងជំរុញការផលិតអាគុយអគ្គិសនីនៅក្នុងប្រទេសកើនឡើង។ ទន្ទឹមនេះក្រុមហ៊ុន Ford ក្រុមហ៊ុន General Motors ក្រុមហ៊ុនអាស៊ីរួមមាន Toyota ក្រុមហ៊ុន SK Innovation និង LG Energy Solution ដែលទាំងអស់នេះបានប្រកាសពីការវិនិយោគលើការផលិតថ្មនៅអាម៉េរិកក្នុងរយៈពេលប៉ុន្មានខែថ្មីៗនេះ។ ចំណែកឯអឺរ៉ុបវិញ រោងចក្រផលិតថ្មរថយន្តអគ្កិសនីបច្ចុប្បន្ន និងអនាគតនៅអឺរ៉ុបគឺមកពីបណ្តាក្រុមហ៊ុនបរទេស និងអឺរ៉ុប រួមទាំងក្រុមហ៊ុន Volkswagen របស់អាល្លឺម៉ង់ CATL របស់ចិន និងក្រុមហ៊ុន SK Innovation របស់កូរ៉េខាងត្បូង។ បើតាម Bloomberg ដើម្បីប្រកួតប្រជែងជាមួយចិន អាម៉េរិកត្រូវវិនិយោគទឹកប្រាក់៨៧ពាន់លានដុល្លារ ខណៈអឺរ៉ុបចំនួន ១០២ពាន់លានដុល្លារ ដើម្បីអាចបំពេញតម្រូវការក្នុងស្រុកជាមួយនឹងខ្សែច្រវាក់ផ្គត់ផ្គង់ក្នុងស្រុកនៅឆ្នាំ ២០៣០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4263.txt	ថៃ នាពេលថ្មីៗនេះ បានអនុម័តសំណើកាត់បន្ថយពន្ធប្រើប្រាស់ពិសេសលើអាគុយរថយន្តអគ្គិសនីដែលបច្ចុប្បន្ន ៨ភាគរយ មកនៅត្រឹម ១ភាគរយ ព្រមទាំងសន្យាឧបត្ថម្ភធនរហូតដល់២៤ពាន់លានបាត (៧៣០លានដុល្លារ) សម្រាប់ឧស្សាហកម្មផលិតអាគុយរថយន្តអគ្គិសនី។	គណៈកម្មាធិការជាតិសម្រាប់គោលនយោបាយយានយន្តអគ្គិសនីក្នុងប្រទេសថៃ បានអនុម័តលើសំណើកាត់បន្ថយពន្ធគយលើអាគុយរថយន្តអគ្គិសនី ថែមទាំងឧត្ថម្ភធនចំពោះឧស្សាហកម្មផលិតរថយន្តអគ្គិសនី។ រដ្ឋមន្ត្រីក្រសួងថាមពលថៃ លោក Supattanapong Punmeechaow បានអះអាងថា ការឧបត្ថម្ភធននេះ នឹងជួយកាត់បន្ថយតម្លៃអាគុយអគ្គិសនី ដែលនឹងជំរុញឧស្សាហកម្មផលិតរថយន្តអគ្គិសនីនៅក្នុងប្រទេសមួយនេះ ហើយចំនួននៃការឧបត្ថម្ភធនដែលផ្តល់ជូន នឹងអាស្រ័យលើទំហំថ្ម ឬអាគុយដែលបានផលិត។ លោក Supattanapong Punmeechaow បានបញ្ជាក់ថា ៖« ក្រុមហ៊ុនផលិតអាគុយរថយន្តអគ្គិសនីដែលមានសមត្ថភាពផលិតតិចជាង ៨ជីហ្គាវ៉ាត់ម៉ោង (GWh) នឹងទទួលបានប្រាក់ឧបត្ថម្ភចន្លោះពី ៤០០ បាតទៅ ៦០០បាត ខណៈដែលក្រុមហ៊ុនដែលមានសម្ថភាពផលិតលើសពី ៨ជីហ្គាវ៉ាត់ម៉ោង នឹងទទួលបានប្រាក់ឧបត្ថម្ភធន ៦០០បាត ទៅ ៨០០បាតក្នុង ១គីឡូវ៉ាត់ម៉ោង(kWh) »។ ជាមួយគ្នានេះ រដ្ឋាភិបាលថៃកំពុងពន្លឿនការអភិវឌ្ឍន៍ថាមពលកកើតឡើងវិញ សេដ្ឋកិច្ចបៃតង និងឧស្សាហកម្មរថយន្តអគ្គិសនីក្រោមគោលនយោបាយ 30@30 របស់ខ្លួន ដើម្បីលើកកម្ពស់ប្រទេសថៃ នឹងក្លាយទីតាំងសម្រាប់ផលិតកម្មរថយន្តអគ្គិសនីនៅក្នុងតំបន់អាស៊ាន។ គោលនយោបាយ 30@30 កំណត់ថា ថៃត្រូវតែបង្កើនសមត្ថភាពផលិតយានយន្តគ្មានការបំភាយឧស្ម័នឱ្យបាន ៣០ភាគរយនៅឆ្នាំ ២០៣០។ ទោះជាយ៉ាងណាក៏ដោយ បច្ចុប្បន្នថៃនៅតែប្រឈមនឹងតម្លៃខ្ពស់សម្រាប់ថាមពលកកើតឡើងវិញ និងសេវាសាកថ្ម។ លើសពីនេះ ទុនបម្រុងនីកែល ដែលជាវត្ថុធាតុដើមសំខាន់សម្រាប់ផលិតថ្មមានមិនច្រើននៅក្នុងប្រទេសថៃ ដែលធ្វើឲ្យប្រទេសនេះពិបាកទាក់ទាញវិនិយោគិនបរទេសដូចទៅនិងប្រទេសឥណ្ឌូណេស៊ី។ ដូច្នេះជាមួយនឹងការផ្លាស់ប្តូរដើម្បីកាត់បន្ថយពន្ធលើអាគុយរថយន្តអគ្គិសនី រដ្ឋាភិបាលថៃមានបំណងចង់ទាក់ទាញអ្នកវិនិយោគបន្ថែមទៀតលើវិស័យផលិតកម្មអាគុយរថយន្តអគ្គិសនី ដែលជាកត្តាសំខាន់មួយក្នុងការជំរុញការអភិវឌ្ឍន៍លើឧស្សាហកម្មផលិតអាគុយរថយន្តអគ្គិសនី និងឧស្សាហកម្មរថយន្តអគ្គិសនីជារួម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4264.txt	យោងតាមទីភ្នាក់ងារព័ត៌មាន Bloomberg ពិភពលោកកំពុងប្រឈមមុខនឹងកង្វះខាតយន្តហោះយ៉ាងគំហុក ខណៈតម្រូវការទេសចរណ៍កើនឡើង ស្របពេលចិនបើកប្រទេសឡើងវិញ។	ក្រុមហ៊ុនអាកាសចរណ៍នានាជុំវិញពិភពលោក ដូចជាក្រុមហ៊ុនអាកាសចរណ៍ United Airlines និង Air India ជាដើម កំពុងស្វះស្វែងរកការបញ្ជាទិញយន្តហោះរហូតដល់រាប់រយគ្រឿងពីក្រុមហ៊ុន Boeing និង Airbus ។ ប៉ុន្តែដោយសារតែមានឧបសគ្គនៃខ្សែច្រវាក់ផ្គត់ផ្គង់ អតិថិជនត្រូវរង់ចាំជាច្រើនឆ្នាំ ដើម្បីទទួលបានការបញ្ជាទិញបន្តទៀត។ ក្រុមហ៊ុនសេវាកម្មហិរញ្ញវត្ថុ Jefferies ប៉ាន់ប្រមាណថាមានការបញ្ជាទិញយន្តហោះរហូតដល់ចំនួន ១២ ២៧០គ្រឿង ហើយកាលពីដើមខែធ្នូនេះ ក្រុមហ៊ុន Airbus បានផ្គត់ផ្គង់យន្តហោះត្រឹមចំនួន ៧០០គ្រឿងប៉ុណ្ណោះនៅឆ្នាំនេះ ដោយបញ្ហាខ្សែច្រវាក់ផ្គត់ផ្គង់។ បើតាមលោក Steve Udvar-Hazy ស្ថាបនិកក្រុមហ៊ុនជួលយន្តហោះ Air Lease រាល់យន្តហោះដែលបានជួលក្នុងរយៈពេល ២ឆ្នាំចុងក្រោយនេះ ត្រូវបានពន្យាពេលក្នុងការប្រមូលមកចូលឃ្លាំងវិញ។ លោក បាននិយាយថា ៖ « យើងមិនទាន់ឃើញយន្តហោះណាមួយ ចូលឃ្លាំងវិញទាន់ពេលកំណត់នោះទេ ដូចជាប្រភេទយន្តហោះ 737 Max, 787 ឬ A330, A350 ហើយអាក្រក់បំផុតគឺប្រភេទ A321neo បានពន្យាពេលរហូតដល់ ៦ទៅ៧ខែ ក្រោយកិច្ចសន្យា» ។ លោកបានចាត់ទុកស្ថានភាពនេះ គឺជាការរួមបញ្ចូលគ្នានៃបញ្ហាច្រវាក់ផ្គត់ផ្គង់ និងកង្វះកម្លាំងពលកម្មជាដើម។ យន្តហោះរាប់សិបពាន់គ្រឿង ត្រូវបានក្រុមហ៊ុនអាកាសចរណ៍ទុកចោលនៅវាលខ្សាច់ ឬព្រលាននៅជុំវិញពិភពលោក ចាប់តាំងពីការផ្ទុះឡើងកូវីដ-១៩ ស្របពេលដែលបណ្តាប្រទេសនានាបានបិទព្រំដែនរបស់ពួកគេ។ ក្រុមហ៊ុនអាកាសចរណ៍ទាំងនោះមិនបាននាំយកយន្តហោះទាំងនេះត្រឡប់ទៅចូលព្រលានវិញបានទេ ដោយសារត្រូវការជុសជុលថែទាំបន្ថែម ឬមានគម្រោងលុបចោលយន្តហោះចាស់ទាំងនេះ ដើម្បីជំនួសថ្មីតែម្តង។ នេះក៏ជាមូលហេតុនៃការខ្វះខាតយន្តហោះនាពេលបច្ចុប្បន្នផងដែរ។ ជុំវិញមូលហេតុខាងលើ បណ្តាលឱ្យតម្លៃសំបុត្រយន្តហោះនៅគ្រប់កន្លែងបានបន្តឡើងថ្លៃ។ Ajay Awtaney ស្ថាបនិកគេហទំព័រ LiveFromALounge.com បានលើកឡើងថា ភ្ញៀវទេសចរបានស៊ាំនិងតម្លៃសំបុត្រចុះថោកក្នុងអំឡុងពេលជំងឺរាតត្បាត ប៉ុន្តែក្រោយការបើកប្រទេសចិនឡើងវិញ បានធ្វើឱ្យស្ថានភាពនេះកាន់តែអាក្រក់ទៅៗ។ លោក Awtaney សង្កត់ធ្ងន់ថា ៖« វាមិនមែនគ្រាន់តែជាការខ្វះខាតយន្តហោះ និងការឡើងថ្លៃសំបុត្រនោះទេ ប៉ុន្តែក៏មានកត្តាផ្សេងទៀតដូចជាតម្លៃប្រេងផងដែរ» ។ ការផលិតយន្តហោះទាន់ពេលគឺជាបញ្ហាដ៏ធំមួយសម្រាប់ក្រុមហ៊ុនយក្សទាំងពីរ Boeing និង Airbus នាពេលបច្ចុប្បន្ននេះ។ ក្រុមហ៊ុន Airbus បានទទួលការបញ្ជាទិញសម្រាប់ប្រភេទយន្តហោះគ្រួសារ A320 ចំនួន ៦ ១០០ គ្រឿង ហើយវាបានចំណាយពេលប្រាំបីឆ្នាំក្នុងការទូទាត់ការបញ្ជាទិញ។ ក្រុមហ៊ុនបានដាក់ផែនការជាយូរមកហើយ ក្នុងការផលិតយន្តហោះឱ្យបានចំនួន ៧៥ គ្រឿងក្នុងមួយខែ។ ហើយថ្មីៗនេះ ក្រុមហ៊ុន Airbus ទើបតែបានកំណត់ចក្ខុវិស័យរបស់ខ្លួនក្នុងការបង្កើនផលិតកម្មចាប់ពីឆ្នាំ ២០២៥ តទៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4265.txt	ក្រុមហ៊ុនចិនជាង ៣០ អាចត្រូវបានហាមឃាត់មិនឱ្យទិញគ្រឿងបន្លាស់បច្ចេកវិទ្យារបស់អាម៉េរិក ដែលធ្វើអោយទំនាក់ទំនងរវាងមហាអំណាចសេដ្ឋកិច្ចកំពូលទាំងពីរនេះ កាន់តែមានភាពតានតឹងសារជាថ្មី។	ក្រសួងពាណិជ្ជកម្មអាម៉េរិកនឹងបន្ថែមក្រុមហ៊ុនផលិតបន្ទះឈីបកំពូលរបស់ចិន Yangtze Memory Technologies និងក្រុមហ៊ុនចំនួន ៣១ ផ្សេងទៀត ទៅក្នុងបញ្ជីខ្មៅឱ្យបានឆាប់បំផុតនៅក្នុងសប្តាហ៍នេះ។ ក្រុមហ៊ុនទាំងនេះនឹងត្រូវបានហាមឃាត់មិនឱ្យទិញបច្ចេកវិទ្យាពីអ្នកផ្គត់ផ្គង់របស់អាម៉េរិក លុះត្រាតែពួកគេទទួលបានអាជ្ញាប័ណ្ណពិសេសពីក្រសួងពាណិជ្ជកម្មអាម៉េរិក។ វិធានការនេះ អាជ្ញាធរអាម៉េរិកធ្លាប់បានប្រើប្រាស់រួចមកហើយ ក្នុងការដោះស្រាយការប៉ះទង្គិចដល់អាជីវកម្មស្មាតហ្វូនរបស់ក្រុមហ៊ុន Huawei Technologies និងក្រោយមកទៀត រារាំងការអភិវឌ្ឍន៍នៃក្រុមហ៊ុនផលិតបន្ទះឈីប SMIC ។ ចំណាត់ការខាងលើនេះ នឹងធ្វើឲ្យជម្លោះពាណិជ្ជកម្មបច្ចេកវិទ្យាអាម៉េរិក និងចិនឡើងកម្តៅសារជាថ្មីម្តងទៀត។ កាលពីខែតុលា អាម៉េរិកបានប្រកាសពីវិធានការជាបន្តបន្ទាប់ដើម្បីរារាំងលទ្ធភាពរបស់ចិន ក្នុងការទិញសម្ភារៈអេឡិចត្រូនិក និងឧបករណ៍ផលិតបន្ទះឈីបរបស់អាម៉េរិក។ នេះបើតាមទីភ្នាក់ងារព័ត៌មាន Bloomberg។ រដ្ឋាភិបាលចិនទំនងជាបានសហការជាមួយមន្ត្រីអាម៉េរិកដើម្បីធ្វើការអន្តរាគមន៍ចំពោះក្រុមហ៊ុនទាំង ៣១ នេះ ដោយមិនឲ្យមានការដាក់ក្នុងបញ្ជីខ្មៅ។ ក្រសួងពាណិជ្ជកម្មរបស់ចិនបានជួយក្រុមហ៊ុនទាំងនេះ ក្នុងការអនុវត្តការផ្ទៀងផ្ទាត់តាមការស្នើសុំរបស់អាម៉េរិក ដូចជាការប្រកាសផលិតផល និងប្រតិបត្តិការជាដើម។ Yangtze Memory បច្ចុប្បន្នគឺជាក្រុមហ៊ុនផលិតបន្ទះឈីប 3D NAND ដ៏ធំបំផុតរបស់ចិន។ បន្ទះសៀគ្វីរបស់វាត្រូវបានប្រើប្រាស់នៅក្នុងស្មាតហ្វូន និងឧបករណ៍អេឡិចត្រូនិកផ្សេងទៀត។ ក្រុមហ៊ុននេះធ្លាប់ចរចាដើម្បីផ្គត់ផ្គង់គ្រឿងបន្លាស់ដល់ក្រុមហ៊ុន Apple ប៉ុន្តែមិនទទួលបានលទ្ធផលអ្វីឡើយបន្ទាប់ពីចរចា។ ប្រសិនបើជោគជ័យ នេះជាជំហានឆ្ពោះទៅមុខមួយកម្រិតទៀត សម្រាប់ឧស្សាហកម្មបច្ចេកវិទ្យារបស់ចិន។ ទាក់ទងរឿងនេះ ក្នុងអំឡុងសន្និសីទកាសែតមួយនៅទីក្រុងប៉េកាំង អ្នកនាំពាក្យក្រសួងការបរទេសចិនលោក Wang Wenbin បានចោទប្រកាន់អាម៉េរិកថា «កំពុងធ្វើនយោបាយ និងអាវុធក្នុងកិច្ចសហប្រតិបត្តិការសេដ្ឋកិច្ច»។ លោក Wang បានបន្តនិយាយថា សកម្មភាពរបស់ទីក្រុងវ៉ាស៊ីនតោននឹងរំខានដល់ខ្សែច្រវ៉ាក់ផ្គត់ផ្គង់ ហើយប្រទេសចិននឹងធ្វើសកម្មភាពដើម្បីការពារផលប្រយោជន៍របស់ក្រុមហ៊ុនចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4266.txt	កាលពីថ្ងៃទី៧ ខែមីនា គណៈរដ្ឋមន្ត្រីថៃបានអនុម័តកញ្ចប់លើកទឹកចិត្តមួយបន្ថែមទៀត ដើម្បីជំរុញការផលិតរថយន្តអគ្គិសនី ដោយបានលើកលែងពន្ធនាំចូលសម្រាប់គ្រឿងបរិក្ខារ និងគ្រឿងបន្លាស់មួយចំនួន។	ថ្លែងនៅក្នុងសន្និសីទសារព័ត៌មាន អ្នកនាំពាក្យរដ្ឋាភិបាលថៃលោក Anucha Burapachaisri បានបញ្ជាក់ថា ការសម្រេចចិត្តលើកលែងពន្ធនាំចូលអនុវត្តចំពោះបញ្ជីរាយនាមគ្រឿងបន្លាស់ និងគ្រឿងបរិក្ខារចំនួន ៩ រួមមានទាំងអាគុយ និងម៉ូទ័រដែលត្រូវបាននាំចូលដើម្បីដំឡើង និងផ្គុំរថយន្តអគ្គិសនី។ ការលើកលែងពន្ធនេះ មានគោលបំណងលើកទឹកចិត្ត និងអភិវឌ្ឍខ្សែច្រវាក់ផ្គត់ផ្គង់ រួមចំណែកដល់ការផ្លាស់ប្តូរឥរិយាបថអ្នកប្រើប្រាស់ឆ្ពោះទៅរកការប្រើប្រាស់រថយន្តអគ្គិសនីប្រកបដោយនិរន្តរភាព។ ក្រសួងហិរញ្ញវត្ថុថៃបានកំណត់ការលើកលែងពន្ធនេះរហូតដល់ចុងឆ្នាំ ២០២៥ ដែលជាកាត់បន្ថយចំណូលថវិការដ្ឋចំនួនប្រមាណ ៣,១៤ពាន់លានបាត (ប្រហែល ៩០លានដុល្លារ) ក្នុងមួយឆ្នាំ។ ទោះជាយ៉ាងណា នេះជាការលើកទឹកចិត្តនិងជំរុញការផលិតរថយន្តអគ្គិសនីក្នុងស្រុក និងមានគោលដៅលើកកម្ពស់ប្រទេសថៃជាមជ្ឈមណ្ឌលផលិតរថយន្តអគ្គិសនីក្នុងតំបន់ ។ អត្ថបទទាក់ទង ថៃកាត់បន្ថយពន្ធប្រើប្រាស់ពិសេសចំពោះអាគុយរថយន្តអគ្គិសនី កាលពីខែកុម្ភៈ គណៈកម្មាធិការជាតិស្តីពីគោលនយោបាយរថយន្តអគ្គិសនីបានអនុម័តសំណើកាត់បន្ថយពន្ធប្រើប្រាស់ពិសេសលើអាគុយរថយន្តអគ្គិសនីដែលបច្ចុប្បន្ន៨ភាគរយ មកនៅត្រឹម១ភាគរយ ព្រមទាំងសន្យាឧបត្ថម្ភធនរហូតដល់២៤ពាន់លានបាត (៧៣០លានដុល្លារ) សម្រាប់ឧស្សាហកម្មផលិតអាគុយរថយន្តអគ្គិសនី។ ជាមួយគ្នានេះ រដ្ឋាភិបាលថៃកំពុងពន្លឿនការអភិវឌ្ឍន៍ថាមពលកកើតឡើងវិញ សេដ្ឋកិច្ចបៃតង និងឧស្សាហកម្មរថយន្តអគ្គិសនីក្រោមគោលនយោបាយ 30@30 របស់ខ្លួន ដើម្បីលើកកម្ពស់ប្រទេសថៃ នឹងក្លាយទីតាំងសម្រាប់ផលិតកម្មរថយន្តអគ្គិសនីនៅក្នុងតំបន់អាស៊ាន។ គោលនយោបាយ 30@30 កំណត់ថា ថៃត្រូវតែបង្កើនសមត្ថភាពផលិតយានយន្តគ្មានការបំភាយឧស្ម័នឱ្យបាន ៣០ភាគរយនៅឆ្នាំ ២០៣០។ ប៉ុន្តែបច្ចុប្បន្នថៃនៅតែប្រឈមនឹងតម្លៃខ្ពស់សម្រាប់ថាមពលកកើតឡើងវិញ និងសេវាសាកថ្ម។ លើសពីនេះ ទុនបម្រុងនីកែល ដែលជាវត្ថុធាតុដើមសំខាន់សម្រាប់ផលិតថ្មមានមិនច្រើននៅក្នុងប្រទេសថៃ ដែលធ្វើឲ្យប្រទេសនេះពិបាកទាក់ទាញវិនិយោគិនបរទេសដូចទៅនិងប្រទេសឥណ្ឌូណេស៊ី។ ដូច្នេះជាមួយនឹងការផ្លាស់ប្តូរដើម្បីកាត់បន្ថយពន្ធលើអាគុយរថយន្តអគ្គិសនី រដ្ឋាភិបាលថៃមានបំណងចង់ទាក់ទាញអ្នកវិនិយោគបន្ថែមទៀតលើវិស័យផលិតកម្មអាគុយរថយន្តអគ្គិសនី ដែលជាកត្តាសំខាន់មួយក្នុងការជំរុញការអភិវឌ្ឍន៍លើឧស្សាហកម្មផលិតអាគុយរថយន្តអគ្គិសនី និងឧស្សាហកម្មរថយន្តអគ្គិសនីជារួម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4267.txt	មន្ត្រីឥណ្ឌូណេស៊ីបានអះអាងថា ពួកគេបានបញ្ចប់កិច្ចព្រមព្រៀងជាមួយក្រុមហ៊ុន BYD (ចិន) និង Tesla (អាម៉េរិក) ក្នុងការវិនិយោគរោងចក្រផលិតរថយន្តអគ្គិសនី។	លោក Luhut Pandjaitan រដ្ឋមន្ត្រីសម្របសម្រួលកិច្ចការដែនសមុទ្រ និងការវិនិយោគរបស់ប្រទេសឥណ្ឌូនេស៊ីបានលើកឡើងកាលពីថ្ងៃទី១៧ មករា ថា ក្រុមហ៊ុនផលិតរថយន្តអគ្គិសនីដ៏ធំបំផុតទាំងអស់នៅលើពិភពលោកនឹងបណ្តាក់ទុននៅទីនេះ។ ក្នុងនោះក្រុមហ៊ុន BYD Group និងក្រុមហ៊ុន Tesla រួមជាមួយនឹងក្រុមហ៊ុន Hyundai ... បានបញ្ចប់កិច្ចព្រមព្រៀងជាមួយប្រទេសឥណ្ឌូណេស៊ីហើយនាពេលថ្មីៗនេះ ។ ក្រុមហ៊ុន BYD កាលពីឆ្នាំមុនបានវ៉ាដាច់ក្រុមហ៊ុន Tesla ហើយក្លាយជាក្រុមហ៊ុនដែលចែកចាយរថយន្តអគ្គិសនីធំបំផុតរបស់ពិភពលោក។ បើតាម Bloomberg ក្រុមហ៊ុន Tesla និងឥណ្ឌូណេស៊ីកំពុងពិភាក្សាគ្នាដើម្បីសាងសង់រោងចក្រផលិតរថយន្តឱ្យបាន១លានគ្រឿងក្នុងមួយឆ្នាំ។ ប្រសិនបើគម្រោងនេះត្រូវបានលេចឡើងពិតមែន ប្រទេសមួយនេះនឹងក្លាយជារោងចក្រធំទីបីរបស់ក្រុមហ៊ុន Tesla នៅខាងក្រៅទីផ្សារអាម៉េរិក បន្ទាប់ពីប្រទេសចិន និងអាល្លឺម៉ង់។ តាមពិតទៅ ឥណ្ឌូណេស៊ី ចង់បានការវិនិយោគពីក្រុមហ៊ុន Tesla ជាយូរមកហើយ។ លោកប្រធានាធិបតី ចូកូ វីដូដូ បានជួបជាមួយនាយកប្រតិបត្តិក្រុមហ៊ុន Tesla លោក Elon Musk នៅខែឧសភា ឆ្នាំ២០២២ ហើយបានឈានដល់កិច្ចព្រមព្រៀងផ្គត់ផ្គង់នីកែលចំនួន ៥ពាន់លានដុល្លារជាមួយក្រុមហ៊ុន។ លោក វីដូដូបាននិយាយថា លោកចង់ឱ្យក្រុមហ៊ុន Tesla ផលិតរថយន្តអគ្គិសនីនៅឥណ្ឌូណេស៊ី។ ជាមួយគ្នានេះ ឥណ្ឌូណេស៊ី កំពុងជំរុញយ៉ាងសកម្មនូវការវិនិយោគលើអាគុយ និងរថយន្តអគ្គិសនីនៅក្នុងប្រទេស ដើម្បីទាញយកអត្ថប្រយោជន៍ពីធនធាននីកែលដ៏សម្បូរបែបរបស់ខ្លួន។ ឥណ្ឌូណេស៊ីធ្លាប់ជាអ្នកនាំចេញដ៏ធំនៃរ៉ែនីកែល ប៉ុន្តែបច្ចុប្បន្នបានហាមឃាត់ក្នុងការនាំចេញ ដើម្បីធានាបាននូវវត្ថុធាតុដើមគ្រប់គ្រាន់សម្រាប់អ្នកវិនិយោគ។ ក្រុមហ៊ុនផលិតរថយន្តកូរ៉េខាងត្បូង Hyundai បានបើករោងចក្រនៅឥណ្ឌូណេស៊ីកាលពីខែមីនាឆ្នាំមុន ដើម្បីផលិតរថយន្តអគ្គិសនី។ ទន្ទឹមនឹងនោះ SGMW Motor Indonesia ដែលជាក្រុមហ៊ុនបណ្តាក់ទុនរួមគ្នារវាង SAIC Motor, General Motors និង Wuling Motors Holdings ក៏បានសាងសង់កន្លែងដំឡើងនៅឥណ្ឌូណេស៊ីផងដែរ។ ឥណ្ឌូណេស៊ី ត្រូវមើលឃើញថា ជាច្រកចេញចូលដ៏សំខាន់សម្រាប់អតិថិជនអាស៊ីអាគ្នេយ៍ចំនួន ៦៧៥ លាននាក់។ ប៉ុន្តែនេះ គឺជាទីផ្សារដ៏លំបាកមួយសម្រាប់ក្រុមហ៊ុនផលិតរថយន្តទូទាំងពិភពលោក ដោយសាររថយន្តដែលមានតម្លៃក្រោម២ម៉ឺនដុល្លារបង្កើនបានជាការលក់ជាបន្តបន្ទាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4268.txt	ផលិតផលក្នុងស្រុកសរុប (GDP) របស់ចិននឹងកើនលើសអាម៉េរិកនៅរង្វង់ឆ្នាំ ២០៣៥ ខណៈដែល ផលិតផលក្នុងស្រុកសរុបរបស់ឥណ្ឌានឹងកើនលើសអាម៉េរិកក្នុងឆ្នាំ ២០៧៥។	ក្នុងការសិក្សាស្រាវជ្រាវមួយដែលបានចេញផ្សាយថ្មី អ្នកជំនាញសេដ្ឋកិច្ចនៃសម្ព័ន្ធហិរញ្ញវត្ថុ Goldman Sachs បានព្យាករអំពីសេដ្ឋកិច្ចពិភពលោកក្នុងពាក់កណ្តាលសតវត្សន៍បន្ទាប់។ រយៈពេលពីរទសវត្សរ៍មកហើយដែលក្រុមអ្នកសេដ្ឋកិច្ច Goldman Sachs ដឹកនាំដោយលោក Kevin Daly និងលោក Tadas Gedminas បានចេញផ្សាយការព្យាករកំណើនសេដ្ឋកិច្ចសម្រាប់ក្រុមប្រទេស BRICS ។ ក្រុមនេះបានពង្រីកការព្យាកររបស់ខ្លួនទៅកាន់ប្រទេសចំនួន១០៤ ផ្សេងទៀតរហូតដល់ឆ្នាំ ២០៧៥។ ក្រុមអ្នកជំនាញសេដ្ឋកិច្ច Goldman Sachs បានឱ្យដឹងថា កំណើនសេដ្ឋកិច្ចសកលជាមធ្យមនឹងស្ថិតក្នុងរង្វង់៣ភាគរយក្នុងរយៈពេលមួយទសវត្សរ៍បន្តបន្ទាប់ មុនធ្លាក់ចុះបន្តិចម្តងៗ ដែលឆ្លុះបញ្ចាំងពីកំណើនយឺតនៃកម្លាំងពលកម្ម។ ផលិតផលក្នុងស្រុកសរុប (GDP) របស់ចិននឹងកើនលើសអាម៉េរិកនៅរង្វង់ឆ្នាំ ២០៣៥ ខណៈពេលដែលផលិតផលក្នុងស្រុកសរុបរបស់ឥណ្ឌានឹងលើសអាម៉េរិកនៅឆ្នាំ ២០៧៥ ។ បើតាមទិន្នន័យរបស់ធនាគារពិភពលោក (WB) អាម៉េរិកបច្ចុប្បន្នគឺជាមហាអំណាចសេដ្ឋកិច្ចពិភពលោកដែលមានផលិតផលក្នុងស្រុកសរុបចំនួន ២៣ទ្រីលានដុល្លារក្នុងឆ្នាំ២០២១។ ទន្ទឹមនឹងនេះ ចិនជាប់ចំណាត់ថ្នាក់លេខ ២ ជាមួយនឹងផលិតផលក្នុងស្រុកសរុប១៨ទ្រីលានដុល្លារ ខណៈឥណ្ឌាជាប់ចំណាត់ថ្នាក់ទី ៦ ដែលមានទឹកប្រាក់ ៣ទ្រីលានដុល្លារ។ ចំណែកប្រទេសដែលមានសេដ្ឋកិច្ចកំពុងរីកចម្រើនមួយចំនួនដូចជា ឥណ្ឌូណេស៊ី និងនីហ្សេរីយ៉ា ត្រូវបានគេព្យាករថានឹងស្ថិតក្នុងលំដាប់កំពូលទាំង៥ នៃសេដ្ឋកិច្ចពិភពលោកនៅឆ្នាំ ២០៧៥ ទោះបីជាប្រទេសទាំងពីរមិនស្ថិតក្នុងលំដាប់កំពូលទាំង១៥ នាពេលបច្ចុប្បន្នក៏ដោយ។ ជប៉ុនត្រូវបានព្យាករថានឹងធ្លាក់ចុះពីលេខ ៣ មកលេខ ១២ និងអង់គ្លេសធ្លាក់ចុះពីលេខ ៦ មកលេខ ១០។ ឯអាល្លឺម៉ង់ ដែលបច្ចុប្បន្នស្ថិតក្នុងចំណាត់លេខ៤ ត្រូវបានព្យាករថានឹងធ្លាក់ចុះមកលេខ ៩ នៅឆ្នាំ ២០៧៥ ។ ក្រុមសេដ្ឋវិទូបានឱ្យដឹងផងដែរថា ហេតុផលចម្បងដែលប្រទេសមួយចំនួនបានធ្លាក់ចុះនៃកំណើន ដោយសារតែសក្តានុពលនៃកំណើនប្រជាជនទាប ជាមួយនិងកម្លាំងផលិតកម្មទាប។ ទោះបីជាចំនួនប្រជាជនពិភពលោកទើបតែឡើងដល់ ៨ ពាន់លាននាក់កាលពីខែមុនក៏ដោយ អង្គការសហប្រជាជាតិ (UN) ជឿជាក់ថាកំណើនប្រជាជនកំពុងធ្លាក់ចុះយ៉ាងខ្លាំង ជាពិសេសនៅក្នុងប្រទេសអ្នកមាន។ យោងតាមការិយាល័យជំរឿនអាម៉េរិក នៅឆ្នាំ ២០២១ ចំនួនប្រជាជនរបស់ប្រទេសនេះកើនឡើងត្រឹមតែ ០,១ភាគរយ ដែលជាកំណើនយឺតបំផុតក្នុងរយៈពេល ២៤៦ឆ្នាំ ។ លើសពីនេះ សេដ្ឋកិច្ចពិភពលោកក៏ប្រឈមមុខនឹងបញ្ហាប្រឈមធំៗជាច្រើន ដូចជាការចំណាយដ៏ច្រើនទាក់ទងនឹងការប្រែប្រួលអាកាសធាតុ ក៏ដូចជាការបង្កើនវិធានការរឹតបន្តឹងពាណិជ្ជកម្ម។ ដូច្នេះហើយក្រុមសេដ្ឋវិទូ Goldman Sachs អំពាវនាវឱ្យប្រទេសនានាធ្វើការរួមគ្នាកាន់តែខ្លាំង ដើម្បីជំរុញកំណើនសេដ្ឋកិច្ចនាពេលអនាគត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4269.txt	រហូតមកដល់ពេលនេះរដ្ឋប្រហែល ១៩ ក្នុងចំណោមរដ្ឋទាំង ៥០ នៅអាម៉េរិកបានដាក់បម្រាមលើកម្មវិធី TikTok ដោយសារតែមានការព្រួយបារម្ភថាទិន្នន័យអ្នកប្រើប្រាស់ដែលប្រមូលបានដោយ TikTok អាចត្រូវបានគេប្រើប្រាស់ខុសច្បាប់។	កាលពីថ្ងៃទី១៩ ធ្នូ រដ្ឋ Louisiana និងរដ្ឋ West Virginia បានក្លាយជារដ្ឋចុងក្រោយពីរទៀតនៅអាម៉េរិក ដែលដាក់បម្រាមលើការចូលប្រើកម្មវិធីចែករំលែកវីដេអូទម្រង់ខ្លី TikTok នៅលើឧបករណ៍ដែលគ្រប់គ្រងដោយរដ្ឋាភិបាលអាម៉េរិក ។ មកទល់ពេលនេះមានរដ្ឋប្រមាណ១៩ ក្នុងចំណោមរដ្ឋចំនួន៥០ នៅអាម៉េរិកបានដាក់បម្រាមនេះដោយផ្នែក ឬទាំងស្រុង ដោយសារតែមានការព្រួយបារម្ភថាទិន្នន័យអ្នកប្រើប្រាស់ដែលប្រមូលបានដោយ TikTok ត្រូវបានគ្រប់គ្រងដោយក្រុមហ៊ុន ByteDance ដែលមានមូលដ្ឋាននៅទីក្រុងប៉េកាំង ប្រទេសចិន។ ការរឹតបន្តឹងទាំងនេះភាគច្រើនត្រូវបានធ្វើឡើងក្នុងរយៈពេល២សប្តាហ៍ចុងក្រោយនេះ។ សមាជិកមួយចំនួននៃសភាអាម៉េរិកកាលពីសប្តាហ៍មុន ថែមទាំងបានស្នើសុំការហាមប្រាមទូទាំងប្រទេស ដែលការនេះស្រដៀងនិងប្រទេសមួយចំនួនដែលកំពុងអនុវត្ត ដូចជាឥណ្ឌាជាដើម។ ក្រុមហ៊ុន Jamf Holding Corp ដែលផ្តល់កម្មវិធីសុវត្ថិភាពលើឧបករណ៍ Apple បានឱ្យដឹងថា រដ្ឋាភិបាលអាម៉េរិកដែលជាអតិថិជនរបស់ក្រុមហ៊ុននេះ បានបង្កើនការទប់ស្កាត់ការចូលប្រើ TikTok ចាប់តាំងពីពាក់កណ្តាលឆ្នាំនេះ។ តួលេខរបស់ក្រុមហ៊ុនបង្ហាញថា ក្នុងខែនេះប្រហែល ៦៥ភាគរយនៃការព្យាយាមភ្ជាប់ទៅ TikTok ត្រូវបានរារាំងនៅលើឧបករណ៍សាធារណៈ។ ទន្ទឹមនេះក្រុមហ៊ុន TikTok បានសម្តែងការខកចិត្តចំពោះគោលការណ៍ដែលបានចេញដោយផ្អែកលើអំណះអំណាងដែលគ្មានមូលដ្ឋានអំពី TikTok ខណៈពេលដែលទាំងនេះនឹងមិនជួយបង្កើនសុវត្ថិភាព និងសន្តិសុខជាតិរបស់អាមេរិកនោះទេ។ អស់រយៈពេលជាច្រើនខែមកនេះ មន្ត្រីអាម៉េរិក និងក្រុមហ៊ុន TikTok បាននឹងកំពុងចរចារលើកតិកាសញ្ញាសន្តិសុខជាតិ ដែលដោះស្រាយជុំវិញការព្រួយបារម្ភទិន្នន័យរបស់អ្នកប្រើប្រាស់ TikTok ជាង ១០០លាននាក់នៅក្នុងអាម៉េរិក តើវាត្រូវបានប្រើប្រាស់ដោយកម្មវិធីដែលមានមូលដ្ឋាននៅប្រទេសចិននេះយ៉ាងដូចម្តេច៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_427.txt	ការបោះឆ្នោតជ្រើសនាយករដ្ឋមន្រ្ដីបន្ទាប់ដែលគ្រោងធ្វើនៅថ្ងៃទី២៧ ខែកក្កដា ត្រូវបានពន្យារពេល បន្ទាប់ពីការិយាល័យស៊ើបអង្កេតបានសម្រេចថា គួរតែត្រូវបានផ្អាកដោយរង់ចាំការសម្រេចរបស់តុលាការធម្មនុញ្ញជុំវិញការស្នើនាយករដ្ឋមន្ត្រីនៃមេដឹកនាំបក្សឆ្ពោះទៅមុខ លោក Pita Limjaroenrat ។	នៅថ្ងៃទី២៥ខែ កក្កដា ប្រធានសភាថៃលោក Wan Muhamad Noor Matha បានលើកឡើងថា ការបោះឆ្នោតជ្រើសនាយករដ្ឋមន្រ្តី នឹងត្រូវពន្យាពេល។ ការសម្រេចនេះធ្វើឡើងបន្ទាប់ពីមានដាក់ញត្តិមួយរបស់បក្សឆ្ពោះទៅមុខទៅការិយាល័យស៊ើបអង្កេត ដោយចោទសួរពីធម្មនុញ្ញភាពនៃការបដិសេធរបស់សភាលើការតែងតាំងលោក Pita។ មួយថ្ងៃមុនការសម្រេចបែបនេះ ការិយាល័យស៊ើបអង្កេតថៃ បានស្នើឱ្យតុលាការធម្មនុញ្ញបញ្ជាឱ្យសភាពន្យារពេលការបោះឆ្នោតនាយករដ្ឋមន្ត្រីសិន បន្ទាប់ពីស្ថាប័ននេះទទួលយកពាក្យទាក់ទងការច្រានចោលបេក្ខភាពលោក Pita ដោយសភា។ លោក Keerop Kritteeranont អគ្គលេខាធិការនៃការិយាល័យស៊ើបអង្កេតថៃបានឱ្យដឹងថា ពាក្យបណ្តឹងចំនួន១៧ ត្រូវបានប្តឹងជំទាស់នឹងដំណោះស្រាយរបស់សភា ដែលបដិសេធការស្នើលោក Pita ជាបេក្ខជននាយករដ្ឋមន្ត្រី ដោយចាត់ទុកជាការរំលោភសិទ្ធិរដ្ឋធម្មនុញ្ញ។ បណ្ដឹងទាំងនេះបានមកពីពលរដ្ឋ និងសមាជិកសភា ដោយអ្នកតវ៉ាខ្លះស្នើឲ្យតុលាការពន្យារពេលបោះឆ្នោតសភាលើកក្រោយ ជុំវិញការជ្រើសនាយករដ្ឋមន្រ្តីដោយរង់ចាំការសេចក្តីសម្រេចរបស់តុលាការលើករណីនេះសិន។ បើតាមលោក Keerop ការិយាល័យស៊ើបអង្កេតបានស្នើឱ្យតុលាការពន្យារពេលការបោះឆ្នោតជ្រើសរើសនាយករដ្ឋមន្ត្រីដោយសមាជិកសភា និងសមាជិកព្រឹទ្ធសភាដើម្បីការពារផលប្រយោជន៍រួម។ ជុំវិញរឿងនេះដែរ គណបក្ស Thai Sang Thai និងគណបក្សយុត្តិធម៌បានស្នើឱ្យបក្សសម្ព័ន្ធទាំងប្រាំបីរង់ចាំទាល់អាណត្តិប្រាំឆ្នាំនៃព្រឹទ្ធសភាចប់តែម្ដង ទើបអាចងាយស្រួលដាក់ស្នើបេក្ខជននាយករដ្ឋមន្ត្រីថ្មី។ យ៉ាងណាមិញ នាយករដ្ឋមន្ត្រីចាំផ្ទះ លោក ប្រាយុទ្ធ ចាន់អូចា ប្រឆាំងនឹងសំណើរបស់សម្ព័ន្ធមិត្តមួយចំនួននៃបក្សឆ្ពោះទៅមុខដែលរង់ចាំបែបនេះ។ លោកថា វាជារឿងមិនសមរម្យ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4270.txt	ស្រីលង្កាកំពុងទន្ទឹងរង់ចាំថវិកាចំនួន២,៩ពាន់លានដុល្លារពីមូលនិធិរូបិយវត្ថុ ដើម្បីស្រោចស្រង់សេដ្ឋកិច្ចឡើងវិញ។ បច្ចុប្បន្នប្រទេសនេះកំពុងរងការយកពន្ធខ្ពស់ពីការនាំចូល និងការនាំចេញទំនិញ ហើយប្រជាជនកំពុងមានការខ្វះខាតស្បៀងអាហារ ថ្នាំពេទ្យ ប្រេងឥន្ធនៈ និងតម្រូវការចាំបាច់ផ្សេងទៀត។	នៅថ្ងៃទី៨ មីនា ស្រីលង្កាបានបង្ហាញក្តីសង្ឃឹមថា ថវិកាសង្គ្រោះដែលទន្ទឹងរង់ចាំជាយូរមកហើយពី មូលនិធិរូបិយវត្ថុអន្តរជាតិ (IMF) នឹងត្រូវបានបញ្ចប់ក្នុងពេលឆាប់ៗនេះ ដើម្បីជួយរំដោះបំណុលប្រាក់រាប់ពាន់លានដុល្លារដែលជាជំនួយបរទេស សម្រាប់គម្រោងនានាដែលបានផ្អាកតាំងពីឆ្នាំមុន។ ថ្លែងទៅកាន់អ្នកសារព័ត៌មាន អ្នកនាំពាក្យរដ្ឋាភិបាលស្រីលង្កា លោក Bandula Gunawardana បានលើកឡើងថា ក្រុមប្រឹក្សាប្រតិបត្តិរបស់ IMF ផ្តល់ការយល់ព្រមសម្រាប់កញ្ចប់ថវិកាសង្គ្រោះចំនួន ២,៩ពាន់លានដុល្លារ ដែលត្រូវបានព្រមព្រៀងគ្នានៅក្នុងកិច្ចប្រជុំកម្រិតជំនាញកាលពីខែកញ្ញា ឆ្នាំ២០២២។ ការអះអាងខាងលើធ្វើឡើងមួយថ្ងៃបន្ទាប់ពី IMF បានបញ្ជាក់ថាបញ្ហាស្រីលង្កានឹងស្ថិតក្នុងរបៀបវារៈនៃកិច្ចប្រជុំក្រុមប្រឹក្សាប្រតិបត្តិរបស់ IMF នៅថ្ងៃទី ២០ ខែមីនាខាងមុខនេះ។ នាយិកាគ្រប់គ្រង IMF លោកស្រី Kristalina Georgieva ក៏បានសាទរចំពោះវឌ្ឍនភាពដែលធ្វើឡើងដោយរដ្ឋាភិបាលស្រីលង្កាក្នុងការដោះស្រាយវិបត្តិសេដ្ឋកិច្ចដែលមិនធ្លាប់មានពីមុនមក ។ លោកស្រីបានសង្កត់ធ្ងន់ថា ៖« ខ្ញុំទន្ទឹងរង់ចាំការបង្ហាញសម្រាប់ការអនុម័តចំពោះរបៀបវារៈកម្មវិធីជួយសង្រ្គោះស្រីលង្កា ដែលគាំទ្រដោយ IMF ដល់ក្រុមប្រឹក្សាប្រតិបត្តិរបស់យើងនៅថ្ងៃទី ២០ ខែមីនា» ។ ស្រីលង្កាកំពុងជួបប្រទះវិបត្តិហិរញ្ញវត្ថុដ៏អាក្រក់បំផុតរបស់ខ្លួនចាប់តាំងពីឯករាជ្យនៅឆ្នាំ ១៩៤៨ដោយមានការខ្វះខាតរូបិយប័ណ្ណបរទេសយ៉ាងធ្ងន់ធ្ងរ អតិផរណាដែលកំពុងធ្លាក់ចុះ និងសេដ្ឋកិច្ចកំពុងធ្លាក់ចូលទៅក្នុងវិបត្តិ។ ដោយសារស្ថានភាពបំណុលអន្តរជាតិកើនឡើង ប្រទេសកោះដែលមានប្រជាជនចំនួន ២២លាននាក់មួយនេះក៏ត្រូវយកពន្ធខ្ពស់លើការនាំចូល និងការនាំចេញផងដែរ ដោយមានការខ្វះខាតស្បៀងអាហារ ថ្នាំពេទ្យ ប្រេងឥន្ធនៈ និងសម្ភារៈចាំបាច់ផ្សេងៗទៀត ព្រមទាំងការដាច់ចរន្តអគ្គិសនីជារៀងរាល់ថ្ងៃ។ កាលពីដើមខែមុន ប្រធានាធិបតី Ranil Wickremesinghe បានប្រកាសថា ប្រទេសនេះកំពុងបំពេញតម្រូវការជាមុន ដើម្បីទទួលបានកញ្ចប់ជំនួយហិរញ្ញវត្ថុចំនួន ២,៩ពាន់លានដុល្លារពី IMF ក្នុងកិច្ចខិតខំប្រឹងប្រែងដើម្បីធ្វើឱ្យសេដ្ឋកិច្ចត្រលប់មកវិញ បន្ទាប់ពីសេដ្ឋកិច្ចបានធ្លាក់ចុះជាផ្លូវការចាប់ពីខែឧសភា ឆ្នាំ ២០២២។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4271.txt	យោងតាម Mastercard សម្ពាធអតិផរណានឹងធ្លាក់ចុះនៅឆ្នាំ ២០២៣ ប៉ុន្តែសម្ពាធអត្រាការប្រាក់ខ្ពស់កំពុងផ្លាស់ប្តូរពីរបៀបដែលអ្នកប្រើប្រាស់ទូទៅត្រូវចំណាយ។	នៅក្នុងរបាយការណ៍ទស្សនវិស័យសេដ្ឋកិច្ចឆ្នាំ២០២៣ ដែលទើបចេញផ្សាយដោយ Mastercard Economics Institute បានព្យាករថា សម្ពាធអតិផរណាសកលនឹងធ្លាក់ចុះបន្តិចនៅឆ្នាំក្រោយ មកត្រឹមកម្រិតមធ្យមសម្រាប់ប្រទេសសេដ្ឋកិច្ចអភិវឌ្ឍ ដោយធ្លាក់ចុះពី ៧,១ភាគរយនៅក្នុងត្រីមាសទី៤ ក្នុងឆ្នាំ ២០២២ មកត្រឹម ៣,១ភាគរយនៅត្រីមាសទី៤ ក្នុងឆ្នាំ២០២៣។ បើតាម Mastercard អតិផរណាបានជះឥទ្ធិពលយ៉ាងខ្លាំងទៅលើអ្នកប្រើប្រាស់។ របាយការណ៍បានលើកឡើងថា ការចំណាយសំខាន់ៗត្រូវបានគេរំពឹងថានៅតែមានស្ថេរភាព ស្របពេលមានអតិផរណា ប៉ុន្តែអ្នកប្រើប្រាស់នឹងសម្លឹងរកមើលម៉ាកយីហោណាដែលមានតម្លៃសមរម្យ និងគុណភាពប្រើប្រាស់ខ្ពស់។ នៅប្រទេសអាឡឺម៉ង់ ក្នុងរយៈពេល ៩ខែដំបូងនៃឆ្នាំនេះ ភាពមមាញឹកនៃការទិញទំនិញដោយផ្ទាល់នៅហាង បានកើនឡើង ២៣,១ភាគរយ បើធៀបនឹងរយៈពេលដូចគ្នាក្នុងឆ្នាំ ២០១៩ ។ ប៉ុន្តែរាល់ការចំណាយទិញទំនិញក្នុងមួយដងគឺតិចជាង ១៤,៥ភាគរយ។ នៅក្នុងរបាយការណ៍ដដែល បានឱ្យដឹងថា នៅឆ្នាំ ២០២២ ភាពញឹកញាប់នៃការទិញទំនិញដោយផ្ទាល់របស់អ្នកប្រើប្រាស់ទូទាំងពិភពលោកបានកើនឡើង ៣១ភាគរយ បើប្រៀបធៀបទៅនឹងឆ្នាំ ២០១៩ ។ ប៉ុន្តែការចំណាយជាមធ្យមក្នុងការទិញដោយផ្ទាល់ បានថយចុះប្រហែល ៩ភាគរយ។ ទន្ទឹមនេះ គ្រួសារដែលមានចំណូលទាបនឹងនៅតែស្ថិតក្រោមសម្ពាធយ៉ាងខ្លាំង ដោយសារតម្លៃអាហារ និងថាមពលមានចំណែកធំនៃការចំណាយលើការប្រើប្រាស់ ខណៈគ្រួសារដែលមានប្រាក់ចំណូលខ្ពស់ បានចំណាយទ្វេដងទៅលើការចំណាយដែលមិនចាំបាច់ បើធៀបគ្រួសារដែលមានចំណូលទាប។ ក្នុងអំឡុងពេលនៃការបិទខ្ទប់ដោយសារជំងឺកូវីដ-១៩ ភោជនីយដ្ឋានធំនិងតូច បានបាត់បង់ប្រាក់ចំណូលរបស់ពួកគេប្រហែល ៣១ភាគរយ ដោយសារពួកគេបានផ្លាស់ប្តូររបៀបនៃផ្តល់សេវាកម្មម្ហូបអាហារតាមទម្រង់បណ្តាញផ្សេងៗ (Omnichannel)។ ជាមួយគ្នានេះ អាជីវកម្មខ្នាតតូចបានអនុវត្តការទិញទំនិញតាមបណ្តាញផ្សេងៗ ក៏កើនឡើង ១០ភាគរយ ខណៈម៉ាកយីហោលក់តាមអនឡាញ នឹងកើន ២៦ភាគរយ បើធៀបនិងការលក់តែនៅក្នុងហាង។ នេះបើតាម Mastercard ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4272.txt	ទីភ្នាក់ងារព័ត៌មាន Reuters រាយការណ៍ថា ក្រុមហ៊ុនផលិតអេក្រង់ BOE Technology Group គ្រោងនឹងចំណាយ៤០០លានដុល្លារដើម្បីសាងសង់រោងចក្រចំនួនពីរនៅក្នុងប្រទេសវៀតណាម ក្នុងការផ្កត់ផ្គង់អេក្រង់ដល់ក្រុមហ៊ុន Apple ។	ក្រុមហ៊ុន BOE Technology Group កំពុងចរចាដើម្បីជួលដីរាប់សិបហិកតានៅភាគខាងជើងប្រទេសវៀតណាម។ ប្រភព Reuters បានឱ្យដឹងថា ពួកគេមានរោងចក្រតូចមួយរួចហើយនៅភាគខាងត្បូង ដែលភាគច្រើនផ្គត់ផ្គង់អេក្រង់ដល់ក្រុមហ៊ុន Samsung និង LG Electronics ។ ក្រុមហ៊ុនខាងលើនេះគ្រោងនឹងជួលដីរហូតដល់ ១០០ ហិកតា និងប្រើប្រាស់ ២០ភាគរយនៃផ្ទៃដីនេះសម្រាប់រោងចក្រផលិតប្រព័ន្ធបញ្ជាពីចម្ងាយដោយចំណាយអស់ ១៥០លានដុល្លារ។ ផ្ទៃដីចំនួន ៥០ហិកតាទៀតនឹងត្រូវប្រើប្រាស់សម្រាប់សាងសង់រោងចក្រផលិតអេក្រង់ ដោយចំណាយថវិកាអស់ ២៥០ លានដុល្លារ។ អ្នកផ្គត់ផ្គង់របស់ពួកគេនឹងប្រើប្រាស់ផ្ទៃដីចំនួន ៣០ហិកតាដែលនៅសេសសល់ចន្លោះពេលនេះដល់ឆ្នាំ ២០២៥។ ក្រុមហ៊ុនមួយនេះនឹងផ្តោតលើការផលិតអេក្រង់ OLED ជំនួសឱ្យ LCD នៅក្នុងរោងចក្រនេះ។ ថ្មីៗនេះ Apple បានប្រើអេក្រង់ OLED សម្រាប់ iPhone ជំនាន់ថ្មី។ ក្រុមហ៊ុន Apple សហការជាមួយ BOE ចាប់ពីឆ្នាំ ២០២១។ BOE Technology Group ជាក្រុមហ៊ុនផលិតអេក្រង់ធំជាងគេរបស់ចិនបើផ្អែកតាមបរិមាណនៃការផ្គត់ផ្គង់។ លោក Kuo Ming-chi អ្នកវិភាគនៅក្រុមហ៊ុន TF International Securities កាលពីសប្តាហ៍មុនបានព្យាករថា BOE នឹងក្លាយជាអ្នកផ្គត់ផ្គង់អេក្រង់ដ៏ធំបំផុតសម្រាប់ម៉ូដែល iPhone ថ្មីនៅឆ្នាំ ២០២៤ ។ ផែនការនេះបង្ហាញពីកិច្ចខិតខំប្រឹងប្រែងរបស់ក្រុមហ៊ុនបច្ចេកវិទ្យាដែលដឹកនាំដោយ Apple និង Foxconn ក្នុងការកាត់បន្ថយការពឹងផ្អែកលើខ្សែច្រវាក់ផ្គត់ផ្គង់នៅក្នុងប្រទេសចិន។ ជាពិសេសនៅក្នុងបរិបទនៃភាពតានតឹងពាណិជ្ជកម្មរវាងទីក្រុងប៉េកាំង និងវ៉ាស៊ីនតោន ក៏ដូចជាគោលនយោបាយទប់ស្កាត់ការរីករាលដាលជំងឺកូវីដ-១៩ របស់ប្រទេសចិន។ វៀតណាមដែលសម្បូរដោយពលកម្មតម្លៃថោក បានទាក់ទាញការវិនិយោគដ៏ធំពីក្រុមហ៊ុនអេឡិចត្រូនិកខ្នាតយក្សជាច្រើន។ ក្រុមហ៊ុន Hon Hai Precision Industry និង Lux
article_4273.txt	ចំនួនប្រជាជនចិនធ្លាក់ចុះជាលើកដំបូងកាលពីខែមករា ស្ថិតិពីអាជ្ញាធរចិនបានបង្ហាញថានៅឆ្នាំ ២០២២ ចំនួនប្រជាជនចិនបានថយចុះចំនួន ៨៥០ពាន់នាក់ ដែលជាការថយចុះជាលើកដំបូងចាប់តាំងពីឆ្នាំ១៩៦១។ នេះគឺជាចំណុចរបត់ប្រវត្តិសាស្ត្រមួយនៅក្នុងប្រជាសាស្រ្តចិន។ ជាប្រទេសមួយដែលពឹងផ្អែកខ្លាំងលើកម្លាំងពលកម្មដ៏ច្រើន ការកាត់បន្ថយ ឬភាពចាស់នៃចំនួនប្រជាជន គឺជាបញ្ហាប្រឈមដ៏ធំមួយ សម្រាប់សេដ្ឋកិច្ចទីពីររបស់ពិភពលោកមួយនេះ។	បើតាមអ្នកជំនាញបានបង្ហាញពីមូលហេតុមួយចំនួន នោះក៏ដោយសារតែតម្លៃនៃការរស់នៅខ្ពស់ ជាពិសេសបន្ទាប់ពីជំងឺរាតត្បាតកូវីដ-១៩ យុវជនជាច្រើនបានកាត់បន្ថយប្រាក់ចំណូល ឬបាត់បង់ការងារ ខណៈនៅក្នុងគ្រួសារ ដែលមានកូនតូចៗត្រូវការចំណាយច្រើន។ សាស្ត្រាចារ្យ Kent Deng មកពីសាលាសេដ្ឋកិច្ចទីក្រុងឡុងដ៍បានឱ្យដឹងថា ការទិញផ្ទះក្នុងទីក្រុងត្រូវចំណាយពេល ៣០ឆ្នាំ ដើម្បីដោះបំណុលរួចទៅវិញ ។ នោះមិនទាន់និយាយពីលុយឱ្យកូនទៅរៀនមធ្យមសិក្សា និងមហាវិទ្យាល័យទេ។ ការចំណាយទាំងអស់នេះឡើងថ្លៃជាលើកទីដំបូង ក្នុងរយៈពេលជាច្រើនទស្សវត្សរ៍។ អត្រានៃការបង្កកំណើតធ្លាក់ចុះបណ្តាលមកពីការស្ទាក់ស្ទើររបស់មនុស្សវ័យក្មេងក្នុងការមានកូន។ នៅអាស៊ី ការចំណាយផ្សេងៗក្នុងការចិញ្ចឹមកូននៅប្រទេសចិនស្ថិតនៅលំដាប់ទីពីរបន្ទាប់ពីកូរ៉េ។ ទំនោរខ្លាចមានកូននឹងនាំឲ្យមានផលវិបាកយ៉ាងខ្លាំងដល់សេដ្ឋកិច្ចសង្គម។ ចំនួនប្រជាជនកាន់តែចាស់ ខណៈកម្មករវ័យក្មេងកាន់តែថយចុះ ដែលបង្ខំមនុស្សចាស់ឲ្យធ្វើការ។ ទន្ទឹមនឹងនោះ ចំនួនយុវជនដែលបង់ពន្ធក៏មានការថយចុះផងដែរ ដែលដាក់សម្ពាធលើមូលនិធិសោធននិវត្តន៍ និងប្រព័ន្ធសន្តិសុខសង្គម។ ការថយចុះចំនួនប្រជាជនប៉ះពាល់ដល់សេដ្ឋកិច្ចពិភពលោកក្រៅពីសម្ពាធលើសេដ្ឋកិច្ចក្នុងស្រុក ការកាត់បន្ថយកម្លាំងពលកម្មរបស់ប្រទេសចិនក៏នឹងប៉ះពាល់ដល់ពាណិជ្ជកម្មជាច្រើនជាមួយប្រទេសផ្សេងទៀតផងដែរ។ ដោយសារតែប្រទេសចិនបច្ចុប្បន្នបានផ្តល់វិភាគទានដល់កម្មករជិត ៨០០ លាននាក់ដល់កម្លាំងពលកម្មពិភពលោក។ ចិនគឺជារោងចក្រនៃពិភពលោក កម្លាំងពលកម្មថោកនឹងផ្តល់អត្ថប្រយោជន៍មិនត្រឹមសម្រាប់ប្រទេសចិនប៉ុណ្ណោះទេ ថែមទាំងសម្រាប់ខ្សែច្រវាក់ផ្គត់ផ្គង់ពិភពលោកផងដែរ។ ដូច្នេះនៅពេលដែលកម្លាំងទាំងនេះត្រូវបានកាត់បន្ថយ វានឹងនាំឱ្យមានបញ្ហាជាច្រើនប៉ះពាល់ដល់ផលិតផលជាច្រើន។ ជាច្រើនឆ្នាំមកនេះ ចិនបានពឹងផ្អែកយ៉ាងខ្លាំងលើសេដ្ឋកិច្ចផលិតកម្ម ដោយកម្លាំងពលកម្មមនុស្សដើរតួយ៉ាងសំខាន់។ តួយ៉ាងដូចជាងគ្រឿងអេឡិចត្រូនិច ទូរស័ព្ទ គ្រឿងបន្លាស់រថយន្ត ឬបន្ទះស្រូបពន្លឺព្រះអាទិត្យ ប្រសិនបើត្រូវបានផលិតនៅក្នុងប្រទេសចិន នឹងរួមចំណែកកាត់បន្ថយការចំណាយជាច្រើន។ សាស្ត្រាចារ្យ Kent Deng បានសង្កត់ធ្ងន់ថា ៖« កម្លាំងពលកម្មដ៏ច្រើនដែលមកពីតំបន់ជនបទរបស់ប្រទេសចិន គឺជាក្បាលម៉ាស៊ីននៃការអភិវឌ្ឍន៍ឧស្សាហកម្មផលិត និងដំឡើងរបស់ប្រទេសនេះ។ ប្រសិនបើបើបាត់បង់កម្លាំងពើកម្មទាំងនេះ វាប្រាកដជានឹងនាំទៅរកការធ្លាក់ចុះនៃវិស័យផលិតកម្មដោយផ្អែកលើថាមពលមនុស្ស នោះទំនិញជាច្រើននឹងមិនថោកដូចពេលនេះទេ»។ ជុំវិញរឿងនេះដែរមានការព្យាករជាច្រើនថា ឆ្នាំនេះឥណ្ឌានឹងវ៉ាដាច់ចិន ហើយក្លាយជាប្រទេសដែលមានប្រជាជនច្រើនជាងគេនៅលើពិភពលោក។ ហើយឥណ្ឌាក៏ទំនងនឹងជំនួសចិននៅក្នុងខ្សែច្រវាក់ផ្គត់ផ្គង់ពិភពលោកផងដែរ ប៉ុន្តែអ្នកជំនាញនិយាយថាអ្វីៗមិនសាមញ្ញដូចការគិតនោះទេ។ អ្នកជំនាញជាច្រើនបានឱ្យដឹងថា ទីក្រុងប៉េកាំងគ្រាន់តែលើកទឹកចិត្តឱ្យគូស្វាមីភរិយាមានកូនច្រើនគឺមិនទាន់គ្រប់គ្រាន់នោះទេ ពីព្រោះការរង់ចាំដល់កូនធំឡើងដើម្បីអាចធ្វើការ និងបង់ពន្ធបានត្រូវចំណាយរយៈពេលយូរណាស់។ អ្វីដែលរដ្ឋាភិបាលគួរធ្វើនោះគឺ ការធ្វើឱ្យប្រសើរឡើងនូវប្រព័ន្ធសន្តិសុខសង្គម និងលើកកំពស់គុណភាព និងគុណវុឌ្ឍិរបស់កម្មរ ដើម្បីធានាថាមនុស្សតិចពិតមែន តែអាចធ្វើការបានក្នុងទំហំច្រើនជាង និងមានប្រសិទ្ធភាពជាងមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4274.txt	កំណើនសេដ្ឋកិច្ចវៀតណាមបានកើនដល់១៣,៦៧ភាគរយ នៅក្នុងត្រីមាសទី៣នេះ ធៀបនឹងរយៈពេលដូចគ្នាកាលពីឆ្នាំមុន។	ចាប់ពីខែកក្កដា ដល់ខែកញ្ញា សេដ្ឋកិច្ចវៀតណាមដែលត្រូវបានវាស់វែងដោយផលិតផលក្នុងស្រុកសរុប(GDP) បានកើនឡើង ១៣,៦៧ភាគរយ បើធៀបនិងគ្រាដូចគ្នានៅឆ្នាំ ២០២១ មានត្រឹមតែ៦,០២ភាគរយ។ នេះបើតាមតួលេខរបស់អគ្គនាយកដ្ឋានស្ថិតិវៀតណាម។ កំណើនសេដ្ឋកិច្ចរបស់ប្រទេសនេះកើនឡើងខ្ពស់ ដោយសារសន្ទុះនៃការនាំចេញទំនិញទៅកាន់អាម៉េរិក ក្នុងអំឡុងខែមករា ដល់ខែកញ្ញា បានកើនឡើង២៥,៤ភាគរយ ធៀបនឹងរយៈពេលដូចគ្នានៃឆ្នាំ២០២១ ។ សន្ទុះនៃតម្រូវការក្នុងស្រុកក៏មានការកើនឡើងផងដែរ។ តួយ៉ាងក្នុងខែសីហា ការលក់រាយ រួមទាំងសេវាកម្មបានកើនឡើង ៥០ភាគរយធៀបនឹងគ្រាដូចគ្នាកាលពីឆ្នាំមុន។ នេះបើតាម Nikkei Asia នាថ្ងៃទី ២៩ កញ្ញា ។ « សេដ្ឋកិច្ចវៀតណាមដែលពឹងផ្អែកលើការនាំចេញ កំពុងទទួលបានអត្ថប្រយោជន៍ពីការស្ទុះងើបឡើងវិញនៃសេដ្ឋកិច្ចពិភពលោក» ។លោក Yusuke Koshiyama សេដ្ឋវិទូប្រចាំក្រុមហ៊ុន Mizuho Research and Technologies បញ្ជាក់បែបនេះ។ វៀតណាមបានបន្ធូរបន្ថយការរឹតបន្តឹងការចេញចូលសម្រាប់ជនបរទេសហើយបច្ចុប្បន្ន ប្រទេសមួយនេះត្រូវបានរំពឹងថានឹងមានចំនួនភ្ញៀវមកពីប្រទេសចិន កូរ៉េខាងត្បូង និងជប៉ុនកើនឡើង។ វិស័យទេសចរណ៍បានចូលរួមចំណែកប្រមាណ១០ភាគរយនៃផលិតផលក្នុងស្រុកសរុប ។ ឥទ្ធិពលបណ្តាលមកពីសង្គ្រាមរបស់រុស្ស៊ីនៅអ៊ុយក្រែន មិនប៉ះពាល់ដល់សេដ្ឋកិច្ចវៀតណាមយ៉ាងខ្លាំងខ្លានោះទេ។ សន្ទស្សន៍តម្លៃទំនិញប្រើប្រាស់ (CPI ) បានកើនឡើង ២,៨៩ភាគរយ នៅក្នុងខែសីហាធៀបនឹងឆ្នាំមុន ចំណែកឯអតិផរណាវិញកើនឡើង ឬថយចុះ អាស្រ័យលើការត្រួតពិនិត្យតម្លៃប្រេងសាំង និងការកាត់បន្ថយពន្ធ។ ប៉ុន្តែប្រសិនបើតម្លៃស្បៀងអាហារ និងធនធានកើនឡើង អតិផរណានឹងទាញទម្លាក់កំណើនសម្រាប់ប្រទេសមួយនេះ។ មូលនិធិរូបិយវត្ថុអន្តរជាតិ (IMF) កាលពីដើមខែកញ្ញា បានបង្កើនការព្យាកររបស់ខ្លួនសម្រាប់កំណើនសេដ្ឋកិច្ចវៀតណាមក្នុងឆ្នាំ ២០២២ ដល់៧ភាគរយ ដែលកើន ១ភាគរយធៀបនឹងការព្យាករកាលពីពេលបីខែមុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4275.txt	អាស៊ានកំពុងទទួលបានអត្ថប្រយោជន៍ពីការកើនឡើងនៃលំហូរវិនិយោគនៅក្នុងយុគសម័យនៃការប្រជែងប្រណាំងភូមិសាស្ត្រនយោបាយលើការវិនិយោគ និងពាណិជ្ជកម្ម។	ព្រឹត្តិការណ៍អន្តរជាតិសំខាន់ៗចំនួនបីដែលបានកើតឡើងនៅអាស៊ីអាគ្នេយ៍រួមមាន កិច្ចប្រជុំកំពូល G20 នៅឥណ្ឌូណេស៊ី កិច្ចប្រជុំកំពូលអាស៊ាននៅកម្ពុជា និងកិច្ចប្រជុំកំពូល APEC នៅប្រទេសថៃកំពុងទាក់ទាញចំណាប់អារម្មណ៍របស់មេដឹកនាំមកពីជុំវិញពិភពលោក ដែលមានទាំងប្រធានាធិបតីអាម៉េរិកលោក ចូ បៃឌិន និងប្រធានាធិបតីចិនលោក ស៊ី ជិនភីង ផងដែរ។ អាស៊ីអាគ្នេយ៍គឺជាដៃគូយុទ្ធសាស្រ្តការទូត និងពាណិជ្ជកម្មដែលគ្រប់គ្នាត្រូវការ។ តំបន់នេះមិនត្រឹមតែជួយធ្វើពិពិធកម្មលើច្រវាក់ផ្គត់ផ្គង់ពិភពលោកប៉ុណ្ណោះទេ វាក៏ជាកន្លែងដែលវិនិយោគិនបរទេសស្វែងរកឱកាសរីកចម្រើនផងដែរ ដោយសារតែរបាំងពន្ធគយដែលរឹតបន្តឹងដល់ការវិនិយោគ បានជះឥទ្ធិពលដល់អាជីវកម្មនៅអាម៉េរិក និងចិន។ អាស៊ានដែលមានសមាជិកចំនួន១០ប្រទេស មានប្រជាជនសរុបប្រមាណ៦៨០លាននាក់ ដែលតំណាងឱ្យ៣,៤ភាគរយនៃផលិតផលក្នុងស្រុកសរុបពិភពលោក និង ៧,៧ភាគរយនៃទីផ្សារនាំចេញសកល។ ក្នុងនោះប្រទេសដែលមានសេដ្ឋកិច្ចធំជាងគេទាំង ៦ របស់អាស៊ាន រួមមាន ឥណ្ឌូណេស៊ី ថៃ ហ្វីលីពីន សិង្ហបុរី ម៉ាឡេស៊ី និងវៀតណាម មិនសូវជារងគ្រោះដោយសារវិបត្តិថាមពលពិភពលោក ប្រាក់ដុល្លារឡើងថ្លៃ និងតម្រូវការធ្លាក់ចុះរបស់ចិននោះទេ។ នៅក្នុងបរិបទនៃសេដ្ឋកិច្ចពិភពលោកដ៏លំបាក ពួកគេនៅតែបន្តមានកំណើនសេដ្ឋកិច្ចខ្ពស់ និងការកើនឡើងយ៉ាងខ្លាំងនៃលំហូរវិនិយោគផ្ទាល់ពីបរទេស (FDI) ។ សិង្ហបុរីកំពុងនាំមុខគេក្នុងវិស័យហិរញ្ញវត្ថុ និងបច្ចេកវិទ្យាខ្ពស់ ខណៈដែលវៀតណាម និងម៉ាឡេស៊ីកំពុងទាក់ទាញ FDI យ៉ាងច្រើនចូលទៅក្នុងផលិតកម្មរបស់ពួកគេ។ ឥណ្ឌូណេស៊ីក៏កំពុងទទួលបានការវិនិយោគយ៉ាងច្រើនក្នុងវិស័យរុករករ៉ែ។ បន្ថែមពីលើការវិនិយោគបៃតង បណ្តាប្រទេសអាស៊ីអាគ្នេយ៍គឺជាតំបន់ដែលទទួលបានកិច្ចព្រមព្រៀងវិនិយោគច្រើនជាងគេនៅអាស៊ី ដែលក្នុងឆមាសទីមួយនៃឆ្នាំនេះ ទទួលបាន ៥៦ភាគរយនៃលំហូរវិនិយោគបរទេសសរុបពីខាងក្រៅ។ អាស៊ានទទួលបានវិនិយោគច្រើនពីបស្ចឹមប្រទេស ជាមួយគ្នាចិនក៏បានបោះទុនច្រើនសន្ធឹកសន្ធាប់ផងដែរទៅក្នុងតំបន់នេះ។ អត្ថបទទាក់ទង អាស៊ានក្លាយជាតំបន់មានសេដ្ឋកិច្ចធំទី៥ នៅលើពិភពលោក ទន្ទឹមនេះ អាស៊ានក៏ទទួលបានការគាំទ្រខាងភូមិសាស្ត្រនយោបាយដើម្បីពង្រីកលទ្ធភាពចូលទីផ្សារ។ កិច្ចព្រមព្រៀងពាណិជ្ជកម្មសេរីរវាងវៀតណាម ជាមួយអឺរ៉ុប (EVFTA) ក្នុងឆ្នាំ ២០១៩ មិនត្រឹមតែជួយវៀតណាមទាក់ទាញវិនិយោគពីអឺរ៉ុបប៉ុណ្ណោះទេ ថែមទាំងជម្រុញវិនិយោគិនចិនដែលចង់នាំចេញឆ្លងកាត់របាំងពន្ធគយតិច ចូលមកក្នុងប្រទេសមួយនេះ។ លើសពីនេះ អឺរ៉ុប កូរ៉េខាងត្បូង ជប៉ុន អាម៉េរិក និងចិនក៏កំពុងបង្កើនទំនាក់ទំនងជាមួយអាស៊ានផងដែរ។ បើតាមកាសែត Financial Times អាស៊ានពុំមែនគ្មានហានិភ័យសម្រាប់អ្នកវិនិយោគនោះទេ រាប់ចាប់ពីភាពចលាចលនយោបាយផ្ទៃក្នុងនៅថៃ និងម៉ាឡេស៊ី ជាមួយការរាតត្បាតនៃជំងឺកូវីដ-១៩ នៅក្នុងត្រីមាសទីបីកាលពីឆ្នាំមុន បានអង្រួនខ្សែច្រវាក់ផ្គត់ផ្គង់ពិភពលោកចំពោះផលិតកម្មមួយចំនួនដូចជា ស្បែកជើង គ្រឿងអេឡិចត្រូនិច និងសឺម៉ីកុងឌុចទ័រ។ ចំណែកនៅវៀតណាមកំពុងគ្រប់គ្រងស្ថានការណ៍ក្តៅនៃវិបត្តិទីផ្សារអចលនទ្រព្យ ខណៈថៃកំពុងព្យាយាមធ្វើពិពិធកម្មសេដ្ឋកិច្ចរបស់ខ្លួន ដោយកាត់បន្ថយការពឹងផ្អែកលើវិស័យទេសចរណ៍។ អាស៊ានត្រូវបានដឹកនាំដោយអ្នកបច្ចេកទេសដែលមានសមត្ថភាពខ្ពស់ នៅក្នុងក្រសួងហិរញ្ញវត្ថុ និងធនាគារកណ្តាល ដែលជួយតំបន់នេះអាចទប់ទល់នឹងវិបត្តិបច្ចុប្បន្នបានប្រសើរជាង បើធៀបប្រទេសកំពុងអភិវឌ្ឍផ្សេងទៀត។ ប៉ុន្តែ ការកើនឡើងនៃអត្រាការប្រាក់ខ្ពស់ ការធ្លាក់ចុះនៃតម្រូវការពិភពលោក និងវិបត្តិថាមពលនឹងធ្វើឱ្យកំណើននៅឆ្នាំក្រោយអាចធ្លាក់ចុះបន្តិចបើធៀបនឹងឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4276.txt	កិច្ចប្រជុំកំពូលក្រុមប្រទេសមានសេដ្ឋកិច្ចរីកចម្រើនទាំង២០ (G20) ដែលប្រព្រឹត្តទៅនាថ្ងៃទី១៥ និង១៦ វិច្ឆិកា នៅកោះបាលី ប្រទេសឥណ្ឌូណេស៊ី មានបញ្ហាប្រឈមសកលជាច្រើនដែលត្រូវលើកយកមកពិភាក្សា។ បញ្ហាទាំងនោះរួមមាន អតិផរណា អត្រាការប្រាក់ វិបត្តិថាមពល ការធ្លាក់ចុះសេដ្ឋកិច្ច សុខភាពសកល និងបញ្ហាជម្លោះរវាងរុស្ស៊ីនិងអ៊ុយក្រែន។	ក្រុមប្រទេស G20 មានប្រហែល ៦០ភាគរយនៃចំនួនប្រជាជនពិភពលោក ដែលស្មើនឹង ៨០ភាគរយនៃទំហំសេដ្ឋកិច្ចពិភពលោក និង ៧៥ភាគរយនៃពាណិជ្ជកម្មពិភពលោកសរុប។ ដូច្នេះហើយ កិច្ចប្រជុំនៃក្រុមនេះបានទាក់ទាញការចាប់អារម្មណ៍ពីប្រព័ន្ធផ្សព្វផ្សាយជាច្រើននៅក្នុងបរិបទនៃការធ្លាក់ចុះនៃសេដ្ឋកិច្ចពិភពលោក និងជម្លោះភូមិសាស្ត្រនយោបាយដែលនាំឱ្យអឺរ៉ុបកំពុងជួបនូវវិបត្តិថាមពល។ ថ្លែងនៅមុនព្រឹត្តិការណ៍នេះ ប្រធានាធិបតីឥណ្ឌូណេស៊ី Joko Widodo ដែលជាម្ចាស់ផ្ទះនៃកិច្ចប្រជុំ G20 ឆ្នាំនេះបានទទួលស្គាល់ថា នេះជាការកាន់តំណែងជាប្រធាន G20 ដែលពិបាកបំផុតក្នុងប្រវត្តិសាស្ត្រ។ ជាមួយនឹងមូលបទ «ការងើបឡើងវិញរួមគ្នា ការងើបឡើងវិញកាន់តែរឹងមាំ» ឥណ្ឌូណេស៊ីសង្ឃឹមថានឹងធ្វើការជាមួយមេដឹកនាំដើម្បីស្វែងរកដំណោះស្រាយជាច្រើន ដើម្បីដោះស្រាយបញ្ហាលំបាកបំផុតដែលពិភពលោកកំពុងប្រឈមនិងវិបត្តិសេដ្ឋកិច្ច។ អតិផរណា អត្រាការប្រាក់ ការធ្លាក់ចុះសេដ្ឋកិច្ច ទាំងនេះប្រហែលជាពាក្យគន្លឹះដែលត្រូវបានស្វែងរកច្រើនបំផុតក្នុងឆ្នាំ ២០២២។ ជម្លោះរុស្ស៊ី-អ៊ុយក្រែនបានផ្ទុះឡើង ជំងឺរាតត្បាតកូវីដ-១៩ នៅតែបន្តកើតមាន ខ្សែច្រវាក់ផ្គត់ផ្គង់មិនទាន់បានតភ្ជាប់ពេញលេញនៅឡើយ។ ទាំងនេះគឺជាបញ្ហាប្រឈមចំពោះសេដ្ឋកិច្ចពិភពលោក។ ដូច្នេះ ប្រទេសម្ចាស់ផ្ទះ G20 ឥណ្ឌូណេស៊ីមានបំណងនាំយករបៀបវារៈជុំវិញសសរស្តម្ភចំនួនបី សម្រាប់ការស្តារម៉ាក្រូសេដ្ឋកិច្ចឡើងវិញក្រាយពីជំងឺរាតត្បាតមានដូចជា ស្ថាបត្យកម្មប្រព័ន្ធសុខភាពសកល ការផ្លាស់ប្តូរឌីជីថល និងការផ្លាស់ប្តូរថាមពលប្រកបដោយនិរន្តរភាព។ បើតាមសារព័ត៌មាន Al Jazeera កិច្ចប្រជុំ G20 នៅឆ្នាំនេះ ស្ថិតក្រោមសម្ពាធជាច្រើន ដោយសារភាពតានតឹងរវាងអាម៉េរិក-ចិន អាមេរិក-រុស្ស៊ី រុស្ស៊ី-សហភាពអឺរ៉ុប និងអារ៉ាប៊ីសាអូឌីត-អាម៉េរិក។ លោកស្រី Kristalina Georgieva នាយកគ្រប់គ្រងមូលនិធិរូបិយវត្ថុអន្តរជាតិ (IMF) បាននិយាយថា ៖ « អ្នកមិនអាចដោះស្រាយបញ្ហាភូមិសាស្ត្រនយោបាយជាមួយនឹងវិធានការគោលនយោបាយសេដ្ឋកិច្ចបានទេ។ វានឹងពិបាកក្នុងការគណនាកម្រិតនៃកិច្ចសហប្រតិបត្តិការសេដ្ឋកិច្ចដែលត្រូវការ។ ការបញ្ចប់ជម្លោះនៅអ៊ុយក្រែនគឺជាកត្តាដ៏មានឥទ្ធិពលបំផុតក្នុងការប្រែក្លាយសេដ្ឋកិច្ចពិភពលោកត្រលប់មកវិញ»។ ថ្វីបើមានទំហំនៃបញ្ហាប្រឈម និងភាពតានតឹងផ្នែកនយោបាយមានពិតមែនក៏ដោយ អ្នកសង្កេតការណ៍មួយចំនួននៅតែមានសុទិដ្ឋិនិយមអំពីសមត្ថភាពរបស់ G20 ក្នុងការដោះស្រាយបញ្ហាដែលកំពុងមានការព្រួយបារម្ភជារួម។ ជាក់ស្តែង ក្រុមនេះបានចាប់ផ្តើមមូលនិធិបង្ការជំងឺរាតត្បាតដើម្បីប្រមូលប្រាក់ជាង ៣០ពាន់លានដុល្លារក្នុងមួយឆ្នាំដើម្បីការពារនិងទប់ស្កាត់ការរាតត្បាតជំងឺនានាក្នុងពេលអនាគត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4277.txt	អ្នកចិញ្ចឹមជ្រូកនៅវៀតណាមបានលើកឡើងថា ពួកគេបានខាតបង់នៅពេលដែលរដ្ឋគ្រប់គ្រងតម្លៃសាច់ជ្រូកលក់នៅលើទីផ្សារ ដើម្បីជាថ្នូរនិងការបន្ទាបអតិផរណាក្នុងប្រទេស ។	បើតាមសារព័ត៌មាន Tuoi Tre តម្លៃជ្រូករស់នៅវៀតណាមបានបន្តធ្លាក់ថ្លៃយ៉ាងគំហុក។ បច្ចុប្បន្នតម្លៃជ្រូករស់នៅខេត្តភាគខាងត្បូងនៃប្រទេសវៀតណាមមានតម្លៃចាប់ពី ៥០ ០០០ ដល់ ៥៩ ០០០ ដុងក្នុងមួយគីឡូក្រាម (២,០៦ ដុល្លារដល់ ២,៤៣ដុល្លារ)។ អ្នកស្រី Pham Thi Thuy ម្ចាស់កសិដ្ឋានចិញ្ចឹមជ្រូកមួយកន្លែងក្បែរទីក្រុងហូជីមិញបាននិយាយថា៖ «ការចិញ្ចឹមជ្រូកឥឡូវពិបាកណាស់ ពីមុនតម្លៃចំណីឡើងថ្លៃ ចិញ្ចឹមមិនទាន់បានស្រួលបួលផង តម្លៃជ្រូកក៏ធ្លាក់ចុះ ដែលជ្រូកទម្ងន់ចាប់ពី ១០៥-១១៥ គីឡូក្រាមក្នុងមួយក្បាលប្រភេទស្ដង់ដារលេខ១ តម្លៃ ៦០ ០០០ដុងក្នុងមួយគីឡូក្រាម(២,៤៧ដុល្លារ) ចំណែកជ្រូកទម្ងន់ចាប់ពី ៦០-៨០ គីឡូក្រាមក្នុងមួយក្បាល ឬជ្រូកធាត់ពេកមានតម្លៃ ៥០ ០០០ដុងក្នុងមួយគីឡូក្រាម (២,០៦ដុល្លារ)។ នេះមិនទាន់និយាយដល់ការនាំចូលជ្រូកពីខាងក្រៅ នៅតាមបណ្តាផ្សារទំនើប ភោជនីយដ្ឋាន និងហាងល្បីៗ ...នៅណាក៏ជ្រើសយកសាច់ជ្រូកនាំចូល។ ឥឡូវហ្នឹងទាំងឈ្មួញ ទាំងអ្នកចិញ្ចឹមបានប្រាក់ចំណេញតិចណាស់»។ ស្រដៀងគ្នានេះដែរលោក Nguyen Huu Thang អ្នកចិញ្ចឹមជ្រូកនៅខេត្តដុងណាយ បានឱ្យដឹងថា អ្នកចិញ្ចឹមជ្រូករងសម្ពាធយ៉ាងខ្លាំងដោយសារតែការផ្ទុះជំងឺដ៏ស្មុគស្មាញ ជាពិសេសតម្រូវការសាច់ជ្រូកមានការថយចុះ ខណៈដែលតម្លៃចំណីសត្វបន្តកើនឡើង ។ បើតាមកសិករវៀតណាមរូបនេះ បច្ចុប្បន្នកន្ទក់សម្រាប់ជ្រូកកំពុងពេញនិយមក្នុងតម្លៃ ១៤ ០០០ ដុងក្នុងមួយគីឡូក្រាម(០,៥៨ដុល្លារ) កើនឡើង ៦ ០០០ដុង(០,២៥ដុល្លារ) បើធៀបនឹងជាងមួយឆ្នាំកន្លះមុន។ «ពីជ្រូករាប់ពាន់ក្បាលកាលពីមុន ឥឡូវនេះត្រូវបានកាត់បន្ថយជាងពាក់កណ្តាល ហើយទំនងជានឹងថយចុះបន្តទៀត ប្រសិនបើស្ថានភាពលំបាកនាពេលបច្ចុប្បន្ននេះនៅតែបន្តកើតមាន។ កសិករខ្នាតតូចសព្វថ្ងៃនេះភាគច្រើនកំពុងកាត់បន្ថយបរិមាណចិញ្ចឹម អ្នកខ្លះទៀតបានបោះបង់ចោលរបរនេះ»។ នេះបើតាមលោក Nguyen Huu Thang ។ លោក Nguyen Huu Thang បានសង្កត់ធ្ងន់ថា ៖ «អាជ្ញាធរគួរតែគាំទ្រដោយការបន្ធូរបន្ថយកូតា នាំចេញទៅកាន់ប្រទេសកម្ពុជា និងចិន ដើម្បីស្តារស្ថានភាពដែលកសិករកំពុងជួបប្រទះឡើងវិញ »។ លោក Nguyen Kim Doan អនុប្រធានសមាគមចិញ្ចឹមសត្វនៅខេត្តដុងណាយ បានលើកឡើងថា តម្លៃជ្រូកបានធ្លាក់ចុះយ៉ាងខ្លាំងនៅទូទាំងប្រទេស។ តម្លៃជ្រូករស់បានធ្លាក់ចុះមកក្រោម ៦០ ០០០ដុងក្នុងមួយគីឡូក្រាម(២,៤៧ដុល្លារ) ខណៈស្ថានភាពបច្ចុប្បន្ន ត្រូវការតម្លៃលើសនេះ ទើបមិនមានការខាតបង់។ លោក Nguyen Kim Doan បានគូសបញ្ជាក់ថា៖« តម្លៃជ្រូករស់ជាមធ្យមនៅប្រទេសចិនបច្ចុប្បន្នគឺ ៩០ ០០០ដុងក្នុងមួយគីឡូក្រាម(៣,៧១ដុល្លារ)ខ្ពស់ជាងវៀតណាម ៣០ ០០០ដុង(១,២៤ដុល្លារ) ខណៈនៅថៃគឺ ៨០ ០០០ដុងក្នុងមួយគីឡូក្រាម (៣,២៩ដុល្លារ)»។ បើតាមអនុប្រធានសមាគមចិញ្ចឹមសត្វរូបនេះ រដ្ឋគួរពិចារណាលើការនាំចេញជ្រូកតាមទីផ្សារទាំងនេះ ដើម្បីបង្កើនតម្លៃជ្រូករស់ក្នុងស្រុក។ ពីពេលនេះរហូតដល់ដំណាច់ឆ្នាំ ប្រសិនបើគ្មានដំណោះស្រាយ ហើយបន្តបិទច្រកនាំចេញ តម្លៃជ្រូកអាចនឹងធ្លាក់ចុះ ហើយកសិករនឹងរងសម្ពាធខ្លាំងនិងឈានដល់ការលែងចិញ្ចឹមតទៀត។ សូមជម្រាបថា ក្នុងឆ្នាំ២០១៩-២០២០ តម្លៃជ្រូកឡើងខ្ពស់ ប៉ុន្តែក្រោយមានជំងឺប៉េស្តជ្រូកអាហ្វ្រិកនោះ វៀតណាមបាននាំចូលជ្រូករស់ពីប្រទេសថៃ ដើម្បីបំពេញតម្រូវការទីផ្សារ។ មិនតែប៉ុណ្ណោះរដ្ឋាភិបាលវៀតណាម មិនអនុញ្ញាតឱ្យមានការនាំចេញជ្រូកនោះទេ ដែលធ្វើឱ្យតម្លៃជ្រូកធ្លាក់ចុះ ហើយអ្នកចិញ្ចឹមជ្រូក ទទួលរងការខាតបង់ទ្វេដង។ ជុំវិញបញ្ហានេះ ប្រធានសមាគមអ្នកចិញ្ចឹមសត្វកម្ពុជា លោក ស្រ៊ុន ពៅ មិនគាំទ្រឱ្យមានការនាំចូលជ្រូកពីប្រទេសវៀតណាមនោះទេ ដោយសារសព្វថ្ងៃកម្ពុជាសល់ជ្រូករាប់ម៉ឺនក្បាល ដែលពុំមានទីផ្សារលក់ចេញ ដែលធ្វើឱ្យកសិករប្រឈមខាតបង់ស្ទើរគ្រប់គ្នា។ យ៉ាងណា លោក មិនអាចហាមឃាត់ចំពោះការនាំចូលជ្រូកពីប្រទេសណាមួយនោះដែរ។ ប៉ុន្តែ ប្រសិនបើ ក្រសួងកសិកម្ម រុក្ខាប្រមាញ់ និងនេសាទ បើកឱ្យនាំចូលមែន នោះកសិករ នឹងនាំគ្នាបោះបង់ការចិញ្ចឹមចោល។ លោក ប្រាប់ដូច្នេះថា៖«សព្វថ្ងៃ កម្ពុជាកំពុងតែលិចលង់ មិននាំគ្នាគិត ហើយគិតតែការនាំចូលទៀត។ អ៊ីចឹង មានតែប្រកាសថា សូមឱ្យបងប្អូនពលរដ្ឋឈប់ចិញ្ចឹមជ្រូកពីថ្ងៃនេះទៅ ព្រោះឥឡូវជ្រូកមានតម្លៃតែ៨ពាន់រៀលទេ គាត់(កសិករ)ខាតឡើងចង់លក់ទ្រុង ហើយជ្រូកនៅកម្ពុជាសល់រាប់ម៉ឺនក្បាល លក់អត់ចេញ»។ បច្ចុប្បន្ន កសិករ និងម្ចាស់កសិដ្ឋានខ្លះ បានត្អូញត្អែរពីផលលំបាកក្នុងដំណើរការចិញ្ចឹមជ្រូករបស់ខ្លួន ដោយសារចំណីឡើងថ្លៃ ឯតម្លៃជ្រូករស់ចុះថោក។ សព្វថ្ងៃ ជ្រូករស់អាចលក់តម្លៃ៨ពាន់រៀលក្នុងមួយគីឡូក្រាម ខណៈដើមផលិតកើនដល់ជាង១ម៉ឺនរៀល។ លើសពីនេះ ការនាំចូលជ្រូកពីបរទេសនេះ ក៏នឹងនាំហានិភ័យជំងឺដល់កសិករផងដែរ។ លោក ស្រ៊ុន ពៅ ឱ្យដឹងទៀតថា ជ្រូកចាប់ផ្ដើមកកស្ទះទីផ្សារ រយៈពេល១ខែមកហើយ ដោយសារការចិញ្ចឹមរបស់កសិករកើនឡើង។ ម្យ៉ាងទៀត ទឹកជំនន់បានបង្ខំឱ្យកសិករសម្រុកលក់ជ្រូកចេញព្រមគ្នា ស្របពេលការហូបចុករបស់ពលរដ្ឋថយចុះ។ ជាមួយគ្នានេះ លោក អំពាវនាវកុំឱ្យកសិករបាក់ទឹកចិត្ត ហើយប្រឹងប្រែងពង្រីកការចិញ្ចឹមរបស់ខ្លួនឡើងវិញ ទោះបីជួបបញ្ហាប្រឈមជាច្រើនលើកច្រើនសារក៏ដោយ។ ប្រធានសមាគមរូបនេះ ក៏ទទូចឱ្យរដ្ឋាភិបាល និងក្រសួងកសិកម្ម ជួយដោះស្រាយតម្លៃទីផ្សារជូនកសិករឱ្យកាន់តែប្រសើរផងដែរ។ សារព័ត៌មានថ្មីៗ បានទាក់ទងទៅលោក តាន់ ផាន់ណារ៉ា ប្រធានអគ្គនាយកនៃអគ្គនាយកដ្ឋានសុខភាពសត្វ និងផលិតកម្មសត្វ ប៉ុន្តែ លោកជាប់ប្រជុំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4278.txt	សង្គ្រាមពាណិជ្ជកម្មបាននាំឱ្យមានការធ្លាក់ចុះប្រមាណ ៦២ភាគរយនៃការនាំចូលគ្រឿងអេឡិចត្រូនិក និងផលិតផលបច្ចេកវិទ្យាពីចិនទៅកាន់អាម៉េរិកចាប់តាំងពីឆ្នាំ ២០១៨។ សង្គ្រាមពាណិជ្ជកម្មនេះបានកើតឡើងនៅពេលដែលអតីតប្រធានាធិបតីអាម៉េរិកលោក ដូណាល់ ត្រាំ បានដាក់ពន្ធ ២៥ភាគរយលើផលិតផលអេឡិចត្រូនិកមួយចំនួនដូចជា Network servers, modems, routers, កាសឥតខ្សែ និងនាឡិកាឆ្លាតវៃពីចិន ។	ចាប់ពីពេលនោះមក ការនាំចូលរបស់អាម៉េរិកលើផលិតផលបច្ចេកវិទ្យាព័ត៌មាន និងគ្រឿងអេឡិចត្រូនិកពីចិនបានធ្លាក់ចុះ ៦២ភាគរយស្របពេលដែលការនាំចូលពីពិភពលោកមានការកើនឡើង ៦០ភាគរយក្នុងរយៈពេល៤ឆ្នាំ ។ ទន្ទឹមនឹងនេះ ម៉ិកស៊ិក និងតៃវ៉ាន់បានបង្កើនចំណែកទីផ្សាររបស់ពួកគេយ៉ាងខ្លាំងក្នុងការនាំចូលទៅអាម៉េរិក។ នេះបើយោងតាមការស្រាវជ្រាវរបស់វិទ្យាស្ថានភីតធើសាន់សម្រាប់សេដ្ឋកិច្ចអន្តរជាតិ (PIIE) ចេញផ្សាយនាថ្ងៃទី ២០ តុលា ។ បើតាមរបាយការណ៍ខាងលើ ចិនមានចំណែកការនាំចូលបន្ទះឈីបទៅអាម៉េរិកចំនួន ៤៧ភាគរយ កាលពីមុនខែកក្កដា ឆ្នាំ ២០១៨ ប៉ុន្តែបានធ្លាក់ចុះមកត្រឹម ៣៩ភាគរយភ្លាមៗ បន្ទាប់ពីរបាំងពន្ធគយត្រូវបានដាក់។ ជាមួយគ្នានោះ ផលិតផលបន្ទះឈីបរបស់ក្រុមហ៊ុនចិន មិនមានភាពទាក់ទាញដូចបណ្តាក្រុមហ៊ុន TSMC, Samsung ដែលកំពុងផលិតតាមប្រព័ន្ធបច្ចេកវិទ្យាកម្រិតខ្ពស់ សម្រាប់ក្រុមហ៊ុនាំចូលរបស់អាម៉េរិកនោះទេ។ ការធ្លាក់ចុះនៃការនាំចូលគ្រឿងអេឡិចត្រូនិកទាំងនេះ បានបណ្តាលឱ្យរថយន្តដែលជាប្រភេទមួយក្នុងចំណោមឧស្សាហកម្មដែលត្រូវបានកាត់បន្ថយការផលិតឡើងវិញ ដោយសារតែកង្វះខាតបន្ទះឈីបជាសកល។ ហើយការផ្គត់ផ្គង់គ្រឿងសឺមីកុងឌុចទ័រ(Semiconductor) ក៏មានការថយចុះក្នុងអំឡុងពេលការរាតត្បាតជំងឺកូវីដ-១៩ ដោយសារការបិទរោងចក្រ។ ទោះបីជាមានការដំឡើងពន្ធក៏ដោយ ការនាំចូលទៅអាម៉េរិកនូវឧបករណ៍ហាត់ប្រាណ និងថ្មពិលលីចូម (Lithium batteries) ពីចិនបានកើនឡើងយ៉ាងខ្លាំងដល់ទៅ៥០ភាគរយសម្រាប់ទំនិញទាំងពីរ ដោយសារជនជាតិអាម៉េរិកមានតម្រូវការខ្ពស់លើម៉ាស៊ីនហាត់ប្រាណ និងរថយន្តអគ្គិសនី។ ចំណែកផលិតផលដែលត្រូវបានលើកលែងពីពន្ធគយរបស់អាម៉េរិក រួមមានកុំព្យូទ័រយួរដៃ ម៉ូនីទ័រកុំព្យូទ័រ ទូរស័ព្ទ ម៉ាស៊ីនហ្គេម និងប្រដាប់ប្រដាក្មេងលេង។ បើតាមសារព័ត៌មាន SCMP កាលពីដើមឆ្នាំ២០២២ ប្រធានាធិបតីអាម៉េរិក ចូ បៃឌិន និយាយថា លោកកំពុងពិចារណាដកពន្ធមួយចំនួន ជាពិសេសចំពោះមុខការកើនឡើងនៃអតិផរណា។ ប៉ុន្តែរហូតមកដល់ពេលនេះ អាម៉េរិកបានរក្សាគោលនយោបាយនេះ តាមសំណើរបស់ធុរកិច្ចក្នុងស្រុក។ កិច្ចសម្របសម្រួលពាណិជ្ជកម្មដំណាក់កាលទី១ រវាងប្រទេសទាំងពីរបានផុតកំណត់នៅចុងឆ្នាំ ២០២១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4279.txt	សេដ្ឋកិច្ចរបស់រុស្ស៊ីបានធ្លាក់ចុះ ៣ខែជាប់ៗគ្នា ស្របពេលអតិផរណាកើនឡើង និងការដាក់សម្ពាធទណ្ឌកម្មរបស់លោកខាងលិចជាបន្តបន្ទាប់។ ចាប់ពីខែកក្កដាដល់ខែកញ្ញា ផលិតផលក្នុងស្រុកសរុបរបស់រុស្ស៊ីបានធ្លាក់ចុះក្នុងចន្លោះពី ៤ ទៅ ៥ភាគរយ។	កាលពីថ្ងៃទី២ វិច្ឆិកា ទីភ្នាក់ងារសារព័ត៌មានរុស្ស៊ី Interfax បានដកស្រង់ទិន្នន័យចុងក្រោយរបស់ក្រសួងអភិវឌ្ឍន៍សេដ្ឋកិច្ចរុស្ស៊ីថា នៅក្នុងខែកញ្ញា ផលិតផលក្នុងស្រុកសរុប (GDP) របស់ប្រទេសនេះ បានថយចុះ ៥ភាគរយ បើធៀបនឹងគ្រាដូចគ្នាកាលពីឆ្នាំមុន។ ទិន្នន័យនេះក៏បានបង្ហាញពីការធ្លាក់ចុះ ៤ភាគរយនៅក្នុងខែសីហា និង ៤,៣ភាគរយនៅក្នុងខែកក្កដាផងដែរ។ បើតាមទិន្នន័យខាងលើ ទំហំសេដ្ឋកិច្ចរបស់រុស្ស៊ីបានធ្លាក់ចុះ ៤,៤ភាគរយនៅក្នុងត្រីមាសទី៣ បន្ទាប់ពីបានធ្លាក់ចុះ ៤,១ភាគរយនៅក្នុងត្រីមាសទី២។ ដោយឡែកនៅក្នុងត្រីមាសទីមួយនៃឆ្នាំ២០២២ GDP របស់ប្រទេសមួយនេះ បានកើនឡើងវិញបន្តិចក្នុងអត្រា ៣,៥ភាគរយបើធៀបនឹងឆ្នាំមុន។ រុស្ស៊ីនៅតែស្ថិតនៅក្រោមសម្ពាធទណ្ឌកម្មរបស់អាម៉េរិក និងអឺរ៉ុបដែលដាក់លើបុគ្គល វិស័យនានា និងអាជីវកម្មសំខាន់ៗជាច្រើន ក្នុងរយៈពេលប៉ុន្មានខែកន្លងមកនេះ ដោយសារតែជម្លោះនៅអ៊ុយក្រែន។ ទន្ទឹមនេះរុស្ស៊ី ក៏ត្រូវបានដាក់ទណ្ឌកម្មពីមុនផងដែរ សម្រាប់ការបញ្ចូលតំបន់គ្រីមៀ កាលពីឆ្នាំ២០១៤ និងការចោទថាជ្រៀតជ្រែកក្នុងការបោះឆ្នោតអាម៉េរិក។ ប្រជាជនរុស្ស៊ីកំពុងប្រឈមមុខនឹងសម្ពាធអតិផរណាខ្ពស់ផងដែរ។ កាលពីខែមុន អតិផរណានៅក្នុងប្រទេសរុស្ស៊ីស្ថិតក្នុងអត្រា ១២,៩ភាគរយ ក្រោយពីងើបចេញនៃការធ្លាក់ចុះ ១៤,៣ភាគរយនៅក្នុងខែសីហា ខណៈធនាគារកណ្តាលនៃប្រទេសរុស្ស៊ី បានដំឡើងអត្រាការប្រាក់ដើម្បីទប់ស្កាត់តម្លៃ។ រុស្ស៊ីតែងតែអះអាងថា សេដ្ឋកិច្ចរបស់ខ្លួនរឹងមាំគ្រប់គ្រាន់ ដើម្បីទប់ទល់នឹងបញ្ហាប្រឈមនៃទណ្ឌកម្ម។ ក្នុងនាមជាអ្នកនាំចេញប្រេង និងឧស្ម័នដ៏សំខាន់មួយ រុស្ស៊ី បានរកឃើញវិធីមួយ ដើម្បីរក្សាប្រាក់ចំណូលថាមពលរបស់ខ្លួន ដោយផ្លាស់ប្តូរការលក់ផលិតផលទៅកាន់ដៃគូនៅអាស៊ី ជាពិសេសឥណ្ឌា និងចិន។ ទោះជាយ៉ាងណាក៏ដោយ អង្គការលោកខាងលិចដូចជា អង្គការសម្រាប់កិច្ចសហប្រតិបត្តិការសេដ្ឋកិច្ច និងការអភិវឌ្ឍន៍ (OECD) ,មូលនិធិរូបិយវត្ថុអន្តរជាតិ (IMF) និងធនាគារពិភពលោក (WB) បានព្យាករថា នឹងមានការធ្លាក់ចុះយ៉ាងធ្ងន់ធ្ងរនៃផលិតផលក្នុងស្រុកសរុបរបស់រុស្ស៊ីនៅឆ្នាំនេះ។ ក្រសួងអភិវឌ្ឍន៍សេដ្ឋកិច្ចរុស្ស៊ី កាលពីថ្ងៃទី២វិច្ឆិកា ក៏បានព្យាករផងដែរថា GDP របស់រុស្ស៊ីនៅក្នុងឆ្នាំនេះ នឹងធ្លាក់ចុះ ២,៩ភាគរយ ហើយរំពឹងថាធ្លាក់ចុះប្រមាណ ០,៨ភាគរយនៅឆ្នាំក្រោយ។ ទោះជាយ៉ាងណាក៏ដោយ ស្ថានភាពនឹងត្រលប់មកវិញក្នុងរយៈពេល ២ឆ្នាំខាងមុខ ជាមួយនឹងអត្រាកំណើនដូចគ្នា ២,៦ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_428.txt	ប្រធានសភាថៃ Wan Muhamad Noor Matha បាននិយាយថា ការបោះឆ្នោតនាយករដ្ឋមន្ត្រីបន្ទាប់អាចធ្វើឡើងនៅថ្ងៃទី ៤ ខែសីហា។ នេះបើតាមសារព័ត៌មានថៃ Thai Enquirer ។	កន្លងមក ការបោះឆ្នោតជ្រើសនាយករដ្ឋមន្រ្ដីថៃដែលគ្រោងធ្វើនៅថ្ងៃទី២៧ ខែកក្កដា ត្រូវបានពន្យារពេល បន្ទាប់ពីការិយាល័យស៊ើបអង្កេតបានសម្រេចថា គួរតែត្រូវបានផ្អាកដោយរង់ចាំការសម្រេចរបស់តុលាការធម្មនុញ្ញជុំវិញការស្នើបេក្ខភាពនាយករដ្ឋមន្ត្រីនៃមេដឹកនាំបក្សឆ្ពោះទៅមុខ លោក Pita Limjaroenrat ។ តុលាការធម្មនុញ្ញនឹងសម្រេចនៅថ្ងៃទី៣ ខែសីហា ថាតើត្រូវទទួលយកញត្តិរបស់ការិយាល័យស៊ើបអង្កេតដែលពាក់ព័ន្ធនឹងការបដិសេធការស្នើបេក្ខភាពនាយករដ្ឋមន្រ្តី លោក Pita Limjaroenrat ដែរឬយ៉ាងណា ។ ក្រោយពីសម្រេចរបស់តុលាការយ៉ាងណានោះ សភាថៃអាចបើកសម័យប្រជុំជ្រើសបេក្ខភាពនាយករដ្ឋមន្រ្តីម្តងទៀតនៅថ្ងៃបន្ទាប់។ លោក Wan Muhamad Noor Matha ប្រធានសភាថៃបាននិយាយថា ការបោះឆ្នោតនាយករដ្ឋមន្ត្រីបន្ទាប់អាចធ្វើឡើងនៅថ្ងៃទី៤ ខែសីហា។ លោក Wan Noor បញ្ជាក់ថា សភាក៏អាចពិភាក្សាលើសេចក្តីព្រាងច្បាប់របស់បក្សឆ្ពោះទៅមុខ ដើម្បីកែប្រែធម្មនុញ្ញ ដកអំណាចរបស់ព្រឹទ្ធសភាក្នុងការបោះឆ្នោតជ្រើសរើសនាយករដ្ឋមន្ត្រីនៅថ្ងៃតែមួយ នៅពេលជ្រើសបេក្ខភាពរួចរាល់។ បើតាមលោក Wan Noor កាលបរិច្ឆេទនៃសម័យប្រជុំជ្រើសនាយករដ្ឋមន្រ្តីនេះ មិនទាក់ទងនឹងការវិលត្រឡប់របស់លោកថាក់ស៊ីនវិញនៅថ្ងៃទី ១០ ខែសីហានោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4280.txt	ក្រុមហ៊ុនសម្លៀកបំពាក់ធំៗរបស់ជប៉ុនជាច្រើន បានកំពុងផ្លាស់ប្តូរផលិតកម្មកាត់ដេររបស់ខ្លួនពីប្រទេសចិនទៅកាន់បណ្តាប្រទេសអាស៊ីអាគ្នេយ៍។ ការផ្លាស់ប្តូររោងចក្រទាំងនោះ ដោយសារមានការកើនឡើងថ្លៃពលកម្ម និងគោលនយោបាយគ្មានកូវីដនៅក្នុងប្រទេសចិន ដែលធ្វើឲ្យក្រុមហ៊ុនជាច្រើនមានការព្រួយបារម្ភពីផលិតកម្មរបស់ក្រុមហ៊ុនខ្លួន។	ស្របពេលការធ្លាក់ចុះនៃតម្លៃប្រាក់យ៉េន និងថ្លៃដើមកើនឡើង ក្រុមហ៊ុនកាត់ដេរសម្លៀកបំពាក់របស់ជប៉ុនជាច្រើនកំពុងស្វែងរកមធ្យោបាយដើម្បីកាត់បន្ថយថ្លៃដើម។ ភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP) ដែលបានចូលជាធរមានក្នុងខែមករា ឆ្នាំ ២០២២ បានបើកផ្លូវថ្មីសម្រាប់ក្រុមហ៊ុនទាំងនេះសម្លឹងមើលទីផ្សារផលិតកម្មអាស៊ីអាគ្នេយ៍។ ក្រុមហ៊ុនកាត់ដេរធំៗដូចជាក្រុមហ៊ុន Adastria , Aoyama Trading និងអ្នកផ្គត់ផ្គង់របស់ Uniqlo កំពុងផ្លាស់ប្តូរកន្លែងផលិតមួយចំនួនទៅកាន់ប្រទេសជាសមាជិក RCEP នៅអាស៊ីអាគ្នេយ៍ ដោយទាញយកអត្ថប្រយោជន៍ពីការកាត់បន្ថយ ឬលើកលែងពន្ធនាំចូលលើវិស័យវាយនភណ្ឌ។ Adastria ដែលជាម្ចាស់ម៉ាកម៉ូដល្បីៗ រួមទាំង Global Work បានបង្កើនផលិតកម្មនៅក្នុងប្រទេសកម្ពុជា និងវៀតណាមចាប់តាំងពីឆ្នាំនេះ សម្រាប់ផលិតផលដែលស្របតាមស្តង់ដារដូចជាម៉ូដអាវ blouse ។ អត្រាផលិតកម្មនៅអាស៊ីអាគ្នេយ៍ (គិតជាបរិមាណគិតត្រឹមខែសីហា ឆ្នាំ២០២២) បានកើនឡើងទ្វេដងបើធៀបរយៈពេលដូចគ្នាកាលពីឆ្នាំមុន ក្នុងអត្រា២២ភាគរយ ។ ក្រុមហ៊ុននេះគ្រោងនឹងពង្រីកផលិតកម្មរបស់ខ្លួនទៅកាន់ប្រទេសឥណ្ឌូនេស៊ី បង់ក្លាដែស និងបណ្តាប្រទេសផ្សេងទៀត ហើយបង្កើនការផលិតនៅក្នុងតំបន់អាស៊ីអាគ្នេយ៍ឱ្យបានរហូតដល់ ៥០ភាគរយនៅខែកុម្ភៈ ឆ្នាំ ២០២៦។ នៅក្នុងបរិមាណនៃការនាំចូលរបស់ Adastria ទៅកាន់ប្រទេសជប៉ុន ចំណែកនៃទំនិញដែលផលិតនៅក្នុងប្រទេសចិនមានត្រឹមតែ ៥៩ភាគរយក្នុងឆ្នាំ ២០២១ ដែលធ្លាក់ចុះពី ៨១ភាគរយកាលពីមួយទសវត្សរ៍មុន។ ចំណែកក្រុមហ៊ុន Aoyama Trading ដែលមានឯកទេសលើសម្លៀកបំពាក់បុរស កំពុងពង្រីកសកម្មភាពទិញពីប្រទេសឥណ្ឌូណេស៊ី និងវៀតណាម។ ទំនិញពីប្រទេសចិនមានចំនួន ៣៦ភាគរយនៃការនាំចូលរបស់ក្រុមហ៊ុន Aoyama Trading នៅក្នុងបញ្ជីសារពើពន្ធកាល ២០២១ ធ្លាក់ចុះ ៧ភាគរយធៀបនឹងឆ្នាំមុន។ ប្រធានផ្នែកពាណិជ្ជកម្មក្រុមហ៊ុន Aoyama លោក Osamu Aoyama បានឱ្យដឹងថា ក្នុងរយៈពេលមធ្យមទៅអនាគត អត្រាផលិតកម្មនៅក្នុងប្រទេសចិនទំនងជានឹងធ្លាក់ចុះបន្ថែមទៀត ។ សាជីវកម្ម Matsuoka ដែលជាអ្នកផ្គត់ផ្គង់ដល់ក្រុមហ៊ុន Uniqlo បានផលិតសម្លៀកបំពាក់របស់ខ្លួនចំនួន ៥០ភាគរយ នៅក្នុងប្រទេសចិន គិតត្រឹមខែមីនាឆ្នាំ ២០២២ ប៉ុន្តែគ្រោងនឹងកាត់បន្ថយមកនៅត្រឹម ២៩ភាគរយនៅឆ្នាំ ២០២៥។ ក្រុមហ៊ុននេះ គ្រោងបង្កើនផលិតកម្មនៅក្នុងប្រទេសបង់ក្លាដែសពី ២៨ភាគរយទៅ ៣៤ភាគរយ និងនៅវៀតណាមពី ១៦ភាគរយទៅ ២៨ភាគរយ។ ក្រុមហ៊ុនក៏កំពុងបង្កើនសមត្ថភាពផលិតនៅក្នុងប្រទេសទាំងពីរនេះផងដែរ ហើយបានបោះទុនវិនិយោគចំនួន ៨,៧ពាន់លានយ៉េន (៦៤លានដុល្លារ) ដើម្បីវិនិយោគលើរោងចក្រថ្មីក្នុងរយៈពេលពីរឆ្នាំដែលគ្រោងបញ្ចប់នៅខែមីនា ឆ្នាំ ២០២៣។ ដំណើរការជាច្រើននៅក្នុងឧស្សាហកម្មកាត់ដេរនៅតែពឹងផ្អែកខ្លាំងលើកម្លាំងពលកម្មមនុស្ស ដោយសារការងារដេរពិបាកធ្វើស្វ័យប្រវត្តិកម្ម។ នេះធ្វើឱ្យតម្លៃពលកម្មជាថ្លៃដើមផលិតកម្មធំបំផុតក្រៅពីវត្ថុធាតុដើម។ ចាប់ពីទសវត្សរ៍ឆ្នាំ ១៩៨០ ក្រុមហ៊ុនបានចាប់ផ្តើមផ្លាស់ប្តូរផលិតកម្មពីប្រទេសជប៉ុនទៅកាន់ប្រទេសចិន ដើម្បីស្វែងរកកម្លាំងពលកម្មថោក។ ប៉ុន្តែចាប់ពីឆ្នាំ ២០១០មក ពួកគេបានចាប់ផ្តើមពង្រីកទៅក្នុងតំបន់អាស៊ីអាគ្នេយ៍ ដែលជាផ្នែកមួយនៃគោលនយោបាយ «ចិនបូក១» ស្របពេលមានការកើនឡើងតម្លៃពលកម្មនៅក្នុងប្រទេសចិន ។ យោងតាមអង្គការពាណិជ្ជកម្មបរទេសជប៉ុន (JETRO) ប្រាក់ខែជាមធ្យមប្រចាំខែរបស់កម្មកររោងចក្រនៅទីក្រុងក្វាងចូវ ប្រទេសចិន ថ្មីៗនេះមានចំនួន ៦៧០ដុល្លារ ដែលលើសពីប្រាក់ខែនៅទីក្រុងហូជីមិញ ប្រទេសវៀតណាមចំនួន ២៧០ដុល្លារ និងលើស ១២០ដុល្លារដែលកម្មកររោងចក្រធ្វើការនៅទីក្រុងដាកា ប្រទេសបង់ក្លាដែស។ វិធានការណ៍ទប់ស្កាត់ការរីករាលដាលនៃមេរោគកូវីដ-១៩ បានប៉ះពាល់យ៉ាងខ្លាំងដល់សកម្មភាពផលិតកម្ម និងការដឹកជញ្ជូននៅក្នុងប្រទេសចិន។ ក្រុមហ៊ុនផលិតសម្លៀកបំពាក់ជប៉ុនមានការលំបាកក្នុងការបំពេញតម្រូវការ ដោយបង្ហាញពីហានិភ័យនៃការប្រមូលផ្តុំផលិតកម្មនៅក្នុងប្រទេសចិន។ លើសពីនេះ មិនត្រឹមតែឧស្សាហកម្មកាត់ដេរប៉ុណ្ណោះទេដែលបានបង្កើនការទិញទំនិញនៅអាស៊ីអាគ្នេយ៍។ ក្រុមហ៊ុនផលិតគ្រឿងសង្ហារិម និងគ្រឿងប្រើប្រាស់ក្នុងផ្ទះ Nitori គ្រោងនឹងទិញដីដើម្បីពង្រីកផលិតកម្មនៅរោងចក្រមួយក្នុងប្រទេសវៀតណាម។ បន្ថែមពីនេះ ក្រុមហ៊ុនផលិតគ្រឿងសង្ហារិមការិយាល័យ Okamura បានកែប្រែវត្ថុធាតុដើមសម្រាប់ផលិតខ្នើយ កៅអី ដើម្បីអាចទិញវត្ថុធាតុដើមក្រៅពីប្រទេសចិនបាន។ ទៅបីជាយ៉ាងណាក៏ដោយ ដែលក្រុមហ៊ុនជាច្រើនបានបង្ហាញសញ្ញាល្អមួយចំនួននៅក្នុងប្រទេសចិន ហើជាតំណភ្ជាប់ដ៏សំខាន់នៅក្នុងខ្សែសង្វាក់ផ្គត់ផ្គង់របស់ពួកគេ ។ លោក Hiroyuki Kaneko ប្រធានផ្នែកហិរញ្ញវត្ថុនៃក្រុមហ៊ុន Matsuoka Group បាននិយាយថា ៖« ប្រទេសចិនមានសមត្ថភាពបច្ចេកវិទ្យាខ្ពស់ និងខ្សែសង្វាក់ផ្គត់ផ្គង់ដែលមានការអភិវឌ្ឍន៍ខ្លាំងសម្រាប់វត្ថុធាតុដើមដូចជាក្រណាត់»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4281.txt	ធនាគារអភិវឌ្ឍន៍អាស៊ី (ADB) បានប្រកាសថានឹងផ្តល់យ៉ាងហោចណាស់ ១៤ពាន់លានដុល្លារ ក្នុងឆ្នាំ ២០២២-២០២៥ ដើម្បីបន្ធូរបន្ថយវិបត្តិស្បៀងអាហារកាន់តែអាក្រក់នៅអាស៊ី និងប៉ាស៊ីហ្វិក។ កញ្ចប់ថវិកានេះ មានគោលដៅកែលម្អក្នុងរយៈពេលវែង លើសន្តិសុខស្បៀង តាមរយៈការពង្រឹងប្រព័ន្ធស្បៀង ដើម្បីប្រឆាំងពីផលប៉ះពាល់នៃការប្រែប្រួលអាកាសធាតុ និងការបាត់បង់ជីវៈចម្រុះនៅក្ក្នុងតំបន់ទាំងនេះ។	មូលនិធិរបស់ ADB នាពេលនេះបានដើតួនាទីយ៉ាងសំខាន់ ក្នុងការពង្រីកការគាំទ្រទៅតាមគម្រោងនានា ដែលមានស្រាប់ និងគម្រោងថ្មីៗនៅក្នុងវិស័យមួយចំនួនរួមមាន ផលិតកម្មកសិកម្ម ការចែកចាយស្បៀង ការការពារសង្គម ប្រព័ន្ធធារាសាស្រ្ត និងការគ្រប់គ្រងធនធានទឹក ស្របពេលដែលមនុស្សជិត ១,១ពាន់លាននាក់បានខ្វះរបបអាហារ ដោយសារភាពក្រីក្រ និងតម្លៃស្បៀងកើនឡើងខ្ពស់នៅក្នុងតំបន់មួយនេះ។ លោក Masatsugu Asakawa នាយកគ្រប់គ្រង ADB បានថ្លែងសុន្ទរកថានៅក្នុងកិច្ចប្រជុំប្រចាំឆ្នាំលើកទី ៥៥ ពីទីក្រុងម៉ានីល នាថ្ងៃទី ២៧ កញ្ញា កញ្ចប់ថវិកានេះ គឺជាការឆ្លើយតបទាន់ពេលវេលា និងចាំបាច់ជាបន្ទាន់ ចំពោះវិបត្តិដែលកំពុងធ្វើឱ្យគ្រួសារក្រីក្រជាច្រើននៅអាស៊ី ដែលស្រេកឃ្លាន និងស្ថិតក្នុងភាពក្រីក្រកាន់តែជ្រៅទៅៗ។ លោក Masatsugu Asakawa បានបន្តថា ៖ «យើងត្រូវតែធ្វើសកម្មភាពនាពេលនេះ មុនពេលផលប៉ះពាល់នៃការប្រែប្រួលអាកាសធាតុកាន់តែអាក្រក់ទៅៗ និងបំផ្លាញការទទួលបានការអភិវឌ្ឍន៍ដ៏លំបាករបស់តំបន់។ ជំនួយរបស់យើងនឹងត្រូវបានកំណត់គោលដៅ ធ្វើសមាហរណកម្ម ដើម្បីជួយជនងាយរងគ្រោះ ជាពិសេសស្ត្រីដែលងាយរងគ្រោះក្នុងរយៈពេលដ៏ខ្លី ខណៈពេលដែលការពង្រឹងប្រព័ន្ធអាហារ គឺដើម្បីជួយកាត់បន្ថយផលប៉ះពាល់នៃហានិភ័យសន្តិសុខស្បៀងដែលកំពុងកើតមាន និងនាពេលអនាគត»។ សង្គ្រាមរវាងរុស្ស៊ី និងអ៊ុយក្រែនបានបង្អាក់ការផ្គត់ផ្គង់អាហារ និងជី ដោយរួមបញ្ចូលទាំងផលប៉ះពាល់នៃការប្រែប្រួលអាកាសធាតុ ការប៉ះទង្គិចលើការផ្គត់ផ្គង់ និងការអនុវត្តកសិកម្មដែលគ្មាននិរន្តរភាព ដែលទាំងអស់នេះបានធ្វើឱ្យប្រព័ន្ធស្បៀងអាហារពិភពលោកថមថយ។ អាស៊ី និងប៉ាស៊ីហ្វិក គឺជាតំបន់ដែលងាយរងគ្រោះពីវិបត្តិស្បៀងអាហារ ដោយសារប្រទេសមួយចំនួនពឹងផ្អែកលើការនាំចូលស្បៀង និងជី សូម្បីតែមុនពេលកើតមានសង្រ្គាមនៅអ៊ុយក្រែនក៏ដោយ ។ ចំណែកអាហារដែលមានជីវជាតិគ្រប់គ្រាន់ គឺមិនអាចទិញបាន សម្រាប់ប្រជាជនមួយចំនួន នៅតាមបណ្តាប្រទេសសមាជិក ដែលមានប្រាក់ចំណូលទាប។ នេះបើតាម ADB។ ជំនួយសន្តិសុខស្បៀងរបស់ ADB នឹងជំរុញពាណិជ្ជកម្មបើកចំហ កែលម្អផលិតកម្មកសិកម្ម និងជីវភាពរស់នៅរបស់កសិករខ្នាតតូច បន្ធូរបន្ថយកង្វះជី និងលើកកម្ពស់ការប្រើប្រាស់ប្រកបដោយប្រសិទ្ធភាព លើ ផលិតកម្មអាហារ ការចែកចាយ និងលើកកម្ពស់អាហារូបត្ថម្ភ ។ ជំនួយជិត ១៤ពាន់លានដុល្លារនេះនឹងចាប់ផ្តើមអនុវត្តចាប់ពីពេលនេះ រហូតដល់ឆ្នាំ ២០២៥ ដែលក្នុងនោះថវិកា ៥ពាន់លានដុល្លារជាការចូលរួមចំណែកផ្តល់ហិរញ្ញប្បទានពីវិស័យឯកជនសម្រាប់សន្តិសុខស្បៀង។ ចាប់តាំងពីឆ្លងកាត់វិបត្តិស្បៀងអាហារពិភពលោកក្នុងឆ្នាំ ២០០៧-២០០៨ តាមរយៈការអនុវត្តផែនការប្រតិបត្តិការសន្តិសុខស្បៀងរបស់ខ្លួនជាបន្តបន្ទាប់ ADB បានផ្តល់ប្រាក់ចំនួន ២ពាន់លានដុល្លារប្រចាំឆ្នាំលើសន្តិសុខស្បៀងក្នុងតំបន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4282.txt	លោក Daniel Kritenbrink បានលើកឡើងថា ការអនុគ្រោះពន្ធ GSP សម្រាប់កម្ពុជា គឺនៅតែស្ថិតក្រោមការត្រួតពិនិត្យ ដោយសមាជិកសភាសហរដ្ឋអាម៉េរិក ដែលបានជួបប្រជុំគ្នា កាលពីថ្ងៃទី១២ កក្កដា។	ឧបការីរដ្ឋមន្រ្តីការបរទេសសហរដ្ឋអាម៉េរិក ទទួលបន្ទុកកិច្ចការអាស៊ីបូព៌ា និងប៉ាស៊ីហ្វិករូបនេះ បាននិយាយក្នុង សន្និសិទសាពត៌មាន ថ្ងៃទី ១៣ ខែកក្កដា ថា៖ «ខ្ញុំសូមសង្កត់ធ្ងន់ទៅកាន់មិត្តកម្ពុជាថា ការអនុគ្រោះពន្ធ GSP សម្រាប់កម្ពុជាគឺនៅតែស្ថិតក្រោមការត្រួតពិនិត្យដោយសភាសហរដ្ឋអាម៉េរិក។ យើងនឹងបន្តរំលឹកនៅក្នុងការប្រជុំពិសេសជាបន្តបន្ទាប់។» ក្រៅពីបញ្ហាការអនុគ្រោះពន្ធ GSP លោក Daniel Kritenbrink ក៏បានលើកអំពីបញ្ហាមួយចំនួន ពាក់ព័ន្ធលំហពលរដ្ឋ សេរីភាពជាមូលដ្ឋាន និងសិទ្ធិមនុស្ស រួមទាំងមេដឹកនាំគណបក្សប្រឆាំងនយោបាយ និងសង្គមស៊ីវិលដទៃទៀត នៅកម្ពុជា។ «យើងជំរុញឱ្យប្រកាន់ខ្ជាប់នូវកាតព្វកិច្ច និងការប្តេជ្ញាចិត្តអន្តរជាតិដើម្បីការពារ និងគោរពសេរីភាពនៃការបញ្ចេញមតិ សមាគម និងការជួបប្រជុំដោយសន្តិវិធី។» កាលពីថ្ងៃទី១៣ ឧសភា កន្លងមក លោក ប្រាក់ សុខុន រដ្ឋមន្ត្រីក្រសួងការបរទេស និងសហប្រតិបត្តិការអន្តរជាតិ ធ្លាប់បង្ហាញក្តីសង្ឃឹមថា កម្ពុជានឹងទទួលបានប្រព័ន្ធអនុគ្រោះពន្ធនេះវិញ ក្នុងការនាំចេញទំនិញទៅទីផ្សារអាម៉េរិក។ លោក ប្រាក់ សុខុន បានបង្ហាញក្តីសង្ឃឹមនេះ នៅចំពោះមុខលោក អេនតូនី ប្លីងខេន រដ្ឋមន្ត្រីការបរទេសសហរដ្ឋអាម៉េរិក នៅរដ្ឋធានីវ៉ាស៊ីនតោន ។ GSP ជាប្រភេទប្រព័ន្ធអនុគ្រោះពន្ធ ដែលអនុញ្ញាតឲ្យមានការនាំចូលទំនិញដោយមិនបង់ពន្ធ។ កម្ពុជា ទទួលបានប្រព័ន្ធអនុគ្រោះពន្ធ GSP ពីអាមេរិកតាំងឆ្នាំ១៩៩៧មក។ ប្រព័ន្ធអនុគ្រោះពន្ធ GSP នេះ អាចអនុញ្ញាតឲ្យកម្ពុជា នាំទំនិញនិងផលិតផលរាប់ពាន់មុខឯណោះ ទៅកាន់ទីផ្សារអាមេរិក។ ប៉ុន្តែ កម្ពុជា ពុំមានទំនិញនិងផលិតផលច្រើនមុខបែបនេះ នាំចូលទៅទីផ្សារមេរិកនោះទេ។ ភាគច្រើន គឺមានតែផលិតផលសម្រាប់ធ្វើដំណើរ (Travel Goods) ប៉ុណ្ណោះ ជាពិសេស វ៉ាលិស និង កាបូប ដែលកម្ពុជានាំទៅកាន់ទីផ្សារអាមេរិក។ ប្រព័ន្ធអនុគ្រោះពន្ធទូទៅរបស់សហរដ្ឋអាមេរិក ដែលហៅកាត់ជាភាសាអង់គ្លេសថា GSP (Generalized System of Preferences)នៅកម្ពុជាបានផុតសុពលភាពនៅត្រឹមដំណាច់ឆ្នាំ២០២០មក។ ទាំងមន្ត្រីរដ្ឋាភិបាល និងអ្នកជំនួញធំៗ រួមទាំងម្ចាស់រោងចក្រ សហគ្រាសនៅកម្ពុជា សុទ្ធតែបានស្នើសុំឱ្យអាម៉េរិកផ្ដល់ប្រព័ន្ធអនុគ្រោះពន្ធនេះ មកកម្ពុជាឡើងវិញ។ ប៉ុន្តែជាង១ឆ្នាំហើយ មិនទាន់មានការឆ្លើយតបឡើយ។ កាលពីអំឡុងខែកញ្ញា ឆ្នាំ២០២០ ស្ថានទូតអាមេរិកប្រចាំកម្ពុជា បានបង្ហោះព័ត៌មានខ្លីលើទំព័រហ្វេសប៊ុកផ្លូវការរបស់ខ្លួន ថា អាមេរិកគឺជាទីផ្សារនាំចេញធំជាងគេមួយរបស់កម្ពុជា ដោយកម្ពុជាបាននាំចេញក្នុងទឹកប្រាក់ជិត៥,៤ ពាន់លានដុល្លារ កាលពី២០១៩។ ផ្អែកលើព័ត៌មានពីស្ថានទូតអាមេរិក ទំនិញក្នុងតម្លៃជិត១ ពាន់លានដុល្លារ ជាទំនិញសម្រាប់ការធ្វើដំណើរ រួមមានកាបូបដៃ កាបូបស្ពាយ និង វ៉ាលិស ដែលត្រូវបានលើកលែងការបង់ពន្ធគយ នៅក្រោមប្រព័ន្ធអនុគ្រោះ GSP។ ក្នុងរយៈពេល ៤ខែដើមឆ្នាំ២០២២ កម្ពុជាសម្រេចទំហំពាណិជ្ជកម្ម ជាមួយសហរដ្ឋអាម៉េរិក បានប្រមាណ ៣ ០២៨លានដុល្លារ។ ក្នុងនោះទំនិញដែលកម្ពុជានាំទៅអាម៉េរិក មានតម្លៃរហូតដល់ជាង ២ ៩០០លានដុល្លារ ខណៈទំនិញដែលកម្ពុជានាំចូលពីអាម៉េរិកវិញ មានត្រឹមជាង ១០០លានដុល្លារ។ នេះបើយោងតាមស្ថិតិពាណិជ្ជកម្មទំនិញ ជាមួយប្រទេសសំខាន់ៗ របស់អគ្គនាយកដ្ឋានគយ និងរដ្ឋាករកម្ពុជា៕ Relate ដោយ៖ សំ សុខពេជ្រ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4283.txt	ប្រទេសវៀតណាមបានសម្រេចចិត្តផ្អាកការនាំចូលផ្លែឈើពីប្រទេសអូស្ត្រាលី ដោយសារតែមានការព្រួយបារម្ភទៅលើ បញ្ហាសត្វល្អិតនៅក្នុងផ្លែឈើមួប្រភេទ ដែលទើបរកឃើញថ្មីៗនេះ ដែលអាចនឹងធ្វើឲ្យមានផលប៉ះពាល់ដល់ វិស័យកសិកម្មរបស់ប្រទេសខ្លួន។ នេះបើយោងតាមទីភ្នាក់ងារព័ត៌មាន Xinhua។	ទីភ្នាកងារព័ត៌មានរដ្ឋចិននេះក៏បានដកស្រង់សំដី លោក Nguyen XuanHong ប្រធាននាយកដ្ឋានការពាររុក្ខជាតិដែលស្ថិតក្រោមក្រសួងកសិកម្មនិងអភិវឌ្ឍន៍ជនបទរបស់វៀតណាមថាផ្លែឈើដែលនាំចូលពីអូស្ត្រាលីទាំង ៣៨ប្រភេទនឹងត្រូវបានផ្អាកចាប់ពីថ្ងៃទី ២ខែមករាឆ្នាំ ២០១៥ខាងមុខនេះតទៅ ដើម្បីការពារការការឆ្លងរាលដាលនៃសត្ថល្អិតកសិក្មថ្មី ដែលអាចវាយប្រហារផ្លែឈើនិងបន្លែក្នុងស្រុក។ ប្រទេសវៀតណាមបានបញ្ជូនសេចក្តីប្រកាសមួយទៅកាន់ភាគីអូស្ត្រាលី រួចរាល់ហើយដោយអនុលោមតាមបទបញ្ញត្ដិអន្ដរជាតិ។ បើតាមមន្ត្រីវៀតណាមខាងលើនោះ ការនាំចូលនេះនឹងត្រូវបានបន្តឡើងវិញ នៅពេលដែលមិនមានការផ្ទុះយ៉ាងរហ័សនូវប្រភេទសត្វល្អិតកសិកម្ម ដែលត្រូវបានរាយការណ៍ថា បានវាយប្រហារចំការផ្លែឈើរបស់ប្រទេសអូស្ត្រាលី និងនៅពេលដែលប្រទេសនេះ អាចបំពេញតាមលក្ខខណ្ឌរបស់ប្រទេសវៀតណាមវិញ។ សូមបញ្ជាក់ថា យោងតាមស្ថិតិពីនាយកដ្ឋានការពាររុក្ខជាតិវៀតណាម នៅក្នុងរយៈពេល ១០ខែដំបូងក្នុងឆ្នាំ ២០១៤នេះប្រទេសវៀតណាមបាននាំចូលផ្លែឈើចំនួន២០០០តោនមកពីប្រទេសអូស្ត្រាលី ដែលភាគច្រើនជាផ្លែប៉ោមទំពាំងបាយជូរនិង ឈឺរីជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4284.txt	ក្រុមហ៊ុនអាកាសចរណ៍ដែលកាន់កាប់ដោយរដ្ឋ Dubai International Airports ស្ថិតក្នុងទីក្រុងឌូបៃ ប្រទេសអារ៉ាប់រួម បានអនុម័តថវិកាសរុបចំនួន ៣២ ពាន់លានដុល្លារ ដើម្បីសាងសង់ព្រលានយន្តហោះធំជាងគេបំផុតនៅលើពិភពលោក។ នេះបើយោងតាមគេហទំព័រ futureofdubai ។	បើតាមប្រភពខាងលើ ព្រលានយន្តហោះថ្មីនោះគឺស្ថិតនៅទីក្រុង ចម្ងាយ ៣៧ គីឡូម៉ែត្រភាគខាងត្បូងទីក្រុងឌូបៃ។ ក្រោយពេលការសាងសង់ត្រូវបានបញ្ចប់ អាកាសយានដ្ឋានថ្មីនេះ នឹងអាចទទួលអ្នកដំណើរបាន ២០០ លាននាក់ក្នុងមួយៗ ខណៈពេលដែលអាកាសដ្ឋានដែលមមាញឹកជាងគេបំផុតនៅលើពិភពលោក Hartsfield-Jackson Atlanta International Airport អាចទទួលអ្នកដំណើរបាន ៩៤,៤ លាននាក់ក្នុងមួយឆ្នាំនោះ។ លោក PaulGriffithsនាយកប្រតិបត្តិនៃក្រុមហ៊ុនប្រតិបត្តិករព្រលានយន្តហោះDubai International Airportsបាននិយាយថា ក្នុងដំណាក់កាលដំបូងនៃការពង្រីកព្រលានយន្តហោះថ្មីនេះ គឺនឹងត្រូវប្រើរយៈពេលពី ៥ ទៅ ៨ ឆ្នាំ។ លោកបន្តថា គម្រោងថ្មីនេះគឺមានរួមបញ្ចូលទាំងផ្លូវរត់ថ្មីចំនួនពីរនិងកន្លែងរង់ចាំធំៗចំនួនពីរកន្លែងទៀតដែលមានដាក់ច្រកជាច្រើនសម្រាប់ភ្ញៀវងាយស្រួលក្នុងការឡើងយន្តហោះ។ សូមបញ្ជាក់ថា ចាប់តាំងពីពេលដំណើរការតាំងពីឆ្នាំ ២០១០ មកនោះ ព្រលានយន្តហោះDubai International Airports បានក្លាយជាព្រលានយន្តហោះដែលមមាញឹកជាងគេបំផុត លំដាប់ទី៧ នៅលើពិភពលោកក្នុងឆ្នាំ២០១៣ ដោយទទួលអ្នកដំណើរបានចំនួន ៦៦,៤ លាននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4285.txt	ស្ថាបនិកក្រុមហ៊ុន Microsoft បានចាប់យកតំណែងជាមហាសេដ្ឋីដែលមានប្រាក់ច្រើនជាងគេ លើពិភពលោកសារជាថ្មីម្ដងទៀត បន្ទាប់ពីបាត់បង់តំណែងនេះ កាលពីដើមឆ្នាំ២០១៤ មកនោះ។ លោក Bill Gates បានឡើងពីចំណាត់ថ្នាក់ទី២ មកចំណាត់ថ្នាក់ជាមហសេដ្ឋីលំដាប់ទី១ នៅលើពិភពលោក ដោយបានទម្លាក់លោក Carlos Slim ពីចំណាត់នេះ ហើយធ្លាក់ទៅស្ថិតនៅចំណាត់ថ្នាក់ទី៣ វិញ។	យោងតាមទស្សនាវដ្ដី Forbes លោក Bill Gates បានឡើងមកចំណាត់ថ្នាក់ទី១ នេះជាមួយនឹងទ្រព្យសម្បត្តិសរុបប្រមាណជា ៨១,៤ ពាន់លានដុល្លារ ខណៈពេលដែល ទ្រព្យសម្បត្តិលោក Carlos Slim មានត្រឹមតែ ៧២ ពាន់លានដុល្លារនោះ។ យោងតាមប្រភពដដែលនេះ លោក Warren Buffett ដែលស្ថិតនៅចំណាត់ថ្នាក់ទី៤ កាលខែមីនា ដើមឆ្នាំនោះ បានឡើងមកកាន់កាប់តំណែងជាមហាសេដ្ឋីលំដាប់ទី២ របស់ពិភពលោក ជាមួយនឹងទ្រព្យសម្បត្តិប្រមាណជា ៧៤,៤ ពាន់លានដុល្លារ។ ការធ្លាក់ចំណាត់ថ្នាក់របស់មហាសេដ្ឋីម៉ិកស៊ិច លោក Carlos Slim នេះគឺបណ្ដាលមកពីលោកបានខាតបង់ក្នុងជំនួញនូវទឹកប្រាក់ប្រមាណជា ២ ពាន់លានដុល្លារកាលពីខែកញ្ញាកន្លងទៅ ស្របពេលដែលតម្លៃភាគហ៊ុនរបស់ក្រុមហ៊ុន Berkshire Hathaway របស់លោក Warren Buffett កំពុងតែមានតម្លៃខ្ពស់នោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4286.txt	បច្ចុប្បន្ននេះ មានមហាសេដ្ឋីដែលមានប្រាក់ចាប់ពី ពាន់លានដុល្លារឡើងឡើងទៅប្រមាណជា ២ ៣២៥ នាក់ នៅទូទាំងពិភពលោក។ ទ្រព្យសម្បត្តិសរុបរបស់ពួកគេគឺ ស្មើនឹង ៤ ភាគរយនៃទ្រព្យសម្បត្តិសរុបនៅលើពភផែនដី ខណៈពេលដែលមហាសេដ្ឋីភាគច្រើន មានលុយដោយសារតែការវិនិយោគទៅលើវិស័យនានានោះ។	យោងតាមការស្រាវជ្រាវរបស់ សហគ្រាស Wealth-Xកាលពីឆ្នាំ២០១៤ កន្លងទៅនេះ បានងបង្ហាញថា ប្រហែល ១៣ ភាគរយនៃមហាសេដ្ឋីបានទទួលមរតកទ្រព្យសម្បត្តិពីឪពុកម្ដាយរបស់ពួកគេ ២៧ ភាគរយទៀតបានក្លាយជាមហាសេដ្ឋីពីការយកទ្រព្យសម្បត្តិទៅវិនិយោគឡើងវិញ និង ៦០ ភាគរយនៃមហាសេដ្ឋី បានរកប្រាក់របស់ពួកគេដោយខ្លួនឯង។ របាយការណ៍ដដែលបានឲ្យដឹងថា ភាគច្រើននៃមហាសេដ្ឋីក្នុងពិភពលោក ពួកគេអាចរកប្រាក់ចំណូលបានច្រើនជាងគេពីវិស័យ ធនាគារ ហិរញ្ញវត្ថុ និងការវិនិយោគលើភាគហ៊ុន ដែលមានរហូតដល់ ១៩,៣ ភាគរយ នៃមហាសេដ្ឋីនៅទូទាំងពិភពលោក ខណៈពេលដែលមហាសេដ្ឋីដែលជាម្ចាស់ក្រុមហ៊ុនសាជីវកម្មឧស្សាហកម្មចម្រុះឈរនៅលំដាប់ទី២ គឺមាន ១២,១ ភាគរយ។ ក្រៅពីវិស័យទាំងពីរខាងលើនេះ នៅមានវិស័យ ៣ ទៀត ដែលមហាសេដ្ឋីភាគច្រើនរកប្រាក់ចំណូលបានយ៉ាងច្រើននោះ គឺមានមហាសេដ្ឋី ៧,១ ភាគរយអាចរកប្រាក់ពីវិស័យអចលនទ្រព្យ ៥ ភាគរយ ក្លាយជាសេដ្ឋីពីការបង្កើតអង្គការសង្គម និងមិនស្វែងរកប្រាក់ចំណេញ និង៤,៩ ភាគរយគឺជាមហាសេដ្ឋីក្នុងវិស័យឧស្សាហកម្ម វាយនភណ្ឌ និងទំនិញប្រណិត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4287.txt	ស្ថាប័នមូលនិធិរូបិយវត្ថុពិភពលោក(IMF)បានចេញសេចក្តីប្រកាសមួយស្តីពីកំណើនសេដ្ឋកិច្ចរបស់ពិភពលោកនដែលសេចក្តីប្រកាសនោះបានបង្ហាញថាការលូតលាស់សេដ្ឋកិច្ចឥណ្ឌានឹងកើនឡើង៦.៥ភាគរយនៅក្នុងឆ្នាំ២០១៦ខណៈចិនដែលជាប្រទេសដែលមានសេដ្ឋកិច្ចលូតលាស់ធំបំផុតរបស់ពិភពលោកនឹងកើនបានត្រឹមតែ៦.៣ភាគរយតែប៉ុណ្ណោះ។	កាលពីពេលថ្មីៗនេះស្ថាប័នមូលនិធិរូបិយវត្ថុពិភពលោក(IMF) បានចេញសេចក្តីប្រកាសមួយដែលបានព្យាករណ៍ពីកំណើនសេដ្ឋកិច្ចពិភពលោកនៅក្នុងឆ្នាំ២០១។នៅក្នុងការព្យាករណ៍នោះបានបង្ហាញថាឥណ្ឌានឹងវ៉ារផ្តាច់ចិនលើកំណើនសេដ្ឋកិច្ចធំបំផុតរបស់ពិភពលោកនៅឆ្នាំ២០១៦។ ចិនជាប្រទេសដែលជាប់ចំណាត់មានកំណើនសេដ្ឋកិច្ចធំបំផុតរបស់ពិភពលោកដែលមានអាត្រាកំណើនកាលពីឆ្នាំ២០១៤៧.៤ភាគរយនៅឆ្នាំ២០១៥និង៦.៨ភាគរយនឹងត្រូវធា្លក់ចំណាត់របស់ខ្លួននៅក្នុងឆ្នាំ២០១៦ហើយឥណ្ឌានឹងឡើងឈរលើតំណែងនេះក្នុងកំណើនសេដ្ឋកិច្ច៦.៥ភាគរយខណៈកំណើនសេដ្ឋកិច្ចរបសចិនរំពឹងថាកើនត្រឹម៦.៣ភាគរយតែប៉ុណ្ណោះ។ បើយោងតាមការព្យាករណ៍របស់IMF កត្តាដែលនឹងធ្វើអោយឥណ្ឌាក្លាយជាប្រទេសដែលមានកំណើនសេដ្ឋកិច្ចធំបំផុតរបស់ពិភពលោកនោះគឺដោយសារការកែទម្រង់ថ្មីរបស់រដ្ឋាភិបាលឥណ្ឌាក្រោមការដឹកនាំរបស់លោកនាយក រដ្ឋមន្ត្រីថ្មីឥណ្ឌា Narendra Modiលើសកម្មភាពវិនិយោគ ជាពិសេស នោះទៅលើវិស័យហេដ្ឋារចនាសម្ពន្ធ័។ បន្ថែមពីនេះឥណ្ឌាដែលជាប្រទេសនាំចូលប្រេងជាងគេនោះ អាចចំណេញបានច្រើនទៅលើការធា្លក់ចុះនៃតម្លៃប្រេងពិភពលោក ដែលហេតុជម្រុញអោយមានការចំណាយនឹងថយចុះខណៈការផលិតនៅតែកើនឡើង។ ដោយឡែក សម្រាប់ចិនវិញកត្តាដែលធ្វើអោយកំណើនសេដ្ឋកិច្ច ចាប់ផ្តើមធ្លាក់ចុះតាំងពីឆ្នាំ ២០១៤ មកម្ល៉េះ ដោយសារតែ ការកែទម្រង់រចនាសម្ព័ន្ធរបស់មេដឹកនាំ ដែលជាហេតុនាំអោយធ្វើអោយមានការយឹតយ៉ាងក្នុងកា រចេញគោលការណ៍យុទ្ធសាស្ត្រនានា។ កត្តានេះហើយ ដែលធ្វើអោយចិនដែលធ្លាប់ជាប្រទេសដែលមានកំណើន សេដ្ឋកិច្ចធំ និងលឿនបំផុតរបស់ពិភពលោកជារៀងរាល់ឆ្នាំត្រូវធា្លក់ចំណាត់ថ្នាក់របស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4288.txt	ប្រទេសវៀតណាមបានកំណត់គោលដៅថា នៅក្នុងឆ្នាំ២០១៥ ខាងមុខនេះ ខ្លួននឹងអាចទទួលបានភ្ញៀវទេសចរបរទេសចន្លោះពី ៨,៣ ទៅ ៨,៥លាននាក់និងភ្ញៀវទេសចរក្នុងស្រុកប្រមាណជា ៤១លាននាក់ជាមួយនឹងប្រាក់ចំណូលសរុបដែលគេរំពឹងថានឹងឈានដល់១២,៧ពាន់លានដុល្លារ។ នេះបើយោងតាមទីភ្នាក់ងារព័ត៌មាន Xinhua ។	បើតាមប្រភពខាងលើដដែលនេះ ដើម្បីទាក់ទាញភ្ញៀវទេសចរបរទេស ឲ្យមកសម្រាកក្នុងពេលវិស្សមកាលរបស់ពួកគេបន្ថែមទៀតនោះ រដ្ឋាភិបាលវៀតណាមបានសម្រេចផ្តល់ទិដ្ឋាការចូលមកក្នុងប្រទេស ដោយឥតគិតថ្លៃដល់ភ្ញៀវទេសចរមកពីប្រទេសដាណឺម៉ាកហ្វាំងឡង់ជប៉ុនកូរ៉េខាងត្បូងន័រវេរុស្ស៊ីនិងស៊ុយអែតដើម្បីឲ្យពួកគេអាចស្នាក់នៅក្នុងប្រទេសវៀតណាមក្នុងរយៈពេលយូរ រហូតដល់ ១៥ ថ្ងៃ។ សូមបញ្ជាក់ថា វិស័យទេសចរណ៍របស់ប្រទេសវៀតណាមត្រូវបានគេរំពឹងថានឹងអាចរកប្រាក់ចំណូលបានចំនួន ១០,៨៥ពាន់លានដុល្លារអាមេរិក នៅក្នុងឆ្នាំ២០១៤ជាមួយនឹងចំនួនភ្ញៀវទេសចរបរទេសចូលមកក្នុងប្រទេសនេះសរុបចំនួន ៧,៧៨ លាននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4289.txt	នៅក្នុងឆ្នាំ២០១៤ កន្លងទៅថ្មីនេះ ប្រទេសវៀតណាមបាននាំចេញអង្ករទៅកាន់ទីផ្សារអន្តរជាតិ ទាំងទិន្នន័យនាំចេញផ្លូវការ និងការនាំចេញក្រៅផ្លូវការនៅតាមច្រកព្រំដែន សរុបចំនួន ៧,៥ លានតោន។ នេះបើយោងតាមទីភ្នាក់ងារព័ត៌មាន Xinhua ។	ទីភ្នាក់ងារព័ត៌មានរដ្ឋចិនមួយនេះ បានរាយការណ៍ផងដែរថា ការនាំចេញអង្ករជាផ្លូវការ ដែលវៀតណាមបានលក់អង្ករ ៦,៥លានតោនទៅកាន់ទីផ្សារពិភពលោកគិតជាទឹកប្រាក់ប្រមាណជា ២,៨៤ពាន់លានដុល្លារ ដែលតម្លៃនៃការនាំចេញអង្កររបស់វៀតណាមគិតជាមធ្យម ៤៣៦,៩២ ដុល្លារក្នុងមួយតោន។ លើសពីនេះទៀតការនាំចេញក្រៅផ្លូវការទៅកាន់ប្រទេសចិនតាមរយៈប្រតិបត្តិការឆ្លងកាត់ព្រំដែន គឺមានប្រហែលជាង ១ លានតោន នៅក្នុងឆ្នាំ ២០១៤ដែលបានធ្វើឲ្យតួលេខសរុបនៃទំហំនាំចេញអង្ករវៀតណាម សរុបចំនួន ៧,៥លានតោន។ ប្រទេសចិននៅតែជាអតិថិជនដ៏ធំបំផុត ក្នុងការនាំចេញអង្កររបស់វៀតណាម ក្នុងរយៈពេល បីឆ្នាំជាប់ៗគ្នា ដោយតួលេខផ្លូវការបានបង្ហាញថា ចិនបានទិញអង្ករ ២,១ លានតោនពីប្រទេសវៀតណាម។ ខណៈពេលប្រទេសហ្វីលីពីនជាប់ចំណាត់ថ្នាក់ទីពីរ ដោយប្រទេសក្នុងតំបន់អាស៊ាននេះបានទិញអង្ករ ១,៤លានតោនពីប្រទេសវៀតណាម ក្នុងឆ្នាំ ២០១។ របាយការណ៍របស់សមាគមស្បៀងអាហារវៀតណាមបានឲ្យដឹងថានៅឆ្នាំ ២០១៥ នេះប្រទេសវៀតណាម បានកំណត់គោលដៅនាំចេញអង្ករផ្លូវការឲ្យបានពី៧ លាន ទៅ ៧,៥លានតោន។បច្ចុប្បន្ននេះអង្ករវៀតណាមបានបង្ហាញវត្តមាននៅក្នុងប្រទេសនិងតំបន់ចំនួន ១៣៥ នៅទូទាំងពិភពលោក ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_429.txt	លោក Pita Limjaroenrat ទំនងជាអស់ផ្លូវ នឹងទទួលបានការគាំទ្រធ្វើជានាយករដ្ឋមន្រ្តី។ ភ្លាមៗក្រោយពីសេចក្តីសម្រេចរបស់តុលាការធម្មនុញ្ញថៃ លោក Pita បាននិយាយថា ប្រហែលជាមិនទទួលបានការគាំទ្រគ្រប់គ្រាន់ ក្នុងការបោះឆ្នោតជ្រើសនាយករដ្ឋមន្រ្តីជុំទីពីរ នៅថ្ងៃនេះទេ។	នៅថ្ងៃទី១៩ ខែ កក្កដា តុលាការធម្មនុញ្ញថៃ បានព្យួរមេដឹកនាំគណបក្សឆ្ពោះទៅមុខ ដែលជាបេក្ខជននាយករដ្ឋមន្ត្រី លោក Pita Limjaroenrat ពីតួនាទីជាសមាជិកសភាតំណាងរាស្រ្ត ជុំវិញបណ្តឹងពាក់ព័ន្ធការកាន់កាន់ភាគហ៊ុន នៅក្នុងក្រុមហ៊ុនប្រព័ន្ធផ្សព្វផ្សាយ iTV Plc ។ ក្រោយទទួលបានសេចក្តីសម្រេចនេះ លោក Pita បានសរសរលើបណ្តាញ Instagram វាបានក្លាយជាភស្តុតាងដែលថា នៅក្នុងប្រព័ន្ធបច្ចុប្បន្ននេះ ការទទួលបានទំនុកចិត្តពីប្រជាជនតែមួយមុខ គឺមិនគ្រប់គ្រាន់ សម្រាប់ការទទួលបានអំណាចនោះទេ ដោយត្រូវការអនុញ្ញាតជាមុនពីព្រឹទ្ធសភាទៀត។ ជាមួយសារបែបនេះ ការបោះឆ្នោតជ្រើសនាយករដ្ឋមន្រ្តីជុំទីពីរនៅថ្ងៃនេះ ទំនងជាមិនទទួលបានជោគជ័យ ដូចការរំពឹងទុកនោះដែរ។ លោក Pita បញ្ជាក់ថា ៖ «ហើយប្រហែលជាវាមិនគ្រប់គ្រាន់ ដើម្បីត្រូវបានតែងតាំងជាលើកទីពីរទេ»។ ជុំវិញបេក្ខភាពនាយករដ្ឋមន្រ្តី កន្លងមកបក្សភឿថៃ ដែលជាសម្ព័ន្ធរបស់បក្សឆ្ពោះទៅមុខ មានបំណងដាក់បេក្ខភាពលោក Srettha Thavisin ជាបេក្ខភាពនាយករដ្ឋមន្ត្រី ប្រសិនបើសម័យប្រជុំពេញអង្គ បោះឆ្នោតជ្រើសនាយករដ្ឋមន្ត្រី បន្តបដិសេធ មេដឹកនាំបក្សឆ្ពោះទៅមុខនៅជុំទីពីរនេះ។ ពេលនេះ សភាថៃកំពុងជជែកដេញដោល ការស្នើបេក្ខភាពលោក Pita មុនការបោះឆ្នោត។ ការបោះឆ្នោតជុំទីបី អាចធ្វើនៅថ្ងៃទី២០ ខែកក្កដា៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4290.txt	នៅក្នុងខែមិថុនាអតិផរណារបស់ចិនស្ថិតក្នុងអត្រាសូន្យភាគរយ ខណៈពេលដែលសន្ទស្សន៍តម្លៃអ្នកផលិតបានធ្លាក់ចុះយ៉ាងខ្លាំង ដែលបង្កើនការភ័យខ្លាចនៃបរិត្តផរណា និងបង្កើនលទ្ធភាពនៃទីក្រុងប៉េកាំងបញ្ចេញកញ្ចប់ថវិកាបន្ថែមទៀត ដើម្បីជំរុញសេដ្ឋកិច្ចឡើងវិញ។	សន្ទស្សន៍តម្លៃទំនិញប្រើប្រាស់របស់ចិនបានធ្លាក់ចុះត្រឹមសូន្យភាគរយក្នុងខែមិថុនា ដែលជាកម្រិតទាបបំផុតចាប់តាំងពីខែកុម្ភៈ ឆ្នាំ២០២១។ នេះបើយោងតាមទិន្នន័យដែលចេញផ្សាយដោយការិយាល័យស្ថិតិជាតិចិននាពេលថ្មីៗនេះ។ អតិផរណាស្នូលដោយមិនរាប់បញ្ចូលថ្លៃម្ហូបអាហារ និងថាមពលបានធ្លាក់ចុះមកត្រឹម០,៤ភាគរយពី០,៦ភាគរយក្នុងខែមុន។ សន្ទស្សន៍តម្លៃអ្នកផលិតបានបន្តធ្លាក់ចុះត្រឹម៥,៤ភាគរយធៀបនឹងឆ្នាំមុន។ លោក Zhang Zhiwei ប្រធានសេដ្ឋវិទូនៅក្រុមហ៊ុន Pinpoint Asset Management បានមានលើកឡើងថាហានិភ័យនៃបរិត្តផរណា កំពុងមានវត្តមាននៅចិន។ បរិត្តផរណា ជាស្ថានភាពដែលទំនិញមានច្រើនជាងតម្រូវការ ដែលការណ៍នេះធ្វើឱ្យអ្នកផលិតត្រូវបង្ខំចិត្តបញ្ចុះតម្លៃសេវាកម្ម និងផលិតផល និងឈានទៅដល់កាត់បន្ថយការផលិតវិញដើម្បីរក្សាតុល្យភាពតម្រូវការ និងការផ្គត់ផ្គង់។ ទន្ទឹមនឹងស្ថានភាពនេះ ក្រុមហ៊ុនផលិតបានចំណាយពេលជាច្រើនខែដើម្បីទប់ទល់នឹងតម្លៃទំនិញទាប ជាមួយតម្រូវការខ្សោយនៅក្នុងទីផ្សារក្នុងស្រុក និងបរទេស។ ប្រសិនបើអ្នកប្រើប្រាស់ និងអាជីវកម្មបន្តកំណត់ការចំណាយ ឬការវិនិយោគដោយសង្ឃឹមថាតម្លៃនឹងធ្លាក់ចុះ នោះអាចនាំទៅរកការបង្វែរបរិត្តផរណាកាន់តែខ្លាំង។ ការអូសទាញសំខាន់លើមុខទំនិញដែលនាំធ្លាក់ចុះខ្លាំងនៅខែមុនគឺ តម្លៃសាច់ជ្រូក។ តម្លៃសាច់ដែលជាអាហារចម្បងនៅក្នុងរបបអាហាររបស់ចិនបានធ្លាក់ចុះ ៧,២ភាគរយនៅក្នុងខែមិថុនាធៀបនឹងឆ្នាំមុន នឹងប្រមាណ ៣,២ភាគរយបើធៀបខែឧសភា។ រដ្ឋាភិបាលចិនបាននិងកំពុងព្យាយាមកំណត់តម្លៃសាច់ជ្រូកដើម្បីរារាំងការធ្លាក់ចុះបន្ថែមទៀត។ កាលពីសប្តាហ៍មុន ចិនក៏ប្រកាសថា ខ្លួននឹងទិញសាច់ជ្រូកបន្ថែមទៀតដើម្បីស្តុកទុកដើម្បីជំរុញតម្រូវការ។ បរិត្តផរណាតម្លៃអ្នកផលិតត្រូវបានជំរុញដោយការធ្លាក់ចុះរយៈពេលយូរនៃតម្លៃទំនិញអន្តរជាតិ។ សន្ទស្សន៍តម្លៃអ្នកប្រើប្រាស់ស្ថិតក្នុងអត្រាសូន្យ ខណៈដែលតម្លៃផលិតបានធ្លាក់ចុះបន្ថែមទៀតនៅក្នុងខែមិថុនា បានបង្ហាញពីការងើបឡើងវិញក្រោយការរាតត្បាតរបស់ចិនកំពុងបាត់បង់សន្ទុះ។ ការធ្លាក់ចុះនៃតម្លៃគឺជាសញ្ញានៃតម្រូវការទន់ខ្សោយ ក៏ធ្វើឱ្យចក្ខុវិស័យកំណើនសេដ្ឋកិច្ចធ្លាក់ចុះផងដែរ។ លោក David Qu សេដ្ឋវិទូនៅ Bloomberg បានកត់សម្គាល់ថា តម្រូវការសម្រាប់ការជំរុញបន្ថែមពីធនាគារកណ្តាលចិន កំពុងមានការកើនឡើង។ មកដល់ពេលនេះ វិធានការភាគច្រើនរបស់រដ្ឋ នៅមានកម្រិតនៅឡើយ។ ធនាគារកណ្តាលបានកាត់បន្ថយអត្រាប្រតិបត្តិការរបស់ខ្លួនតិចតួចកាលពីខែមុន ហើយរដ្ឋាភិបាលបានបន្តការបន្ធូរបន្ថយពន្ធសម្រាប់អ្នកទិញរថយន្តអគ្គិសនី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4291.txt	យោងតាមការផ្សាយរបស់ bloomberg ការនាំចេញប្រភេទទូរស័ព្ទSmatphone របស់ប្រទេសកូរ៉េខាងត្បូង បានកើនឡើងជាងការរំពឹងទុក នៅក្នុងខែឧសភាកន្លងទៅនេះ។ កំណើននៃការនាំចេញទូរស័ព្ទ smartphone នេះមានលក្ខណៈប្រសើរឡើង ដោយសារមានតម្រូវការច្រើនពីសហរដ្ឋអាមេរិក និងប្រទេសចិន ព្រមទាំងបណ្ដាលមកពី អត្រាប្ដូរប្រាក់យ៉េនបានធ្លាក់ចុះនៅក្នុងខែនេះ ។	ក្រសួងពាណិជ្ជកម្មរបស់កូរ៉េខាងត្បូង នៅថ្ងៃនេះក៏បានឲ្យដឹងដែរថា ការលក់ទូរស័ព្ទប្រភេទ smartphone បានកើនឡើង ព្រោះតែតម្រូវការ នៅក្នុងសហរដ្ឋអាមេរិក និងប្រទេសចិន។ ប៉ុន្តែការធ្លាក់ចុះរបស់ប្រាក់យ៉េននេះដែរ វាក៏ជាការព្រួយបារម្ភដ៏ធំមួយ សម្រាប់ការនាំចេញរបស់យើង ព្រោះវាអាចនឹងមានការធា្លក់ចុះផងដែរ ប្រសិនបើការធ្លាក់ចុះ របស់ប្រាក់យ៉េន បន្តចុះក្នុងរយះពេលយូរ និងមានការធ្លាក់ចុះបន្ថែមទៀតនោះ។ ការនាំចេញទៅក្រៅប្រទេសបានកើនឡើង ៣.២ភាគរយ កាលពីមួយឆ្នាំមុន បន្ទាប់ពីមានកំណើន ០.៤ ភាគរយនៅក្នុងខែមេសា។ នេះបើយោងតាមឱ្យដឹង ក្នុងសេចក្តីថ្លែងការណ៍មួយ របស់ក្រសួងពាណិជ្ជកម្ម ឧស្សាហកម្ម និងថាមពលកូរ៉េខាងត្បូងនៅថ្ងៃនេះ។ អ្នកបង្កើតគោលនយោបាយ នៅក្នុងប្រទេសកូរ៉េខាងត្បូង បានកិច្ចខិតខំប្រឹងប្រែងពិចារណា ធ្វើយ៉ាងណាដើម្បីជំរុញសេដ្ឋកិច្ច ជាមួយនឹងសកម្មភាពសារពើពន្ធ និងរូបិយវត្ថុ។ ខណៈពេលដែលការផ្តល់ការគាំទ្រផ្នែកហិរញ្ញវត្ថុសម្រាប់ការនាំចេញនោះ គឺដើម្បីទប់ទល់ជាមួយនឹងការធ្លាក់ចុះប្រាក់យ៉េនហើយការនាំចេញទៅក្រៅប្រទេស គឺមានចំនួនស្មើនឹងពាក់កណ្តាលនៅក្នុងសេដ្ឋកិច្ចរបស់កូរ៉េខាងត្បូងទាំងមូល៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4292.txt	ជនជាតិអាមេរិកម្នាក់ៗ ត្រូវចំណាយលើការប្រាក់ជាមធ្យមប្រហែល ២៨ ម៉ឺនដុល្លារ ក្នុងមួយជីវិតរបស់ពួកគេ និងមានការប្រែប្រួលពីរដ្ឋមួយទៅរដ្ឋមួយ ដោយយោងទៅតាមពិន្ទុនៃឥណទាន និងទំហំនៃប្រាក់កម្ចីទិញផ្ទះរបស់ពួកគេ។ នេះបើយោងតាមកាសែត New York Post ។	ប្រភពដែលបានផ្សាយថា ប្រជាជនដែលរស់នៅក្នុងសង្កាត់ Columbia រដ្ឋ Washington, D.C.ត្រូវចំណាយការប្រាក់ច្រើនជាងគេ ក្នុងមួយជីវិតរបស់ពួកគេ រហូតដល់ទៅ ៤៥១ ០០០ ដុល្លារ ដែលរួមបញ្ចូលទាំង កម្ចីទិញផ្ទះប្រហែលជា ៤៦២ ០០០ ដុល្លារផ្សេងទៀតផងដែរ។ ទិន្នន័យពីគេហទំព័រ Credit.com របស់អាមេរិកបានបង្ហាញថា ប្រជាជននៅក្នុងរដ្ឋ Iowaចំណាយការប្រាក់តិចជាងគេបំផុត ដោយពួកគេត្រូវចំណាយតែ ១២៩ ០០០ ដុល្លារសម្រាប់បង់ទៅលើប្រាក់កម្ចីនានា ក្នុងមួយជីវិតរបស់ពួកគេ។ ពិន្ទុនៃកាតឥណទានរបស់ប្រជាជនអាមេររិក គឺជាផ្នែកមួយយ៉ាងសំខាន់ សម្រាប់ធនាគារក្នុងការសម្រេចិត្តថាត្រូវផ្ដល់ប្រាក់កម្ចីចំនួនប៉ុន្មាន និងត្រូវបង់អត្រាការប្រាក់ប៉ុន្មាននោះ ប៉ុន្តែពួកគេត្រូវបង់ការប្រាក់កាន់តែច្រើនប្រសិនបើពួកគេចង់បានប្រាក់កម្ចីទិញផ្ទះធំៗ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4293.txt	ព្រះមហាក្សត្រអារ៉ាប៊ីសាអូឌីត Abdullah បានសោយទិវង្គតនៅថ្ងៃសុក្រនេះ ក្នុងព្រះជន្មាយុ ៩១ព្រះវស្សា ហើយស្តេចដែលនឹងត្រូវស្នងរាជ្យរបស់ទ្រង់គឺព្រះអង្គម្ចាស់ Salman bin Abdel-Aziz ដែលមានវ័យ ៧៩ព្រះវស្សាទៅហើយនោះ។ យ៉ាងណាក៏ដោយការសោយទីវង្គត់របស់ក្សត្រនៃប្រទេសផលិតប្រេងធំជាងគេនៅលើពិភពលោកនេះ កំពុងតែធ្វើអោយពិភពលោកចាប់អារម្មណ៍ខ្លាំង ព្រោះតម្លៃប្រេងនៅលើទីផ្សារកំពុងធ្លាក់ចុះដល់កម្រិតទាបបំផុតមិនធ្លាប់មានឡើយរយៈពេលប៉ុន្មានឆ្នាំនេះ។ គេរំពឹងចាំមើលថាតើក្សត្រថ្មីនឹងប្រកាន់គោលនយោបាយចាស់ដែលរក្សាការផលិតប្រេងច្រើនសន្ធឹកសន្ធាប់ ឬក៏កាត់បន្ថយការផលិតដើម្បីអោយប្រេងឡើងថ្លៃវិញ។ បើតាមការអោយដឹងពីមន្ត្រីរដ្ឋាភិបាលអារ៉ាប៊ីសាអូឌីត ក្សត្រដែលឡើងគ្រងរាជ្យថ្មី ជាអ្នកដែលគាំទ្រគោលនយោបាយប្រេងបច្ចុប្បន្ន ដូច្នេះគ្មានអ្វីដែលនឹងផ្លាស់ប្តូរនឡើយ។ នេះមានន័យថាការសង្ឃឹមថាប្រេងឡើងថ្លៃនោះមិនអាចទៅរួចនោះទេ។	សូមស្តាប់ការបកស្រាយរបស់លោក សៅ ផលនិស្ស័យ ទាក់ទិននឹងបញ្ហានេះ៖ នៅថ្ងៃសុក្រនេះ ព្រះមហាក្សត្រនៃប្រទេសអារ៉ាប៊ីសាអូឌីតដែលមានឥទ្ធិពលនិងមានទ្រព្យសម្បត្តិច្រើនបំផុតមួយអង្គលើលោកនេះ Abdullah bin Abdulaziz បានសោយទីវង្គត់ក្នុងព្រះជន្មាយុ ៩១ព្រះវស្សា។ ព្រះមហាក្សត្រអង្គនេះបានសោយទីរង្គត់ ប៉ុន្មានសប្តាហ៍ប៉ុណ្ណោះក្រោយពេលដែលគេទទួលបានព័ត៌មានថា ទ្រង់ស្ថិតក្នុងការព្យាបាលមន្ទីរពេទ្យដោយសារជំងឺសួត ហើយស្ថិតក្នុងស្ថានភាពធ្ងន់ធ្ងរ។ ប្រជាជនអារ៉ាប៊ីសាអូឌីត ជាច្រើននាក់ប្រមូលផ្តុំគ្នាបង្ហាញការសោកសង្រេងស្តាយការបាត់ព្រះមហាក្សត្ររបស់ពួកគេ។ តាមពិតទៅព្រះមហាក្សត្រមួយអង្គនេះបានឡើងគ្រងរាជ្យជាផ្លូវការនៅក្នុងឆ្នាំ ២០០៥ ក្រោយពេលដែលមហាក្សត្រមុនស្តេច Fahd ដែលជាម្ចាស់ប្រុសទ្រង់ បានសោយទិវង្គត។ ប៉ុន្តែព្រះចៅ Abdullah បានកាន់កាប់កិច្ចការនយោបាយក្នុងប្រទេសទាំងស្រុងតាំងពីឆ្នាំ ១៩៩៦មកម្ល៉េះក្រោយពេលស្តេច Fahd ដាច់សរសៃឈាមខួរក្បាល។ ក្រោយឡើងកាន់តំណែងជាព្រះមហាក្សត្រ គេមើលឃើញថាព្រះចៅ Abdullah បានខិតខំប្រឹងប្រែងកសាងរដ្ឋដែលសម្បូរហូរហៀរដោយប្រេង ដោយអនុវត្តគោលនយោបាយកំណែទម្រង់ វិស័យអប់រំ ហេដ្ឋារចនាសម្ព័ន្ធរូបវ័ន្ត និងបន្ធូរបន្ថយការរឹតត្បិតសិទ្ធិសេរីភាពនៅក្នុងប្រទេសផងដែរ។ ក្រៅពីនេះព្រះមហាក្សត្រអង្គនេះក៏ដើរតួនាទីសំខាន់ក្នុងការដោះស្រាយវិបត្តិតំបន់ និងសកលលោកទាំងមូលផង ជាពិសេសដឹកនាំសម្ព័ន្ធអារ៉ាប់ដើម្បីដោះស្រាយបញ្ហាជម្លោះរ៉ាំរ៉ៃប៉ាឡេស្ទីន-អ៊ីស្រាអែល និងដឹកនាំការវាយប្រហារប្រឆាំងក្រុមភេរវជនរដ្ឋឥស្លាមផងដែរ។ ក្រោយទ្រង់ចូលទីវង្គត់ ព្រះនាមព្រះមហាក្សត្រថ្មីដែលនឹងត្រូវឡើងគ្រងរាជ្យត្រូវបានប្រកាសដោយតុលាការព្រះរាជវាំង។ ព្រះចៅ Salman bin Abdel-Aziz ដែលមានព្រះជន្ម ៧៩ព្រះវស្សានឹងឡើងស្នងតំណែង ហើយព្រះនាមរបស់ទ្រង់ត្រូវបញ្ចូលជាក្សត្រត្រូវស្នងរាជ្យនៅក្នុងឆ្នាំ ២០១២ ក្រោយម្ចាស់បងរបស់ទ្រង់សោយទីវង្គត់។ គេរំពឹងថា មេដឹកនាំពិភពលោកជាច្រើននាក់នឹងធ្វើដំណើរទៅកាន់ប្រទេសអារ៉ាប៊ីសាអូឌីត ដើម្បីផ្តល់ការគោរពដល់វិញ្ញណក្ខ័ន្ធព្រះមហាក្សត្រ Abdullah ក្នុងនោះមានប្រធានាធិបតីអាមេរិកលោក បារ៉ាក់ អូបាម៉ាផងដែរ ដ្បិដប្រទេសទាំងពីរជាមិត្តជិតស្និទ្ធគ្នាយូរមកហើយ។ យ៉ាងណាក៏ដោយការសោយទីវង្គត់របស់ព្រះមហាក្សត្រប្រទេសសមាជិក OPEC នេះ កំពុងធ្វើអោយពិភពលោកចាប់អារម្មណ៍យ៉ាងខ្លាំង ជាពិសេសគេរំពឹងរង់ចាំមើលថាវត្តមានស្តេចថ្មីនឹងធ្វើអោយតម្លៃប្រេងប្រែប្រួលកម្រិតណាដែរ។ តាមពិតទៅរយៈពេលប៉ុន្មានខែចុងក្រោយនេះ តម្លៃប្រេងឆៅនៅលើទីផ្សារអន្តរជាតិបានបន្តដាំក្បាលធ្លាក់ចុះ ធ្វើអោយរដ្ឋដែលពឹងលើការនាំចេញប្រេងជួបវិបត្តិសេដ្ឋកិច្ច តួយ៉ាងប្រទេសវេណេហ្ស៊ុយអេឡា រុស្ស៊ី និងអ៊ីរ៉ង់ជាដើមផង។ តម្លៃប្រេងឆៅធ្លាក់ចុះខ្លាំង ក៏ដោយសារការបង្កើនការផលិតប្រេងច្រើនលើសតម្រូវការ ហើយអារ៉ាប៊ីសាអូឌីតនេះជារដ្ឋមួយដែលផលិតប្រេងនាំចេញរហូតដល់ ១៦ភាគរយនៃប្រេងទាំងអស់ ហើយវាក៏ដើរតួនាទីសំខាន់ក្នុងការក្រឡុកតម្លៃប្រេងលើទីផ្សារអន្តរជាតិ។ អារ៉ាប៊ីសាអូឌីតចង់អោយតម្លៃប្រេងធ្លាក់ចុះក្រោម ៤០ ដុល្លារក្នុងមួយបារ៉ែល ហើយប្រទេសនេះបានប្រកាសហើយថាខ្លួនមិនកាត់បន្ថយបរិមាណប្រេងដែលខ្លួនផលិតដើម្បីផ្គត់ផ្គង់ទៅទីផ្សារឡើយ ប៉ុន្តែការសោយទីវង្គត់របស់ព្រះចៅ Abdullah អាចនឹងធ្វើអោយប្រទេសនេះផ្លាស់ប្តូរគោលនយោបាយប្រេងរបស់ខ្លួនដោយកាត់បន្ថយបរិមាណប្រេងដែលត្រូវផលិត។ ប៉ុន្តែកាលពីខែមុនរដ្ឋមន្ត្រីប្រេងរបស់អារ៉ាប៊ីសាអូឌីត Ali al-Naimi បានព្រលយពាក្យថា តម្លៃប្រេងធ្លាក់ដល់៤០ ឬ២០ដុល្លារក៏លោកមិនខ្វាយខ្វាល់ដែរ ហើយការកាត់បន្ថយការផលិតរបស់ OPEC មិនមែនជាផលប្រយោជន៍របស់ខ្លួនដែរ។ ប៉ុន្តែ ដើម្បីដឹងថា ប្រទេសនេះផ្លាស់ប្តូរគោលនយោបាយរបស់ខ្លួនឬយ៉ាងណានោះ គេត្រូវមើលថាតើក្សត្រថ្មីដែលនឹងឡើងគ្រងរាជ្យ ជាអ្នកគាំទ្រគោលនយោបាយបច្ចុប្បន្ន ហើយគោលនយោបាយបច្ចុប្បន្ននេះប៉ះពាល់ដល់សេដ្ឋកិច្ចប្រទេសនេះឬយ៉ាងណានោះ។ ទាក់ទិននឹងសមាសភាពព្រះមហាក្សត្រថ្មី ព័ត៌មានពីមន្ត្រីរដ្ឋាភិបាលបានបញ្ជាក់ថា ព្រះមហាក្សត្រអង្គនេះក៏ជាអ្នកគាំទ្រគោលនយោបាយប្រេងរបស់រដ្ឋបច្ចុប្បន្នដែរ ដូច្នេះមានន័យថាការផ្លាស់ប្តូរគោលនយោបាយប្រេងបច្ចុប្បន្នប្រហែលជាមិនអាចទៅរួចនោះឡើយ។ ព្រះមហាក្សត្រថ្មីអាចនឹងនៅបន្តប្រើប្រាស់គោលនយោបាយប្រេងចាស់ដោយបន្តផលិតប្រេងក្នុងបរិមាណច្រើនដដែរទៀត។ ប៉ុន្តែបើទោះជាបែបនេះក្តី គោលនយោបាយបាយប្រេងបច្ចុប្បន្ននេះ ក៏ធ្វើអោយប៉ះពាល់ដល់សេដ្ឋកិច្ចរបស់រដ្ឋអារ៉ាប៊ីសាអូឌីតផងដែរ ហើយម្យ៉ាងសាច់ញាតិបងប្អូន សែរស្រឡាយរាជ្យរង្សជាច្រើននាក់បានបង្ហាញការប្រឆាំងនិងរិះគន់គោលនយោបាយនេះដែរ។ អារ៉ាប៊ីសាអូឌីតមិនខ្វល់តម្លៃប្រេងធ្លាក់ក្រោម ៥០ដុល្លារ ប៉ុន្តែតាមពិតវាពិតជាប៉ះពាល់ខ្លាំងដល់សេដ្ឋកិច្ចខ្លួន ព្រោះបើតាមការអោយដឹងពីអ្នកជំនាញប្រទេសនេះចាំបាច់ត្រូវលក់ប្រេងក្នុងតម្លៃតិចណាស់៨០ដុល្លារអាមេរិកដើម្បីទប់ទល់ការចំណាយរបស់ខ្លួន។ បើតម្លៃប្រេងបច្ចុប្បន្ន ប្រទេសនេះក៏ខាតបង់លុយច្រើនដែរដោយសារឱនភាពសេដ្ឋកិច្ច។ ប៉ុន្តែបើតាមជាក់ស្តែង ការផ្លាស់ប្តូរគោលជំហរបន្ថយការផលិតប្រេងរបស់ប្រទេសនេះទំនងមិនអាចកើតមានឆាប់ៗឡើយ ព្រោះគេដឹងថា ប្រទេសនេះបានរក្សាទុនបម្រុងនៅបរទេសសម្រាប់ប្រើប្រាស់ពេលណាដែលសេដ្ឋកិច្ចជួយបញ្ហាឱនភាពរហូតដល់ ៧៥០ពាន់លានដុល្លារឯណោះ៕ ប្រទេសដែលកំពុងជួបវិបត្តិដោយសារពឹងលើការនាំចេញប្រេង ប្រហែលជាមិនទាន់មានសង្ឃឹមថាប្រេងអាចនឹងឡើងថ្លៃវិញឡើយ មានតែទ្រាំរត់ខ្ចីបុលគេ និងកាត់បន្ថយការចំណាយប្រចាំឆ្នាំដើម្បីដោះស្រាយវិបត្តិសេដ្ឋកិច្ចតែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4294.txt	ក្រុមហ៊ុនលក់កាហ្វេធំបំផុតនៅលើពិភពលោក Starbucks នឹងផ្ដល់ជួនការផ្គត់ផ្គង់កាហ្វេ ពេញមួយឆាកជីវិតដោយឥតគិតថ្លៃ ដល់មនុស្សចំនួន ១៤ នាក់នៅក្នុងឆ្នាំ២០១៥ ដែលជារង្វាន់មួយដ៏ធំបំផុតមិនធ្លាប់មាន។ នេះបើយោងតាមbusinessinsider ។	ប្រភពដដែលបានផ្សាយថា ក្រុមហ៊ុន Starbucks បានផ្សព្វផ្សាយដំណឹងពីការផ្ដល់រង្វាន់នេះកាលពីថ្ងៃទី១៣ ខែធ្នូ ឆ្នាំ២០១៤ ហើយនឹងត្រូវផុតកំណត់នៅថ្ងៃទី ៥ ខែមករា ឆ្នាំ២០១៥ ខាងមុខនេះ។ រង្វាន់ពិសារកាហ្វេមិនគិតថ្លៃពេញមួយជីវិតនេះ នឹងត្រូវផ្ដល់ជូនដល់អ្នកឈ្នះ តាមរយៈកាតសម្គាល់មួយ ដែលធ្វើពីមាស ហើយនឹងមានដាក់ឈ្មោះអ្នកឈ្នះនៅលើកាតនោះដើម្បីជាការសម្គាល់ផងដែរ។ លក្ខខណ្ឌក្នុងការចូលរួមដើម្បីមានឱកាសឈ្នះរង្វាន់នេះ គឺអតិថិជនត្រូវទិញភេសជ្ជៈពីហាងStarbucks ចំនួនពីរលើក តាមរយៈការប្រើកាតStarbucks និងតាមកម្មវិធីទូរសព្ទ StarbucksApp ។ បន្ទាប់មកអតិថិជននឹងទទួលបានលេខកូដសម្គាល់ សម្រាប់ការចាប់ឆ្នោត ដែលអាចផ្ទៀងផ្ទាត់បាននៅលើវែបសាយរបស់ Starbucks។ រង្វាន់ខាងលើនេះ ត្រូវបានគេប៉ាន់ប្រមាណថា មានតម្លៃជាទឹកប្រាក់សរុបចំនួន ៥៤ ០០០ ដុល្លារ ដែលមកដល់ពេលនេះមានអ្នកឈ្នះចំនួន ៣ រូបរួចមកហើយ។ ប៉ុន្តែឱកាសមាសនេះគឺនឹងត្រូវផ្ដល់ជូនដល់អតិថិជនជាជនជាតិអាមេរិកចំនួន ១០ នាក់ ជនជាតិកាណាដា ៣ នាក់ និងជនជាតិអង់គ្លេសម្នាក់តែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4295.txt	កាលពីខែធ្នូ ឆ្នាំ២០១៤ ប្រទេសចិនបានប្រកាសពីវិធានការសេដ្ឋកិច្ចនិងហិរញ្ញវត្ថុជាច្រើន ដើម្បីស្ដារស្ថានភាពសេដ្ឋកិច្ចដែលកំពុងធ្លាក់ចុះឲ្យងើបឡើងវិញ។ ខាងក្រោមនេះគឺជាវិធានការសំខាន់ៗចំនួន ៩ ដែលរដ្ឋាភិបាលចិនបានដាក់ចេញកាលពីឆ្នាំ ២០១៤ ដែលនឹងមានឥទ្ធិពលទៅលើសេដ្ឋកិច្ចរបស់មហាអំណាចសេដ្ឋកិច្ចទី២ នៅក្នុងឆ្នាំ២០១៥ នេះ។	ទី១ ពិនិត្យពិច័យនិងរឹតបន្តឹងការយកពន្ធជាងមុន៖ ប្រទេសចិននឹងបង្កើតប្រព័ន្ធដើម្បីត្រួតពិនិត្យប្រាក់ចំណេញរបស់ក្រុមហ៊ុនបរទេសដើម្បីទប់ស្កាត់ការគេចវេសពន្ធឆ្លងកាត់ព្រំដែន។ ទី២ គោលនយោបាយរូបិយវត្ថុ៖ រដ្ឋាភិបាលចិននឹងរឹតបន្តឹងគោលនយោបាយរូបិយវត្ថុ របស់ខ្លួន ដែលនឹងផ្ដោតលើភាពយឺតនៃគោលនយោបាយមួយនេះ។ ទី៣ ភាពងាយស្រួលរបស់ធនាគារបរទេសក្នុងការចូលមកទីផ្សារប្រទេសចិន។ ទី៤ ការចុះបញ្ជីអចលនទ្រព្យ គឺជាបទប្បញ្ញត្តិដែលនឹងគ្របគ្រងលើម្ចាស់កម្មសិទ្ធិដីសមូហភាពម្ចាស់អគារនិងព្រៃកិច្ចសន្យាសិទ្ធិគ្រប់គ្រងដីធ្លីនិងសិទ្ធិប្រើប្រាស់ដីធ្លីការសាងសង់ផ្ទះនិងតំបន់សមុទ្រ ជាដើម។ ទី៥ កំណែទម្រង់ប្រព័ន្ធសោធននិវត្តន៍ សម្រាប់មន្ត្រីរដ្ឋាភិបាលមន្ត្រីក្នុងជួរបក្សកុំមុយនីស្ដចិន និងមន្ត្រីក្នុងស្ថាប័នសាធារណៈជាដើម។ ទី៦ ភាពងាយស្រួលក្នុងការទទួលបានមូលនិធិពីក្រៅប្រទេស ដោយរដ្ឋាភិបាលចិននឹងបន្ធូរបន្ថយការរឹតបន្តឹងលើការវិនិយោគក្រៅស្រុកសម្រាប់ក្រុមហ៊ុនក្នុងស្រុកដែលចង់ដំណើរការចុះបញ្ជីនៅក្រៅប្រទេស។ ទី៧ កំណែទម្រង់លើការគណនាផលិតផលក្នុងស្រុកសរុប(GDP)ប្រទេសចិនកំពុងបង្កើតនូវការកំណែទម្រង់ផ្នែកស្ថិតិដើម្បីដំណើរការប្រព័ន្ធឯកភាពថ្មីមួយក្នុងការគណនាGDP។ ទី៨ ភាពងាយស្រួលក្នុងការចូលទៅវិនិយោគ ក្នុងតំបន់ពាណិជ្ជកម្មសេរី(FTZ) ដោយរដ្ឋាភិបាលនឹងផ្ដល់ភាពងាយស្រួល នូវនីតិវិធីសម្រាប់ក្រុមហ៊ុនបរទេសក្នុងការធ្វើអាជីវកម្មនៅក្នុងតំបន់ FTZ ។ ទី៩ ផ្អាកការដោះដូរប្រាក់យន់ នៅក្នុងធនាគារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4296.txt	«ភោជនីយដ្ឋានស្ងៀមស្ងាត់» មួយត្រូវបានគេបើកនៅក្នុងទីក្រុងChangchunខេត្ត Jilinប្រទេសចិន ដោយសារតែបុគ្គលិកបម្រើការនៅក្នុងហាងនេះ គឺសុទ្ធតែជាមនុស្សគ និងថ្លង់។ នេះពើយោងតាមការផ្សាយរបស់ CCTV ។	ទូរទស្សន៍រដ្ឋចិនមួយនេះក៏បានផ្សាយថា «ភោជនីយដ្ឋានស្ងៀមស្ងាត់» នេះតម្រូវឲ្យអតិថិជន ដែលចង់កុម្ម៉ង់អាហារត្រូវសរសេរឈ្មោះម្ហូបនៅលើក្រដាស ឬអាចប្រើភាសាកាយវិការ ទៅកាន់អ្នកបម្រើ។ភោជនីយដ្ឋាននេះ បុគ្គលិកបម្រើការសរុបចំនួន ១៥ នាក់ហើយពួកគេគឺជាមនុស្សគនិងថ្លង់ ។ អ្នកស្រី Dong គឺជាអតិថិជនម្នាក់ដែលចូលពិសារអាហារពេលល្ងាចក្នុង «ភោជនីយដ្ឋានស្ងៀមស្ងាត់» នេះ ហើយអ្នកស្រីបានប្រាប់អ្នកយកព័ត៌មានថា នេះគឺជាលើកដំបូងហើយដែលគាត់បានជួបប្រទះការបម្រើសេវាដោយស្ងៀមស្ងាត់បែបនេះ។អ្នកស្រីបានបន្តថាការទំនាក់ទំនងនៅក្នុងហាងនេះគឺល្អខ្លាំងណាស់ ហើយសេវាបម្រើក៏មានភាពរាក់ទាក់ទៀតផង។ គួរបញ្ជាក់ថា ក្នុង «ភោជនីយដ្ឋានស្ងៀមស្ងាត់» នេះមិនមែនជាភោជនីយដ្ឋានទីមួយ នៅក្នុងប្រទេសចិន ដែលជួលបុគ្គលិកបម្រើជាមនុស្សគនិងថ្លង់ នោះទេ។ហាងស្រដៀងគ្នានេះ ក៏ត្រូវបានគេបើកនៅបណ្តាទីក្រុងផ្សេងទៀតជាច្រើននៅក្នុងប្រទេសចិន ដើម្បីអនុញ្ញាតឱ្យមនុស្សធម្មតាអាចរៀនភាសាកាយវិការ និងអ្វីដែលសំខាន់បន្ថែមទៀតនោះ គឺដើម្បីផ្តល់ឱកាសការងារសម្រាប់ជនពិការ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4297.txt	ក្នុងរយៈពេលមួយឆ្នាំ ២០១៤ ប្រទេសវៀតណាមទទួលចំណូលជាង ៦,២ពាន់លានដុល្លារពីការនាំចេញឈើកែច្នៃ និងឈើមិនទាន់កែច្នៃ ដែលចំនួននេះគឺបានកើនឡើង ១១ភាគរយ ធៀបទៅនឹងឆ្នាំ២០១៣ ។ នេះបើយោងតាមទីភ្នាក់ងារព័ត៌មាន Xinhua ។	ទីភ្នាក់ងារព័ត៌មានរដ្ឋចិនមួយនេះ បានដកស្រង់ទិន្នន័យពីក្រសួងកសិកម្មនិងអភិវឌ្ឍន៍ជនបទ របស់ប្រទេសវៀតណាមថា កំណើននៃការនាំចេញឈើនេះ គឺដោយសារតែតម្លៃនាំចេញបានកើនឡើង ព្រោះមានតម្រូវការពីទីផ្សារបរទេសដ៏ធំមួយចំនួន ដូចជាសហរដ្ឋអាមេរិកនិងជប៉ុន ជាដើម។ ជាមួយគ្នានេះដែរ ប្រទេសវៀតណាមក៏បានចំណាយប្រាក់២,២ពាន់លានដុល្លារ ក្នុងការនាំចូលឈើមិនទាន់កែច្នៃពីប្រទេសផ្សេងៗសរុបជាង ៤០ ប្រទេសក្នុងនោះក៏មានការនាំចូលពីកម្ពុជាផងដែរ។ ចំណែកប្រទេសដែលទិញឈើកែច្នៃរួចពីវៀតណាម ច្រើនជាងគេ គឺប្រទេសឡាវចំនួន ២៧ភាគរយនៃការនាំចេញឈើសរុបរបស់វៀតណាម បន្ទាប់មកគឺប្រទេសកម្ពុជា នាំចូល ១២ ភាគរយសហរដ្ឋអាមេរិក១១,៥ភាគរយនិងប្រទេសចិន ១០,៥ភាគរយ។ ក្រៅពីនេះវៀតណាមក៏បាននាំចេញឈើកែច្នៃរួចទៅកាន់ទីផ្សារធំៗមួយចំនួនទៀត ដូចជា ជប៉ុន នូវែលសេឡង់កាណាដានិងបណ្ដាប្រទេសជាសមាជិកនៃសហភាពអឺរ៉ុប ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4298.txt	នៅក្នុងសប្ដាហ៍នេះ ភាគហ៊ុនរបស់ក្រុមហ៊ុន Apple បានកើនឡើងដល់ ១២២,០២ ដុល្លារក្នុងមួយហ៊ុន ដែលការកើនឡើងនេះបានធ្វើឲ្យក្រុមហ៊ុនបច្ចេកវិទ្យាមួយនេះ មានតម្លៃជាង ៧០០ ពាន់លានដុល្លារ ហើយបានក្លាយជាក្រុមហ៊ុនអាមេរិកទីមួយ ដែលមានតម្លៃក្នុងទីផ្សារមូលធនខ្ពស់ជាងគេបំផុតក្នុងប្រវត្តិសាស្ត្រ។	យោងតាមការផ្សាយរបស់កាសែត The Atlantic បច្ចុប្បន្ននេះក្រុមហ៊ុន Apple មានសាច់ប្រាក់សុទ្ធនៅក្នុងដៃប្រមាណជា ១៧៨ ពាន់លានដុល្លារ ហើយប្រសិនបើគេយកវាមកប្រៀបធៀបជាមួយផលិតផលក្នុងស្រុកសរុប (GDP) របស់ប្រទេសមួយវិញ គឺក្រុមហ៊ុនApple មានទំហំស្មើនឹង GDP របស់ប្រទេសញូវែលសេឡង់ និងច្រើនជាង GDPរបស់ប្រទេសវៀតណាម ម៉ារ៉ុកនិងអេក្វាឌ័រកាលពីឆ្នាំ២០១៣ ទៅទៀត។ ប្រសិនបើក្រុមហ៊ុនApple គឺជាប្រទេសមួយវិញ នោះគឺវាស្ថិតនៅចំណាត់ថ្នាក់ទី៥៥ ក្នុងចំណោមប្រទេសអ្នកមានជាងគេបំផុតក្នុងពិភពលោក ហើយសាច់ប្រាក់សុទ្ធរបស់ក្រុមហ៊ុននេះ គឺច្រើនជាង ២ ដងនៃទ្រព្យសម្បត្តិសរុបរបស់ លោក Bill Gatesមហាសេដ្ឋីទីមួយក្នុងពិភពលោកទៀតផង។ គួរបញ្ជាក់ថា កាលពីឆ្នាំ ១៩៩៩ ក្រុមហ៊ុនដែលមានតម្លៃមូលធនក្នុងទីផ្សារខ្ពស់ជាងគេ នៅសហរដ្ឋអាមេរិកនោះ គឺក្រុមហ៊ុន Microsoft របស់លោក Bill Gates ដែលមានតម្លៃគិតជាទឹកប្រាក់ ៦២០ ពាន់លានដុល្លារ ឬប្រហែលនឹង ៨៧០ ពាន់លានដុល្លារបើគិតតាមតម្លៃប្រាក់ដុល្លារ នាពេលបច្ចុប្បន្ននេះ។ ប៉ុន្តែនៅពេលនេះគឺអ្វីៗមានការផ្លាស់ប្ដូរ ដោយតម្លៃមូលធនរបស់ ក្រុមហ៊ុន Microsoft បានធ្លាក់មកនៅត្រឹមតែ ៣៤៩ ពាន់ដុល្លារ ឬ ២ ដងនៃតម្លៃរបស់ក្រុមហ៊ុន Apple នាពេលបច្ចុប្បន្ននេះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4299.txt	ស្ថាបនិកនិងជានាយកប្រតិបត្តិផ្សារលក់ទំនិញអនឡាញ Alibaba ដ៏ធំបំផុតរបស់ចិនគឺ លោក Jack Ma បានក្លាយជាមនុស្ស ដែលអាចស្វែងរកប្រាក់ចំណូលបានច្រើនជាងគេបំផុត នៅក្នុងពិភពលោកក្នុងឆ្នាំ ២០១៤ នេះ។ នេះបើយោងតាមទិន្នន័យដែលចេញផ្សាយដោយ សហគ្រាសស្រាវជ្រាវ Wealth-X ។	បើតាមទិន្នន័យដដែលនោះ ទ្រព្យសម្បត្តិសរុបរបស់ លោក Jack Ma បានកើនឡើងពី ១៨,៥ពាន់លានដុល្លារ ដល់ ២៩,២ ពាន់លានដុល្លារនៅត្រឹមចុងខែធ្នូនេះ ដោយទ្រព្យសម្បត្តិរបស់លោកបានកើនឡើង ១៧៣ ភាគរយ ច្រើនជាងប្រាក់ចំណូលរបស់មនុស្សផ្សេងទៀត នៅលើពិភពលោក។ ការកើនឡើងនៃទ្រព្យសម្បត្តិសរុបរបស់ លោក Jack Ma គឺនៅក្រោយពេលដែលលោក បានសម្រេចដាក់លក់ភាគហ៊ុនរបស់ Alibaba ទៅក្នុងទីផ្សារហ៊ុនអាមេរិក New York Stock Exchange ។ បន្ទាប់ពីភាគហ៊ុនរបស់លោកបានបន្តឡើងថ្លៃជាបន្តបន្ទាប់មកនោះ លោក Jack Ma បានក្លាយជាមហាសេដ្ឋីទីមួយ នៅក្នុងប្រទេសចិន។ ទិន្នន័យពី Wealth-X ក៏បានបង្ហាញថា លោក Warren Buffett ក្លាយជាបុគ្គលទីពីរដែលអាចរកប្រាក់ចំណូលបានច្រើនជាងគេ នៅក្នុងឆ្នាំ២០១៤ នេះ ខណៈពេលដែលលោក Bill Gates ស្ថិតនៅចំណាត់ថ្នាក់ទី៣ និងលោក Mark Zuckerberg ស្ថិតនៅចំណាត់ថ្នាក់ទី៤ នោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_430.txt	នៅថ្ងៃទី១១ ខែកក្កដា ឆ្នាំ២០២៣ តុលាការប្រជាជនហាណូយបានបើកសវនាការបឋមលើមន្ត្រីជាង៥០នាក់ ពីបទពុករលួយជុំវិញការទទួលសំណូកក្នុងការរធ្វើមាតុភូមិនិវត្តន៍ ក្នុងអំឡុងពេលជំងឺកូវីដ-១៩។ មន្ត្រីជាន់ខ្ពស់ជាច្រើនត្រូវបានបណ្តេញចេញពីតំណែង ហើយ ក្រោយមកបានជំរុញឱ្យប្រមុខរដ្ឋវៀតណាមលោក ង្វៀន សួន ហ៊្វុក លាលែងពីតំណែងថែមទៀត។	កាលពីដើមឆ្នាំ ២០២០ វៀតណាមបានបិទខ្ទប់ប្រទេសកិច្ចខិតខំប្រឹងប្រែងដើម្បីពន្យឺតការរីករាលដាលនៃមេរោគឆ្លង និងរៀបចំជើងហោះហើរប្រមាណ ៨០០ជើងដើម្បីនាំពលរដ្ឋខ្លួនមកស្រុកកំណើតវិញពីប្រទេសចំនួន៦០ ។ ប៉ុន្តែអ្នកធ្វើដំណើរប្រឈមមុខនឹងនីតិវិធីដ៏ស្មុគស្មាញ ខណៈពេលដែលថ្លៃសំបុត្រយន្តហោះខ្ពស់ជ្រុល ជាពិសេសថ្លៃសម្រាប់ការធ្វើចត្តាឡីស័កដើម្បីត្រឡប់ទៅវៀតណាមវិញ។ អំពើពុករលួយក្នុងរឿងនេះ ក៏អូសមន្រ្តីជាច្រើននាក់ឱ្យអស់តំណែង និងរងការចោទប្រកាន់។ បើតាមសារព័ត៌មានវៀតណាម Thanh Nien រដ្ឋអាជ្ញានឹងចោទប្រកាន់មន្ត្រី២១នាក់ សម្រាប់ការទទួលប្រាក់ជិត៧លានដុល្លារពីក្រុមហ៊ុនអាជីវកម្មប្រមាណ ១០០ ជុំវិញការដោះស្រាយនីតិវិធីរដ្ឋបាលសម្រាប់ការធ្វើមាតុភូមិនិវត្តន៍។ ចំណែកជនជាប់ចោទ ៣៣នាក់ផ្សេងទៀតនឹងត្រូវប្រឈមមុខនឹងការចោទប្រកាន់ផ្សេងៗរួមទាំងការផ្តល់ ឬសំណូកអន្តរការី ការក្លែងបន្លំ និងការរំលោភអំណាចជាដើម។ ចំនួនទឹកប្រាក់សរុបនៃការសូកប៉ាន់ដែលពាក់ព័ន្ធបទចោទខាងលើមានប្រហែល ៩,៥លានដុល្លារ ក្នុងនោះរួមបញ្ចូលថវិកាប្រមាណ ២,៦៥ លានដុល្លារដែលបានផ្តល់ឲ្យមន្ត្រីប៉ូលិសដើម្បីចៀសវាងការកាត់ទោស។ ជនជាប់ចោទដែលជាមន្រ្តីជាន់ខ្ពស់ខ្លះដូចជាលោក តូ អាញ់ ស៊ុង អតីតអនុរដ្ឋមន្ត្រីក្រសួងការបរទេស និងលោក ង្វៀន គ័ង លីង អតីតជំនួយការឧបនាយករដ្ឋមន្ត្រី អាចប្រឈមមុខនឹងការកាត់ទោសប្រហារជីវិត ប្រសិនបើរកឃើញថាមានកំហុស។ បន្ថែមពីនេះ លោក ផាម ជុង គៀន អតីតលេខាអនុរដ្ឋមន្ត្រីក្រសួងសុខាភិបាលបានទទួលសំណូកចំនួន ២៥៣សំណូកក្នុងរយៈពេល ១១ខែដែលសរុបជាទឹកប្រាក់ចំនួន ១,៨លានដុល្លារ។ នេះបើតាមសារព័ត៌មាន Vnexpress។ ដោយសាររឿងរ៉ាវនេះ រដ្ឋសភាបានសម្រេចដកលោក ផាម ប៊ិញ មិញ និងលោក វូ ឌឹក ដាំ ចេញពីតំណែងជាឧបនាយករដ្ឋមន្ត្រី។ មុននោះលោក ផាម ប៊ិញ មិញ ជារដ្ឋមន្ត្រីក្រសួងការបរទេស ខណៈលោក វូ ឌឹក ដាំ ទទួលបន្ទុកលើការដោះស្រាយជំងឺកូវីដ-១៩តែម្ដង។ យ៉ាងហោចណាស់ មន្ត្រី និងអ្នកជំនួញ ១០០នាក់រួមទាំងជំនួយការរបស់លោក វូ ឌឹក ដាំ ត្រូវបានចាប់ខ្លួន ពាក់ព័ន្ធនឹងរឿងអាស្រូវពាក់ព័ន្ធនឹងការចែកចាយឧបករណ៍ធ្វើតេស្តរកកូវីដ-១៩។ ការបោសសម្អាតអំពើពុករលួយដែលដឹកនាំដោយអគ្គលេខាបក្សកុម្មុយនិស្តវៀតណាម លោក ង្វៀន ហ៊្វូ ជុង ក៏បានទម្លាក់លោកប្រមុខរដ្ឋលោក ង្វៀន សួន ហ៊្វុក ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4300.txt	ធនាគារពិភពលោក តាមរយៈសេចក្តីប្រកាសព័ត៌មាន ចុះថ្ងៃទី២៦ខែមករា ពីប្រទេសសិង្ហបុរី បានចេញផ្សាយរបាយការណ៍មួយ ពីទិន្នន័យថ្មីដើម្បីជួយធានាថាការរីកលូតលាស់នៅក្នុងតំបន់ទីក្រុង រួមចំណែកជួយដល់ជនក្រីក្រ។ នៅក្នុងរបាយការណ៍នោះ បានបង្ហាញថា ក្នុងចន្លោះឆ្នាំ២០០០ ដល់ឆ្នាំ២០១០ មានប្រជាជនជិត២០០លាននាក់ បានផ្លាស់ប្តូរទីលំនៅមករស់នៅក្នុងតំបន់ទីក្រុង ក្នុងតំបន់អាស៊ីបូព៌ា។ តួលេខនេះ ប្រហាក់ប្រហែលនឹងប្រទេសមួយដែលមានចំនួនប្រជាជនច្រើនជាងគេបំផុតលំដាប់ទី៦នៅលើពិភពលោក។	តាមរយៈសេចក្តីប្រកាសព័ត៌មាន លោក អាក់សែល វ៉ាន់ ត្រុតសេនប៊ើកហ្គ អនុប្រធានធនាគារពិភពលោកប្រចាំតំបន់អាស៊ីបូព៌ានិងប៉ាស៊ីហ្វិក បានមានប្រសាសន៍ថា៖«នគរូបនីយកម្មដែលមានល្បឿនលឿន គឺជាបញ្ហាប្រឈមដដ៏ធំមួយ សម្រាប់អាស៊ីបូព៌ា ប៉ុន្តែយើងមិនអាចគ្រប់គ្រងនូវអ្វីដែលយើងមិនអាចគ្រប់គ្រងបាននោះទេ» ។ លោក អាក់សែល វ៉ាន់ ត្រុតសេនប៊ើកហ្គ បានពន្យល់បន្ថែមទៀតថា ៖«ការផ្សព្វផ្សាយនិន្នន័យនេះ គឺដើម្បីឲ្យមេដឹកនាំនៅទីក្រុង អាចយល់ដឹងកាន់តែប្រសើរថែមទៀតអំពីរូបរាងនិងការចាត់វិធានការដើម្បីធានាថា ការរីកលូតលាស់នៅក្នុងតំបន់ទីក្រុង រួមចំណែកជួយដល់ប្រជាពលរដ្ឋដែលកំពុងរស់នៅក្នុងទីក្រុងកាន់តែច្រើនឡើងៗ ជាពិសេសប្រជាពលរដ្ឋក្រីក្រ» ។ ដោយសារតែនគរូបនីយកម្ម បានកែប្រែមុខមាត់របស់តំបន់អាស៊ីបូព៌ា រដ្ឋាភិបាល និងមេដឹកនាំ ក្នុងតំបន់ទីក្រុងទាំងនោះ កំពុងព្យាយាមស្វែងយល់ និងឆ្លើយតបនឹងបញ្ហានេះ ប៉ុន្តែត្រូវបានរារាំងដោយសារកង្វះទិន្នន័យប្រៀបធៀបបែបអន្តរជាតិ ពីព្រោះបណ្តាប្រទេសជាច្រើនបានឲ្យនិយមន័យខុសៗគ្នាទៅលើពាក្យតំបន់ទីក្រុង និងប្រជាជន។ ដោយផ្អែកលើការវិភាគនៅក្នុងរបាយការណ៍ថ្មីមួយដែលមានចំណងជើងថា «ទិដ្ឋភាពទីក្រុងដែលកំពុងមានការផ្លាស់ប្តូរនៅអាស៊ីបូព៌ា៖ ការវាស់ស្ទង់រយៈពេលមួយទសវត្សនៃការរីកលូតលាស់ទាក់ទងនឹងទំហំ» បានបង្ហាញថាតំបន់ទីក្រុងក្នុងតំបន់អាស៊ីបូព៌ាបានរីកធំជាមធ្យម ២.៤ភាគរយក្នុង១ឆ្នាំ ដែលទំហំផ្ទៃដីរបស់ទីក្រុងបានកើនដល់១៣៤,៨០០គីឡូម៉ែត្រក្រឡា ក្នុងឆ្នាំ២០១០ ។ ចំណែកឯចំនួនប្រជាជនទីក្រុងបានកើនឡើងជាមធ្យមប្រចាំឆ្នាំ៣ភាគរយ គឺបានកើនឡើងដល់៧៧៨លាននាក់ក្នុងឆ្នាំ២០១០ ដែលជាចំនួនមួយច្រើនបំផុតសម្រាប់តំបន់នេះនៅក្នុងពិភពលោក។ ប្រភពព័ត៌មានផ្សេងទៀតបង្ហាញថា គេត្រូវពេលច្រើនជាង៥០ឆ្នាំ សម្រាប់ចំនួនដូចគ្នានេះ ដើម្បីអភិវឌ្ឍន៍នៅតំបន់អឺរ៉ុប។ របាយការណ៍ដដែល បានឲ្យដឹងទៀតថា មានតំបន់ទីក្រុងចំនួន៨៦៩ នៅអាស៊ីបូព៌ា មានប្រជាជនរស់នៅច្រើនជាង១សែននាក់។ តំបន់ទាំងនេះ រួមបញ្ចូលទាំងទីក្រុងធំៗចំនួន៨ ដែលមានប្រជាជនរស់នៅច្រើនជាង១០លាននាក់ គឺទីក្រុងភៀលរីវើ(ទន្លេគុជ) សៀងហៃ ប៉េកាំង តូក្យូ អូសាកា ហ្សាការតា សេអ៊ូល និងទីក្រុងម៉ានីល។ ជាមួយគ្នានេះ តំបន់ទីក្រុងតូចៗ មានការរីកលូតលាស់គួរឲ្យកត់សម្គាល់ជាងគេ។ តំបន់ទីក្រុងដែលតូចជាងគេបំផុតចំនួន៥៧២តំបន់ ដែលមានប្រជាជនសរុបពី១ទៅ៥សែននាក់ និងតំបន់ទីក្រុងដែលមានទំហំមធ្យមចំនួនចំនួន១០៦ មានប្រជាជនសរុបពី១ទៅ៥លាននាក់ និងមានផ្ទៃដីសរុបច្រើនជាងទីក្រុងធំទាំង៨ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4301.txt	ថ្លៃចំណាយលើការរស់នៅ បំណុល និងទំនុកចិត្តរបស់ប្រជាជនអង់គ្លេស ជាបញ្ហាដែលរង់ចាំដំណោះស្រាយពីលោក Rishi Sunak នាយករដ្ឋមន្រ្តីវ័យក្មេងជាងគេក្នុងពេលជាងពីរសតវត្សរ៍។	ជាអតីតរដ្ឋមន្ត្រីហិរញ្ញវត្ថុអង់គ្លេសលោក Rishi Sunak ត្រូវតែងតាំងជានាយករដ្ឋមន្ត្រីជាផ្លូវការ ដើម្បីជំនួសតំណែងលោកស្រី Liz Truss ។ លោក Sunak ចូលកាន់តំណែងជាមេដឹកនាំមហាអំណាចសេដ្ឋកិច្ចទីប្រាំមួយរបស់ពិភពលោកក្នុងពេលដែលអង់គ្លេសកំពុងជាប់គាំងក្នុងវិបត្តិនយោបាយ និងហិរញ្ញវត្ថុអស់រយៈពេលជាច្រើនខែ។ ភាពជោគជ័យរបស់លោក Sunak នឹងត្រូវបានកំណត់ដោយសមត្ថភាពក្នុងការដោះស្រាយបញ្ហាប្រឈមផ្នែកសេដ្ឋកិច្ចដែលអង់គ្លេសកំពុងជួបប្រទះ នោះគឺវិបត្តិអតិផរណាខ្ពស់ដែលអូសបន្លាយជាច្រើនខែនៅក្នុងប្រទេសមួយនេះ។ លោក Sunak បាននិយាយកាលពីថ្ងៃទី២៤តុលា យ៉ាងដូច្នេះ៖« គ្មានអ្វីគួរឱ្យសង្ស័យទេ យើងកំពុងប្រឈមមុខនឹងបញ្ហាសេដ្ឋកិច្ចដ៏ធំ។ ពេលនេះ យើងត្រូវការស្ថិរភាព និងឯកភាពគ្នា »។ លោក Sunak ធ្លាប់បានរិះគន់ផែនការសេដ្ឋកិច្ចរបស់លោកស្រី Truss ជារឿងនិទាន។ កម្មវិធីសេដ្ឋកិច្ចសំខាន់លោកស្រី Truss ជាការជំរុញកំណើនសេដ្ឋកិច្ចតាមរយៈការកាត់បន្ថយពន្ធ ក្នុងគ្រាដែលមានអតិផរណាកើនខ្ពស់ ដែលភាគច្រើនត្រូវបានអ្នកវិនិយោគជំទាស់។ ក្នុងអំឡុងយុទ្ធនាការកាលពីប៉ុន្មានខែមុន លោក Sunak បានប្រឆាំងនឹងផែនការរបស់លោកស្រី Truss ក្នុងការខ្ចីប្រាក់ដើម្បីកាត់បន្ថយពន្ធ។ លោក Sunak ជឿជាក់ថា អតិផរណាជាបញ្ហាមួយដែលត្រូវដោះស្រាយមុនពេលកាត់បន្ថយពន្ធ។ បច្ចុប្បន្នអតិផរណាចក្រភពអង់គ្លេសស្ថិតក្នុងអត្រា១០,១ភាគរយ ។ «ខ្ញុំមិនគិតថាយើងអាចធ្វើរឿងទាំងពីរក្នុងពេលតែមួយបាននោះទេ។ យើងនឹងនៅតែកាត់បន្ថយពន្ធ ប៉ុន្តែលុះត្រាតែសម្ពាធតម្លៃទំនិញបានធ្លាក់ចុះ»។ នេះជាសម្ដីលោក Sunak បាននិយាយកាលពីខែសីហា។ នៅពេលនោះលោក Sunak បានចាញ់ ប៉ុន្តែការលើកឡើងរបស់លោកនាពេលបច្ចុប្បន្នត្រូវបានបង្ហាញថាត្រឹមត្រូវ។ ក្រោយមកលោកស្រី Truss ត្រូវបានបង្ខំចិត្តដកផែនការបន្ធូរបន្ថយពន្ធវិញ។ នាពេលខាងមុខ រដ្ឋាភិបាលអង់គ្លេសនឹងប្រឈមមុខនឹងការសម្រេចចិត្តដ៏លំបាកអំពីការចំណាយថែមទៀត។ នៅថ្ងៃទី ៣១ ខែតុលា ក្រសួងហិរញ្ញវត្ថុអង់គ្លេសត្រូវរំពឹងថា នឹងប្រកាសផែនការកាត់បន្ថយការចំណាយ និងបង្កើនពន្ធដើម្បីបំពេញឱនភាពថវិកាប្រហែល៤០ពាន់លានផោន ( ៤៥,៩២ពាន់លានដុល្លារ)។ ទស្សនវិស័យសេដ្ឋកិច្ចរបស់អង់គ្លេសមិនសូវជាភ្លឺស្វាងប៉ុន្មាននោះទេ។ លោក Sunak អាចប្រឈមមុខនឹងអតិផរណាកើនឡើងលឿនជាងប្រាក់ឈ្នួល និងហានិភ័យនៃវិបត្តិសេដ្ឋកិច្ចដែលមានរយៈពេលមួយឆ្នាំ។ នៅដំណាក់កាលដំបូងនៃអាណត្តិរបស់លោក គេអាចនឹងឃើញកូដកម្មរបស់កម្មករអង់គ្លេសផងដែរ ស្របពេលជាមួយគ្នា ត្រូវពិចារណាថាតើត្រូវកាត់ផ្តាច់ថាមពលឬយ៉ាងណា នៅពេលដែលរុស្ស៊ីកំពុងកាត់បន្ថយការលក់ឧស្ម័នទៅអឺរ៉ុប។ ផ្ទុយពីប្រទេសអ្នកមានផ្សេងទៀត សេដ្ឋកិច្ចរបស់អង់គ្លេសមិនទាន់វិលត្រលប់ទៅរកកំណើនសេដ្ឋកិច្ច របស់ខ្លួនដូចមុនពេលមានការរាតត្បាតជំងឺកូវីដ-១៩ នោះឡើយ។ នៅក្នុងត្រីមាសទីពីរ កំណើនសេដ្ឋកិច្ចអង់គ្លេសបានធ្លាក់ចុះ០,២ភាគរយបើធៀបនឹងត្រីមាសចុងក្រោយនៃឆ្នាំ ២០១៩ ដែលជាពេលវេលាមុនការផ្ទុះឡើងនៃជំងឺកូវីដ-១៩ ។ ផលិតផលក្នុងស្រុកសរុប (GDP) របស់ចក្រភពអង់គ្លេសបានធ្លាក់ចុះ០,៣ភាគរយនៅក្នុងខែសីហា បន្ទាប់ពីកើនឡើងបន្តិចកាលពីខែកក្កដាគឺ០,១ភាគរយ។ ក្នុងនាមជាសមាជិកសភាដែលមានជាងគេបំផុត លោក Sunak ប្រហែលជាពិបាកពន្យល់ពីការសម្រេចចិត្តរបស់លោកក្នុងការកាត់បន្ថយការចំណាយសាធារណៈ។ ប៉ុន្តែមនុស្សជាច្រើនជឿថា ហិរញ្ញវត្ថុដ៏រឹងមាំនឹងជួយឱ្យសេដ្ឋកិច្ចអង់គ្លេសប្រសើរឡើងនូវការប្រកួតប្រជែងរបស់ខ្លួន ហើយនាំមកនូវភាពរុងរឿងដល់ប្រជាជនក្នុងរយៈពេលវែង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4302.txt	បំណុលសាធារណរបស់វៀតណាមមានជិត១៥៧ពាន់លានដុល្លារ ដែលស្មើនិង ៤៣,១ភាគរយនៃផលិតផលក្នុងស្រុកសរុប (GDP) នៅត្រឹមឆ្នាំ២០២១។ តួលេខនេះ នៅទាបជាងអត្រាកំណត់ដោយច្បាប់ដែលមានដល់៦០ភាគរយនៃផលិតផលក្នុងស្រុកសរុប។	បំណុលសាធារណៈ ជាទំហំទឹកប្រាក់ ដែលរដ្ឋាភិបាលនៃប្រទេសមួយបានជំពាក់ភាគីផ្សេងទៀតដែលជាម្ចាស់បំណុល នៅក្នុងពេលជាក់លាក់មួយ។ ឬអាចនិយាយមួយបែបទៀតថា បំណុលរបស់រដ្ឋ ជាបំណុលដែលរដ្ឋាភិបាលនៃប្រទេសមួយបានខ្ចីពីភាគីនៅក្នុងស្រុករបស់ខ្លួន ឬពីភាគីនៅក្រៅប្រទេស នៅអំឡុងពេលណាមួយ ដែលអាចជាឆមាស ឬឆ្នាំ។ បើតាមព្រឹត្តិបត្រស្ថិតិបំណុលសាធារណរបស់ក្រសួងហិរញ្ញវត្ថុវៀតណាម បំណុលសាធារណប្រទេសនេះបានថយចុះជាបន្តបន្ទាប់ក្នុងរយៈពេល៥ឆ្នាំចុងក្រោយនេះ ពី៦១,៤ភាគរយ ក្នុងឆ្នាំ២០១៧ មកត្រឹម៤៣,១ភាគរយនៃGDP នៅឆ្នាំ២០២១។ ជាមួយនិងទំហំ GDP ចំនួន ៣៦៨ពាន់លានដុល្លារក្នុងឆ្នាំ ២០២១ បំណុលសាធារណរបស់វៀតណាមមានជិត ១៥៧ពាន់លានដុល្លារ។ ក្រៅពីបំណុលសាធារណ ព្រឹត្តិបត្រដដែលបានឱ្យដឹងថា ក្នុងរយៈពេលពេល៥ឆ្នាំ (២០១៧-២០២១) បំណុលរដ្ឋាភិបាល, បំណុលដែលធានាដោយរដ្ឋាភិបាល និងបំណុលរដ្ឋាភិបាលនៅកម្រិតថ្នាក់ក្រោមជាតិ ក៏ថយចុះគួរឱ្យកត់សម្គាល់ផងដែរ។ ក្នុងនោះ បំណុលរដ្ឋាភិបាលបានថយចុះពី ៥១,៧ទៅ៣៩,១ភាគរយនៃ GDP ប្រមាណជិត ១៤៤ពាន់លានដុល្លារ ខណៈបំណុលធានាដោយរដ្ឋាភិបាលបានថយចុះពី៩,១ទៅ៣,៨ភាគរយនៃ GDP មានចំនួនជិត ១៤លានដុល្លារ។ នេះបើយោងតាមការចុះផ្សាយរបស់ Vnexpress នាថ្ងៃទី២១ ខែសីហា។ ចំណែក បំណុលរដ្ឋាភិបាលនៅថ្នាក់ក្រោមជាតិក៏បានថយចុះពី ០,៦ទៅ០,៥ភាគរយនៃ GDP ក្នុងរយៈពេល៥ឆ្នាំចុងក្រោយនេះ។ ដោយឡែក បំណុលក្រៅប្រទេសវិញ នៅត្រឹម ៣៨,៤ភាគរយក្នុងឆ្នាំ ២០២១ ដែលថយចុះពី ៤៩ភាគរយនៃ GDP កាលពីឆ្នាំ ២០១៧។ របាយការណ៍របស់ក្រសួងហិរញ្ញវត្ថុវៀតណាមបានឱ្យដឹងថា ជប៉ុន កូរ៉េខាងត្បូង បារាំង អាល្លឺម៉ង់ ជាម្ចាស់បំណុលធំជាងគេបន្តបន្ទាប់របស់វៀតណាម។ នៅក្នុងឆ្នាំ ២០២១ ជប៉ុនផ្តល់កម្ចីឱ្យវៀតណាមមានជាង ១៥,៣ពាន់លានដុល្លារ ខណៈកូរ៉េខាងត្បូងមានចំនួន ១,៣៦ពាន់លានដុល្លារ និងបារាំងចំនួន ១,២៨ពាន់លានដុល្លារ។ ទន្ទឹមនេះ ក្នុងកិច្ចសហប្រតិបត្តិការពហុភាគី ធនាគារពិភពលោក( World Bank)បានផ្តល់កម្ចីឱ្យវៀតណាមច្រើនជាងគេ ជាមួយទំហំទឹកប្រាក់ ១៦,២ពាន់លានដុល្លារ ខណៈដែលធនាគារអភិវឌ្ឍន៍អាស៊ី (ADB) មានចំនួន ៨,០៣២ពាន់លានដុល្លារ ។ នៅឆ្នាំ២០២២នេះ រដ្ឋាភិបាលវៀតណាមរំពឹងថា នឹងខ្ចីប្រាក់ចំនួន ៣០ពាន់លានដុល្លារបន្ថែមទៀត ដើម្បីបំពេញតម្រូវការសមតុល្យថវិកា រួមទាំងការអនុវត្តគោលនយោបាយសារពើពន្ធដើម្បីគាំទ្រដល់ដំណើរការស្តារសេដ្ឋកិច្ចសង្គម។ ប្រសិនបើ GDP នៅឆ្នាំនេះកើនឡើងដូចការរំពឹងទុក រដ្ឋាភិបាលវៀតណាមបានប៉ាន់ប្រមាណថា បំណុលសាធារណៈនឹងស្ថិតនៅចន្លោះ ៤៣ទៅ៤៤ភាគរយនៃ GDP ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4303.txt	ការកើនឡើងបំណុលរូបិយប័ណ្ណបរទេសនៅអាស៊ីបានបង្កជាក្តីព្រួយបារម្ភ ដែលជះឥទ្ធិពលដល់រូបិយប័ណ្ណក្នុងស្រុក។ ៧០ភាគរយនៃបំណុលសរុបនៅក្នុងប្រទេសកូរ៉េខាងត្បូង ឥណ្ឌា និងថៃ ជារូបិយប័ណ្ណបរទេស ស្របពេលនៅហ្វីលីពីនឡើងដល់៩៧ភាគរយ។	ការធ្លាក់ចុះរូបិយប័ណ្ណនៅអាស៊ីនាពេលថ្មីៗនេះបានបង្កើនការព្រួយបារម្ភអំពីការកើនឡើងបន្ទុកបំណុលលើរដ្ឋាភិបាល និងអាជីវកម្មនៅក្នុងតំបន់។ ធនាគារកណ្តាលនៅអាស៊ីបានដំឡើងអត្រាការប្រាក់ក្នុងល្បឿនយឺតជាងនៅអាម៉េរិក។ ទំហំពាណិជ្ជកម្មនៅក្នុងតំបន់មានការថយចុះ បានធ្វើឱ្យរូបិយប័ណ្ណអាស៊ីមួយចំនួនបាត់បង់តម្លៃប្រហែល ១០ភាគរយ ឬច្រើនជាងនេះធៀបនឹងប្រាក់ដុល្លារចាប់តាំងពីចុងខែមីនា។ ក្នុងរយៈពេលប្រាំពីរខែកន្លងមកនេះ តម្លៃនៃប្រាក់វ៉ុនរបស់កូរ៉េខាងត្បូងបានធ្លាក់ចុះជាង ១៧ភាគរយធៀបនឹងប្រាក់ដុល្លារ ខណៈប្រាក់ប៉េសូរបស់ហ្វីលីពីន និងប្រាក់រូពីឥណ្ឌា បានធ្លាក់ចុះ ១២ភាគរយ និង១០ភាគរយរៀងៗគ្នា។ នេះបើតាមសារព័ត៌មាន Nikkei Asia។ បើតាមស្ថិតិរបស់ធនាគារពិភពលោក (WB) និងមូលនិធិរូបិយវត្ថុអន្តរជាតិ (IMF) ៧០ភាគរយនៃបំណុលសរុបនៅក្នុងកូរ៉េខាងត្បូង ឥណ្ឌា និងថៃ ជារូបិយប័ណ្ណបរទេស។ ចំណែកនៅហ្វីលីពីន អត្រានេះមានរហូតទៅដល់ ៩៧ភាគរយ។ អ្នកវិភាគបានមើលឃើញថា នៅអាស៊ីបំណុលរូបិយប័ណ្ណបរទេសហាក់ដូចជាតម្រូវចិត្តអតិថិជនជាងបំណុលរូបិយប័ណ្ណក្នុងស្រុក ដោយសារតែអត្រាការប្រាក់ទាប។ លើសពីនេះ បំណុលរូបិយប័ណ្ណបរទេសមានឱកាសក្នុងការទាក់ទាញវិនិយោគិនដោយកាត់បន្ថយហានិភ័យអត្រាប្តូរប្រាក់។ ប្រាក់ដែលប្រមូលបានដោយការចេញមូលបត្របំណុល ជាធម្មតាត្រូវបានបំប្លែងទៅជារូបិយប័ណ្ណក្នុងស្រុក ហើយនៅពេលដែលបំណុលដល់កំណត់ ចាំបាច់ត្រូវប្តូរទៅជារូបិយប័ណ្ណបរទេសវិញ។ ដូច្នេះនៅពេលដែលរូបិយប័ណ្ណក្នុងស្រុកធ្លាក់ចុះ រដ្ឋាភិបាល និងអាជីវកម្មបានបាត់បង់ប្រាក់កាន់តែច្រើនក្នុងសងបំណុល។ ជាមួយគ្នានេះ មូលបត្របំណុលសាជីវកម្មក៏មាននិន្នាការកើនឡើង។ ការផ្លាស់ប្តូរហានិភ័យឥណទានលើសញ្ញាប័ណ្ណរបស់ក្រុមហ៊ុនអាស៊ីធំៗចំនួន ៤០ ដោយមិនរាប់បញ្ចូលប្រទេសជប៉ុនបានកើនឡើងដល់កម្រិតខ្ពស់ក្នុងរយៈពេល ១១ ឆ្នាំគឺ ២,៣ភាគរយ។ ចំណែកទីផ្សារភាគហ៊ុនអាស៊ីក៏រងផលប៉ះពាល់ផងដែរ។ សន្ទស្សន៍ MSCI អាស៊ីប៉ាស៊ីហ្វិកមិនរាប់បញ្ចូលប្រទេសជប៉ុនបានធ្លាក់ចុះ ២៨ភាគរយកាលពីចុងឆ្នាំ ២០២១ ខណៈដែលសន្ទស្សន៍ពិភពលោក MSCI បានធ្លាក់ចុះត្រឹម ១៨ភាគរយ ។ និន្នាការធ្លាក់ចុះនៃទីផ្សារភាគហ៊ុនរួមជាមួយនឹងការកើនឡើងនៃបន្ទុកបំណុល ធ្វើឱ្យក្រុមហ៊ុនកាន់តែពិបាកក្នុងការបង្កើនដើមទុនក្នុងការវិនិយោគបន្ថែម។ ខណៈដែលអ្នកវិនិយោគអន្តរជាតិជួញដូរជាប្រាក់ដុល្លារអាម៉េរិក ការធ្លាក់ថ្លៃរូបិយប័ណ្ណអាស៊ីមានន័យថាប្រាក់ចំណេញជាប្រាក់ដុល្លារក៏ធ្លាក់ចុះផងដែរ។ លោក Kota Hirayama អ្នកវិភាគនៅក្រុមហ៊ុន SMBC Nikko Securities បានលើកឡើងថា ៖«ប្រសិនបើរូបិយប័ណ្ណត្រូវបានព្យាករថានឹងធ្លាក់ចុះ អ្នកវិនិយោគអន្តរជាតិនឹងមានការស្ទាក់ស្ទើរក្នុងការវិនិយោគនៅក្នុងភាគហ៊ុនអាស៊ី ដោយសារការព្រួយបារម្ភអំពីហានិភ័យណាមួយដែលបង្កពីអត្រាប្តូរប្រាក់អាចកើតមាន »។ អាស៊ីគឺជាមជ្ឈមណ្ឌលផលិតកម្មរបស់ពិភពលោក ដូច្នេះការចុះខ្សោយនៃរូបិយប័ណ្ណនៅក្នុងតំបន់ និងជំរុញការនាំចេញ និងជួយឱ្យប្រាក់ចំណេញរបស់អ្នកនាំចេញកើនឡើង។ ប៉ុន្តែរលកនៃការដំឡើងអត្រាការប្រាក់នៅជុំវិញពិភពលោកបានជំរុញឱ្យមានការព្រួយបារម្ភអំពីការធ្លាក់ចុះសេដ្ឋកិច្ច និងកាត់បន្ថយដំណើរការអាជីវកម្ម។ បើតាមការព្យាកររបស់អ្នកវិភាគមួយចំនួន រូបិយប័ណ្ណអាស៊ីនឹងបន្តស្ថិតក្រោមសម្ពាធធ្លាក់ចុះក្នុងពេលអនាគតដ៏ខ្លី។ ទីផ្សារបច្ចុប្បន្ននេះផ្តោតសំខាន់លើការធ្លាក់ចុះនៃទុនបម្រុងរូបិយប័ណ្ណបរទេសដែលកើតឡើងនៅទូទាំងអាស៊ី។ ទុនបម្រុងប្តូរប្រាក់បរទេសរបស់កូរ៉េខាងត្បូងបានធ្លាក់ចុះប្រហែល ១២ភាគរយពីកម្រិតខ្ពស់បំផុត កាលពីខែកក្កដាឆ្នាំមុន។ ទន្ទឹមនឹងនេះ ទុនបម្រុងរបស់ប្រទេសឥណ្ឌា ឥណ្ឌូណេស៊ី និងម៉ាឡេស៊ីក៏បានធ្លាក់ចុះប្រហែល ១០ភាគរយពីកម្រិតខ្ពស់បំផុតចុងក្រោយរបស់ពួកគេ។ ជាពិសេស ប្រទេសថៃបានកត់ត្រាការថយចុះ ៣០ភាគរយនៃទុនបម្រុងរូបិយប័ណ្ណបរទេសពីកម្រិតខ្ពស់បំផុតដែលបានកំណត់ក្នុងខែធ្នូ ឆ្នាំ២០២០ និងការថយចុះ ២០ភាគរយបើប្រៀបធៀបទៅនឹងចុងឆ្នាំ ២០២១។ លោក Teppei Ino ប្រធានផ្នែកស្រាវជ្រាវទីផ្សារពិភពលោកនៅធនាគារ MUFG ក្នុងទីក្រុងតូក្យូ បានលើកឡើងថា ៖ « ជាធម្មតាទុនបម្រុងបរទេសត្រូវរក្សាក្នុងកម្រិតជាក់លាក់មួយ ព្រោះវាជាប្រភពនៃប្រាក់ដែលប្រើដើម្បីសងបំណុលបរទេស។ ការថយចុះនៃទុនបម្រុងប្តូរប្រាក់បរទេសអាចកំណត់ចំនួនប្រាក់ដែលអាចប្រើបានសម្រាប់ការធ្វើអន្តរាគមន៍អត្រាប្តូរប្រាក់»។ ដោយឡែក ទីផ្សារហិរញ្ញវត្ថុអឺរ៉ុបកំពុងមានស្ថិរភាពបន្តិចម្តងៗ បន្ទាប់ពីលោក Rishi Sunak បានក្លាយជានាយករដ្ឋមន្ត្រីថ្មីរបស់អង់គ្លេស។ នេះអាចដាក់សម្ពាធកាន់តែខ្លាំងលើរូបិយប័ណ្ណអាស៊ី នៅពេលដែលវិនិយោគិនងាកទៅជូញដូរលក់នៅអឺរ៉ុបដោយចាកចេញពីអាស៊ី។ នេះបើតាមលោក Eiichiro Tani ប្រធានផ្នែកជំនាញយុទ្ធសាស្រ្តនៅ Daiwa Securities ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4304.txt	រដ្ឋ សាបា នៅលើកោះបរណេអូ របស់ម៉ាឡេស៊ី កំពុងកែប្រែឧស្សាហកម្មដូងប្រេង ទាំងអស់ឱ្យមាននិរន្តរភាពនៅត្រឹមឆ្នាំ ២០៥០ខាងមុខ។ កន្លងមក ឧស្សាហកម្មដូងប្រេង បានបង្កឱ្យមានការបំផ្លាញព្រៃឈើ ក្នុងទំហំធំ។ ដូច្នេះ អាជ្ញាធររដ្ឋ សាបា សង្ឃឹមថា ការប្រឹងប្រែងផ្លាស់ប្តូរនេះនឹងជួយការពារព្រៃឈើ ពង្រឹងវិស័យកសិកម្ម និងលុបបំបាត់ការជិះជាន់កម្លាំងពលកម្ម។	អាជ្ញាធររដ្ឋ សាបា នៅលើកោះបរណេអូ របស់ម៉ាឡេស៊ី កំពុងប្រឹងប្រែងកែប្រែឧស្សាហកម្មដូងប្រេងរបស់ខ្លួនទាំងអស់ឱ្យមាននិរន្តរភាពនៅត្រឹមឆ្នាំ ២០៥០ខាងមុខ។ ការកែប្រែនេះបានធ្វើឡើងដោយមានការចូលរួមពីសំណាក់អាជ្ញាធររដ្ឋ ម្ចាស់អាជីវកម្ម អ្នកទិញនិងលក់ដូងប្រេង ព្រមទាំងក្រុមបរិស្ថាន និងប្រជាជនក្នុងសហគមន៍។ ដើម្បីឱ្យឧស្សាហកម្មដូងប្រេងមាននិរន្តរភាព ក្រុមហ៊ុនដូងប្រេងទាំងអស់ ត្រូវអនុម័តគោលនយោបាយរបស់ស្ថាប័នលើកកម្ពស់និរន្តភាពដូងប្រេង (RSPO) ដោយសន្យាថាមិនកាប់បំផ្លាញព្រៃឈើ និងមិនយកដីល្បាប់សម្រាប់ដាំដំណាំទៅដាំដូងប្រេង។ ដូងប្រេងត្រូវបានដាំដំបូងនៅម៉ាឡេស៊ីដោយជនជាតិអង់គ្លេស នៅពាក់កណ្តាលទសវត្សរ៍ឆ្នាំ ១៨០០ ដោយធ្វើជាដើមឈើលម្អ ប៉ុន្តែដោយសារវាមានតម្លៃថោក និងមានអត្ថប្រយោជន៍ច្រើន ដូងប្រេងត្រូវបានយកមកធ្វើជាអាជីវកម្ម។ ដូងប្រេងផលិតប្រេងបានច្រើនជាងដំណាំផលិតប្រេងផ្សេងទៀតពី ៤ ទៅ ១០ដងក្នុងមួយឯកតា សម្រាប់ដីដាំដុះ។ ម៉ាឡេស៊ី និងឥណ្ឌូណេស៊ី គឺជាអ្នកដាំដូងប្រេងធំជាងគេ ដែលមានចំណែកប្រហែល ៩០ភាគរយនៃទិន្នផលសរុបក្នុងពិភពលោក។ នេះបើតាមទីភ្នាក់ងារព័ត៌មាន Reuters។ តាមពិតទៅ ឧស្សាហកម្មដូងប្រេងបានបង្កើតការងារឱ្យប្រជាជនម៉ាឡេស៊ី និងឥណ្ឌូណេស៊ី ជាង៤,៥លាននាក់។ មន្ត្រីផ្នែកឧស្សាហកម្មម៉ាឡេស៊ី បានអះអាងថា អាជីវកម្មនេះបានជួយសង្គ្រោះមនុស្សរាប់លាននាក់ចេញពីភាពក្រីក្រ។ ប៉ុន្តែឧស្សាហកម្មដូងប្រេង តម្រូវឱ្យមានការឆ្ការដី ដើម្បីយកដាំដូងប្រេង ធ្វើឱ្យករណីបំផ្លាញព្រៃឈើចេះតែកើនឡើងឥតឈប់ឈរ បើទោះបីជា ក្រុមហ៊ុនធំៗបានសន្យាថានឹងបញ្ឈប់សកម្មភាពក៏ដោយ។ ការបំផ្លិចបំផ្លាញព្រៃឈើមានផលប៉ះពាល់យ៉ាងខ្លាំងសម្រាប់គោលដៅអន្តរជាតិទប់ស្កាត់ការប្រែប្រួលអាកាសធាតុ។ សកម្មភាពនេះបានធ្វើឱ្យបាត់បង់ភ្នាក់ងារស្រូបយកកម្តៅផែនដី ហើយផ្ទុយទៅវិញវាបានបង្កើនឧស្ម័នកាបូនិចបន្ថែមទៀត នៅពេលដុតព្រៃ។ ការដុតព្រៃដែលទាក់ទងនឹងឧស្សាហកម្មប្រេងដូង តែងតែត្រូវបានស្តីបន្ទោសពីអន្តរជាតិ ព្រោះវាបង្កឱ្យមានផ្សែងបង្កើតជាអ័ព្ទយ៉ាងក្រាស់សាយភាយទៅប្រទេសជាច្រើននៅអាស៊ីអាគ្នេយ៍។ ហេតុនេះ RSPO ដែលជាស្ថាប័នលើកកម្ពស់ការប្រើប្រាស់ផលិតផលប្រេងដូងប្រកបដោយនិរន្តរភាពបានរឹតបន្តឹងច្បាប់របស់ខ្លួនតាំងពីឆ្នាំ២០១៨ ដោយដាក់បម្រាមលើការឈូសឆាយព្រៃឈើ និងបំប្លែងដីល្បាប់សម្រាប់ដាំដំណាំ។ ការប្រឹងប្រែងនេះត្រូវបានសង្ឃឹមថា អាចជួយការពារ និងស្ដារព្រៃឈើដែលបាត់បង់ឡើងវិញ ពង្រឹងវិស័យកសិកម្មផ្នែកទិន្នផលដូងប្រេង ដោះស្រាយវិវាទដីធ្លី និងលុបបំបាត់ការជិះជាន់កម្លាំងពលកម្ម។ គួរបញ្ជាក់ថា សិង្ហបុរីបានកំណត់គោលដៅរបស់ខ្លួន ក្នុងការក្លាយជាប្រទេសដំបូងគេដែលប្រើប្រាស់ប្រេងដូងប្រកបដោយនិរន្តរភាពឱ្យបានទាំងស្រុង នៅត្រឹមឆ្នាំ ២០២៣ ដើម្បីជួយដោះស្រាយវិបត្តិភ្លើងឆេះព្រៃ និងការបំពុលខ្យល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4305.txt	ប្រទេសដែលពឹងផ្អែកលើការនាំចូលអាហារ កំពុងទទួលរងឥទ្ធិពលនៃការកើនឡើងអត្រាការប្រាក់ ជាមួយប្រាក់ដុល្លារ និងការទូទាត់ទំនិញ។ នេះបើតាមសារព័ត៌មាន Bloomberg។	អ្នកនាំចេញអាហារពីប្រទេសហ្កាណាទៅប៉ាគីស្ថានកំពុងជួបការលំបាកក្នុងការចំណាយលើទំនិញរបស់ខ្លួន ខណៈដែលប្រាក់ដុល្លារឡើងថ្លៃ។ បើតាម Bloomberg អ្នកនាំចេញផលិតបានព្រមានពីកង្វះខាតទំនិញ មុនពេលបុណ្យណូអែល ឬ គ្រិស្តស្មាសខាងមុខ ខណៈកុងតឺន័ររ ដឹកស្បៀងអាហារ រាប់ពាន់គ្រឿង កំពុងកកស្ទះនៅកំពង់ផែប្រទេសប៉ាគីស្ថាន ។ រីឯអ្នកដុតនំនៅក្នុងប្រទេសអេហ្ស៊ីប បានដំឡើងថ្លៃ ក្រោយពីរោងចក្រខ្លះ អស់វត្ថុធាតុដើម ដោយសារតែស្រូវសាលី ត្រូវបានជាប់គាំងនៅការិយាល័យគយ។ ការពិតទៅបញ្ហានេះ មិនមែនជារឿងថ្មីទេ ដែលកំពុងកើតមាននៅប្រទេសជាច្រើន ដោយសារតែការថយចុះកម្លាំងនៃការទិញ និងកង្វះប្រាក់ដុល្លារ ដែលធ្វើឱ្យពិបាកក្នុងការនាំចូលទំនិញ ស្របពេលជម្លោះរវាងរុស្ស៊ី និងអ៊ុយក្រែន អូសបន្លាយពេលកាន់តែយូរ។ មូលនិធិរូបិយវត្ថុអន្តរជាតិ (IMF) បានព្រមានអំពីគ្រោះមហន្តរាយធ្ងន់ធ្ងរនាពេលបច្ចុប្បន្ន ដូចវិបត្តិ ស្បៀងអាហារពិភពលោក ដែលបានកើតឡើងក្នុងឆ្នាំ ២០០៧-២០០៨។ រដ្ឋមន្ត្រីក្រសួងរតនាគារសហរដ្ឋអាមេរិក Janet Yellen ក៏បានអំពាវនាវឱ្យមានជំនួយស្បៀងអាហារដល់អ្នកដែលងាយរងគ្រោះបំផុត។ ទន្ទឹមនឹងនេះ កម្មវិធីស្បៀងអាហារពិភពលោក (World Food Programme) បានឱ្យដឹងថា ពិភពលោកកំពុងប្រឈមមុខនឹងវិបត្តិស្បៀងអាហារដ៏ធំបំផុត ក្នុងប្រវត្តិសាស្ត្រទំនើប។ តម្លៃប្រាក់Cendi របស់ប្រទេសហ្កាណាបានធ្លាក់ចុះប្រហែល ៤៤ភាគរយនៅឆ្នាំនេះ ធៀបនឹងប្រាក់ដុល្លារ ។ លោក Samson Asaki Awingobit លេខាធិការប្រតិបត្តិនៃសមាគមអ្នកនាំចូល-ចេញ នៃប្រទេសហ្កាណា បានលើកឡើងថា ហ្កាណានឹងកង្វះខាតម្ហូបមួយចំនួន នាពេលខាងមុខ។ លោក បញ្ជាក់ថា ៖«ប្រាក់ដុល្លារកំពុងលេបត្របាក់ប្រាក់Cendi ហើយពួកយើងកំពុងស្ថិតក្នុងស្ថានភាពអស់សង្ឃឹម»។ ប្រទេសមួយចំនួន អាចប្រើប្រាស់រូបិយប័ណ្ណផ្សេងទៀត ដូចជាប្រាក់អឺរ៉ូ សម្រាប់ការទូទាត់ ខណៈតម្លៃម្ហូបអាហារ និងទំនិញសកល ក៏បានធ្លាក់ចុះរយៈពេល ៦ខែជាប់គ្នា ។ ជាមួយគ្នានេះ ក៏មានការព្រួយបារម្ភកាន់តែខ្លាំងឡើងអំពីការផ្គត់ផ្គង់ស្បៀងអាហារពីសមុទ្រខ្មៅ (Black Sea) ខណៈដែលភាពតានតឹងរវាងរុស្ស៊ី និងអ៊ុយក្រែន កាន់តែឡើងកម្តៅ ជាមួយការប្រែប្រួលអាកាសធាតុខ្លាំងឡើង នាពេលចុងក្រោយនេះ ។ ចំណែកការត្រៀមស្តុកទុកស្បៀង និងថាមពលកើនឡើង ក៏បានបង្កើនថ្លៃដើមផលិតកម្មអាហារផងដែរ។ បើតាម IMF នៅពេលដែលធនាគារកណ្តាលនៃបណ្តាប្រទេសនីមួយៗ បន្តរឹតបន្តឹងគោលនយោបាយរូបិយវត្ថុ ឬប្រាក់ដុល្លារកាន់តែឡើងថ្លៃ បើធៀបនឹងរូបិយប័ណ្ណផ្សេងទៀត នៅក្នុងទីផ្សារប្រទេសទាំងនោះ ដែលបណ្តាលឱ្យមានការដាក់សម្ពាធអតិផរណា និងបំណុលកើនឡើង។ លោក Muzzammil Rauf Chappal ប្រធានសមាគមគ្រាប់ធញ្ញជាតិប៉ាគីស្ថាន បានលើកឡើងថា ប្រទេសនេះកំពុងរងការបំផ្លិចបំផ្លាញដោយទឹកជំនន់ ហើយវិធានការរបស់រដ្ឋាភិបាល ក្នុងការទប់ស្កាត់លំហូរចេញនៃការផ្លាស់ប្តូររូបិយប័ណ្ណបរទេស បានបណ្តាលឱ្យស្បៀងអាហារប្រមូលផ្តុំនៅកំពង់ផែ ដែលបណ្តាលឱ្យតម្លៃកើនឡើងទ្វេដង។ ស្ថានភាពនេះត្រូវបានធូរស្រាលវិញ បន្ទាប់ពីរដ្ឋមន្ត្រីហិរញ្ញវត្ថុ ដែលទើបតែងតាំងថ្មី បានសន្យាថានឹងដោះស្រាយបញ្ហានេះ។ នៅក្នុងប្រទេសអេហ្ស៊ីបឯនោះវិញ រោងម៉ាស៊ីនកិនស្រូវប្រហែល ៨០ភាគរយបានអស់ស្រូវសាលី ហើយត្រូវបានបិទទ្វារ ខណៈដែលគ្រាប់ធញ្ញជាតិប្រហែល ៧០០ពាន់តោន បានជាប់គាំងនៅកំពង់ផែ ចាប់តាំងពីដើមខែកញ្ញា។ នេះបើយោងតាមសភាឧស្សាហកម្មគ្រាប់ធញ្ញជាតិអេហ្ស៊ីប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4306.txt	ការព្យាករកំណើនសេដ្ឋកិច្ចក្នុងឆ្នាំ ២០២៣ សម្រាប់ប្រទេសសេដ្ឋកិច្ចកំពូលទាំង ៥របស់អាស៊ាន នឹងមានការកើនឡើងប្រមាណ ៤,៣ភាគរយ ។ កំណើននេះ ក៏រងផលប៉ះពាល់ ដោយសារការធ្លាក់ចុះនៃសេដ្ឋកិច្ចចិន ស្របពេលកើនឡើងអត្រាការប្រាក់នៅអាម៉េរិក។	យោងតាមការស្ទង់មតិប្រចាំត្រីមាសដែលធ្វើឡើងក្នុងខែកញ្ញា ដោយមជ្ឈមណ្ឌលស្រាវជ្រាវសេដ្ឋកិច្ចជប៉ុន (JCER) និងកាសែត Nikkei Asia នោះ ផលិតផលក្នុងស្រុកសរុប (GDP) របស់ប្រទេសឥណ្ឌូណេស៊ី ម៉ាឡេស៊ី ហ្វីលីពីន សិង្ហបុរី និងថៃ កើនឡើងក្នុងរង្វង់ប្រហែល ៤,៣ភាគរយក្នុងឆ្នាំ ២០២៣ ។ តួលេខនេះ មានការធ្លាក់ចុះវិញ ក្រោយការព្យាករ កាលពីខែមិថុនា ឃើញថា មានទៅដល់ ៤,៨ភាគរយ។ បើតាម Nikkei Asia ប្រទេសនីមួយៗ បានព្យាករអំពីកំណើនសេដ្ឋកិច្ចខ្លួន សម្រាប់ឆ្នាំក្រោយ ដូចជា ឥណ្ឌូណេស៊ី បានធ្លាក់ចុះពី៥,១ភាគរយ ទៅ ៤,៩ភាគរយ ស្របពេលដែលម៉ាឡេស៊ីបានថយចុះពី ៤,៦ភាគរយមក ៤ភាគរយ និងហ្វីលីពីនពី ៥,៦ភាគរយទៅ ៥,៤ភាគរយ។ ទន្ទឹមនឹងនេះ សិង្ហបុរី នឹងធ្លាក់ចុះពី ៣,៥ភាគរយ មក ២,២ភាគរយ ខណៈថៃនឹងថយចុះពី៤,៤ភាគរយ មកនៅត្រឹម ៣,៧ភាគរយ ។ ធនាគារកណ្តាលអាមេរិក (Fed) អាចបន្តដំឡើងអត្រាការប្រាក់ទៀត ដើម្បីទប់ស្កាត់អតិផរណា ក្រោយដំឡើងអត្រាការប្រាក់៥ដងហើយ ចាប់តាំងពីរឹតបន្តឹងគោលនយោបាយរូបិយវត្ថុក្នុងខែមីនា។ នៅពេលដែល Fed បានដំឡើងអត្រាការប្រាក់ ធនាគារកណ្តាលនៅក្នុងប្រទេសថៃ ម៉ាឡេស៊ី ឥណ្ឌូណេស៊ី និងហ្វីលីពីន ក៏បានធ្វើការដំឡើងអត្រាការប្រាក់យ៉ាងឆាប់រហ័ស ។ ចំណែកសិង្ហបុរី ក៏បានរឹតបន្តឹងគោលនយោបាយរូបិយវត្ថុផងដែរ កាលពីខែកក្កដា ។ លោក Amonthep Chawla នាយកស្រាវជ្រាវនៅធនាគារ CIMB Thai បានមានប្រសាសន៍ថា ៖«ការភ័យខ្លាចនៃការធ្លាក់ចុះសេដ្ឋកិច្ចសកលដែលបណ្តាលមកពីការរឹតបន្តឹងរូបិយវត្ថុរបស់អាម៉េរិកអាចជះឥទ្ធិពលយ៉ាងខ្លាំងដល់ការនាំចេញរបស់ថៃ »។ ជាមួយគ្នានេះ អស្ថិរភាពនៃសេដ្ឋកិច្ចចិន ក៏ជះឥទ្ធិពលយ៉ាងខ្លាំងដល់អាស៊ីអាគ្នេយ៍ផងដែរ ដោយសារការអនុវត្តគោលនយោបាយទប់ស្កាត់ការរាតត្បាតជំងឺកូវីដ-១៩ (Zero Covid) ព្រមទាំងវិបត្តិក្នុងទីផ្សារអចលនទ្រព្យ ដែលកំពុងកើតឡើងក្នុងប្រទេសមួយនេះ។ បច្ចុប្បន្នចិនជាដៃគូពាណិជ្ជកម្មដ៏សំខាន់របស់ប្រទេសអាស៊ីជាច្រើន និងជាប្រភពទេសចរឈានមុខ សម្រាប់ប្រទេសមួយចំនួនផងដែរ។ បើតាមអ្នកសេដ្ឋកិច្ចរបស់ JCER ការធ្លាក់ចុះនៃកំណើនសេដ្ឋកិច្ចចិន បានជះឥទ្ធិពលយ៉ាងខ្លាំង ទៅដល់សេដ្ឋកិច្ចថៃ សិង្ហបុរី និងម៉ាឡេស៊ី។ អ្នកសេដ្ឋកិច្ច បានមើលឃើញថា ការធ្លាក់ចុះនៃសេដ្ឋកិច្ចចិន ជាហានិភ័យមួយ ចំពោះសេដ្ឋកិច្ចថៃ ដោយសារប្រទេសមួយនេះ បានពឹងពាក់លើវិស័យទេសចរណ៍ខ្លាំង ជាពិសេសភ្ញៀវទេសចរមកពីប្រទេសចិន។ ចំពោះម៉ាឡេស៊ីវិញ ចិនជាដៃគូពាណិជ្ជកម្មដ៏ធំបំផុត ដោយបានរួមចំណែក ៤០ភាគរយ នៃការនាំចេញរបស់ម៉ាឡេស៊ី។ លោក Mohd Sedek Jantan ប្រធានផ្នែកស្រាវជ្រាវទ្រព្យសម្បត្តិ និងប្រឹក្សានៅ UOB Kay Hian Wealth Advisors បានឱ្យដឹងថា ការបន្ថយល្បឿននៃកំណើនសេដ្ឋកិច្ច របស់មហាអំណាចទីពីរនៃពិភពលោកនេះ នឹងមានផលវិបាកធ្ងន់ធ្ងរនៅក្នុងអាជីវកម្មមួយចំនួន នៅក្នុងប្រទេសម៉ាឡេស៊ី។ ក្រៅពីបញ្ហាសេដ្ឋកិច្ច ហានិភ័យភូមិសាស្ត្រនយោបាយទាក់ទងនឹងតៃវ៉ាន់ ក៏ជាកង្វល់សម្រាប់ប្រទេសជិតខាងរបស់ចិនដែរ។ តៃវ៉ាន់គឺជាអ្នកផ្គត់ផ្គង់វត្ថុធាតុដើម និងសម្ភារៈប្រើប្រាស់ដ៏សំខាន់របស់ហ្វីលីពីន។ លោក Ruben Carlo O. Asuncion ប្រធានសេដ្ឋវិទូនៅធនាគារ Union Bank of the Philippines បានឱ្យដឹងថា ៖« វិបត្តិច្រកសមុទ្រតៃវ៉ាន់ គឺជាហានិភ័យនៃព្រឹត្តិការណ៍ភូមិសាស្ត្រនយោបាយ ដែលពួកយើងភាគច្រើនមានការព្រួយបារម្ភ ហើយវិបត្តិដែលអាចកើតមាននៅក្នុងប្រទេសជិតខាង នឹងបង្កឲ្យមានអតិផរណានៅក្នុងសេដ្ឋកិច្ចហ្វីលីពីន»។ សម្រាប់ឆ្នាំ ២០២២ អ្នកសេដ្ឋកិច្ចរបស់ JCER បានព្យាករថា សេដ្ឋកិច្ចប្រទេសទាំងប្រាំ រួមមាន ឥណ្ឌូណេស៊ី ម៉ាឡេស៊ី ហ្វីលីពីន សិង្ហបុរី និងថៃ នឹងកើនឡើងជាមធ្យម ៥ភាគរយ។ ក្នុងនោះឥណ្ឌូណេស៊ីកើនឡើង ៥,១ភាគរយ, ម៉ាឡេស៊ី ៦,៩ភាគរយ, ហ្វីលីពីន ៦,៥ភាគរយ, សិង្ហបុរី ៣,៨ភាគរយ និងថៃ ២,៣ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4307.txt	លោក Jeff Bezos បានកាន់តំណែងជាអ្នកជាងគេលើពិភពលោកឡើងវិញ ចាប់ពីថ្ងៃទី១៦ ខែកុម្ភៈ មក បន្ទាប់ពីចំណាត់ថ្នាក់នេះ ត្រូវបានគ្រប់គ្រងដោយមហាសេដ្ឋី Elon Musk អស់រយៈពេល៦សប្តាហ៍។ នេះបើយោងតាមតារាងសទស្សន៍ Bloomberg Billionaires Index។	កាលពីថ្ងៃអង្គារកន្លងមក ភាគហ៊ុនក្រុមហ៊ុន Tesla ដែលវិនិយោគលើការផលិតរថយន្តអគ្គិសនី បានធ្លាក់ចុះ ២,៤ភាគរយ ដែលធ្វើឲ្យទ្រព្យសម្បត្តិរបស់លោក Elon Musk ធ្លាក់ចុះប្រមាណ៤,៦ពាន់លានដុល្លារអាមេរិក។ ការធ្លាក់ចុះនេះ បានធ្វើឲ្យនាយកប្រតិបត្តិក្រុមហ៊ុន Amazon មានឱកាសដណ្តើមបានចំណាត់ថ្នាក់លេខ១របស់ខ្លួនឡើងវិញ ដែលកន្លងមក លោកធ្លាប់គ្រប់គ្រងតំណែងអ្នកមានជាងគេលើលោកអស់រយៈពេល៣ឆ្នាំ។ Bloomberg Billionaires Index ដោយគិតត្រឹមថ្ងៃពុធ ទី១៧ ខែកុម្ភៈ បង្ហាញថា លោក Jeff Bezos មានទ្រព្យសម្បត្តិជាង១៩១ពាន់លានដុល្លារ រីឯលោក Elon Musk មានជាង១៩០ពាន់លានដុល្លារ។ លោក Bill Gates សហស្ថាបនិកក្រុមហ៊ុន Microsoft ឈរចំណាត់ថ្នាក់លេខ៣ ដោយមានទ្រព្យសម្បត្តិជាង១៣៧ពាន់លានដុល្លារ។ លោក Bernard Arnault នាយកប្រតិបត្តិក្រុមហ៊ុន LVMH Moët Hennessy ស្ថិតនៅចំណាត់ថ្នាក់លេខ៤ (ទ្រព្យជាង១១៦ពាន់លានដុល្លារ) ដោយនាំមុខ លោក Mark Zuckerberg ស្ថាបនិកហ្វេសប៊ុក (១០៤ពាន់លានដុល្លារ)។ មហាសេដ្ឋីផ្សេងទៀតដែលស្ថិតនៅតំបន់ Top 10 នាពេលបច្ចុប្បន្ន រួមមាន លោក Zhong Shanshan (៩៧,៤ពាន់លានដុល្លារ), លោក Larry Page (៩៧,៤ពាន់លានដុល្លារ), លោក Sergey Brin (៩៤,២ពាន់លានដុល្លារ), លោក Warren Buffett (៩៣,២ពាន់លានដុល្លារ) និងលោក Steve Ballmer (៨៧,៦ពាន់លានដុល្លារ)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4308.txt	ចាប់ពីខែធ្នូ ប្រេងរុស្ស៊ីនឹងមិនអាចប្រើប្រាស់សេវាធានារ៉ាប់រង ឈ្មួញកណ្តាល និងដឹកជញ្ជូនរបស់អង់គ្លេសបានទេ ប្រសិនបើប្រេងត្រូវបានលក់លើសពីតម្លៃអតិបរមា។	កាលពីថ្ងៃទី៣ ខែវិច្ឆិកា រដ្ឋាភិបាលអង់គ្លេសបានប្រកាសថា ខ្លួននឹងហាមឃាត់បណ្តាប្រទេសនានាពីការប្រើប្រាស់សេវាកម្មរបស់អង់គ្លេស ក្នុងការដឹកជញ្ជូនប្រេងឆៅរបស់រុស្ស៊ី លុះត្រាតែប្រេងត្រូវបានទិញដោយតម្លៃស្មើ ឬទាបជាងអតិបរមានដែលកំណត់ដោយបណ្តាប្រទេសឧស្សាហកម្មទាំង៧ (G7) និងអូស្ត្រាលី។ ការហាមឃាត់នេះនឹងចូលជាធរមានចាប់ពីថ្ងៃទី៥ ខែធ្នូ ស្របពេលដែលការហាមឃាត់របស់សហភាពអឺរ៉ុបលើការនាំចូលប្រេងពីរុស្ស៊ីចូលជាធរមាន។ ការហាមឃាត់នេះអនុវត្តចំពោះសេវាកម្មដូចជា ការធានារ៉ាប់រង ឈ្មួញកណ្តាល និងការដឹកជញ្ជូន។ ការធានារ៉ាប់រងគឺជាសេវាកម្មដ៏សំខាន់មួយដើម្បីគាំទ្រដល់សកម្មភាពជួញដូរប្រេងតាមសមុទ្រ។ ជាពិសេស កប៉ាល់ដឹកទំនិញត្រូវការកិច្ចសន្យាធានារ៉ាប់រងការពារ និងសំណង (P&I) ដើម្បីការពារប្រឆាំងនឹងការទាមទារសម្រាប់ការរងរបួស ឬការខូចខាតបរិស្ថាន។ អង់គ្លេសគឺជាអ្នកផ្តល់សេវាធានារ៉ាប់រងឈានមុខគេដែលមានអត្រា ៦០ភាគរយនៃចំណែកទីផ្សារពិភពលោក។ ចំណាត់ការនេះធ្វើឡើងបន្ទាប់ពីការសម្រេចចិត្តកាលពីខែកញ្ញាដោយរដ្ឋមន្ត្រីហិរញ្ញវត្ថុ G7 ក្នុងការដាក់កម្រិតតម្លៃប្រេងដើម្បីទប់ស្កាត់ប្រភពហិរញ្ញវត្ថុរបស់រុស្ស៊ីសម្រាប់ផ្តល់ទាហានរបស់ខ្លួននៅអ៊ុយក្រែន ប៉ុន្តែនៅតែធានាឱ្យប្រទេសទីបីអាចទិញប្រេងបាន។ ការកម្រិតពិដានតម្លៃប្រេងឆៅរុស្ស៊ីត្រូវបានគេរំពឹងថានឹងចូលជាធរមាននៅថ្ងៃទី៥ ខែធ្នូ។ ចំពោះផលិតផលប្រេង តម្លៃពិដាននឹងត្រូវអនុវត្តចាប់ពីថ្ងៃទី៥ ខែកុម្ភៈនៅឆ្នាំ២០២៣។ រដ្ឋាភិបាលអង់គ្លេសបានអះអាងថា ខ្លួននឹងមិនបំពានលើពិដានតម្លៃទេ ព្រោះខ្លួនបានហាមប្រាមការនាំចូលប្រេងពីរុស្ស៊ី។ រដ្ឋមន្ត្រីហិរញ្ញវត្ថុអង់គ្លេសលោក Jeremy Hunt បាននិយាយថា ៖« យើងបានហាមឃាត់ការនាំចូលប្រេងពីរុស្ស៊ីទៅកាន់អង់គ្លេស ហើយកំពុងធ្វើការងារដ៏ល្អក្នុងការកម្ចាត់ផលិតផលនេះទាំងស្រុង»។ ចាប់ពីថ្ងៃទី៥ កុម្ភៈឆ្នាំ ២០២៣ បណ្តាទណ្ឌកម្មលើផលិតផលប្រេងនឹងត្រូវបានអង់គ្លេសលើកឡើងយកមកពិនិត្យដោយម៉ត់ចត់។ រដ្ឋាភិបាលអង់គ្លេសបាននិយាយថា ក្រសួងហិរញ្ញវត្ថុនឹងបង្កើតនាយកដ្ឋានថ្មីមួយ ដែលក្រុមនេះនឹងទទួលខុសត្រូវលើការពង្រឹងពិដានតម្លៃ និងតាមដានសកម្មភាពពាក់ព័ន្ធ។ គួរបញ្ជាក់ថា កាលពីដើមខែកញ្ញា រដ្ឋមន្ត្រីហិរញ្ញវត្ថុនៃបណ្តាប្រទេស G7 បានប្រកាសថា ពួកគេនឹងធ្វើការជាបន្ទាន់ដើម្បីបញ្ចប់ និងអនុវត្តវិធានការកំណត់ពិដានតម្លៃប្រេងរបស់រុស្ស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4309.txt	វៀតណាមគឺជាគោលដៅសម្រាប់ការផ្លាស់ប្តូរខ្សែច្រវាក់ផ្គត់ផ្គង់ ជាពិសេសទាក់ទាញការវិនិយោគបរទេសក្នុងវិស័យបច្ចេកវិទ្យាកម្រិតខ្ពស់។ ទន្ទឹមនេះ កិច្ចខិតខំប្រឹងប្រែងរបស់រដ្ឋាភិបាលក្នុងការគ្រប់គ្រងអតិផរណា និងគោលនយោបាយរូបិយវត្ថុដែលអាចបត់បែនយ៉ាងរហ័សរបស់វៀតណាម ក៏បានជួយឱ្យសេដ្ឋកិច្ចប្រទេសមួយនេះរីកចម្រើនប្រកបដោយស្ថិរភាព។	បណ្តាក្រុមហ៊ុនសាជីវកម្មបច្ចេកវិទ្យាឈានមុខគេនៅលើពិភពលោកដូចជា Apple, Samsung, Google បានពង្រីក និងផ្លាស់ប្តូរផលិតកម្មទៅកាន់វៀតណាម។ កិច្ចខិតខំប្រឹងប្រែងរបស់វៀតណាមក្នុងការចាប់យកឱកាសវិនិយោគលើផលិតកម្មបច្ចេកវិទ្យា រាប់ចាប់ពីការកាត់បន្ថយពន្ធ និងការកសាងហេដ្ឋារចនាសម្ព័ន្ធថ្មី រហូតដល់ការចូលរួមក្នុងកិច្ចព្រមព្រៀងពាណិជ្ជកម្មសេរី គឺជាការប្តេជ្ញាចិត្តចំពោះការផ្លាស់ប្តូរទៅរកការអភិវឌ្ឍបៃតង។ ការកាត់បន្ថយរឹតត្បិតលើការវិនិយោគ ជាកំណែទម្រង់ដ៏ប្រសើរ ដែលបង្កនូវបរិយាកាសក្នុងការទាក់ទាញវិនិយោគិនពីបរទេសមកអភិវឌ្ឍក្នុងស្រុកកាន់តែច្រើន។ លោក Brian Lee Shun Rong អ្នកស្រាវជ្រាវម៉ាក្រូសេដ្ឋកិច្ចនៃធនាគារវិនិយោគ Maybank សិង្ហបុរីបានឱ្យដឹងថា ក្នុងរយៈពេលមួយទសវត្សរ៍កន្លងមកនេះ វៀតណាមបានក្លាយជាប្រទេសដែលមានការរឹតបន្តឹងទាបបំផុតទី២ ក្នុងអាស៊ាន បន្ទាប់ពីសិង្ហបុរីលើសន្ទស្សន៍រឹតបន្តឹងការគ្រប់គ្រងការវិនិយោគផ្ទាល់ពីបរទេស (FDI) របស់អង្គការសម្រាប់កិច្ចសហប្រតិបត្តិការសេដ្ឋកិច្ច និងការអភិវឌ្ឍន៍(OECD) ក្នុងវិស័យធុរកិច្ច ដើម្បីតាមទាន់ប្រទេសផ្សេងទៀតក្នុងតំបន់ ជាមួយការបង្កើនគុណសម្បត្តិប្រកួតប្រជែង និងទាក់ទាញទុនវិនិយោគពីបរទេស»។ ចំណែកលោក Benoit Tellier ដែលជាអ្នកគ្រប់គ្រងបច្ចេកទេសរបស់ក្រុមហ៊ុន Linagora បារាំងក៏បានមើលឃើញពីសក្តានុពលឧស្សាហកម្មឌីជីថលនៅក្នុងប្រទេសអាស៊ីអាគ្នេយ៍នេះ ពិសេស ធនធានមនុស្ស ដោយវៀតណាមមានវិស្វករក្មេងៗដែលទទួលបានការបណ្តុះបណ្តាលប្រកបដោយគុណភាព គឺជាធនធានឈានមុខគេសម្រាប់រួមចំណែកក្នុងការអភិវឌ្ឍក្នុងវិស័យមួយនេះ។ លើសពីនេះ វៀតណាមបានកំពុងព្យាយាមរក្សាការគ្រប់គ្រងអតិផរណា និងធានាគោលដៅអភិវឌ្ឍន៍សេដ្ឋកិច្ចជាមួយនឹងគោលនយោបាយបត់បែន និងប្រុងប្រយ័ត្នបំផុត។ ប្រទេសមួយនេះបំណងក្នុងការគ្រប់គ្រងអតិផរណាកម្រិត ៤ភាគរយនៅក្នុងឆ្នាំនេះ។ នេះបើតាមសារព័ត៌មាន Asia Financial។ លោក Raymond Mallon អ្នកស្រាវជ្រាវសេដ្ឋកិច្ចនៃវិទ្យាស្ថានគោលនយោបាយអូស្ត្រាលី-វៀតណាម (AVPI) បានលើកឡើងថា ៖« ខ្ញុំគិតថារដ្ឋាភិបាលវៀតណាមមានភាពសកម្មមែនទែន ហើយរហូតមកដល់ពេលនេះ អតិផរណាគឺស្ថិតនៅក្រោមការគ្រប់គ្រង។ យើងមិនអាចនិយាយបានទេថាវៀតណាម គ្មានសម្ពាធអតិផរណា» ។ អ្នកស្រាវជ្រាវសេដ្ឋកិច្ចនៃវិទ្យាស្ថាន AVPI រូបនេះ បានបន្តថា វិស័យថាមពល និងការដឹកជញ្ជូនកំពុងតែដាក់សម្ពាធដល់រដ្ឋាភិបាល ចំណែកវិស័យម្ហូបអាហារ ការអប់រំ សុខាភិបាល អតិផរណាគឺស្ថិតនៅក្រោមការគ្រប់គ្រង។ លោកជឿជាក់ថា វៀតណាមអាចគ្រប់គ្រងអតិផរណាក្នុងគោលដៅដែលបានកំណត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_431.txt	អ្នកទោស វ័យ២២ឆ្នាំម្នាក់នៅពន្ធនាគារខេត្តបន្ទាយមានជ័យ បានស្លាប់ដោយសារជំងឺបេះដូង និងខ្វះអុកស៊ីសែន ទៅចិញ្ចឹមខួរក្បាល អំឡុងពេលសម្រាកព្យាបាលនៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី។ នេះបើតាមលិខិតបំភ្លឺរបស់ពន្ធនាគារខេត្តបន្ទាយមានជ័យ ចេញថ្ងៃទី២៣ មីនា។	ការចេញលិខិតបំភ្លឺរបស់ពន្ធនាគារខេត្តបន្ទាយមានជ័យ ពាក់ព័ន្ធនឹងការស្លាប់ពិរុទ្ធជនខាងលើ ដោយសារ មានអ្នកប្រើប្រាស់មួយចំនួន ចោទជាចម្ងល់ លើមន្ត្រីពន្ធនាគារ មិនព្រមបញ្ជូនអ្នកទោសដែលមានជំងឺទៅមន្ទីរពេទ្យ ទុករហូតដល់ឈឺធ្ងន់ធ្ងរ។ ភាគីពន្ធនាគារខេត្ត អះអាងថា រយៈពេលជាងមួយឆ្នាំ ដែលពិរុទ្ធជន ខាងលើជាបឃុំ ពុំធ្លាប់មានជំងឺឡើយ។ យ៉ាងណាក្ដី នៅថ្ងៃទី២០ មីនា ពិរុទ្ធជនរូបនេះ មានអាការៈមិនស្រួលខ្លួន ហើយភ្លាមៗនោះ មន្ត្រីគ្រប់គ្រងអគារពន្ធនាគារ ក៏បញ្ជូនអ្នកទោសរូបនេះ ទៅប៉ុស្តិ៍សុខភាព។ មន្ត្រីពេទ្យប៉ុស្តិ៍សុខភាព ពិនិត្យឃើញ ពិរុទ្ធជន មានសភាពហត់ខ្លាំង ពិបាកដកដង្ហើម ចុកឆ្អល់ដង្ហើម ក្អួត និងស្វាយចុងដៃចុងជើង។ បន្ទាប់ពីឃើញអ្នកទោសមានសភាពបែបនេះ មន្ត្រីពន្ធនាគារ ក៏បញ្ជូនអ្នកជំងឺទៅសង្គ្រោះបន្ទាន់ភ្លាមៗ នៅមន្ទីរពេទ្យមិត្តភាពកម្ពុជា-ជប៉ុន នាម៉ោង១១និង៣០នាទីព្រឹក។ ១០នាទីក្រោយ អ្នកជំងឺ ក៏បានទៅដល់ពេទ្យ ហើយមន្ត្រីពន្ធនាគារ ក៏ទាក់ទងទៅសាច់ញាតិអ្នកទោស។ សម្រាកនៅពេទ្យ បានមួយថ្ងៃ អ្នកទោសក៏ស្លាប់ ដោយសារជំងឺបេះដូង និងខ្វះអុកស៊ីសែន។ ពន្ធនាគារខេត្តបន្ទាយមានជ័យ បញ្ជាក់បន្ថែមពីមូលហេតុដែលអ្នកទោសស្លាប់បែបនេះ៖ «អំឡុងពេលសម្រាកព្យាបាលនៅមន្ទីរពេទ្យពិរុទ្ធជនរូបនេះ ពុំបានធូរស្រាល ក៏បានស្លាប់នៅម៉ោង១១និង៤០នាទីព្រឹក ថ្ងៃទី២១ ខែមីនា ឆ្នាំ២០២៥ នៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី ដោយសារ ជំងឺបេះដូង និងខ្វះអុកស៊ីសែនទៅចិញ្ចឹមខួរក្បាល»។ ហេតុនេះ ខាងពន្ធនាគារខេត្តបន្ទាយមានជ័យ បដិសេធទាំងស្រុង ពាក់ព័ន្ធនឹងព័ត៌មានណា ដែលចោទប្រកាន់ខុសពីការបកស្រាយខាងលើ។ ពន្ធនាគារខេត្តបន្ទាយមានជ័យ ចាត់ទុកការផ្សាយព័ត៌មាន ដែលខុសពីការបកស្រាយនេះ ជាព័ត៌មានបំភ្លើស ធ្វើឱ្យប៉ះពាល់កិត្តិយសអង្គភាពពន្ធនាគារ។ អ្នកទោសដែលស្លាប់ខាងលើ ត្រូវបានឃុំខ្លួនកាលពីថ្ងៃទី២៣ ខែធ្នូ ឆ្នាំ២០២៣ ពីបទកាន់កាប់ ឬដឹកជញ្ជូនអាវុធដោយគ្មានការអនុញ្ញាត និងបទហិង្សាដោយចេតនា, លួច និងប្រើប្រាស់សារធាតុញៀនខុសច្បាប់។ ពិរុទ្ធជនរូបនេះ មានទោស៣ឆ្នាំ ហើយអនុវត្តទោសបាន ១ឆ្នាំ ២ខែ ២៨ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4310.txt	សហភាពអឺរ៉ុបមានការព្រួយបារម្ភចំពោះការលើកទឹកចិត្តសម្រាប់វិស័យរថយន្តអគ្គិសនីក្នុងស្រុកនៅអាម៉េរិកក្រោមច្បាប់កាត់បន្ថយអតិផរណា ដែលច្បាប់នេះអាចប៉ះពាល់ដល់ក្រុមហ៊ុនផលិតរថយន្តអគ្គិសនីនៅអឺរ៉ុបក្នុងការនាំចូលទៅអាម៉េរិក។	សហភាពអឺរ៉ុប(EU)បានសម្តែងការព្រួយបារម្ភយ៉ាងខ្លាំងអំពីច្បាប់កាត់បន្ថយអតិផរណារបស់អាម៉េរិក ដោយនិយាយថា ច្បាប់នេះគឺល្មើសប្បញ្ញត្តិពាណិជ្ជកម្មអន្តរជាតិ។ ច្បាប់កាត់បន្ថយអតិផរណាត្រូវបានផ្តួចផ្តើមដោយប្រធានាធិបតី ចូ បៃឌិន និងអនុម័តដោយសភាក្នុងខែសីហា។ ច្បាប់ខាងលើនេះ បានអនុម័តដោយកញ្ចប់ថវិកា៤៣០ពាន់លានដុល្លារ ដែលរួមមាន ៣៦៩ពាន់លានដុល្លារ ទៅលើគោលនយោបាយអាកាសធាតុ និងថាមពល ហើយប្រមាណ ៦៤ពាន់លានដុល្លារដើម្បីពង្រីកគោលនយោបាយស្តីពីច្បាប់ថែទាំដែលមានតំលៃសមរម្យ (Affordable Care Act) ដើម្បីកាត់បន្ថយការចំណាយលើការធានារ៉ាប់រងសុខភាព។ ទន្ទឹមនេះ ច្បាប់នេះក៏រួមបញ្ចូលទាំងឥណទានពន្ធសម្រាប់រថយន្តអគ្គិសនីដែលផលិតនៅអាម៉េរិកខាងជើង និងគាំទ្រដល់ខ្សែច្រវាក់ផ្គត់ផ្គង់អាគុយរថយន្តអគ្គិសនីអាម៉េរិក។ អត្រាពន្ធសាជីវកម្មអប្បបរមា ១៥ភាគរយសម្រាប់ក្រុមហ៊ុនដែលមានប្រាក់ចំណូលលើសពី ១ពាន់លានដុល្លារក្នុងមួយឆ្នាំ។ ស្របពេលដែលសាទរចំពោះកិច្ចខិតខំប្រឹងប្រែងពីបម្រែបម្រួលអាកាសធាតុ សហភាពអឺរ៉ុបបានសម្តែងការព្រួយបារម្ភអំពីរបៀបរៀបចំការលើកទឹកចិត្តផ្នែកហិរញ្ញវត្ថុសម្រាប់អាជីវកម្មរថយន្តអគ្គិសនី ។ ការព្រួយបារម្ភត្រូវបានផ្ញើទៅកាន់មន្ត្រីអាម៉េរិកដោយភាគី EU រួមទាំងបទប្បញ្ញត្តិចំនួនប្រាំបួនស្តីពីឥណទានពន្ធដែលសហភាពអឺរ៉ុបចាត់ទុកថាជាបញ្ហា ។ ជារួមសហភាពអឺរ៉ុបមានការព្រួយបារម្ភអំពីរបាំងពាណិជ្ជកម្មថ្មីដែលអាចប៉ះពាល់ដល់ក្រុមហ៊ុនផលិតរថយន្តអគ្គិសនីរបស់ខ្លួន។ មិនត្រឹមតែសហភាពអឺរ៉ុបទេ ប្រទេសជាច្រើនដូចជាកូរ៉េខាងត្បូង និងជប៉ុនក៏មានការព្រួយបារម្ភស្រដៀងគ្នានេះដែរ។ ស្នងការពាណិជ្ជកម្មសហភាពអឺរ៉ុបលោក Valdis Dombrovskis ថ្មីៗនេះបានប្រាប់ CNBC នៅទីក្រុងព្រុចសែលថា ៖ «យើងបានបង្កើតក្រុមពិសេសមួយ ដើម្បីដោះស្រាយបញ្ហាទាំងនេះ។ បច្ចុប្បន្នយើងកំពុងផ្តោតលើការស្វែងរកដំណោះស្រាយនិងការចរចារ ហើយសង្ឃឹមថាភាគីអាម៉េរិកនឹងមានឆន្ទៈក្នុងការដោះស្រាយកង្វល់របស់ EU»។ រដ្ឋមន្ត្រីហិរញ្ញវត្ថុអឺរ៉ុបជាច្រើននាក់ក៏បានសម្តែងការព្រួយបារម្ភអំពីច្បាប់ថ្មីរបស់អាម៉េរិកផងដែរ។ រដ្ឋមន្ត្រីហិរញ្ញវត្ថុអាល្លឺម៉ង់ Christian Lindner បានលើកឡើងថា ៖« យើងមានការព្រួយបារម្ភអំពីផលវិបាកនៃច្បាប់កាត់បន្ថយអតិផរណារបស់អាម៉េរិក។ យើងគួរតែមានវិធីសាស្រ្តរួមនៃការបន្តផ្តល់អាទិភាពដល់ដៃគូពាណិជ្ជកម្មរបស់យើង»។ នៅពេលសួរថាតើគួរតែចាប់ផ្តើមធ្វើការលើកិច្ចព្រមព្រៀងពាណិជ្ជកម្មថ្មីជាមួយអាម៉េរិកឬអត់នោះ លោក Lindner បាននិយាយថា ៖«យើងគួរតែបើកចំហចំពោះរឿងនេះ ប្រសិនបើភាគីទាំងពីរយល់ព្រម»។ មកទល់ពេលនេះ ការិយាល័យតំណាងពាណិជ្ជកម្មអាម៉េរិកមិនទាន់បានឆ្លើយតបជាផ្លូវការចំពោះបញ្ហានេះនៅឡើយទេ។ កាលពីខែមុន មន្រ្តីរតនាគារអាម៉េរិកលោកស្រី Janet Yellen បាននិយាយថា លោកស្រីបានដឹងអំពីការព្រួយបារម្ភរបស់សហភាពអឺរ៉ុប ប៉ុន្តែបានច្រានចោលការកែតម្រូវចំពោះច្បាប់កាត់បន្ថយអតិផរណាដែលបានអនុម័តរួចហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4311.txt	មូលនិធិរូបិយវត្ថុអន្តរជាតិ(IMF) បានបន្ទាបការព្យាករកំណើនសេដ្ឋកិច្ចពិភពលោក សម្រាប់ឆ្នាំនេះមកត្រឹម ៣,២ភាគរយ ដោយសារតែវិបត្តិអតិផរណា និងការអូសបន្លាយសង្គ្រាមនៅអ៊ុយក្រែន។ នេះបើតាមចុះផ្សាយរបស់ IMF ក្នុងរបាយការណ៍ស្តីពីបច្ចុប្បន្នភាពទស្សនវិស័យសេដ្ឋកិច្ចពិភពលោក កាលពីថ្ងៃទី២៦ កក្កដា។	ដើមឡើយ IMF បានដាក់ការព្យាករ កាលពីខែតុលា ២០២១ ថា ផលិតផលក្នុងស្រុកសរុបសកល (Global GDP)នឹងកើនឡើង ៤,៩ភាគរយ នៅឆ្នាំ ២០២២។ ប៉ុន្តែក្រោយមក IMF បានព្យាករម្ដងទៀតថា កំណើនសេដ្ឋកិច្ចនេះ នឹងធ្លាក់ចុះមកត្រឹម ៤,៤ភាគរយ ក្នុងខែមករា និង ៣,៦ភាគរយ ក្នុងខែមេសា។ ជាថ្មីម្ដងទៀត IMF ក៏បានបន្ទាបការព្យាករមកត្រឹម ៣,២ ភាគរយវិញ ។ IMF បានព្រមានថា លទ្ធផលជាក់ស្តែង អាចកាន់តែអាក្រក់ជាងនេះ ដោយសារបញ្ហាជាច្រើន ដែលកំពុងតែកើតមានឡើង ដូចជា បញ្ហាអឺរ៉ុបបានបញ្ឈប់ភ្លាមៗ នៃការនាំចូលឧស្ម័នពីរុស្ស៊ី ជាមួយវិបត្តិអតិផរណា ដែលពិបាកគ្រប់គ្រង នៅតាមបណ្តាប្រទេសនានា ខណៈប្រទេសក្រីក្រខំប្រឹងសងបំណុល ព្រោះស្ថានភាពហិរញ្ញវត្ថុពិភពលោកតឹងតែង។ ស្របពេលជាមួយគ្នានេះ សេដ្ឋកិច្ចចិនធ្លាក់ចុះ ដោយសារវិធានការទប់ទល់ជំងឺកូវីដ-១៩ និងវិបត្តិអចលនទ្រព្យ ដែលកំពុងកើតមានក្នុងប្រទេសមួយនេះ។ ទន្ទឹមនេះ ការបែងចែកភូមិសាស្ត្រនយោបាយ ដែលកំពុងកើតមានឡើងរវាងលោកខាងលិច ជាមួយរុស្ស៊ី និងចិន អាចជាកត្តារារាំងដល់កិច្ចសហប្រតិបត្តិការសេដ្ឋកិច្ច និងពាណិជ្ជកម្មពិភពលោក។ បើតាម IMF កាលណាស្ថានកាន់តែវិវត្តន៍ទៅភាពអវិជ្ជមាន សេណារីយ៉ូដ៏អាក្រក់បំផុត សម្រាប់កំណើនសេដ្ឋកិច្ចពិភពលោក អាចធ្លាក់ទៀត មកត្រឹម ២,៦ភាគរយ ក្នុងឆ្នាំ ២០២២ និង ២ភាគរយ ក្នុងឆ្នាំ ២០២៣។ ក្រៅពីនេះ ស្ថានភាពអតិផរណា បានធ្វើឱ្យកម្រិតជីវភាពរបស់ប្រជាជន ជុំវិញពិភពលោក ត្រូវបានរឹតបន្តឹងកាន់តែខ្លាំងឡើងៗ តម្លៃទំនិញប្រើប្រាស់ត្រូវបានរំពឹងថា នឹងកើនឡើង ៦,៦ភាគរយ នៅតាមបណ្តាប្រទេស ដែលមានសេដ្ឋកិច្ចជឿនលឿន និង ៩,៥ភាគរយ តាមបណ្តាប្រទេសកំពុងអភិវឌ្ឍន៍ក្នុងឆ្នាំនេះ។ កំណើននេះបានកើនឡើងក្នុងអត្រា ០,៩ភាគរយ ធៀបនឹងការព្យាករពីមុនត្រឹម ០,៨ភាគរយ។ លោក Pierre-Olivier Gourinchas ប្រធានសេដ្ឋវិទូ IMF បានពន្យល់ដូច្នេះថា៖ «អតិផរណាកំពុងកើនឡើង និងកាន់តែរីករាលដាល។ មិនត្រឹមតែវិស័យថាមពល និងម្ហូបអាហារប៉ុណ្ណោះទេ វាក៏បានជ្រៀតចូលវិស័យសេវាកម្ម និងទំនិញផងដែរ ហើយឥឡូវនេះវាហួសឆ្ងាយពីគោលដៅរបស់ធនាគារកណ្តាល។ រឿងនេះបណ្តាលឱ្យកម្លាំងទិញធ្លាក់ចុះ។ នៅបណ្តាប្រទេសជាច្រើន ប្រាក់ឈ្នួលមិនអាចរក្សាជាមួយការកើនឡើងអតិផរណាទេ»។ បើតាមលោក Gourinchas ការទប់ស្កាត់អតិផរណា ជារឿងអាទិភាពបំផុត សម្រាប់អ្នកបង្កើតគោលនយោបាយត្រូវគិតគូ ទោះបីវាមានកំណើនយឺតក្នុងរយៈពេលខ្លីក៏ដោយ។ ការកាត់បន្ថយអតិផរណាទាន់ពេលវេលា ក៏ជាការបង្កើតលក្ខខណ្ឌសម្រាប់កំណើនស្ថេរភាព និងម៉ាក្រូសេដ្ឋកិច្ចក្នុងប៉ុន្មានឆ្នាំខាងមុខនេះផងដែរ។ គួរបញ្ជាក់ IMF ក៏បានទម្លាក់ទស្សនវិស័យកំណើនរបស់ខ្លួន សម្រាប់ឆ្នាំ២០២៣ ថា នឹងមានត្រឹមតែ ២,៩ភាគរយ ទាបជាង ៣,៦ភាគរយ ដែលបានខ្លួនប្រកាសកាលពីខែមេសាកន្លងទៅ។ ចំណែកឯអតិផរណានៅទូទាំងពិភពលោកនឹងត្រឡប់មក ៥,៧ភាគរយនៅចុងឆ្នាំ ២០២៣៕ ដោយ ៖ ធន់ សេងហុង អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4312.txt	គេហទំព័របាល់ទាត់មួយដែលមានឈ្មោះ footballhistory.org បានពន្យល់ថា កីឡាបាល់ទាត់សព្វថ្ងៃ ឬកីឡាបាល់ទាត់បែបទំនើបមានដើមកំណើតមកពីប្រទេសអង់គ្លេសក្នុងអំឡុងពាក់កណ្តាលសតវត្សន៍ទី១៩ ពោលគឺពាក់កណ្តាលឆ្នាំ១៨០០។ ប៉ុន្តែកីឡាបាល់ទាត់បែបបុរាណដែលមានលក្ខណៈស្រដៀងគ្នាដែរនោះមានដើមកំណើតរាប់ពាន់ឆ្នាំមកហើយ។ កីឡាបាល់ទាត់ដំបូងដែលអ្នកស្រាវជ្រាវបានរកឃើញគឺមានប្រភពមកពីអរិយធម៌ មេសូអាមេរិក (Mesoamerica) ដែលសព្វថ្ងៃជាប្រទេសនៅតាមតំបន់អាមេរិកកណ្តាល តាំងពី៣០០០មុនឯណោះ។	ភាពស្រដៀងគ្នានោះគឺ ការប្រកួតទាមទារឲ្យមានក្រុមចំនួនពីរ លេងជាមួយនឹងដុំបាល់ដែលធ្វើពីថ្ម។ អត្ថន័យគឺថា បាល់ថ្មតំណាងឲ្យព្រះអាទិត្យ ហើយអ្នកដឹកនាំក្រុមដែលចាញ់ការប្រកួត នឹងត្រូវបានសម្លាប់ដើម្បីជាសំណែនសម្រាប់ព្រះអាទិទេព។ កីឡាស្រដៀងគ្នានេះក៏ត្រូវបានគេរកឃើញនៅប្រទេសចិននាអំឡុងសតវត្សន៍ទី៣ និងទី២មុនគ្រឹស្តសករាជដែរ ដែលកាលពីពេលនោះវាត្រូវបានគេដាក់ឈ្មោះថា Cuju ។ Cuju ទាមទារឲ្យអ្នកលេងប្រើប្រាស់តែជើងដើម្បីទាត់ទេ។ គេលេងវានៅក្នុងដីក្រឡារាងជាការេ។ ក្រោយមក ប្រទេសជប៉ុនក៏បានទទួលយកកីឡាមួយនេះមកជាមួយដែរ។ ប្រទេសក្រិកបុរាណក៏ត្រូវបានគេសិក្សាថា មានវត្តមានកីឡាបាល់ទាត់ដែរ។ កាលនោះ បាល់ត្រូវបានគេផលិតពីកំណាត់ស្បែក រួចសប់ខ្យល់ចូលពីក្នុង នៅអំឡុងសតវត្សន៍ទី៧។ ក្រោយមក អាណាចក្ររ៉ូមាំងក៏បានយកកីឡាបាល់ទាត់ជាមេរៀនលំហាត់ប្រាណសម្រាប់ទាហានកងពលរបស់ពួកគេ។ នៅពេលនេះហើយដែលប្រទេសអង់គ្លេសទទួលបាននូវវប្បធម៌នៃកីឡាមួយនេះ។ នៅសតវត្សន៍ទៅ១២ ប្រទេសអង់គ្លេសបានអនុវត្តកីឡាបាល់ទាត់នៅតាមផ្លូវទីសាធារណៈជាដើម។ ប៉ុន្តែកីឡាបាល់ទាត់ក្នុងពេលនោះ ក៏បានការលាយឡំជាមួយនឹងការប្រើប្រាស់ដៃសម្រាប់ទះខ្លះដែរ ដោយមានការឈរមើលពីមនុស្សជាច្រើននាក់។ ប៉ុន្តែដោយសារការលេងកីឡាតែងភាគច្រើនបញ្ចប់ដោយអំពើហិង្សា កីឡាមួយនេះត្រូវបានគេហាមខាត់អស់រយៈពេលជាច្រើនសតវត្សន៍។ នៅក្នុង១៨៣៥ ឯប្រទេសអង់គ្លេស សាលារៀនមួយចំនួនបានចាប់ផ្តើមនាំមកនូវកីឡាបាល់ទាត់មកវិញ។ ប៉ុន្តែនៅមានបញ្ហាមួយគឺត្រង់ថា គេមិនទាន់បានចែកដាច់រវាងកីឡាបាល់ទាត់ ជាមួយនឹងកីឡាបាល់អោប (Rugby) នៅឡើយទេ។ នៅឆ្នាំ ១៨៦៣ សមាគមន៍កីឡាបាល់ទាត់មួយត្រូវបានគេបង្កើតឡើងក្នុងការចងក្រងច្បាប់ និងវិន័យសម្រាប់បាល់ទាត់ ឲ្យត្រូវទៅតាមស្តង់ដា និងដើម្បីឲ្យមានភាពខុសគ្នាពីកីឡាបាល់អោប។ ក្នុងនោះវិន័យដោយមិនឲ្យប្រើដៃក៏ត្រូវបានគេកំណត់ផងដែរ។ នៅពេលដែលអង់គ្លេសចេញទៅធ្វើអាណានិគម គេក៏បាននាំកីឡានេះទៅជាមួយផងដែរ។ ក្លិបបាល់ទាត់អាជីព ដែលមានឈ្មោះជាផ្លូវការដំបូងគេគឺ Notts County មានទីតាំងនៅប្រទេសអង់គ្លេសតាំងពីឆ្នាំ១៨៦២មកម្លេះ។ ក្នុងអំឡុងពេលដដែលនោះ បាល់ទាត់ត្រូវបានគេប្រកួតតែក្នុងរង្វង់សិស្សសាលារៀនប៉ុណ្ណោះ។ តែនាសម័យបដិវត្តន៍ឧស្សាហកម្ម នៅពេលដែលមានមនុស្សម្នាជាច្រើនបានចាប់ផ្តើមមករស់នៅតាមទីក្រុងរោងចក្រធំៗ កីឡាទាត់បាល់ក៏ទទួលបានប្រជាប្រិយភាពជាមួយនឹងកម្មកររោងចក្រទៅវិញ។ ប្រព័ន្ធផ្លូវគមនាគមន៍បានទាក់ទាញអ្នកទស្សនាកាន់តែច្រើនឡើងៗ ពីគ្រប់តំបន់។ ក្រោយឆ្នាំ១៨៨៥ បាល់ទាត់បានក្លាយជាកីឡាមួយដែលមានកីឡាករ និងការប្រកួតច្បាល់លាស់។ នៅឆ្នាំ១៨៧១ FA Cup ឬ Football Association Challenge Cup ត្រូវបានបង្កើតឡើង។ ក្នុងឆ្នាំ ១៩០៤ FIFA (Fédération Internationale de Football Association) បានចាប់កំណើតឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4313.txt	កំណើនសេដ្ឋកិច្ចពិភពលោកត្រូវបានព្យាករថានឹងបន្តធ្លាក់ចុះនៅឆ្នាំក្រោយ ប៉ុន្តែពិភពលោកទំនងនឹងអាចជៀសផុតពីវិបត្តិសេដ្ឋកិច្ច ដោយសារចិន និងឥណ្ឌាដែលមានសេដ្ឋកិច្ចធំជាងគេនៅអាស៊ី នឹងមានកំណើនខ្ពស់នៅឆ្នាំ ២០២៣។	របាយការណ៍ចុងក្រោយរបស់អង្គការសហប្រតិបត្តិការសេដ្ឋកិច្ច និងអភិវឌ្ឍន៍ (OECD) បានព្យាករថា ផលិតផលក្នុងស្រុកសរុប (GDP) របស់ពិភពលោកនឹងកើនឡើងក្នុងអត្រា៣,១ភាគរយនៅឆ្នាំនេះ និងធ្លាក់មកត្រឹមតែ២,២ភាគរយក្នុងឆ្នាំ២០២៣។ ប្រសិនបើតម្លៃថាមពលកើនឡើងដល់កម្រិតខ្ពស់ ឬការផ្គត់ផ្គង់ថាមពលត្រូវបានរំខាននោះ កំណើនសេដ្ឋកិច្ចពិភពលោកអាចនឹងធ្លាក់ចុះទាបជាងការព្យាករ។ បើទោះបីជាមិនបានលើកឡើងដោយចំៗថាសេដ្ឋកិច្ចពិភពលោកនឹងធ្លាក់ចូលទៅក្នុងវិបត្តិក៏ដោយ ប៉ុន្តែការព្យាកររបស់ OECD មានភាពអវិជ្ជមានជាងមូលនិធិរូបិយវត្ថុអន្តរជាតិ (IMF)។ នៅក្នុងរបាយការណ៍ដែលបានចេញផ្សាយកាលពីខែមុន IMF បានព្យាករថា សេដ្ឋកិច្ចពិភពលោកនឹងកំណើន ៣,២ភាគរយនៅឆ្នាំ ២០២២ និងថយចុះបន្តិចក្នុងអត្រា ២,៧ភាគរយនៅឆ្នាំក្រោយ។ បើតាមអង្គការ OECD ភាពផុយស្រួយនៃសេដ្ឋកិច្ចពិភពលោក គឺជាលទ្ធផលកើតចេញពីសង្រ្គាមរវាងរុស្ស៊ី និងអ៊ុយក្រែន ហើយបានបង្កឱ្យមានវិបត្តិថាមពល និងជំរុញឱ្យមានអតិផរណានៅទូទាំងពិភពលោក។ អតិផរណាអូសបន្លាយ តម្លៃថាមពលខ្ពស់ ការធ្លាក់ចុះនៃកំណើនប្រាក់ចំណូលគ្រួសារ និងលក្ខខណ្ឌហិរញ្ញវត្ថុតឹងតែង ទាំងអស់នេះសុទ្ធតែជាកត្តាដែលរុញច្រានសេដ្ឋកិច្ចធ្លាក់ចុះ។ នេះបើតាមសេចក្តីថ្លែងការណ៍របស់ OECD កាលពីថ្ងៃទី ២២ វិច្ឆិកា។ នៅក្នុងរបាយការណ៍ខាងលើបានបញ្ជាក់ថា កំណើនសេដ្ឋកិច្ចពិភពលោកក្នុងឆ្នាំ២០២៣ ពឹងផ្អែកខ្លាំងលើសេដ្ឋកិច្ចសំខាន់ៗរបស់បណ្តាប្រទេសនៅអាស៊ីដែលនឹងស្មើនឹងជិត៣ភាគ៤នៃកំណើន GDP សកលខណៈដែលសេដ្ឋកិច្ចនៅអាម៉េរិក និងអឺរ៉ុបធ្លាក់ចុះយ៉ាងឆាប់រហ័ស ដោយសារការចំណាយរបស់រដ្ឋាភិបាលលើការឧបត្ថម្ភធនថាមពល និងគោលនយោបាយដើម្បីជំរុញកំណើនសេដ្ឋកិច្ចវិនិយោគ ដូចជា NextGeneration EU និង ច្បាប់កាត់បន្ថយអតិផរណារបស់អាម៉េរិក (IRA) ។ ឯឥណ្ឌាត្រូវបានគេព្យាករថានឹងក្លាយជាប្រទេសដែលមានកំណើនសេដ្ឋកិច្ចលឿនជាងគេទីពីររបស់ពិភពលោកនៅឆ្នាំនេះនិងឆ្នាំក្រោយដោយមានកំណើន ៦,៦ភាគរយនិង ៥,៧ភាគរយរៀងគ្នា។ អារ៉ាប៊ីសាអូឌីតត្រូវបាន OECD ព្យាករថាជាប្រទេសដែលមានសេដ្ឋកិច្ចលូតលាស់លឿនបំផុតរបស់ពិភពលោកទាំងនៅក្នុងឆ្នាំ ២០២២ និងឆ្នាំ ២០២៣។ សេដ្ឋកិច្ចរបស់ប្រទេសចិនត្រូវបានគេព្យាករថានឹងកើនឡើង ៣,៣ភាគរយនៅឆ្នាំនេះ និង ៤,៦ភាគរយនៅឆ្នាំក្រោយ។ ដោយឡែក សេដ្ឋកិច្ចអាម៉េរិកត្រូវបានព្យាករថានឹងកើនឡើងត្រឹមតែ ១,៨ភាគរយនៅឆ្នាំនេះនិង ០,៥ភាគរយនៅឆ្នាំក្រោយ។ អត្រាកំណើននៃបណ្តាប្រទេសសហភាពអឺរ៉ុបទាំង ១៩ ដែលប្រើប្រាស់ប្រាក់អឺរ៉ូក៏ត្រូវបានព្យាករថានឹងធ្លាក់ចុះយ៉ាងខ្លាំងក្នុងរយៈពេលពីរឆ្នាំខាងមុខផងដែរ ក្នុងអត្រាកំណើនពី ៣,៣ភាគរយក្នុងឆ្នាំ ២០២២ និងត្រឹមតែ ០,៥ភាគរយក្នុងឆ្នាំ ២០២៣។ អគ្គលេខាធិការ OECD លោក Matthias Cormann បានលើកឡើងថា មានតែការបញ្ចប់សង្រ្គាមទេ ដែលជាមធ្យោបាយដ៏ល្អបំផុតក្នុងការកែលម្អទស្សនវិស័យសេដ្ឋកិច្ចពិភពលោក ហើយអតិផរណានឹងនៅតែលើសពី ៩ភាគរយនៅក្នុងប្រទេសដែលមានសេដ្ឋកិច្ចជឿនលឿននៅឆ្នាំនេះ មុនពេលធ្លាក់ចុះមកត្រឹម ៦,៦ភាគរយក្នុងឆ្នាំ ២០២៣។ លើសពីនេះ ធនាគារកណ្តាលសំខាន់ៗបានកំណត់គោលដៅអតិផរណាត្រឹម ២ភាគរយ ហើយបានរក្សាអត្រាការប្រាក់ឱ្យនៅថេរក្នុងឆ្នាំនេះ ដើម្បីកំណត់ការកើនឡើងថ្លៃទំនិញ។ ប៉ុន្តែយុទ្ធនាការរឹតបន្តឹងនេះក៏បង្កើនហានិភ័យដល់សេដ្ឋកិច្ចពិភពលោកតាមរយៈការបង្កើនបន្ទុកបំណុលលើគ្រួសារ អាជីវកម្ម និងរដ្ឋាភិបាល។ ប្រទេសដែលមានប្រាក់ចំណូលទាបនឹងនៅតែងាយរងគ្រោះជាពិសេសចំពោះតម្លៃអាហារ និងថាមពលខ្ពស់ ខណៈដែលការរឹតបន្តឹងលក្ខខណ្ឌហិរញ្ញវត្ថុអាចបង្កើនហានិភ័យនៃវិបត្តិបំណុល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4314.txt	អាស៊ានគឺជាតំបន់ដែលមានសេដ្ឋកិច្ចធំលំដាប់ទី៥ នៅលើពិភពលោក ដោយមានទំហំពាណិជ្ជកម្ម ប្រមាណ ៣,៤២៧ពាន់លានដុល្លារក្នុងឆ្នាំ ២០២១។ ក្នុងនោះការនាំចេញរបស់អាស៊ានមានតម្លៃ ១,៧៩៤ពាន់លានដុល្លារ ខណៈការនាំចូលវិញមានតម្លៃ ១,៦៣៣ពាន់លានដុល្លារ។ នេះបើតាមព្រឹត្តិបត្រពាណិជ្ជកម្មរបស់ក្រសួងពាណិជ្ជកម្ម។	ផលិតផលក្នុងស្រុកសរុប (GDP) របស់អាស៊ានមានតម្លៃប្រមាណ ៣,៣ទ្រីលានដុល្លារក្នុងឆ្នាំ២០២១ ដែលធ្វើឱ្យតំបន់មួយនេះ អាចឈរនៅលំដាប់ទី៥ ក្នុងចំណោមប្រទេសដែលមានសេដ្ឋកិច្ចធំជាងគេនៅលើពិភពលោក។ អាម៉េរិកជាប្រទេសមានសេដ្ឋកិច្ចធំជាងគេបំផុត ហើយតម្លៃ GDP ក្នុងប្រទេសមួយនេះមានចំនួន ២៣ទ្រីលានដុល្លារ ខណៈដែលចិនមានជិត ១៨ទ្រីលានដុល្លារ បន្ទាប់មកមានជប៉ុន ៤,៩ទ្រីលានដុល្លារ និងអាឡឺម៉ង់ ៤,២ទ្រីលានដុល្លារ។ នេះបើតាមធនាគារពិភពលោក (World Bank)។ ដៃគូពាណិជ្ជកម្មសំខាន់ៗរបស់អាស៊ានរួមមាន ចិនឈរនៅលំដាប់កំពូល ដែលមានទំហំពាណិជ្ជកម្ម ប្រមាណ ៧៣២,៩៦ពាន់លានដុល្លារ ដែលស្មើនឹង ២១,៣៨ភាគរយនៃទំហំពាណិជ្ជកម្មសរុបរបស់អាស៊ាន ខណៈដែលអាម៉េរិកមានត្រឹមតែ ៣៧៣,៧៨ ពាន់លានដុល្លារស្មើនឹង ១០,៩០ភាគរយ។ នេះបើតាមព្រឹត្តបត្រពាណិជ្ជកម្មខាងលើ។ ទន្ទឹមនេះ ទំហំពាណិជ្ជកម្មរវាងសហភាពអឺរ៉ុប និងអាស៊ានមានតម្លៃ ២៨២,០១ពាន់លានដុល្លារស្មើនឹង ៨,២៣ភាគរយនៃទំហំពាណិជ្ជកម្មសរុប ស្របពេលដែលជប៉ុនមានតម្លៃ ២៣៨,៩ពាន់លានដុល្លារស្មើនឹង ៦,៩៧ភាគរយ, កូរ៉ខាងត្បូង ១៩១,២៥ពាន់លានដុល្លារស្មើរនឹង៥,៥៨ភាគរយ និងបណ្តាប្រទេសផ្សេងទៀតស្មើនឹង ៤៦,៩៤ភាគរយនៃទំហំពាណិជ្ជកម្មសរុបរបស់អាស៊ាន។ បើតាមព្រឹត្តិបត្រដដែល អាស៊ានមានកិច្ចព្រៀមព្រៀងពាណិជ្ជកម្មជាមួយបណ្តាប្រទេស និងតំបន់សំខាន់ជាច្រើនក្នុងនោះ ក្នុងកិច្ចព្រមព្រៀងពាណិជ្ជកម្មអាស៊ាន-ចិន បានចុះហត្ថលេខាដំបូងគេក្នុងឆ្នាំ ២០០២ ខណៈអាស៊ាន-ឥណ្ឌាបានចុះហត្ថលេខានៅឆ្នាំ ២០០៣។ បន្តមកទៀត អាស៊ានក៏បានចុះហត្ថលេខាលើកិច្ចព្រមព្រៀងពាណិជ្ជកម្មជាមួយសាធារណកូរ៉េក្នុងឆ្នាំ ២០០៥ និងជប៉ុននៅឆ្នាំ ២០០៨។ រីឯកិច្ចព្រមព្រៀងពាណិជ្ជកម្មរវាងអាស៊ាន-អូស្ត្រាលី-នូវែលសេឡង់ បានយល់ព្រមចុះហត្ថលេខាក្នុងឆ្នាំ ២០០៩ និងអាស៊ាន-ហុងកុងនៅឆ្នាំ ២០១៨។ ជាពិសេសអាស៊ានបានចុះហត្ថលេខាជាមួយកិច្ចព្រៀមភាពជាដៃគូសេដ្ឋកិច្ចគ្រប់ជ្រុងជ្រោយតំបន់ (RCEP)នៅឆ្នាំ ២០២០ ដែលមានបរទេសជាសមាជិកចំនួន ១៥ ក្នុងនោះអាស៊ាន ១០ប្រទេស និងកូរ៉េខាងត្បូង ជប៉ុន ចិន អូស្ត្រាលី និងនូវែលសេឡង់។ ដោយឡែក អាស៊ានក៏បានចចារជាមួយសហភាពអឺរ៉ុប ដើម្បីឈានដល់ការចុះហត្ថលេខាលើកិច្ចព្រមព្រៀងពាណិជ្ជកម្មជាមួយគ្នា ប៉ុន្តែការចចារនេះត្រូវបានផ្អាកចាប់ពីឆ្នាំ២០០៩ ខណៈដែលប្រទេសកាណាដាកំពុងស្ថិតនៅដំណាក់កាលកចរចានៅឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4315.txt	ខ្ទឹមស គឺជាប្រភេទរុក្ខជាតិមើម ដែលពេញនិយមនៅតំបន់អាស៊ី។ ខ្ទឹមសត្រូវបានយកមកធ្វើជាគ្រឿងទេស បង្កើនរសជាតិអាហារ និងបង្កើនក្លិនឈ្ងុយ។ មិនត្រឹមតែអាចប្រើជាគ្រឿងទេស ខ្ទឹមស ថែមទាំងអាចជួយការពារជំងឺផ្សេងជាច្រើន ទាក់ទងប្រព័ន្ធឈាម និងបេះដូង បានយ៉ាងមានប្រសិទ្ធភាព។ ប៉ុន្តែ មើមរុក្ខជាតិមួយនេះ ក៏ផ្តល់ផលប៉ះពាល់ដល់សុខភាពផងដែរ ប្រសិនបើបរិភោគមិនបានត្រឹមត្រូវ។ ពេលនេះ សារព័ត៌មានថ្មីៗ សូមលើកយកគុណប្រយោជន៍ និងផលប៉ះពាល់របស់ខ្ទឹមសមកបង្ហាញ។	ដូចដែលអ្នកបានដឹង ខ្ទឹមស មានរសជាតិហិរជាមួយនិងក្លិនឆួលតិចៗ។ រសជាតិហិរនេះ កើតឡើងដោយសារ ខ្ទឹមស មានសារធាតុម៉្យាងហៅថា អាលីស៊ីន ហើយវាមានអត្ថប្រយោជន៍ខ្ពស់សម្រាប់សុខភាព។ អាលីស៊ីន ក្នុង ខ្ទឹមស អាចជួយកាត់បន្ថយឈាមបានយ៉ាងមានប្រសិទ្ធភាព។ ក្នុងន័យនេះ វាល្អបំផុតសម្រាប់អ្នកមានជំងឺលើសឈាម។ ថ្លែងប្រាប់ទំព័រសុខភាពទូរទស្សន៍ CNN តាម
article_4316.txt	ពលរដ្ឋហុងកុង នៅថ្ងៃទី៤ ខែមិថុនា នេះនឹងប្រារព្ធពិធីរំឭកការបង្ក្រាបនៅទីលានធានអានមិន ដោយដុតទៀតនៅតាមកន្លែងរៀងៗខ្លួនជុំវិញទីក្រុងហុងកុង ដោយមិនប្រមូលផ្ដុំដូចផែនការឡើយ។ ប៉ូលិសហុងកុង បានបដិសេធមិនឲ្យមានការជួបជុំទ្រង់ទ្រាយធំ ក្រោមហេតុផលបង្ការការចម្លងជំងឺ COVID-19។	ហុងកុង គឺជាទីកន្លែងតែមួយគត់ក្នុងប្រទេសចិនដែលអនុញ្ញាតឲ្យមានការរំឭកពីព្រឹត្តិការណ៍នេះ។ ការបដិសេធមិនឲ្យមានការជួបជុំរំឭកព្រឹត្តិការណ៍នៅឆ្នាំ២០២០នេះ គឺជាការហាមប្រាមលើកដំបូងបង្អស់ក្នុងរយៈពេល៣០ឆ្នាំ។ ការជួបជុំនេះត្រូវបានហាមប្រាមក្រោមហេតុផលសុខាភិបាល ដោយមិនអនុញ្ញាតឲ្យមានការជួបជុំលើសពី៨នាក់នៅទីសាធារណៈ។ យ៉ាងណាមិញ អ្នករៀបចំការជួបជុំបានចោទប្រកាន់ប៉ូលិសថា ប្រើប្រាស់ COVID-19 ជាលេសដើម្បីហាមប្រាមការជួបជុំ។ លោក Lee Cheuk-yan ប្រធានសម្ព័ន្ធហុងកុងដែលរៀបចំការជួបជុំរំឭកព្រឹត្រិការណ៍ជារឿងរាល់ឆ្នាំបាន លើកឡើងថា៖«បើសិនជាគេមិនឲ្យយើងជួបជុំគ្នាអុជទៀន យើងនឹងអុជទៀនពេញទីក្រុង»។ លោកបន្ថែមទៀតថា ការអុជទៀន នឹងនៅម៉ោង៨យប់ បើទោះបីជានៅទីណាក៏ដោយ។ ដោយពុំអាចជួបជុំគ្នាជាទ្រង់ទ្រាយធំនៅសួន Victoria បាន ពលរដ្ឋហុងកុង គ្រោងនឹងរំឭកព្រឹត្តិការណ៍នេះនៅតាមកន្លែងរៀងៗខ្លួន។ លោក Chiu Yan-loy សមាជិកក្រុមប្រឹក្សាខណ្ឌ និងជាសមាជិកសម្ព័ន្ធហុងកុង បានលើកឡើងថា គេគ្រោងនឹងចែកចាយទៀននៅទីតាំងពី១០០ ទៅ២០០កន្លែង នៅជុំវិញទីក្រុង។ ចំណែកឯផែនទីឌីជីថល និងឈ្មោះទីកន្លែងរាប់សិបត្រូវបានផ្ញើចេញក្នុងន័យអំពាវនាវឲ្យពលរដ្ឋហុងកុងជួបជុំនៅកន្លែងដែលកំណត់ទាំងនេះ ដើម្បីអុជទៀនរំឭកព្រឹត្តិការណ៍នេះជាលក្ខណទ្រង់ទ្រាយតូច។ បន្ថែមពីនេះ ព្រះវិហារកាតូលិកចំនួន៧ ក៏បានប្រកាសថា នឹងបើកទ្វារដើម្បីឲ្យមានការជួបជុំរំឭកព្រឹតិ្តការណ៍នេះផងដែរ។ ចំណែកឯអាជ្ញាធរហុងកុងវិញ ក៏មិនបង្អែបង្អង់ក្នុងការចាត់វិធានការដែរ។ ប៉ូលិសបង្ក្រាបបាតុកម្ម បានដាក់ចេញវិធានការត្រៀមមិនឲ្យមានការជួបជុំ តាំងពីសប្តាហ៍មុនមក។ ជុំវិញការហាមប្រាមនេះ លោក ម៉ៃ ប៉ុមប៉េអូ ប្រមុខការបរទេសអាមេរិក បានលើកឡើងថា ចិនមានចេតនាបំបិទសំឡេង និងជម្រើសរបស់ពលរដ្ឋហុងកុង និងធ្វើឲ្យពួកគេដូចជាពលរដ្ឋចិនដីគោកដែរ។ ក្រៅតែពីក្រុងហុងកុង កោះតៃវ៉ាន់ និងសហគមន៍ចិននៅប្រទេសលោកខាងលិច ក៏ប្រារព្ធពិធីរំឭកការបង្ក្រាបនៅទីលានធានអានមិននេះដែរ។ តៃវ៉ាន់ ថែមទាំងបានទាមទារឲ្យចិន សុំទោសចំពោះការបង្ក្រាបនៅឆ្នាំ១៩៨៩ នោះ ប៉ុន្តែត្រូវបាន លោក Zhao Lijian អ្នកនាំពាក្យក្រសួងការបរទេសចិន ចាត់ទុកពាក្យសម្តីនេះថាគ្មានន័យ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4317.txt	ភ្នំពេញ៖ មកដល់ពេលនេះ មានរយៈពេល៤ថ្ងៃហើយ ដែលលោក Wanchalearm Satsaksit សកម្មជននយោបាយថៃ ប្រឆាំងរបបដឹកនាំរបស់លោក ប្រាយុទ្ធ ចាន់អូចារ នាយករដ្ឋមន្ត្រីថៃ ត្រូវបានមនុស្សមួយក្រុមចាប់ខ្លួន កាលពីថ្ងៃទី៤ មិថុនា។ គ្រួសារបុរសថៃ ដែលត្រូវបានគេចាប់ខ្លួននេះ ស្នើឱ្យអាជ្ញាធរថៃ និងកម្ពុជា ស៊ើបអង្កេតស្វែងរកសកម្មជនថៃរូបនេះ។	អ្នកនាង Sitanan Satsaksit បងស្រីលោក Wanchalearm Satsaksit បានបញ្ជាក់ប្រាប់កាសែតបាងកកប៉ុស្តិ៍ថា គ្រួសារនាងមិនទាន់ទទួលបានដំណឹងពីប្អូនប្រុស ដែលត្រូវបានគេចាប់ជំរិតនៅកណ្ដាលទីក្រុងភ្នំពេញនោះទេ។ «អស់រយៈពេល៦៥ម៉ោងហើយ ដែលគាត់(Wanchalearm Satsaksit) បានបាត់ខ្លួន ហើយវាជាផលកម្មអាក្រក់របស់គាត់ ដែលបាត់ខ្លួនដោយគ្មានអ្នកណាដឹង»។ នេះជាការបញ្ជាក់របស់អ្នកនាង Sitanan Satsaksit។ បងស្រីរបស់សកម្មជននយោបាយថៃរូបនេះ ស្នើឱ្យអាជ្ញាធរថៃ និងកម្ពុជា ស៊ើបអង្កេតស្វែងរកលោក Wanchalearm Satsaksit ។ សម្រាប់អ្នកនាង Sitanan Satsaksit ករណីចាប់ជំរិតប្អូនប្រុសខ្លួននេះ ជាករណីរំលោភសិទ្ធិមនុស្សធ្ងន់ធ្ងរ។ «យើងមិនមានការចោទប្រកាន់ប្រឆាំងនឹងអ្នកដែលបានប្រព្រឹត្តិបទឧក្រិដ្ឋនេះទេ។ យើងគ្រាន់អធិដ្ឋាន បួងសួងឱ្យពួកគេដោះលែង [លោក Wanchalearm] ឆាប់ៗនេះ»។ នេះជាការលើកឡើងរបស់បងស្រីលោក Wanchalearm Satsaksit។ ក្រុមប្រដាប់អាវុធមួយក្រុម បានចាប់ជំរិតលោក Wanchalearm នៅម៉ោងប្រហែល ៥ ៖ ៥៤ ល្ងាច ព្រឹកថ្ងៃទី ៤ ខែមិថុនាឆ្នាំ ២០២០ នៅពេលដែលសកម្មជននយោបាយថៃរូបនេះ បានដើរនៅតាមផ្លូវ ដើម្បីទិញម្ហូបនៅពីមុខកន្លែងស្នាក់នៅខ្លួន។ ក្រុមចាប់ជំរិតនោះ បានចាប់លោក Wanchalearm បញ្ចូលក្នុងឡានខ្មៅមួយគ្រឿង។ នេះបើតាមអង្គការឃ្លាំមើលសិទ្ធិមនុស្ស ដែលទទួលបានព័ត៌មាននេះ។ បើគិតមកដល់ពេលនេះ គឺរយៈពេល៤ថ្ងៃហើយ ដែលលោក Wanchalearm Satsaksit សកម្មជននយោបាយថៃរូបនេះ បាត់ខ្លួន។ តែអាជ្ញាធរកម្ពុជា ថា មិនទទួលបានព័ត៌មាននេះឡើយ។ ទាំងលោក ខៀវ សុភ័គ អ្នកនាំពាក្យក្រសួងមហាផ្ទៃ និងលោក ឆាយ គឹមខឿន អគ្គស្នងការរង និងជាអ្នកនាំពាក្យនគរបាលជាតិ សុទ្ធតែអះអាងដូចគ្នាថា មិនទាន់មានពាក្យស្នើសុំឱ្យអាជ្ញាធរកម្ពុជា ស៊ើបអង្កេតលើករណីនេះ ពីភាគីពាក់ព័ន្ធណាឡើយ។ ថ្លែងប្រាប់សារព័ត៌មានថ្មីៗ នៅថ្ងៃទី៨ មិថុនានេះ លោក ខៀវ សុភ័គ អ្នកនាំពាក្យមហាផ្ទៃ បានបញ្ជាក់ដូច្នេះថា «ពូអត់មានព័ត៌មាន(ចាប់ជំរិតលោក Wanchalearm Satsaksit) នៅក្នុងដៃទេ ហើយបើអត់មានព័ត៌មានផង ឱ្យ(ស៊ើបអង្កេត)ធ្វើម៉េច»។ អង្គការឃ្លាំមើលសិទ្ធិមនុស្ស កំពុងបារម្ភពីសុវត្ថិភាពរបស់សកម្មជននយោបាយថៃ លោក Wanchalearm Satsaksit ដែលកំពុងរស់នៅកម្ពុជា។ អង្គការឃ្លាំមើលសិទ្ធិមនុស្ស (Human Right Watch) ដែលបានតាមដានករណីនេះ បានស្នើឱ្យកម្ពុជាស៊ើបអង្កេតលើករណីចាប់ជំរិតលោក Wanchalearm Satsaksit ដែលជាសកម្មជននយោបាយថៃនេះ។ តាមរយៈសេចក្តីថ្លែងការណ៍ នៅថ្ងៃទី៥ មិថុនានេះ នាយកប្រតិបត្តិអង្គការឃ្លាំមើលសិទ្ធិមនុស្សប្រចាំតំបន់អាស៊ី លោក ប្រ៊ែដ អាដាម បានសង្កត់ដូច្នេះថា៖«ករណីចាប់ជំរិតសកម្មជននយោបាយថៃ នៅតាមដងផ្លូវរាជធានីភ្នំពេញនេះ ទាមទារឱ្យមានការឆ្លើយតបភ្លាមៗពីអាជ្ញាធរកម្ពុជា។ អាជ្ញាធរកម្ពុជា គួរតែមានវិធានការជាបន្ទាន់មួយ ដើម្បីធានាសុវត្ថិភាពដល់លោក Wanchalearm នៅកន្លែងដែលគាត់រស់នៅ»។ លោក Wanchalearm គឺជាសកម្មជននយោបាយថៃម្នាក់ ដែលតែងតែចេញមុខរិះគន់របបដឹកនាំរបស់លោក ប្រាយុទ្ធ ចាន់អូចារ នាយករដ្ឋមន្ត្រីថៃ។ លោក Wanchalearm ត្រូវបានគេស្គាល់ថា ជាសកម្មជននយោបាយក្រុមអាវក្រហម ដែលគាំទ្រអតីតនាយករដ្ឋមន្ត្រីថៃ លោក ថាក់ស៊ីន ស៊ីណាវ៉ាតត្រា។ លោក Wanchalearm បានរត់គេចខ្លួនមកសម្ងំរស់នៅកម្ពុជា កាលពីឆ្នាំ២០១៤ ក្រោយពីយោធាថៃ តាមចាប់ខ្លួន។ ដោយឡែកអាជ្ញាធរថៃ ក៏ធ្លាប់បានប្រកាសកាលពីឆ្នាំ២០១៨ថា ពួកគេនឹងតាមចាប់ខ្លួនលោក Wanchalearm ត្រឡប់យកទៅប្រទេសថៃវិញផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4318.txt	ភ្នំពេញ៖ លោក ជេហ្វរី ដាយើ (Jeffrey Dyer) ជាពលរដ្ឋអាមេរិកម្នាក់រស់នៅក្នុងរដ្ឋ Massachusetts ជិតទីក្រុង Boston បានប្រាប់សារព័ត៌មានថ្មីៗតាមបណ្ដាញហ្វេសប៊ុកថា លោកមានការព្រួយបារម្ភខ្លាំង នៅពេលរដ្ឋអំណាចក្នុងតំបន់ដែលលោករស់នៅ បានអនុញ្ញាតឱ្យប្រជាជនចេញក្រៅផ្ទះ ខណៈពេលកូវីដ១៩កំពុងរីករាលដាលខ្លាំងឡើង។	គិតត្រឹមថ្ងៃទី២៤ ខែឧសភា ឆ្នាំ២០២០ ដែលត្រូវនឹងថ្ងៃទី ២៥ ខែឧសភា ឆ្នាំ២០២០ ថ្ងៃនៅកម្ពុជា ក្នុងប្រទេសអាមេរិកទាំងមូល មានអ្នកឆ្លងកូវីដ១៩ប្រមាណ១,៧០០,០០០នាក់ ក្នុងនោះអ្នកស្លាប់មានជិត១០០,០០០នាក់។ ដើម្បីជ្រាបកាន់តែច្បាស់ សូមប្រិយមិត្តអញ្ជើញស្ដាប់បទសម្ភាសរវាងកញ្ញា ប៉ូ សាគុន ជាមួយលោក ជេហ្វរី ដាយើ ដែលជាជនជាតិអាមេរិក ដូចតទៅ៖ កំណើននៃការឆ្លងកូវីដ១៩ កំពុងតែប្រជែងជាមួយសេដ្ឋកិច្ចអាមេរិក ដែលបង្ខំឱ្យរដ្ឋាភិបាលអាមេរិក ត្រូវលើកបម្រាមខ្លះ ដោយអនុញ្ញាតឱ្យប្រជាជនអាចចេញទៅធ្វើការនៅក្រៅផ្ទះ។ លោក ជេហ្វរី ដាយើ ដែលកំពុងរស់នៅក្នុងរដ្ឋ Massachusetts បានសង្កេតឃើញថា ស្របពេលមានការលើកបម្រាម ប្រជាជនអាមេរិកខ្លះ មិនបានការពារខ្លួនឱ្យខ្ជាប់ខ្ជួនឡើយ នៅពេលចេញទៅទីសាធារណៈ។ ការណ៍នេះធ្វើឱ្យលោក ជេហ្វរី ព្រួយបារម្ភខ្លាចថាអាមេរិក ត្រូវរងគ្រោះដោយកូវីដ១៩ កាន់តែយូរតទៅមុខទៀត។ ដើម្បីជ្រាបកាន់តែច្បាស់ សូមប្រិយមិត្តអញ្ជើញស្ដាប់បទសម្ភាសរវាងកញ្ញា ប៉ូ សាគុន ជាមួយលោក ជេហ្វរី ដាយើ ដែលជាជនជាតិអាមេរិក ដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4319.txt	សហរដ្ឋអាមេរិក នឹងពន្យារពេលការដំឡើងពន្ធនាំចូលលើទំនិញចិន គិតជាទឹកប្រាក់២០០ពាន់លានដុល្លារបន្ថែម ក្រោយពីកិច្ចពិភាក្សាពាណិជ្ជកម្មទទួលបានផ្លែផ្កាល្អ។ នេះបើតាមការបញ្ជាក់របស់ប្រធានាធិបតីអាមេរិក ដូណាល់ ត្រាំ នៅថ្ងៃទី២៤ ខែកុម្ភៈ ដោយបន្ថែមថា លោកក៏មានគម្រោងរៀបចំជំនួបកំពូលជាមួយប្រធានាធិបតីចិន ស៊ី ជិនភីង ដើម្បីបញ្ចប់កិច្ចព្រមព្រៀងផងដែរ។	សរសេរនៅលើបណ្តាញសង្គម
article_432.txt	ប្រធានាធិបតីអ៊ុយក្រែន វ៉ូឡូឌីមៀ ហ្សេលេនស្គី បានអំពាវនាវឱ្យមេដឹកនាំណាតូ ផ្តល់សញ្ញាជាក់លាក់មួយចំពោះសមាជិកភាពរបស់អ៊ុយក្រែន មុនកិច្ចប្រជុំកំពូលនៅសប្តាហ៍ក្រោយ។ កន្លងមកមានតែសាធារណរដ្ឋឆែកទេ ដែលគាំទ្រអ៊ុយក្រែនយ៉ាងពេញទំហឹង ដើម្បីអាចចូលរួមប្រជុំជាមួយសម្ព័ន្ធភាពនេះបាន។	ណាតូនឹងបើកកិច្ចប្រជុំកំពូលនៅថ្ងៃទី១១ - ១២ ខែកក្កដានៅទីក្រុងវីលនីញូស ទឹកដីលីទុយអានី។ អ៊ុយក្រែនវិញចង់ឱ្យណាតូបញ្ជាក់ឱ្យច្បាស់ពីសមាជិកភាពរបស់ខ្លួន។ អ៊ុយក្រែនចង់ចូលរួមឱ្យបានលឿនតាមដែលអាចធ្វើទៅបាន ប៉ុន្តែសមាជិកណាតូមួយចំនួនមានការប្រុងប្រយ័ត្ន ដោយសារពួកគេខ្លាចនាំឱ្យសម្ព័ន្ធភាពខិតទៅជិតសង្រ្គាមជាមួយរុស្ស៊ី។ « យើងកំពុងនិយាយអំពីសញ្ញាច្បាស់លាស់ អ្វីមួយជាក់ស្តែងក្នុងទិសដៅនៃការអញ្ជើញឱ្យចូលរួមក្នុងកិច្ចប្រជុំ » ។ លោក ហ្សេលេនស្គី បានប្រាប់សន្និសីទសារព័ត៌មានមួយជាមួយសមភាគីឆែកដោយបន្តថា ៖ « យើងត្រូវការការលើកទឹកចិត្ត ហើយភាពស្មោះត្រង់ក្នុងទំនាក់ទំនងរបស់យើង»។ សាធារណរដ្ឋឆែកដែលជាសមាជិកអង្គការណាតូ គឺជាអ្នកគាំទ្រអ៊ុយក្រែនយ៉ាងរឹងមាំ ចាប់តាំងពីការវាយលុករបស់រុស្ស៊ីនៅខែកុម្ភៈ ឆ្នាំ២០២២ ដោយផ្គត់ផ្គង់ជំនួយយោធា និងជំនួយផ្សេងៗទៀត ។ បច្ចុប្បន្ន អង្គការ NATO ឬ អង្គការសន្ធិសញ្ញាអាត្លង់ទិកខាងជើងមានសមាជិកចំនួន ៣១ប្រទេស។ ហ្វាំងឡង់ គឺជាប្រទេសចុងក្រាយគេដែលបានចូលរួមជាមួយសម្ព័ន្ធយោធានេះកាលពីថ្ងៃទី ៤ ខែមេសា ឆ្នាំ ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4320.txt	ប្រតិភូតំណាងអាមេរិកនឹងធ្វើទស្សនកិច្ចទៅកាន់ប្រទេសចិននាសប្តាហ៍ក្រោយ ដើម្បីរៀបចំកិច្ចពិភាក្សាក្នុងគោលដៅបន្ធូរបន្ថយកម្តៅនៃសង្គ្រាមពាណិជ្ជកម្មដែលកំពុងឆាបឆេះ រវាងមហាយក្សសេដ្ឋកិច្ចទាំងពីរ។ ហើយនេះនឹងក្លាយជាជំនួបទល់មុខលើកទីមួយ គិតចាប់ពីប្រទេសទាំងពីរបានយល់ព្រមបង្កើតបទឈប់បាញ់ក្នុងសង្គ្រាមពាណិជ្ជកម្មជាមួយគ្នា។	នៅថ្ងៃសុក្រទី៤ ខែមករា ក្រសួងពាណិជ្ជកម្មចិនបានបញ្ជាក់នៅលើវេបសាយរបស់ខ្លួនថា ជំនួបទល់មុខគ្នារវាងភាគីចិននិងអាមេរិក នឹងធ្វើឡើងនាថ្ងៃទី៧ និង៨ ខែមករា ក្នុងទីក្រុងប៉េកាំង។ ហើយគោលបំណងនៃជំនួបនេះគឺដើម្បីអនុវត្តការព្រមព្រៀងមតិគ្នាដ៏មានសារៈសំខាន់ ដែលមេដឹកនាំនៃប្រទេសទាំងពីរបានឈានដល់។ សម្រាប់ជំនួបក្នុងទីក្រុងប៉េកាំងនាពេលខាងមុខនេះ ក្រុមប្រតិភូអាមេរិកនឹងត្រូវដឹកនាំដោយអ្នកតំណាងរងទទួលបន្ទុកការចចារពាណិជ្ជកម្មអាមេរិក លោក Jeffrey Gerrish។ កាលពីឆ្នាំមុន ចិននិងសហរដ្ឋអាមេរិកបានដំឡើងពន្ធនាំចូលលើទំនិញគ្នាទៅវិញទៅមក ដែលគិតជាទឹកប្រាក់ជាង ៣០០ពាន់លានដុល្លារឯណោះ។ ប្រធានធិបតីអាមេរិក ដូណាល់ ត្រាំ បានផ្តួចផ្តើមបង្កាត់សង្គ្រាមពាណិជ្ជកម្ម។ ត្រង់ចំណុចនេះ លោក ត្រាំ បានចោទថា ចិនបានអនុវត្តការធ្វើពាណិជ្ជកម្មគ្មានយុត្តិធម៌ ដោយបានប្លន់យកការងារពីប្រជាជនអាមេរិក ព្រមទាំងប៉ះពាល់យ៉ាងធ្ងន់ធ្ងរលើរោងចក្រក្នុងស្រុកអាមេរិក។ យ៉ាងណាមិញ មេដឹកនាំចិន ស៊ី ជិនភីង និងលោក ដូ ណាល់ត្រាំ បានយល់ព្រមបង្កើតបទឈប់បាញ់ក្នុងសង្គ្រាមពាណិជ្ជកម្ម ក្នុងគោលដៅដើម្បីទុកពេលឲ្យភាគីទាំងពីរ ស្វះស្វែងរកច្រកផ្លូវដោះស្រាយជម្លោះពាណិជ្ជកម្ម ដែលធ្វើឲ្យពិភពលោកភ័យព្រួយនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4321.txt	សត្វព្រៃជាង១០០ក្បាល ក្នុងនោះមានសត្វរមាសកម្រ៨ក្បាល បានងាប់ក្នុងគ្រោះទឹកជំនន់កាលពីថ្មីៗនេះនៅឧទ្យានជាតិមួយក្នុងរដ្ឋភាគឦសាន្តនៃប្រទេសឥណ្ឌា។	ឧទ្យានជាតិឥណ្ឌា Kaziranga ក្នុងរដ្ឋ Assam គឺជម្រកដ៏ធំបំផុតរបស់ពិភពលោកសម្រាប់សត្វរមាសស្នែងមួយ ដែលប្រឈមមុខការផុតពូជ។ ជារឿងគួរឲ្យអកុសល រដូវភ្លៀវឆ្នាំនេះ បានធ្វើឲ្យផ្ទៃឧទ្យាននេះជិត៨៥ភាគរយស្ថិតនៅក្រោមទឹក។ ឧទ្យាន Kaziranga ដែលជាទីតាំងបេតិកភណ្ឌពិភពលោកមួយរបស់អង្គការយូណេស្កូ គឺជាជម្រកសម្រាប់សត្វរមាសស្នែងមួយយ៉ាងតិច ២៤០០ក្បាល។ មន្ត្រីឧទ្យានជាតិនេះ បានប្រាប់សារព័ត៌មានក្នុងស្រុកមួយនៅថ្ងៃទី២០ ខែកក្កដាថា សត្វរមាសស្នែងមួយ ៨ ក្បាល បានលង់ទឹកងាប់ក្នុងជំនន់ទឹកភ្លៀងកាលពីថ្មីៗនេះ ខណៈប៉ុន្មានក្បាលទៀតងាប់ដោយសារកត្ដាធម្មជាតិកាលពីខែមុន។ ប្រភពដដែល បន្តថា សត្វដទៃទៀតមាន ក្ដាន់ ក្របី និងកាំប្រមាជាដើម ក៏បានងាប់ ដោយសារលង់ទឹក ហើយខ្លះងាប់ដោយសារយានយន្តបុក ខណៈពួកវាព្យាយាមរត់គេចពីទឹកជំនន់។ ក្រៅពីសត្វងាប់ ជំនន់ទឹកភ្លៀងក្នុងរដ្ឋ Assam បានពន្លិចផ្ទះប្រជាជនរាប់ពាន់ខ្នង ហើយបង្ខំឲ្យពួកគេចាកចេញពីទីលំនៅ ដើម្បីស្នាក់អាស្រ័យបណ្ដោះអាសន្ននៅទីទួលមានសុវត្ថិភាព។ របាយការណ៍ បង្ហាញថា មនុស្សយ៉ាងតិច ៧៩នាក់បានស្លាប់ក្នុងរដ្ឋ Assam ដោយសារគ្រោះធម្មជាតិនេះក្នុងប៉ុន្មានសប្តាហ៍ចុងក្រោយ។ មែនទែនទៅ គ្រោះជំនន់និងបាក់ដី គឺជាហេតុការណ៍កើតឡើងជារឿយៗ អំឡុងរដូវភ្លៀងក្នុងភាគឦសាន្ត នៃប្រទេសឥណ្ឌា។ ក៏ប៉ុន្តែគ្រោះទឹកជំនន់ក្នុងឆ្នាំនេះ កើតឡើងខណៈរដ្ឋាភិបាលកំពុងជួបការលំបាកក្នុងការទប់ស្កាត់ជំងឺ COVID-19 ដែលជាបន្ទុកកាន់តែធ្ងន់សម្រាប់ពួកគេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4322.txt	រថភ្លើងល្បឿនលឿននៅក្នុងប្រទេសចិនកំពុងតែមានសក្តានុពុលយ៉ាងខ្លាំងក្នុងការដឹកអ្នកដំណើររបស់ខ្លួនពីតំបន់មួយទៅតំបន់មួយទៀតក្នុងរយៈពេលដ៏ខ្លី។ ក្នុងពេលខាងមុខនេះមហាអំណាចសេដ្ឋកិច្ចទីពីរចិននេះនឹងពង្រីកខ្សែរថភ្លើងល្បឿនលឿនរបស់ខ្លួនដំបូងគេសម្រាប់ការប្រើប្រាស់នៅក្រោមសមុទ្រផង។	សេចក្តីប្រកាសជាផ្លូវការមួយដែលបានធ្វើឡើងនៅទីក្រុងប៉េកាំងបានបង្ហាញថា ខ្សែរថភ្លើងល្បឿនលឿនដែលនឹងត្រូវសាងសង់នេះនឹងមានប្រវែងប្រមាណ ៧៧ គីឡូម៉ែត្រ ចាប់ផ្តើមពីទីក្រុងកំពង់ផែ Ningbo នៅខាងត្បូងទីក្រុងសៀងហៃទៅកាន់តំបន់កោះ Zhoushan ដែលមានទីតាំងនៅខាងកើតឆ្នេរ។ គេហទំព័រ World Economic Forum ផ្សាយ កាលដើមខែធ្នូថា ខ្សែរថភ្លើងថ្មីមួយនេះនឹងអាចកាត់បន្ថយការធ្វើដំណើររវាងទីក្រុងទាំងពីរមកត្រឹមតែ៨០នាទីប៉ុណ្ណោះ ខណៈដែលបច្ចុប្បន្នការធ្វើដំណើរតាមរថយន្តត្រូវការចំណាយរយៈទៅដល់ពីរម៉ោងកន្លះ។ គេរំពឹងថា ខ្សែរថភ្លើងនេះនឹងធ្វើដំណើរក្នុងល្បឿន២៥០គីឡូម៉ែត្រក្នុងមួយម៉ោង។ នេះមិនមែនជាល្បឿនដែលលឿនជាងគេនោះទេ។ រថភ្លើងដទៃទៀតដែលមានដូចជា TGV របស់បារាំង និង Shinkansen របស់ជប៉ុនមានល្បឿនលឿនជាងនេះយ៉ាងឆ្ងាយ រហូតដល់ជាង៣២០គីឡូម៉ែត្រក្នុងមួយម៉ោង។ ក្នុងពេលបច្ចុប្បន្ន ខ្សែរថភ្លើងល្បឿនលឿនដែលដាក់ឲ្យដំណើរការក្រោមសមុទ្រវែងជាងគេគឺ ខ្សែ Seiken នៅជប៉ុនមានប្រវែង៥៤គីឡូម៉ែត្រ និងងខ្សែរថភ្លើង Channel ភ្ជាប់ពីចក្រភពអង់គ្លេសទៅកាន់ប្រទេសបារាំងដែលមានចម្ងាយប្រហែល ៥០គីឡូម៉ែត្រ។ ចិនជាប្រទេសមួយដែលមានហេដ្ឋារចនាសម្ព័ន្ធផ្លូវរថភ្លើងវែងជាងគេក្នុងលោក ហើយសព្វថ្ងៃវាមានប្រវែង ១២៥០០ គីឡូម៉ែត្រពាសពេញផ្ទៃប្រទេស។ រដ្ឋាភិបាលចិនងគ្រោងនឹងស្តារប្រព័ន្ធផ្លូវដែកឡើងវិញរបស់ខ្លួនឲ្យបាន ៣៨០០០ គីឡូម៉ែត្រក្នុងឆ្នាំ២០២៥។ នេះគឺជាផ្នែកមួយនៃការពង្រីកមហិច្ឆតារបស់ខ្លួនក្រោមគំនិតផ្តួចផ្តើម ខ្សែក្រវាត់មួយ វិថីមួយ ឬផ្លូវសូត្រថ្មី (One Belt One Road Initiative – BRI) ដែលធានាដល់ការនាំចេញនាំចូលទំនិញពីចិនទៅកាន់ពិភពលោកលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4324.txt	ជប៉ុន បានបញ្ជាឲ្យប្រមូលទៅវិញទឹកជ្រលក់ម្ទេសស្លាកយីហោ Chinsu ចំនួន ១៨ ១៦៨ដប ដែលនាំចូលពីប្រទេសវៀតណាម។ ការបញ្ជាបែបនេះ ធ្វើឡើងក្រោយពីរកឃើញថា ទឹកជ្រលក់ប្រភេទនេះ មានផ្ទុកសារធាតុគីមីម្យ៉ាងឈ្មោះថា អាស៊ីត Benzoic ដែលត្រូវហាមឃាត់មិនឲ្យប្រើប្រាស់ក្នុងប្រទេសជប៉ុន។	ទឹកជ្រលក់ជិត២ម៉ឺនដបនេះ ត្រូវបាននាំចូលពីប្រទេសវៀតណាមទៅកាន់ប្រទេសជប៉ុន តាមរយៈក្រុមហ៊ុន Javis Co., Ltd ដែលមានមូលដ្ឋាននៅទីក្រុង Osaka កាលពីខែធ្នូ ឆ្នាំ២០១៨កន្លងទៅ។ ទឹកជ្រលក់ទាំងនេះ ត្រូវយកទៅលក់បន្តឲ្យក្រុមហ៊ុនមួយទៀតឈ្មោះថា ISC Industrial Co., Ltd ដែលមានមូលដ្ឋាននៅទីក្រុង Kobe ប្រទេសជប៉ុន។ យោងតាមការចុះផ្សាយរបស់សារព័ត៌មានប្រចាំទីក្រុង Osaka កាលពីសប្តាហ៍មុន ក្រុមហ៊ុន Javis Co., Ltd ពុំធ្លាប់ប្រាប់ថា ទឹកម្ទេសដែលត្រូវបាននាំចូលទៅកាន់ប្រទេសជប៉ុន មានផ្ទុកសារធាតុគីមី អាស៊ីត Benzoic ដែលត្រូវហាមប្រាមមិនឲ្យលាយជាមួយផលិតផលទឹកជ្រលក់ទាំងអស់ក្នុងប្រទេសជប៉ុនឡើយ។ បើតាមប្រភពដដែល អាជ្ញាធរជប៉ុន បានអះអាងថា ទឹកជ្រលក់ម្ទេសទាំងនេះ មានផ្ទុកបរិមាណអាស៊ីត Benzoic ចន្លោះពី ០,៤១ក្រាម ទៅ ០,៤៥ក្រាម ក្នុងទឹកជ្រលក់មួយគីឡូក្រាម។ ការពិនិត្យឃើញនេះ ធ្វើឡើងក្រោយពីមានការសង្ស័យថា ក្រុមហ៊ុន ISC Industrial Co., Ltd ដែលទទួលទិញបន្តពីក្រុមហ៊ុន Javis Co., Ltd បានល្មើសនឹងច្បាប់ស្តីពីសុវត្ថិភាពចំណីអាហារ និងស្លាកយីហោផលិតផល។ យ៉ាងណាមិញ ក្រុមហ៊ុនវៀតណាម Masan Group ដែលជាអ្នកផលិតទឹកជ្រលក់ម្ទេសក្រោមស្លាកយីហោ Chin-su នេះ បានបកស្រាយថា ខ្លួនពុំធ្លាប់នាំចេញទឹកជ្រលក់ទៅឲ្យក្រុមហ៊ុន Javis Co,. Ltd ឬក៏ ISC Industrial Co. Ltd នោះឡើយ។ បើតាមសេចក្តីប្រកាសព័ត៌មាន ក្រុមហ៊ុនផ្គត់ផ្គង់ផលិតផលចំណីអាហារដ៏ធំរបស់វៀតណាមមួយនេះ បានអះអាងថា ក្រុមហ៊ុនខ្លួននាំចេញផលិតផលទៅកាន់សហរដ្ឋអាមេរិក អូស្ត្រាលី រុស្ស៊ី ចិន តៃវ៉ាន់ និងសាធារណរដ្ឋឆែកតែប៉ុណ្ណោះ។ ទាក់ទិននឹងករណីទឹកជ្រលក់ Chin-su នេះ ក្រសួងសុខាភិបាលវៀតណាម ពុំទាន់ទទួលបានសេចក្តីថ្លែងការណ៍ផ្លូវការណាមួយពីភាគីជប៉ុននៅឡើយទេ។ នេះបើតាមការបញ្ជាក់របស់លោកស្រី Tran Viet Nga អនុប្រធាននាយកដ្ឋានសុវត្ថិភាពចំណីអាហារវៀតណាម កាលពីថ្ងៃទី៦ ខែមេសា។ ប៉ុន្តែលោកស្រី បន្ថែមថា ក្រសួងបានចាប់ផ្តើមធ្វើការដើម្បីស្រាយបញ្ជាក់ឲ្យច្បាស់ពីបញ្ហានេះ។ បើតាមសារព័ត៌មាន Vietnam Express លោកស្រី Tran Viet Nga គូសបញ្ជាក់ថា សារធាតុគីមីអាស៊ីត Benzoic ត្រូវអនុញ្ញាតឲ្យប្រើប្រាស់ដើម្បីរក្សាគុណភាពអាហារ ដោយផ្អែកលើគណៈកម្មាធិការចំណីអាហារ CAC ដែលមានវៀតណាម និងជប៉ុនជាសមាជិក។ យោងតាមស្តង់ដាររបស់ CAC កម្រិតអាស៊ីត Benzoic រកឃើញនៅក្នុងទឹកជ្រលក់ ដែលអាជ្ញាធរជប៉ុនបញ្ជាឲ្យដកហូតនោះ គឺស្ថិតនៅក្នុងកម្រិតស្តង់ដារអន្តរជាតិនៅឡើយទេ។ ត្រង់ចំណុចនេះ លោកស្រី និយាយថា៖«ប្រហែលជា ជប៉ុនមានការរឹតត្បិតខ្លាំងពេកប៉ុណ្ណោះ»។ សូមបញ្ជាក់ថា ជប៉ុន ហាមប្រាមលើការប្រើប្រាស់អាស៊ីត Benzoic ប៉ុន្តែអនុញ្ញាតឲ្យមាននៅក្នុងផលិតផលអាហារផ្សេងទៀត រួមមាន ភេសជ្ជៈ និងទឹកស៊ីរ៉ូជាដើម។ ចំណែកវៀតណាម អនុញ្ញាតឲ្យប្រើប្រាស់បរិមាណអាស៊ីត benzoic ខ្ពស់បំផុតត្រឹមមួយក្រាមក្នុងទឹកជ្រលក់ម្ទេសមួយគីឡូក្រាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4325.txt	មេដឹកនាំកូរ៉េខាងជើង លោក គីម ជុងអ៊ុន បានដឹកនាំកិច្ចប្រជុំការិយាល័យនយោបាយគណៈមជ្ឈិមបក្សពលករ ដែលបានលើកយកផែនការសេដ្ឋកិច្ចមកពិភាក្សា។ នេះបើតាមការចុះផ្សាយរបស់ទីភ្នាក់ងារព័ត៌មានរដ្ឋ KCNA នៅថ្ងៃទី៨ ខែមិថុនា។ ប្រធានបទពីរសំខាន់មានការពង្រឹងសេដ្ឋកិច្ចដោយផ្តោតលើពង្រីករោងចក្រផលិតជីកសិកម្មរបស់ប្រទេស និងការលើកស្ទួយជីវភាពពលរដ្ឋ។	ទីភ្នាក់ងារព័ត៌មានរដ្ឋ KCNA ចុះផ្សាយថា ជំនួបរយៈពេលពីរថ្ងៃដែលចាប់ផ្ដើមនៅថ្ងៃទី៦ និងបញ្ចប់វិញនៅថ្ងៃទី៧ ខែមិថុនា បានពិភាក្សាបញ្ហាចម្បងស្តីពីការអភិវឌ្ឍសេដ្ឋកិច្ចដែលអាចរស់ដោយខ្លួនឯង (self-sufficient economy) និងលើកកម្ពស់ជីវភាពរស់នៅប្រជាជនកូរ៉េខាងជើង។ ជំនួបការិយាល័យនយោបាយដ៏មានឥទ្ធិពលនៃបក្សកម្មុយនីស្តនេះ កើតឡើងចំពេលភាពមិនច្បាស់លាស់សេដ្ឋកិច្ចក្នុងបរិយាកាសជំងឺរាតត្បាតសកល COVID-19 ដែលដាក់គំនាបបន្ថែមលើសេដ្ឋកិច្ចកូរ៉េខាងជើង។ សេដ្ឋកិច្ចកូរ៉េខាងជើង ក៏កំពុងរងគ្រោះស្រាប់ហើយពីទណ្ឌកម្មអន្តរជាតិជុំវិញរឿងអាវុធនុយក្លេអ៊ែរ។ ប្រភពព័ត៌មានដដែល បញ្ជាក់ទៀតថា ជំនួបនេះ បានសង្កត់ធ្ងន់ម្ដងទៀតថា ឧស្សាហកម្មគីមី គឺជាស្នូលដ៏សំខាន់ជំរុញសេដ្ឋកិច្ចជាតិ។ ក្នុងកិច្ចប្រជុំនេះ ប្រមុខដឹកនាំវ័យក្មេងកូរ៉េខាងជើង គីម ជុងអ៊ុន សង្កត់ធ្ងន់ពីតម្រូវក្នុងការផ្ដល់អាទិភាពខ្ពស់ដើម្បីបង្កើនសមត្ថភាពផលិតថ្នាំជីកសិកម្ម (fertilizer) ។ ម្យ៉ាងវិញទៀត លោក គីម ក៏បានលើកឡើងពីការសាងសង់លំនៅដ្ឋានប្រជាជន ដែលលោកចាត់ទុកជាវិធីសាស្ត្រមួយក្នុងលើកស្ទួយជីវភាពរស់នៅរបស់ប្រជាជនកូរ៉េខាងជើង។ «លើកឡើងលម្អិតជុំវិញបញ្ហាដែលត្រូវដោះស្រាយបន្ទាន់ដើម្បីធានាលក្ខខណ្ឌរស់នៅរបស់ប្រជាជនក្នុងទីក្រុង មេដឹកនាំកំពូល បានសង្កត់ធ្ងន់ឲ្យដាក់ចេញវិធានការរដ្ឋចាំាបាច់ដើម្បីជំរុញជីវភាពពលរដ្ឋ រួមមាន ការសាងសង់ផ្ទះសម្បែងជាដើម»។ KCNA រាយការណ៍បែបនេះ។ សូមរំឭកដែរថា ជាច្រើនសប្តាហ៍ក្រោយលេចធ្លាយព័ត៌មានពាក់ព័ន្ធបញ្ហាសុខភាពរបស់លោក គីម ជុងអ៊ុន ទីភ្នាក់ងារព័ត៌មានរដ្ឋ KCNA បានរាយការណ៍ថា មេដឹកនាំរូបនេះបានមានវត្តមាននៅពិធីសម្ពាធរោងចក្រផលិតជីកសិកម្មមួយកន្លែង កាលពីថ្ងៃទី១ ឧសភា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4326.txt	ធនាគារកណ្តាលគៀរហ្ស៊ីសុីស្ថានបានអំពាវនាវដល់ក្រុមអ្នកចម្រៀងប្រពៃណីឲ្យដល់ខ្លួន លើការអប់រំពលរដ្ឋទាក់ទងនឹងបញ្ហាហិរញ្ញវត្ថុ ជាពិសេសអត្រាប្រាក់កម្ចី និងការគ្រប់គ្រងសេដ្ឋកិច្ចគ្រួសារជាដើម។ នេះបើយោងតាមការផ្សាយរបស់សារព័ត៌មាន The Epoch Times។	«មិនមែនជារឿងងាយស្រួលនោះឡើយក្នុងការណែនាំមនុស្សធម្មតាឲ្យយល់ពីការងាររបស់យើង»។ ធនាគារកណ្តាលគៀរហ្សីសុីស្ថាន បានអះអាងយ៉ាងដូច្នេះនៅក្នុងសេចក្តីថ្លែងការណ៍របស់ខ្លួន ដោយយល់ឃើញថា ការប្រើប្រាស់មធ្យោបាយបែបបុរាណ និងប្រវត្តិសាស្ត្រ តាមរយៈសិល្បករ នឹងមានឥទ្ធិពលច្រើនលើប្រជាជន។ ស្ថាប័នថ្នាក់ជាតិមួយនេះ បានរៀបចំការផ្សព្វផ្សាយពាណិជ្ជកម្មដែលមានការចូលរួមពីក្រុមអ្នកចម្រៀងប្រជាប្រិយ ដែលតុបតែង ពាក់មួក និងមានសម្លៀកបំពាក់បែបប្រពៃណី ជាមួយនឹងការប្រគំឧបករណ៍ភ្លេង Komuz។ ក្នុងពាណិជ្ជកម្មដំបូង លោក Baian Akhmatov អ្នកចម្រៀងប្រពៃណីដ៏ល្បីល្បាញ ច្រៀងពន្យល់ទាក់ទងនឹងអត្ថន័យ អតិផរណា និងណែនាំឲ្យពលរដ្ឋយល់ដឹងពីការប្រើប្រាស់លុយ និងក្រេឌីត ជាដើម។ មន្ត្រីធនាគារកណ្តាល បានពន្យល់ថា ការអប់រំតាមរយៈអ្នកចម្រៀង ពិតជាបានធ្វើឲ្យពលរដ្ឋយល់ដឹងច្រើន ក្នុងនោះដូចជា ការពន្យល់ពីអត្រាការប្រាក់ នយោបាយហិញ្ញប្បទាន ទាំងពីរការគ្រប់គ្រងថវិកាគ្រួសារ។ កន្លងមក អត្រាប្រាក់កម្ចី បានឡើងជាង២០ភាគរយ ដែលធ្វើឲ្យពលរដ្ឋមិនសប្បាយ រហូតដល់មានការតវ៉ានៅមុខធនាគារ និងគ្រឹះស្ថានមីក្រូហិរញ្ញវត្ថុ។ បញ្ហាទាំងនេះហើយ ដែលធនាគារកណ្តាលគៀរហ្ស៊ីសុីស្ថានត្រូវការជំនួយជាចាំបាច់ពីក្រុមសិល្បករ ដើម្បីឲ្យពួកគេជួយពន្យល់ពលរដ្ឋទាក់ទងនឹងមូលហេតុជុំវិញការឡើងអត្រាការប្រាក់ ពីព្រោះភាគីខាងធនាគារហាក់ដូចជានិយាយមិនចូលត្រចៀកពួកគេនោះឡើយ។ គៀរហ្ស៊ីសុីស្ថាន ជាប្រទេសទីពីរដ៏ក្រជាងក្នុងចំណោមប្រទេសចំនួន១៥ដែលធ្លាប់ស្ថិតក្រោមសាធារណរដ្ឋសូវៀត។ ក្នុងចំណោមពលរដ្ឋប្រមាណ៦លាននាក់ មានជាងពាក់កណ្តាលរស់ក្រោមបន្ទាត់នៃភាពក្រីក្រ ហើយរាប់ពាន់នាក់ធ្វើអន្តោប្រវេសន៍ទៅរុស្ស៊ី និងប្រទេសដទៃដើម្បីធ្វើការងារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4327.txt	កើតនៅក្រុង Omaha រដ្ឋ Nebraska លោក Warren Buffett មហាសេដ្ឋីលំដាប់ទី៤លើពិភពលោក ត្រូវប្រារព្ធខួប៩០ឆ្នាំរបស់ខ្លួននាថ្ងៃអាទិត្យ ទី៣០ ខែសីហា នេះ។ លោកគឺជាអគ្គនាយកក្រុមហ៊ុន Berkshire Hathaway ដែលមានបុត្រសម្ព័ន្ធជាច្រើនទៀត ដូចជា GEICO, Duracell, Pampered Chef, Forest River និង NetJets ជាដើម។ ក្រៅពីនេះ ក្រុមយក្សរបស់លោក ក៏មានភាគនៅក្រុមហ៊ុន Pilot Flying J, American Express, The Coca-Cola Company, Apple និងក្រុមហ៊ុនលំដាប់ពិភពលោកជាច្រើនទៀត។	យោងទស្សនាវដ្តី Forbes លោក Warren Buffet មានទ្រព្យសម្បត្តិ៦៧.៥ពាន់លានដុល្លារអាមេរិក ដោយគិតត្រឹមខែមីនា ឆ្នាំ២០២០ ហើយស្ថិតលំដាប់លេខ៤ក្នុងបញ្ជី The World’s Billionaires បន្ទាប់ពីលោក Jeff Bezos លោក Bill Gates និងក្រុមគ្រួសារ Bernard Arnault។ ទោះបីឈានដល់វ័យកាន់តែចំណាស់ក៏ដោយ ក៏លោក Warren Buffet នៅតែមានទស្សនៈខ្ពស់ក្នុងការដឹកនាំក្រុមហ៊ុនឆ្ពោះទៅរកភាពជោគជ័យ។ កាលពីឆ្នាំ២០១៥ លោករំពឹងថា ពេលដល់អាយុ១០០ឆ្នាំ នាថ្ងៃទី៣០ ខែសីហា ឆ្នាំ២០៣០ លោកនឹងមើលឃើញពីភាពជោគជ័យរបស់ GEICO ក្រុមហ៊ុនធានារ៉ាប់រងយានយន្តដែលជាបុត្រសម្ព័ន្ធមួយរបស់ Berkshire Hathaway។ កំពូលវិនិយោគិនដ៏ល្បីរបស់អាមេរិករូបនេះ តែងតែផឹកកូកាកូឡាសម្រាប់ជាអាហារពេលព្រឹក ប៉ុន្តែពេលខ្លះគាត់ក៏ទទួលទានដំឡូងបំពង ឬ ការ៉េមឈីបសូកូឡាមួយចានតូច ជាមួយកូកាផងដែរ។ នេះបើយោងតាម Business Insider ។ លោក Warren Buffet ធ្លាប់បានប្រាប់អ្នកយកព័ត៌មានពីរបបអាហារប្រចាំថ្ងៃថា៖«ប្រសិនបើខ្ញុំបរិភោគអាហារ២៧០០ កាឡូរីក្នុងមួយថ្ងៃ នោះមួយភាគបួនគឺបានមកពីការផឹកCoca-Cola។ យ៉ាងហោចណាស់ ខ្ញុំផឹកកូកាប្រាំដងក្នុងមួយថ្ងៃហើយខ្ញុំតែងតែផឹកវាជារៀងរាល់ថ្ងៃ»។ លោកBuffett ក៏បានឲ្យដឹងថាលោកផឹកកូកាកូឡាបីដបក្នុងពេលថ្ងៃនិង ពីរកំប៉ុងបន្ថែមទៀតនៅពេលយប់ ដោយពេលខ្លះគាត់ផឹកកូការសជាតិធម្មតា ហើយពេលខ្លះគាត់ផឹកកូការសជាតិផ្លែឈើរី។ មូលហេតុដែលធ្វើឲ្យលោកBuffett ចូលចិត្តផឹកកូកាយ៉ាងដូច្នេះ គឺដោយសារតែគាត់បានពិនិត្យឃើញថា អត្រានៃការស្លាប់ទាបបំផុតគឺនៅក្នុងចំណោមក្មេងអាយុ ៦ ឆ្នាំដូច្នេះទើបលោកសម្រេចបរិភោគរបបអាហារដូចកុមារអាយុ ៦ ឆ្នាំដែរ ព្រោះថាក្មេងភាគច្រើនគឺចូលចិត្តផឹកកូកាកូឡា។ គួរបញ្ជាក់ថា កូកាកូឡាមួយកំប៉ុង ឬមួយដបតូច មានផ្ទុក ១៤០ កាឡូរីនិងជាតិស្ករ ៣៩ ក្រាម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4328.txt	អភិបាលក្រុង Essarts-en-Bocage នៅដេប៉ាតឺម៉ង់ Vendée ភាគខាងលិចប្រទេសបារាំង បានចេញក្រឹត្យមួយដោយតម្រូវឲ្យពលរដ្ឋរបស់ខ្លួន «សប្បាយ និងញញឹម» ពេញមួយសប្តាហ៍ ចន្លោះពីថ្ងៃទី៥ ដល់ថ្ងៃទី១១ ខែតុលា ខាងមុខ។ ក្រឹត្យដែលចេញកាលពីថ្ងៃទី១៣ ខែកញ្ញា កន្លងមកនោះ គឺដើម្បីកាត់បន្ថយភាពតប់ប្រមល់ផ្សេងៗ ហើយលោក Freddy Riffaud ចង់ឲ្យ Essarts-en-Bocage ក្លាយជា «ក្រុងនៃភាពរីករាយ» (Ville en Joie)។	«ពិតណាស់ វាជាក្រឹត្យជាក់លាក់ និងច្បាស់លាស់មួយ។ យើងបានសិក្សាយ៉ាងយកចិត្តទុកដាក់ មុននឹងផ្សព្វផ្សាយផ្លូវការ»។ នេះជាការអះអាងរបស់លោក Freddy Riffaud អភិបាលក្រុង Essarts-en-Bocage ដែលមានពលរដ្ឋរស់នៅប្រមាណ៩០០០នាក់។ តាមការផ្សាយរបស់សារព័ត៌មាន France Bleu លោក Freddy ដែលថ្នាក់ដឹកនាំមូលដ្ឋាន មិនពាក់ព័ន្ធកូតានយោបាយណាមួយនោះ បានតម្រូវឲ្យពលរដ្ឋរក្សាភាពរីករាយចន្លោះពីម៉ោង៨ព្រឹក ដល់ម៉ោង១០យប់ និងធ្វើឲ្យមនុស្សយ៉ាងហោចណាស់១០នាក់ បានសើចជារៀងរាល់ថ្ងៃ។ ចន្លោះពីថ្ងៃទី៥ ដល់ថ្ងៃទី១១ ខែតុលា ផងដែរ លោកអភិបាលក្រុង បានហាមឃាត់ការប្រគំតន្ត្រី និងការចាក់បទចម្រៀងគ្រប់ប្រភេទ ដែលបង្ហាញពីភាពកម្សត់សោកសៅ និងការរៀបរាប់រឿងរ៉ាវដែលមានការនិរាសព្រាត់ប្រាស់។ លោក Freddy បានអះអាងថា អ្វីៗមិនត្រឹមតែសរសេរនៅលើក្រដាសនោះឡើយ ដោយលោកនឹងពង្រាយមន្ត្រីប៉ូលិសតាមសកម្មភាពរបស់ពលរដ្ឋ ពោលគឺធ្វើយ៉ាងណាឲ្យពួកគេសើចរីករាយសប្បាយចិត្ត។ លោកលើកឡើងថា ភាពរីករាយគួរតែក្លាយជាគោលការណ៍សង្គម ប៉ុន្តែក្នុងបទសម្ភាសជាមួយ AFP អភិបាលក្រុងរូបនេះ សម្តែងការសោកស្តាយ ចំពោះមនុស្សមួយចំនួនដែលគិតថា ការបំផុសចលនារីករាយមិនមែនជារឿងធំដុំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4329.txt	ដែលមានមូលដ្ឋានក្នុងប្រទេសស្វ៊ីស ចេញផ្សាយនៅថ្ងៃពុធទី ២៩ ខែឧសភា។	ការវិលត្រឡប់របស់សិង្ហបុរីទៅកាន់តំណែងកំពូលផុតលេខនេះ ដែលជាប់ជាលើកដំបូងកាលពីឆ្នាំ២០១០កន្លងទៅ គឺដោយសារតែកត្តាចម្បងៗមួយចំនួន ដូចជា ហេដ្ឋារចនាសម្ព័ន្ធបច្ចេកវិទ្យាឈានមុខ ភាពសម្បូរហូរហៀរនៃកម្លាំងពលកម្មជំនាញ ច្បាប់អន្តោប្រវេសន៍ដែលមានភាពអនុគ្រោះ និងមានលក្ខណៈអំណោយផលដល់ការធ្វើជំនួញថ្មីៗ។ នេះយោងតាមរបាយការណ៍ដដែលនេះ។ ក្នុងចំណោមលក្ខខណ្ឌសំខាន់ៗចំនួន៤ ដែលត្រូវបានវាយតម្លៃ សិង្ហបុរី ឈរនៅចំណាត់កំពូលទាំង៥ សម្រាប់លក្ខណ្ឌចំនួន៣ រួមមាន សកម្មភាពសេដ្ឋកិច្ច (ចំណាត់ថ្នាក់លេខ៥) ប្រសិទ្ធភាពរដ្ឋាភិបាល (ចំណាត់ថ្នាក់លេខ៣) និងប្រសិទ្ធភាពធុរកិច្ច (ចំណាត់ថ្នាក់លេខ៥) ។ សម្រាប់លក្ខខណ្ឌចុងក្រោយដែលសំដៅលើហេដ្ឋារចនាសម្ព័ន្ធ សិង្ហបុរី ជាប់លេខ ៦ ។ សហរដ្ឋអាមេរិក ដែលធ្លាប់ឈរនៅចំណាត់ថ្នាក់លេខ១កាលពីឆ្នាំ២០១៨ បានធ្លាក់មកកាន់តំណែងលេខ៣ តាមពីក្រោយ ទីក្រុង ហុងកុង ។ ទាក់ទិននឹងការធ្លាក់តំណែងរបស់អាមេរិកនេះ របាយការណ៍ ដែលបានចេញផ្សាយជារៀងរាល់ឆ្នាំ ចាប់តាំងពីឆ្នាំ១៩៨៩មក លើកឡើងថា ការផ្តល់សន្ទុះសេដ្ឋកិច្ច ក្រោមគោលនយោបាយពន្ធដារជំហានដំបូង របស់ប្រធានាធីបតីអាមេរិក ដូណាល់ ត្រាំ ត្រូវបានគេមើលឃើញថា ចាប់ផ្តើមសាបរលាប។ បន្ថែមពីនេះ ភាពប្រកួតប្រជែងរបស់សេដ្ឋកិច្ចអាមេរិក ក៏ទទួលរងផលប៉ះពាល់ដោយកត្តាមួយចំនួនទៀត រួមមាន តម្លៃប្រេងឡើងខ្ពស់ ការនាំចេញបច្ចេកវិទ្យាទំនើបធ្លាក់ចុះ និងការប្រែប្រួលតម្លៃលុយដុល្លារ។ នេះបើតាមរបាយការណ៍ខាងលើ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_433.txt	នៅព្រឹកថ្ងៃទី ១៩ ខែ កក្កដា តុលាការធម្មនុញ្ញថៃ បានព្យួរមេដឹកនាំគណបក្សឆ្ពោះទៅមុខ ដែលជាបេក្ខជននាយករដ្ឋមន្ត្រី លោក Pita Limjaroenrat ពីតួនាទីជាសមាជិកសភាតំណាងរាស្រ្ត។	តុលាការធម្មនុញ្ញបានធ្វើសេចក្តីប្រកាសនេះ បន្ទាប់ពីទទួលយកសម្រាប់ការពិចារណាលើបណ្តឹងមួយ ដែលពាក់ព័ន្ធនឹងការកាន់កាប់ភាគហ៊ុនមរតករបស់លោក Pita នៅក្នុងក្រុមហ៊ុនប្រព័ន្ធផ្សព្វផ្សាយ iTV Plc។ រដ្ឋធម្មនុញ្ញថៃ បានហាមសមាជិកសភាមិនឱ្យកាន់ភាគហ៊ុន ក្នុងស្ថាប័នសារព័ត៌មានទេ។ លោក Pita បានអះអាងថា ភាគហ៊ុនចំនួន ៤២ ០០០ភាគហ៊ុន ដែលជាផ្នែកមួយនៃទ្រព្យសម្បត្តិរបស់ឪពុកចុង។ លោកបន្តថា ប័ណ្ណកម្មសិទ្ធិនេះ ត្រូវបានផ្ទេរទៅឲ្យសាច់ញាតិតាំងពីពេលនោះមក។ ការព្យួរឈ្មោះពីសមាជិកសភានេះ មិនបានរារាំងបេក្ខភាព លោក Pita ជានាយករដ្ឋមន្ត្រីនោះទេ។ ប៉ុន្តែវាទំនងក្លាយជាហេតុផលមួយទៀត ដែលធ្វើឱ្យលោក Pita ជួបការលំបាក។ លើសពីនេះ តុលាការព្យួរឈ្មោះ លោក Pita ពីកាតព្វកិច្ចសមាជិកសភាដោយរង់ចាំការនីតិវិធីជាបន្តផងដែរ ដោយសំឡេងប្រាំពីរ ទល់នឹងពីរ។ តុលាការបានបញ្ជាឱ្យ លោក Pita ដាក់ការពន្យល់ក្នុងរយៈពេល ១៥ ថ្ងៃ បន្ទាប់ពីទទួលបានច្បាប់ចម្លងនៃសេចក្តីសម្រេចនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4330.txt	ចិន រឹតត្បិតនាំចូលមាសជាច្រើនតោនចាប់តាំងពីខែឧសភាមក ក្នុងគោលបំណងកាត់បន្ថយការហូរចេញលុយដុល្លារទៅក្រៅប្រទេស និងពង្រឹងរូបិយវត្ថុរបស់ខ្លួន ស្របពេលសេដ្ឋកិច្ចមានកំណើនយឺតជាងមុន។	មហាអំណាចសេដ្ឋកិច្ចទី២លើពិភពលោក កាត់បន្ថយការនាំចូលមាសប្រមាណជា ៣០០តោន ទៅ ៥០០តោន បើធៀបទៅនឹងតួលេខឆ្នាំមុខ ដែលមានតម្លៃពី១៥ ទៅ ២៥ពាន់លានដុល្លារ។ ការរឹតត្បិតនេះគឺ កើតចេញពីសង្គ្រាមពាណិជ្ជកម្ម ដែលបង្កអោយសេដ្ឋកិច្ចចិនដើរយឺតបំផុតក្នុងរយៈពេល ៣ទសវត្សន៍មកនេះ និងកើតចេញពីការទម្លាក់តម្លៃលុយយ័នមកទាបបំផុតចាប់តាំងពីឆ្នាំ២០០៨។ ផ្អែកតាមទិន្នន័យនាំចេញនាំចូល ចិនគឺជាប្រទេសនាំចូលមាសច្រើនជាងគេបំផុត ដែលបញ្ជាទិញប្រមាណជា១៥០០តោន មានតម្លៃស្មើនឹង ៦០ពាន់លានដុល្លារ ឬស្មើនឹង១ភាគ៣ នៃតួលេខផ្គត់ផ្គង់មាសនៅលើពិភពលោកកាលពីឆ្នាំមុន។ តាមទិន្នន័យនៃការនាំចេញនាំចូលដដែល ទីក្រុងប៉េកាំងនាំចូលមាស ៥៧៥តោនក្នុងពាក់កណ្តាលឆ្នាំដំបូងនៃឆ្នាំ២០១៩ ធ្លាក់ចុះពី៨៨៣តោន បើធៀបនឹងរយៈពេលដដែលក្នុងឆ្នាំ២០១៨។ គ្រាន់តែនៅក្នុងខែឧសភា ឆ្នាំ២០១៩ ការនាំចូលមាសមានត្រឹមតែ ៧១តោនប៉ុណ្ណោះ ដែលធ្លាក់ពី១៥៧តោន ក្នុងខែឧសភា ឆ្នាំ២០១៨។ ចំណែកនៅក្នុងខែមិថុនាវិញ តួរលេខកាន់តែធ្លាក់ចុះទៅទៀត ដោយធ្លាក់មកត្រឹម ៥៧តោនប៉ុណ្ណោះ ខណៈពេលខែមិថុនា ឆ្នាំមុន មានរហូតដល់១៩៩តោន។ ប្រភពមិនបញ្ជេញឈ្មោះប្រាប់ទីភ្នាក់ងារសារព័ត៌មាន Reuters ថា ការនាំចូលមិនអាចធ្លាក់ដល់សូន្យបានឡើយ គឺដោយសារមានការនាំចូលរ៉ែមាសយកមកចំរាញ់នៅក្នុងប្រទេសនៅតែបើក ហើយការរឹតត្បឹតនេះទៀតសោត គឺកុំអោយលុយហូរចេញទៅក្រៅប្រទេសច្រើនពេក ស្របពេលលុយយ័នធ្លាក់តម្លៃ។ ការបញ្ជាទិញមាស ភាគច្រើនគឺមកពីប្រទេសមួយចំនួនដូចជា ស្វ៊ីស អូស្ត្រាលី និងអាហ្វ្រិកខាងត្បូង ដែលការទូទាត់គិតជាលុយដុល្លារ។ ជាទូទៅក្រុមអ្នកជំនួញ និងធនាគារអន្តរជាតិជាអ្នកទិញមាសទាំងនេះ ដោយកម្រិតបរិមាណនាំចូលដោយ ធនាគាកណ្តាលប្រទេសចិន។ ការតម្កល់លុយដុល្លារនៅក្នុងប្រទេសចិនគឺមានរហូតដល់ ៣,១លានលានដុល្លារ ដែលតួលេខដ៏ច្រើនបំផុត ដែលរដ្ឋាភិបាលប្រើប្រាស់ ដើម្បីការពាររូបិយវត្ថុរបស់ខ្លួន។ ដូចនេះ ដើម្បីកាត់បន្ថយការហូរលុយចេញទៅក្រៅប្រទេស ធនាគាកណ្តាលចិនមានតែរឹតត្បិតលើការនាំចូលមាសចូលក្នុងស្រុក ព្រោះនៅពេលប្រជាជន អ្នកជំនួញត្រូវកាទិញមាស ពួកគេត្រូវដូរលុយយ័ន ទៅជាលុយដុល្លារជាមុនសិន។ តម្លៃមាសនៅក្នុងប្រទេសចិននៅតែបន្តកើនឡើង បើរដ្ឋាភិបាលមិនទាន់ដកការរឹតត្បិតចេញ ហើយប្រជាជនចិន នឹងបញ្ចេញមាសរបស់ខ្លួនលក់ ដើម្បីទទួលបានតម្លៃថ្លៃ ខណៈពេលតម្រូវការមាសនៅលើពិភពលោកនឹងលើស បើអ្នកវិនិយោគចិននៅតែបន្តទិញមាសក្នុងបរិមាណដ៏តិចបែបនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4331.txt	ការបញ្ជាឲ្យបិទស្ថានកុងស៊ុលចិននៅទីក្រុង Houston ក្លាយជារឿងចុងក្រោយមួយក្នុងទំនាក់ទំនងអាមេរិក និងចិនដែលជាមហាអំណាចទីមួយ និងទីពីររបស់ពិភពលោក។ សំណុំរឿងដែលមហាអំណាចទាំងពីរទាស់គ្នាគ្របដណ្ដប់លើវិស័យជាច្រើនទាំងសេដ្ឋកិច្ចមានជម្លោះពាណិជ្ជកម្ម ក្នុងវិស័យសន្តិសុខដូចជាសមុទ្រចិនខាងត្បូង និងបញ្ហាសិទ្ធិមនុស្សនៅស៊ីនជាំង ព្រមទាំងបញ្ហាហុងកុងផង។ សូម្បីតែវិបត្តិជំងឺផ្លូវដង្ហើម COVID-19 ក៏អាមេរិក និងចិនទាស់គ្នាដែរ។	គេមើលឃើញថា អាមេរិកនៅក្រោមរដ្ឋបាលប្រធានាធិបតី ដូណាល់ ត្រាំ មានជំហរតឹងតែងខ្លាំងក្នុងទំនាក់ទំនងជាមួយចិន។ បញ្ហាជាច្រើនបានផ្ទុះឡើងជាបន្តបន្ទាប់ក្នុងទំនាក់ទំនងមហាអំណាចទាំងពីរ ហើយរឹតតែតានតឹងខ្លាំងទៀត ខណៈការបោះឆ្នោតប្រធានាធិបតីខិតកាន់តែជិត។ ជំងឺ COVID-19 ជំងឺ COVID-19 ដែលផ្ទុះនៅចិននៅចុងឆ្នាំ២០១៩ ជាប្រធានបទក្ដៅជាងគេក្នុងទំនាក់ទំនងចិន និងអាមេរិក។ អាមេរិកចោទចិនថា ទប់ស្កាត់ការរាលដាលមិនល្អនៅដំណាក់កាលដំបូង ហើយជាប្រភពវីរុសទៅទៀត។ មិនត្រឹមតែខឹងចិនឡើយ អាមេរិកក៏ពន្លះទាំងអង្គការសុខភាពពិភពលោក ដោយចោទថា អង្គការនោះចូលដៃចូលជើងជាមួយចិន។ ចុងក្រោយ អាមេរិកក៏ប្រកាសដើរចេញពីអង្គការនេះ។ ចិនតែងប្រកាសថា ខ្លួនមានតម្លាភាពក្នុងការដោះស្រាយបញ្ហាសុខភាពសាធារណៈមួយនេះ។ សមុទ្រចិនខាងត្បូង បញ្ហានេះ ជារឿងចាស់ក្នុងទំនាក់ទំនងអាមេរិក និងចិន។ ចិនទាមទារសឹង៩០ភាគរយនៃដែនសមុទ្រដ៏មមាញឹកមួយនេះ។ អាមេរិកដែលមិនមែនជាភាគីជម្លោះ ចាត់ទុកការទាមទារនេះជារឿងខុសច្បាប់។ ជារឿយៗ អាមេរិកបញ្ជូននាវាចម្បាំងទៅកាន់តំបន់នេះ ហើយប្រកាសគាំទ្រប្រទេសតូចៗដែលជាប់ជម្លោះជាមួយចិនដូចជាវៀតណាម និងហ្វីលីពីនជាដើមផង។ ស៊ីនជាំង បញ្ហាជនភាគតិចវីហ្គ័រនៅស៊ីនជាំង ក៏ជារឿងចម្រូងចម្រាសខ្លាំងដែរ។ លេខាបក្សកុម្មុយនីស្តស៊ីនជាំង Chen Quanguo ជាមន្ត្រីចិនជាន់ខ្ពស់បំផុតដែលរងទណ្ឌកម្មពីអាមេរិកដោយសាររឿងនេះ។ អាមេរិកចោទចិនថា កេងកម្លាំងពលកម្មជនភាគតិចវីហ្គ័រ និងជនភាគតិចឯទៀត ឃុំខ្លួនពួកគេជាងមួយលាននាក់ក្នុងតាមមន្ទីរឃុំឃាំងជាច្រើន។ ចិនទាត់ចោលការចោទរបស់អាមេរិក និងចាត់ទុកជាសកម្មភាពអាមេរិកជាការលូកលាន់ផ្ទៃក្នុង។ ហុងកុង ការដាក់ច្បាប់សន្តិសុខជាតិនៅហុងកុង បានដុតកម្ដៅទំនាក់ទំនងអាមេរិក និងចិនទ្វេដង។ រឿងនេះនាំឲ្យអាមេរិកសម្រេចដកឋានៈពិសេសរបស់ហុងកុង និងលែងនាំចេញអាវុធដែលអាចធ្លាយដល់ចិន។ មិនខុសពីស៊ីនជាំងឡើយ ចិនចាត់ទុកហុងកុងជារឿងផ្ទៃក្នុង ហើយទង្វើរបស់អាមេរិកជាការបំពានកិច្ចការផ្ទៃក្នុងខ្លួនផង។ ជម្លោះពាណិជ្ជកម្ម បញ្ហាពាណិជ្ជកម្ម ជារឿងទីមួយដែលលោក ត្រាំ ធ្វើឲ្យរញ្ជួយដល់ទំនាក់ទំនងទ្វេភាគីចិន និងអាមេរិក ដ្បិតថា លោកមិនអស់ចិត្តនឹងជញ្ជីងពាណិជ្ជកម្មដែលផ្អៀងទៅខាងចិនខ្លាំងពេក។ ភាគីទាំងពីរបានសម្រេចដំឡើងពន្ធនាំចូលលើទំនិញទៅវិញទៅមកក្នុងតម្លៃពាន់លានដុល្លារ។ នៅដើមឆ្នាំ២០២០ កិច្ចព្រមព្រៀងដោះស្រាយបញ្ហាដំណាក់កាលទីមួយ ត្រូវបានចុះហត្ថលេខា សំដៅដោះស្រាយបញ្ហាខ្លះ។ ប៉ុន្តែរឿងពាណិជ្ជកម្មមិនទាន់ចប់ឡើយ ស្របពេលលោក ត្រាំ ក៏គ្មានបំណងជជែករឿងនេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4332.txt	ស្របពេលដែលចិន កំពុងរកមើលទីផ្សារផ្គត់ផ្គង់សណ្តែកសៀងថ្មីជំនួសសហរដ្ឋអាមេរិក រដ្ឋមន្ត្រីពាណិជ្ជកម្មចិនលោក Zhong Shan បានយល់ព្រមជាមួយសមភាគីរុស្ស៊ីដើម្បីពង្រឹងពាណិជ្ជកម្មសណ្តែកសៀង និងផលិតផលកសិកម្មផ្សេងទៀត អំឡុងកិច្ចប្រជុំមួយក្នុងសបា្តហ៍នេះ។ ក្នុងរយៈពេលចុងក្រោយនេះ ក្រុងប៉េកាំង បានផ្អាកការនាំចូលផលិតផលសណ្តែកសៀង ស្ទើរតែទាំងស្រុងពីសហរដ្ឋអាមេរិក ក្រោយពីបានដំឡើងពន្ធចំនួន ២៥ភាគលើទំនិញកសិកម្មប្រភេទនេះ ដើម្បីវាយបកនឹងការដំឡើងពន្ធពីសំណាក់ក្រុងវ៉ាស៊ីនតោនលើទំនិញចិន។	ក្នុងសេចក្តីថ្លែងការណ៍មួយ ដែលបានចេញផ្សាយដោយក្រសួងពាណិជ្ជកម្មចិន នៅថ្ងៃទី១៨ ខែកក្កដា លោករដ្ឋមន្ត្រីចិន Zhong Shan បានជួបជាមួយរដ្ឋមន្ត្រីទទួលបន្ទុកអភិវឌ្ឍន៍សេដ្ឋកិច្ចរុស្ស៊ី លោក Maxim Oreshkin ដើម្បីជជែកពិភាក្សាវិធីសាស្ត្រដែលប្រទេសទាំងពីរអាចបង្កើនពាណិជ្ជកម្មទ្វេភាគី។ តាមការចុះផ្សាយរបស់កាសែតហុងកុង South China Morning Post ជំនួបរវាងមន្ត្រីជាន់ខ្ពស់ទាំងពីរនេះ បានធ្វើឡើងក្រោយពីលោកប្រធានាធិបតីចិន ស៊ី ជិនភីង និងសមភាគីរុស្ស៊ី លោក វ្ល៉ាឌីមៀ ពូទីន បានឯកភាពបង្កើនទំហំពាណិជ្ជកម្មទ្វេភាគីពី ១០៧ពាន់លានដុល្លារ ក្នុងឆ្នាំ ២០១៨ ទៅកាន់ ២០០ពាន់លានដុល្លារ ក្នុងឆ្នាំ២០១៩នេះ។ ជំនួបរវាងថ្នាក់ដឹកនាំនៃប្រទេសមហាអំណាចទាំងពីរ បានធ្វើឡើងនៅវេទិកាសេដ្ឋកិច្ចអន្តរជាតិ St Petersburg ក្នុងប្រទេសរុស្ស៊ី កាលពីខែមិថុនា កន្លងទៅ ។ ដោយឡែក នៅវេទិកាវិនិយោគមួយក្នុងទីក្រុង មូស្កូ ប្រទេសរុស្ស៊ី កាលពីឆ្នាំមុន លោក ពូទីន បានលើកឡើងថា រុស្ស៊ី នឹងបង្កើនផលិតកម្ម និងការនាំចេញសណ្តែកសៀងទៅកាន់ប្រទេសចិន ក្នុងគោលដៅបំពេញចន្លោះប្រហោងក្នុងទីផ្សារដែលទុកចោលដោយសហរដ្ឋអាមេរិក។ មែនទែនទៅ ក្រុងប៉េកាំង បានផ្អាកការនាំចូលផលិតផលសណ្តែកសៀងស្ទើរតែទាំងស្រុងពីសហរដ្ឋអាមេរិកដែលជាប្រទេសផ្គត់ផ្គង់ធំបំផុតរបស់ខ្លួន។ ការសម្រេចផ្អាកបែបនេះ ធ្វើឡើងក្រោយពីខ្លួនបានដំឡើងពន្ធប្រមាណ ២៥ភាគរយលើការនាំចូលសណ្តែកសៀងដើម្បីវាយបកលើការដំឡើងពន្ធរបស់សហរដ្ឋអាមេរិកលើទំនិញចិន។ ទោះបីជាបែបនេះក្តី ការនាំចេញសណ្តែកសៀងរុស្ស៊ីទៅកាន់ប្រទេសចិន បានធ្លាក់ចុះ ចន្លោះខែកញ្ញា ឆ្នាំ២០១៨ ទៅ ខែឧសភា ឆ្នាំ ២០១៩ ។ នេះបើតាមទិន្នន័យគយរបស់រុស្ស៊ី។ អំឡុងចន្លោះពេលដូចគ្នានេះ ក្នុងឆ្នាំ ២០១៧ និងឆ្នាំ ២០១៨ រុស្ស៊ី បានលក់សណ្តែកសៀងចំនួន ៦៩ម៉ឺនតោនទៅឲ្យចិន បើធៀបនឹង ៥៨ម៉ឺនតោនក្នុងឆ្នាំ២០១៩នេះ។ ការធ្លាក់ចុះនេះ អាចកើតឡើងដោយសារតែការផ្ទុះជំងឺប៉េស្តជ្រូកអាហ្វ្រិកនៅទូទាំងប្រទេសចិន ដែលធ្វើឲ្យតម្រូវការសណ្តែកសៀងថយចុះ ព្រោះថា ភាគច្រើននៃការនាំចូលសណ្តែកសៀងទាំងនេះ ត្រូវបានប្រើប្រាស់ជាចំណីសត្វ។ ត្រង់ចំណុចនេះ ក្រុមអ្នកស្រាវជ្រាវនៅក្រុមហ៊ុនហិរញ្ញវត្ថុ Rabobank ដែលមានមូលដ្ឋាននៅក្នុងប្រទេសហូឡង់ បានព្យាករថា ដោយសារតែជំងឺប៉េស្តជ្រូកអាហ្វ្រិកនេះ ចិន អាចខាតបង់ជ្រូកប្រមាណ២០០លានក្បាលក្នុងឆ្នាំ២០១៩ នេះ។ ទោះបីជាមុនពេលផ្ទុះវិបត្តិជំងឺប៉េស្តជ្រូកអាហ្វ្រិកក្នុងប្រទេសចិន ការនាំចេញរុស្ស៊ីទៅកាន់ចិន មានទំហំតិចជាង ១០ភាគរយ បើធៀបទៅនឹងការលក់សណ្តែកសៀងរបស់សហរដ្ឋអាមេរិកទៅឲ្យចិនក្នុងរយៈពេល ១០ខែចុងក្រោយនេះ ។ ក្នុងសប្តាហ៍នេះ ក្រុមប្រឹក្សានាំចេញសណ្តែកសៀងអាមេរិក បានប៉ាន់ស្មាន់ថា ការលក់សណ្តែកសៀងទៅឲ្យចិននេះ មានបរិមាណ ១៩,២លានតោន។ យោងតាមរបាយការណ៍របស់ក្រសួងកសិកម្មអាមេរិកចេញផ្សាយកាលពីសប្តាហ៍មុន សម្រាប់ឆ្នាំ ២០១៨ និង២០១៩ ការលក់ និងដឹកជញ្ជូនសណ្តែកសៀងរបស់ក្រុងវ៉ាស៊ីនតោនទៅកាន់ប្រទេសចិន មានកម្រិតទាបខ្លាំង ប៉ុន្តែពួកគេនៅតែបន្តដោះដូរដដែល។ ក្នុងខែកក្កដានេះ ការនាំចេញសណ្តែកសៀងសម្រាប់ឆ្នាំ ២០១៩ និង២០២០ ធ្លាក់ចុះពី៥៣,១លានតោន ទៅកាន់ ៥១លានតោន។ ទន្ទឹមនឹងគ្នានេះ ចិន ក៏បានត្រៀមខ្លួនបង្កើនផលិតកម្មសណ្តែកសៀងក្នុងស្រុកផងដែរ។ ក្នុងរបាយការណ៍មួយ ដែលចុះផ្សាយកាលពីថ្ងៃចន្ទ ទី១៥ ខែកក្កដា ការិយាល័យស្ថិតិចិន បានលើកឡើងថា ក្នុងពាក់កណ្តាលឆ្នាំ២០១៩ រចនាសម្ព័ន្ធនៃការដាំដុះដំណាំ អាចទទួលបានទិន្នផលល្អ ខណៈទីតាំងសម្រាប់ដាំដុះសណ្តែកសៀង មានការកើនឡើង។ របាយការណ៍ដដែល បានប៉ាន់ស្មានថា ផលសណ្តែកសៀងក្នុងឆ្នាំនេះ នឹងកើនឡើងក្នុងអត្រាខ្ពស់បំផុត ដែលអាចស្មើនឹង ១៧,៤លានតោន ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4333.txt	ម៉ិកស៊ិកជាប់ជាប្រទេសដែលមានម៉ោងធ្វើការច្រើនជាងគេ ដោយនាំមុខកូស្តារីកា កូរ៉េខាងត្បូង ក្រិក និងរុស្ស៊ី។ នេះបើតាមទិន្នន័យរបស់អង្គការកិច្ចសហប្រតិបត្តិការ និងអភិវឌ្ឍន៍សេដ្ឋកិច្ច (OECD) ដែលមានសមាជិក៣៦ប្រទេស។ ទិន្និន័យបង្ហាញថា ពលរដ្ឋម៉ិកស៊ិកចំណាយពេលធ្វើការ ២២៥៥ម៉ោងក្នុងមួយឆ្នាំ ឬ៤៣ម៉ោងក្នុង១សប្តាហ៍។ នៅអាស៊ី កូរ៉េខាងត្បូង ជាប្រទេសដែលមានម៉ោងការងារច្រើនជាងគេ រីឯនៅអឺរ៉ុប មានប្រទេសក្រិក។	ម៉ោងការងារអាស្រ័យទៅតាមកត្តាវប្បធម៌ និងសេដ្ឋកិច្ចនៃប្រទេសនីមួយៗ។ បើតាម OECD ម៉ិកស៊ិកមានការភ័យខ្លាចពីកំណើនអត្រាអ្នកអត់ការងារធ្វើ ដូច្នេះការបង្កើនសង្វាក់ផលិតកម្មជារឿងចាំបាច់ ខណៈការបង្កើនម៉ោងការងារនៅកូរេខាងត្បូង ជាផ្នែកមួយនៃការជំរុញកំណើនសេដ្ឋកិច្ច។ បើទោះបីជា ជប៉ុនមានមនុស្សជាច្រើនស្លាប់ដោយសារធ្វើការលើសម៉ោងក៏ដោយ ប៉ុន្តែម៉ោងការងារមានកម្រិតទាបនៅឡើយក្នុងចំណោមប្រទេសសមាជិក OECD ខណៈអាល្លឺម៉ង់ មានម៉ោងការងារតិច ប៉ុន្តែសង្វាក់ការងារច្រើន។ ប្រទេស Top 15 ដែលមានម៉ោងការងារប្រចាំឆ្នាំច្រើនជាងគេរួមមាន ម៉ិកស៊ិក (២ ២៥៧.៤ម៉ោង) កូស្តារីកា (២ ១៧៨.៩ម៉ោង) កូរ៉េខាងត្បូង (២ ០២៤ ម៉ោង) ក្រិក (២ ០១៨ម៉ោង) រុស្ស៊ី (១ ៩៨០ ម៉ោង) ស៊ីលី (១ ៩៥៤ម៉ោង) ប៉ូឡូញ (១ ៨៩៥ម៉ោង) អ៊ីស្រាអែល (១ ៨៨៥ម៉ោង) ឡេតូនី (១ ៨៧៥ម៉ោង) ព័រទុយហ្គាល់ (១ ៨៦៣ម៉ោង) អេស្តូនី (១ ៨៥៧ម៉ោង) លីទុយអានី (១ ៨៤៤ម៉ោង) តួកគី (១ ៨៣២ម៉ោង) សហរដ្ឋអាមេរិក (១ ៧៨០ម៉ោង) និងសាធារណរដ្ឋឆេក (១ ៧៧៦ម៉ោង)។ ជាមធ្យម ប្រទេសដែលជាសមាជិកអង្គការកិច្ចសហប្រតិបត្តិការ និងអភិវឌ្ឍន៍សេដ្ឋកិច្ច (OECD) មានម៉ោងការងារ ១៧៥៩ម៉ោងក្នុង១ឆ្នាំ។ ប្រទេសដែលស្ថិតក្រោមកម្រិតមធ្យមនេះ ជាមួយនឹងម៉ោងការងារចន្លោះពីជាង១៧៥០ម៉ោង ចុះទៅជាង១៥០០ម៉ោងមាន នូវែលសេឡង់ ហុងគ្រី អៀរឡង់ អ៊ីតាលី ស្លូវ៉ាគី ជប៉ុន កាណាដា អេស្ប៉ាញ អង់គ្លេស អូស្ត្រាលី ស្លូវេនី ហ្វាំងឡង់ អូទ្រីស ស៊ុយអែត ស្វីស បែលហ្ស៊ិក លុចសំបួ និងបារាំង។ ក្នុងចំណោមប្រទេសជាសមាជិក OECD អាល្លឺម៉ង់មានម៉ោងការងារតិចជាងគេ ដោយមានតែ ១៣៥៦ប៉ុណ្ណោះក្នុង១ឆ្នាំ ដូចមានចំនួនតិចជាង ហូឡង់ ន័រវេស និងដាណឺម៉ាក ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4334.txt	ក្រសួងពាណិជ្ជកម្មចិន នៅថ្ងៃទី២៧ ខែវិច្ឆិកា បានប្រកាសថា ចិន នឹងដំឡើងពន្ធនាំចូលបណ្តោះអាសន្នលើស្រាអូស្រ្តាលីរហូតដល់ ២១២ភាគរយ ដោយគិតចាប់ពីថ្ងៃទី២៨ ខែវិច្ឆិកា តទៅ។ វិធានការនេះ ធ្វើឡើងដើម្បីការពារមិនឲ្យស្រាអូស្រ្តាលី លក់ក្នុងតម្លៃទាបជាងស្រាក្នុងស្រុករបស់ចិន។	ទំនាក់ទំនងចិន-អូស្រ្តាលី ក្នុងវិបត្តិកូវីដ-១៩ មិនសូវមានស្ថានភាពល្អប៉ុន្មានឡើយ ដោយភាគីអូស្រ្តាលី បានទាមទារឲ្យស្រាវជ្រាវរកប្រភពដើមកូរ៉ូណាវីរុស ខណៈពេលចិន បានដាក់ពន្ធជាច្រើនលើ ធ្យូងថ្ម ស្ករ ស្រូវបាលី និងបង្កងរបស់អូស្រ្តាលី។។ យ៉ាងណាក៏ដោយ ចិននៅតែបន្តដាក់ពន្ធលើទំនិញរបស់អូស្រ្តាលី ដោយសំអាងថា ទំនិញអូស្រ្តាលី មានតម្លៃថោកជាងទំនិញក្នុងស្រុកចិន។ ទាក់ទិននឹងបញ្ហានេះ ក្រសួងពាណិជ្ជកម្មចិន បានប្រកាសដំឡើងពន្ធបណ្តោះអាសន្នលើស្រាអូស្រ្តាលី ដែលចិនអះអាងថា មានមួយចំនួន បានលក់ក្នុងតម្លៃទាបជាងស្រារបស់ចិន និងលក់ក្នុងតម្លៃទាបជាងនៅអូស្រ្តាលីទៅទៀត។ បើសិនគ្មានការប្រែប្រួលទេ ពន្ធលើស្រាអូស្រ្តាលី នឹងត្រូវដំឡើងចាប់ពី ១០៧ភាគរយ ដល់ ២១២ភាគរយ គិតចាប់ពីថ្ងៃទី២៨ ខែវិច្ឆិកា តទៅ។ ទីក្រុងប៉េកាំង មិនបានបញ្ជាក់ឡើយ ថាតើពេលណានឹងទម្លាក់ចោលពន្ធនាំចូលស្រាអូស្រ្តាលី។ ចិន ជាទីផ្សារនាំចេញស្រាធំបំផុតរបស់អូស្រ្តាលី។ បើតាមអាជ្ញាធរទទួលបន្ទុកលើស្រា អូស្រ្តាលី បាននាំចេញស្រាទៅចិនរហូតដល់ ៣៩ភាគរយ នៃចំនួននាំចេញសរុបក្នុងរយៈពេល ៩ខែ នៃឆ្នាំ២០២០។ បន្ទាប់ពីការប្រកាសរបស់ក្រសួងពាណិជ្ជកម្មចិន ក្រុមហ៊ុន Treasury Wine Estates ដែលជាក្រុមហ៊ុនផលិតស្រាធំមួយរបស់អូស្រ្តាលី បានធ្លាក់ចុះតម្លៃហ៊ុនរបស់ខ្លួនច្រើនជាង ១៣ភាគរយ។ នៅក្នុងខែសីហាកន្លងទៅ ចិន អះអាងថា ខ្លួនបើកការស៊ើបអង្កេតលើតម្លៃស្រាអូស្រ្តាលី បន្ទាប់ពីខ្លួនបានទទួលបានពាក្យត្អូញត្អែររបស់សមាគមឧស្សាហកម្មស្រានៅក្នុងស្រុក ជុំវិញតម្លៃស្រាអូស្រ្តាលីលក់ក្នុងតម្លៃទាប។ ពេលនោះ សមាគមឧស្សាហកម្មស្រាចិន បានស្នើឲ្យចិនដំឡើងពន្ធ ២០២,៧ ភាគរយ។ ជុំវិញការដំឡើងពន្ធស្រានេះ ភាគីអូស្រ្តាលី មិនពេញចិត្តឡើយ និងច្រានចោលការចោទប្រកាន់របស់ចិន។ រដ្ឋមន្រ្តីកសិកម្មអូស្រ្តាលី លោក David Littleproud បានប្រតិកម្មតាមបណ្តាញសង្គម
article_4335.txt	អូស្ត្រាលី នឹងដាក់សេចក្តីព្រាងច្បាប់មួយដើម្បីជជែកពិភាក្សាក្នុងសភាក្នុងសប្ដាហ៍នេះ ដែលនឹងតម្រូវឲ្យក្រុមហ៊ុន Facebook និង Google បង់លុយដល់បណ្ដាញផ្សព្វផ្សាយសម្រាប់មាតិកាព័ត៌មានរបស់ពួកគេ។ នេះជាគំនិតផ្ដួចផ្ដើមដំបូងបង្អស់ក្នុងពិភពលោក ដែលមានគោលដៅការពារវិស័យសារព័ត៌មានឯករាជ្យ ដែលខាតបង់ប្រាក់ចំណូលច្រើនអនេកដោយសារក្រុមហ៊ុនអ៊ីនធឺណិតយក្សទាំងនេះ។	ប្រាប់អ្នកសារព័ត៌មានក្នុងទីក្រុង កង់បេរ៉ា នៅថ្ងៃទី ៨ ខែធ្នូ រដ្ឋមន្ត្រីរតនាគារអូស្ត្រាលី លោក Josh Frydenberg គូសបញ្ជាក់ថា ក្រុមហ៊ុនបច្ចេកវិទ្យាធំៗ ត្រូវតែចរចាជាមួយបណ្ដាញប្រព័ន្ធផ្សព្វផ្សាយក្នុងស្រុកអូស្ត្រាលីជុំវិញតម្លៃសម្រាប់មាតិកាព័ត៌មានដែលលេចឡើងលើវេបសាយរបស់ពួកគេ ។ ប្រសិនបើក្រុមហ៊ុនទាំងនេះចរចាកិច្ចព្រមព្រៀងអត់ចេញទេនោះ អាជ្ញាកណ្ដាលដែលចាត់តាំងដោយរដ្ឋាភិបាលអូស្ត្រាលី នឹងសម្រេចចិត្តសម្រាប់ពួកគេ។ «នេះជាកំណែទម្រង់ដ៏សម្បើម។ នេះជាលើកដំបូងលើពិភពលោក ហើយពិភពលោក កំពុងតាមដានអ្វីដែលកើតឡើងទីនេះ ក្នុងប្រទេសអូស្ត្រាលី»។ លោក Josh Frydenberg អះអាងដូច្នេះ មុននឹងបន្ថែមថា ឧស្សាហកម្មប្រព័ន្ធផ្សព្វផ្សាយចម្រុះនិងខ្លាំង ជារឿងចាំបាច់សម្រាប់លទ្ធិប្រជាធិបតេយ្យ។ សេចក្តីព្រាងច្បាប់នេះ នឹងត្រូវដាក់ឲ្យជជែកដេញដោលក្នុងសភាអូស្ត្រាលី នៅថ្ងៃទី ៩ ខែធ្នូ តែមិនទំនងជាត្រូវអនុម័តឡើយក្នុងឆ្នាំនេះ។ បើក្លាយជាច្បាប់មែននោះ ក្រុមហ៊ុនបច្ចេកវិទ្យាយក្សដែលល្មើស នឹងប្រឈមការពិន័យរហូតដល់ ៧,៤លានដុល្លារ ឬលុយពិន័យ៣ដងនៃផលចំណេញដែលពួកគេរកបាន ពីការយកមាតិកាព័ត៌មានរបស់បណ្ដាញផ្សព្វផ្សាយអូស្ត្រាលីទៅដាក់លើ Platforms ពួកគេ។ ខណៈមនុស្សពេញនិយមអានព័ត៌មានតាមអនឡាញ ប្រព័ន្ធផ្សព្វផ្សាយប្រពៃណី ជាពិសេស កាសែត ឬទស្សនាវដ្តី ធ្លាក់ចំណូលយ៉ាងគំហុក។ តួយ៉ាង ប្រព័ន្ធផ្សព្វផ្សាយលក្ខណៈបោះពុម្ភរបស់អូស្ត្រាលី ធ្លាក់ចំណូលរហូតដល់ ៧៥ភាគរយ ចាប់តាំងពីឆ្នាំ២០០៥មក ហើយខ្លះក៏បង្ខំចិត្តបិទទ្វារ ឬកាត់បន្ថយបុគ្គលិកក្នុងឆ្នាំនេះ។ ក្រុមហ៊ុនបច្ចេកវិទ្យាធំៗ បង្ហាញជំហរប្រឆាំងនឹងសំណើច្បាប់អូស្ត្រាលីនេះ ដោយសង្កត់ធ្ងន់ថា ទង្វើនេះនឹងប៉ះពាល់អ្នកអាន។ ជាក់ស្តែង ក្រុមហ៊ុន
article_4336.txt	ប៉ូលិសស្បែកស ដែលសង្កត់កជនជាតិស្បែកខ្មៅ លោក George Floyd រហូតដល់ស្លាប់ រងការចោទប្រកាន់បន្ថែមទៀត ខណៈប៉ូលិសចំនួន ៣នាក់ផ្សេងទៀត ត្រូវជាប់ចោទពីបទផ្តល់ជំនួយ និងលើកទឹកចិត្ត ឲ្យប្រព្រឹត្តអំពើឃាតកម្ម។ នេះបើតាមការបញ្ជាក់របស់រដ្ឋមន្ត្រីយុត្តិធម៌រដ្ឋមីនីសូតា លោក Keith Ellison នៅថ្ងៃទី៣ ខែមិថុនា ។	ប៉ូលិស Derek Chauvin ដែលត្រូវបានគេសន្មត់ថា សម្លាប់ជនជាតិស្បែកខ្មៅ George Floyd បានរងការចោទប្រកាន់ម្តងហើយ កាលពីថ្ងៃទី២៩ ខែឧសភា ពីបទឃាតកម្មកម្រិតបី។ ប៉ុន្តែយ៉ាងណាក៏ដោយ ការចោទប្រកាន់នេះ មិនបានបន្ធូរបន្ថយកំហឹងរបស់ក្រុមបាតុករឡើយ។ ដោយសារតែមានមនុស្សមួយចំនួន មិនសុខចិត្តពីបញ្ហានេះ រដ្ឋមន្ត្រីយុត្តិធម៌ប្រចាំរដ្ឋមីនីសូតា បានស្វែងរកភស្តុតាង ដាក់បន្ទុក និងចោទប្រកាន់បន្ថែមទៀត។ បទចោទថ្មី គឺជាឃាតកម្មកម្រិតពីរ។ ក្នុងបទឃាតកម្មកម្រិតពីរនេះ ជនជាប់ចោទ អាចនឹងត្រូវជាប់ពន្ធនាគាររហូតដល់ ៤០ឆ្នាំ ពោលគឺមានរយៈពេលវែងជាង១៥ឆ្នាំ បើធៀបនឹងបទឃាតកម្មកម្រិត៣។ លោក Keith Ellison រដ្ឋមន្ត្រីយុត្តិធម៌ប្រចាំរដ្ឋមីនីសូតា បានបញ្ជាក់យ៉ាងដូច្នេះ៖ «ខ្ញុំជឿថាព័ស្តុតាងដែលមានសម្រាប់យើងក្នុងពេលនេះ គឺជួយដាក់បន្ទុកលើបទចោទឃាតកម្មកម្រិតពីរ»។ នេះបើតាមការចុះផ្សាយរបស់ទីភ្នាក់ងារព័ត៌មាន AFP ។ ចំណែកប៉ូលិសចំនួន ៣នាក់ផ្សេងទៀត ដែលពាក់ព័ន្ធនឹងករណីស្លាប់របស់ លោក Floyd ដែរនោះ ក៏ត្រូវគេចោទប្រកាន់ផងដែរ។ លោក Tou Thao, លោក Alexander Kueng និងលោក Thomas Lane ត្រូវរងការចោទប្រកាន់ពីបទផ្តល់ជំនួយ និងលើកទឹកចិត្តឲ្យប្រព្រឹត្តឃាតកម្មកម្រិតពីរ។ ទាក់ទិននឹងបទចោទប្រកាន់ថ្មីនេះ ក្រុមគ្រួសាររបស់លោក Floyd បានលើកឡើងថា គឺជារឿងដ៏ល្អមួយ ព្រោះវាគឺជាជំហានដ៏សំខាន់ ក្នុងការស្វែងរកយុត្តិធម៌សម្រាប់លោក Floyd ។ បទឃាតកម្ម ត្រូវបានគេបែងចែកជា ៣កម្រិតនៅអាមេរិក។ ឃាតកម្មកម្រិតមួយ គឺជាបទឧក្រិដ្ឋដែលមានពាក់ព័ន្ធការគិតទុកជាមុន មានគម្រោងច្បាស់លាស់ និងជាបទឧក្រិដ្ឋដែលមានកម្រិតធ្ងន់។ ចំណែកឃាតកម្មកម្រិតពីរ គឺជាបទឃាតកម្ម សម្លាប់នរណាម្នាក់ដោយមិនមានគម្រោងគិតទុកជាមុន និងមិនមានការរៀបចំទុកជាមុន។ ចុងក្រោយឃាតកម្មកម្រិតបី គឺរួមបញ្ជូលនឹងសម្មភាពមួយចំនួន ដែលអ្នកប្រព្រឹត្តមានបំណងធ្វើឲ្យអ្នកដទៃរងរបួស និងខ្ជីខ្ជាលើសកម្មភាពណាមួយ ដែលបង្កឲ្យមានផលប៉ះពាល់ដល់ជិវិតមនុស្ស។ សូមបញ្ជាក់ថា លោកFloyd ត្រូវបានទទួលមរណភាព បន្ទាប់ពីលោក Chauvin បានច្រត់ជង្គង់របស់ខ្លួនលើករយៈពេលជិត៩នាទី ដើម្បីវាយខ្នោះចាប់បញ្ចូលរថយន្ត។ ការស្លាប់របស់ Floyd គឺប្រៀបបាន នឹងការដាស់ដំបៅចាស់របស់អាមេរិកឲ្យរើឡើងវិញដែរ។ ប្រជាជនអាមេរិកជាច្រើនពាន់នាក់ បានចេញមកធ្វើបាតុកម្មទ្រង់ទ្រាយធំ ដើម្បីទាមទាររកយុត្តិធម៌ជូន Floyd និងទាមទារឲ្យប្រជាជនអាមេរិកស្បែកសទាំងអស់ បញ្ឈប់ការរើសអើងពូជសាសន៍។ បាតុកម្មនៅកន្លែងមួយចំនួន បានឈានដល់កុបកម្ម និងវាយបំផ្លាញទ្រព្យសម្បត្តិសាធារណៈ និងឯកជន។ បញ្ហានេះ បានធ្វើឲ្យប្រធានាធិបតីអាមេរិក លោកដូ ណាល់ ត្រាំ ព្រមានប្រើយោធា ដើម្បីបង្ក្រាបក្រុមបាតុករផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4337.txt	ក្រុមហ៊ុនបច្ចេកវិទ្យា Apple បានព្រមានរដ្ឋបាលអាមេរិកថា ផែនការដំឡើងពន្ធលើផលិតផលនាំចូលចិន នឹងមានឥទ្ធិពលអវិជ្ជមាន។ ក្រុមហ៊ុននេះ លើកឡើងថា វានឹងប៉ះពាល់ដល់ភាពប្រកួតប្រជែងរបស់ក្រុមហ៊ុនខ្លួន ព្រមទាំងបង្វែរទីផ្សារទៅកាន់ក្រុមហ៊ុនប្រកួតប្រជែងផ្សេងទៀតដែលមិនមែនជារបស់អាមេរិកទៀតផង។	ក្នុងបណ្តឹងដែលបានផ្ញើទៅកាន់តំណាងពាណិជ្ជកម្មអាមេរិកនៅក្នុងសប្តាហ៍នេះ ក្រុមហ៊ុន Apple គូសបញ្ជាក់ថា គម្រោងដំឡើងពន្ធរបស់ប្រធានាធិបតីអាមេរិក លោក ដូណាល់ ត្រាំ នឹងប៉ះពាល់ដល់សមត្ថភាពរបស់ក្រុមហ៊ុន Apple ក្នុងការប្រកួតប្រជែង និងចុងក្រោយក៏កាត់បន្ថយការរួមចំណែករបស់ខ្លួនក្នុងសេដ្ឋកិច្ចអាមេរិក ក្នុងទម្រង់ជាការបង់ពន្ធ និងការវិនិយោគជាដើម។ បណ្តឹងរបស់ក្រុមហ៊ុនបច្ចេកវិទ្យាយក្សអាមេរិកនេះ ដែលបានធ្វើឡើងកាលពីថ្ងៃទី១៧ ខែមិថុនា បានកត់សម្គាល់ថា ក្រុមហ៊ុន Apple គឺជាអ្នកបង់ពន្ធសាជីវកម្មធំបំផុតរបស់សហរដ្ឋអាមេរិក ហើយ Apple ក៏ត្រៀមខ្លួនបោះទុនវិនិយោគប្រមាណ ៣៥០ពាន់លានដុល្លារក្នុងប្រទេសនេះ ក្នុងរយៈពេល ៥ឆ្នាំខាងមុខថែមទៀតផង។ តាមការចុះផ្សាយរបស់ទីភ្នាក់ងារព័ត៌មាន AFP ក្រុមហ៊ុន Apple បញ្ជាក់ឲ្យដឹងបែបនេះ៖« ការដំឡើងពន្ធ អាមេរិកលើផលិតផលរបស់ Apple នឹងបង្កឲ្យមានការធ្លាក់ចុះនៃការរួមចំណែករបស់ក្រុមហ៊ុន Apple ក្នុងសេដ្ឋកិច្ចអាមេរិក»។ បន្ថែមពីនេះ ក្រុមហ៊ុនបច្ចេកវិទ្យាយក្សនេះ អះអាងទៀតថា គម្រោងនេះ នឹងដាក់បន្ទុកលើភាពប្រកួតប្រជែងរបស់ក្រុមហ៊ុន Apple ប៉ុន្តែវានឹងជួយពង្រឹងសមត្ថភាពរបស់ដៃគូប្រកួតប្រជែងចិនដើម្បីជ្រៀតចូលទីផ្សារ។ ទាក់ទិននឹងកង្វល់នេះ ក្រុមហ៊ុន Apple ពន្យល់ថា៖ «បណ្តាក្រុមហ៊ុនចិន ដែលយើងកំពុងប្រកួតប្រជែងជាមួយក្នុងទីផ្សារសាកល ពុំមានវត្តមានច្រើនឡើយក្នុងទីផ្សារអាមេរិក ដូច្នេះហើយក្រុមហ៊ុនទាំងនេះ នឹងពុំរងផលប៉ះពាល់ ដោយសារការដំឡើងពន្ធអាមេរិកនោះទេ»។ ផ្ទុយទៅវិញ ផែនការដំឡើងពន្ធអាមេរិននេះ នឹងរុញច្រានទីផ្សារទៅឲ្យដៃគូប្រកួតប្រជែងសាកលរបស់ក្រុមហ៊ុន Apple ។ សូមបញ្ជាក់ថា កន្លងទៅ សហរដ្ឋអាមេរិក បានកំណត់ពន្ធនាំចូលចំនួន ២៥ភាគរយលើទំនិញចិន ដែលគិតជាទឹកប្រាក់ជាង ២៥០ពាន់លានដុល្លារ។ ទីផ្សារសាកល កំពុងរងការគំរាមកំហែងពីគម្រោងដំឡើងពន្ធជុំថ្មីមួយទៀតរបស់ក្រុងវ៉ាស៊ីនតោនលើទំនិញនាំចូលពីចិនដែលស្មើនឹង ៣០០ពាន់លានដុល្លារ។ យោងតាមរបាយការណ៍មួយចំនួន ក្រុមហ៊ុន Apple កំពុងពិចារណាផ្លាស់ប្តូររោងចក្រផលិតទូរសព្ទឆ្លាតវៃ iPhones និងសម្ភាបច្ចេកវិទ្យាផ្សេងៗទៀតពីប្រទេសចិនទៅកាន់ឥណ្ឌា ឬប្រទេសដទៃទៀត ដោយលើកហេតុផលថា ផែនការដំឡើងពន្ធនេះ ក៏រាប់បញ្ចូលផលិតផលសំខាន់ៗរបស់ក្រុមហ៊ុន Apple ទាំងអស់ ដូចជា iPhone, iPad, Mac, AirPods និង AppleTV ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4338.txt	នាយកប្រតិបត្តិក្រុមហ៊ុន Amazon លោក Jeff Bezos និងភរិយាលោក លោកស្រី MacKenzie បានប្រកាសលែងលះ ក្រោយពីរួមរស់ជាមួយគ្នាអស់រយៈពេល២៥ឆ្នាំមក។ អ្នកទាំងពីរបានប្រកាសការសម្រេចចិត្តនេះ នៅក្នុងសាររួមគ្នាមួយ កាលពីថ្ងៃពុធទី ០៩ ខែមករា នៅលើបណ្តាញសង្គម Twitter ។	យោងតាមសារនៅលើបណ្តាញសង្គមនោះ លោក Jeff និងភរិយា លោកស្រី Mackenzie បានគូសបញ្ជាក់បែបនេះថា៖ «ក្រោយពីរស់នៅឃ្លាតពីគ្នា និងការរួមរស់ជាមួយគ្នាអស់ពេលជាយូរមកនោះ យើងបានសម្រេចចិត្តលែងលះ និងនៅតែបន្តចាត់ទុកគ្នាជាមិត្តដដែល»។ លោក Jeff និង ភរិយា បានរៀបការជាមួយគ្នាក្នុងឆ្នាំ១៩៩៣ ក្រោយពីមានទំនាក់ទំនងជាមួយគ្នាបានរយៈពេល៣ខែ។ ក្រោយក្លាយជាប្តីប្រពន្ធនឹងគ្នា អ្នកទាំងពីរសព្វថ្ងៃនេះ មានកូនចំនួន ៤នាក់ ក្នុងនោះប្រុសបីនាក់ និងកូនចញ្ចឹមស្រីមួយនាក់។ លោក Jeff Bezos វ័យ ៥៤ឆ្នាំ បានបង្កើតក្រុមហ៊ុន Amazon កាលពី២៥ឆ្នាំមក។ ហើយក្នុងសបា្តហ៍នេះ ក្រុមហ៊ុន E-commerce ដ៏ធំមួយនេះ បានផ្តួលក្រុមហ៊ុន Microsoft របស់លោក ប៊ីល ហ្កេត ក្លាយជាក្រុមហ៊ុនដែលមានតម្លៃថ្លៃបំផុតលើពិភពលោក។ យោងតាមសន្ទស្សន៍កំពូលមហាសេដ្ឋីរបស់សារព័ត៌មាន Bloomberg លោក Jeff Bezos ជាបុរសដែលមានជាងគេបំផុតលើពិភពលោក ជាមួយនឹងទ្រព្យសម្បត្តិសរុបប្រមាណ ១៣៧ពាន់លានដុល្លារ។ ទំហំទឹកប្រាក់ដ៏ច្រើននេះគឺលើសទ្រព្យសម្បត្តិរបស់លោក ប៊ីល ហ្កេត ប្រមាណជាង ៤៥ពាន់លានដុល្លារឯណោះ។ ចំណែកភរិយាលោក លោកស្រី MacKenzie Bezos វ័យ៤៨ឆ្នាំ ជាអ្នកសរសេរសៀវភៅប្រលោមលោកមួយរូប។ ក្នុងអាជីពនេះ លោកស្រី ជាម្ចាស់ស្នាដៃសៀវភៅដ៏ល្បីល្បាញចំនួនពីរ ក្នុងនោះមានចំណងជើង The Testing of Luther Albright (ឆ្នាំ២០០៥) និង Traps (២០១៣)។ គួររម្លឹកផងដែរថា កាលពីឆ្នាំ២០១៨ ប្តីប្រពន្ធទាំងពីរនាក់នេះ បានបង្កើតគម្រោងមូលនិតិរួមគ្នាមួយឈ្មោះថា Day One Fund ដែលមានគោលដៅជួយដល់ក្រុមគ្រួសារអ្នកគ្មានផ្ទះសម្បែង និងជួយសាងសង់សាលារៀននៅក្នុងសហគមន៍ដែលមានប្រាក់ចំណូលទាប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4339.txt	ឥណ្ឌា នឹងផលិតវ៉ាក់សាំងជំងឺកូវីដ-១៩ Sputnik V របស់រុស្ស៊ី ចំនួន ៣០០ លានដូស នៅឆ្នាំក្រោយ។ នេះបើតាមការបញ្ជាក់របស់មន្ត្រីរុស្ស៊ី។ តួលេខនេះ ជាចំនួនច្រើនជាងជិត៣ដងនៃចំនួនវ៉ាក់សាំងដែលឥណ្ឌាត្រូវផលិតក្រោមកិច្ចព្រមព្រៀងត្រូវបានចុះហត្ថលេខាជាមួយក្រុមហ៊ុនឯទៀត។	ឥណ្ឌា ជាប្រទេសមួយដែលរុស្ស៊ីជ្រើសរើសឲ្យផលិតវ៉ាក់សាំង Sputnik V របស់ខ្លួន។ ស្ថានទូតរុស្ស៊ីលើកឡើងបែបនេះនៅលើបណ្ដាញសង្គម
article_434.txt	នៅថ្ងៃទី ២៧ ខែកក្កដា ឧបនាយករដ្ឋមន្រ្តីថៃ Wissanu Krea-ngam បាននិយាយថា អតីតនាយករដ្ឋមន្រ្តីលោក ថាក់ស៊ីន ស៊ីណាវ៉ាត់ អាចដាក់ញត្តិសុំការលើកលែងទោសពីព្រះមហាក្សត្រពេលលោកត្រឡប់ចូលស្រុកវិញ។	អតីតនាយករដ្ឋមន្រ្តីថៃលោក ថាក់ស៊ីន គ្រោងវិលចូលប្រទេសថៃវិញនៅថ្ងៃទី ១០ ខែសីហា ។ លោកនឹងត្រូវជាប់ពន្ធនាគាររយៈពេល១០ឆ្នាំ ជុំវិញករណីជាច្រើនដែលត្រូវបានកាត់ទោសដោយតុលាការកំពូលថៃ ដែលលោកតែងតែអះអាងថា ជាកាត់ទោសក្រោមហេតុផលនយោបាយ ។ ជុំវិញរឿងនេះ ឧបនាយករដ្ឋមន្រ្តីថៃ Wissanu Krea-ngam អះអាងថាលោក ថាក់ស៊ីន អាចសុំការលើកលែងទោសពីព្រមហាក្សត្របាន។ លោក Wissanu ដែលជារដ្ឋមន្រ្តីស្ដីទីក្រសួងយុត្តិធម៌ថៃនិយាយថា ៖ « អ្នកទោសទាំងអស់មានសិទ្ធិស្វែងរកការលើកលែងទោសពីព្រះមហាក្សត្រនៅថ្ងៃដំបូងនៃការជាប់ពន្ធនាគារ ពីព្រោះសិទ្ធិនេះអាចទទួលបាននៅក្នុងអំឡុងពេលនៃការផ្តន្ទាទោស»។ លោក ថាក់ស៊ីន អាចអនុវត្តទោសខុសពីអ្នកទោសទូទៅ ដោយសាររូបលោកមានអាយុលើសពី៦០ឆ្នាំ ។ លោក Wissanu អះអាងថា អ្នកទោសដែលឈឺក៏ទទួលបានសិទ្ធពិសេសមួយចំនួន វិនិឆ្ឆ័យទៅតាមលក្ខណៈពាក់ព័ន្ធ។ យ៉ាងណាមិញ បើទោះបីជាមានបន្ទប់ពិសេសនៅក្នុងពន្ធនាគារក៏ដោយ របស់បរប្រើប្រាស់អាស្រ័យលើនាយកដ្ឋានពន្ធនាគារជាអ្នកចាត់ចែង។ លោក Wissanu មិនជឿថា អតីនាយករដ្ឋមន្រ្តីលោក ថាក់ស៊ីន រូបនេះនៅក្រៅពន្ធនាគារទេ។ លោក Wissanu បានបញ្ជាក់ថា ទោះជាយ៉ាងណា លោកថាក់ស៊ីននឹងចូលគុក។ លោកបន្ថែមថា សមាជិកគ្រួសារអាចទទួលលោកថាក់ស៊ីនបាននៅអាកាសយានដ្ឋានដនមឿង ហើយទៅសួរសុខទុក្ខនៅពន្ធនាគារភ្លាមៗបាន។ ការគ្រោងវិលចូលស្រុករបស់លោក ថាក់ស៊ីន នាពេលនេះ ស្របពេលដែលប្រទេសថៃកំពុងតែអូសបន្លាយវិបត្តិនយោបាយក្រោយបោះឆ្នោតហើយជាង២ខែ ដែលមិនទាន់ជ្រើសបាននាយករដ្ឋមន្រ្តី ដើម្បីដឹកនាំបង្កើតរដ្ឋាភិបាលថ្មីនៅឡើយទេ។ លោក ថាក់ស៊ីន អាយុ ៧៤ ឆ្នាំ មានទ្រព្យសម្បត្តិនៅក្នុងអាជីវកម្មទូរគមនាគមន៍ និងជានាយករដ្ឋមន្ត្រីចាប់ពីឆ្នាំ ២០០១ រហូតដល់ត្រូវបានបណ្តេញចេញពីរដ្ឋប្រហារឆ្នាំ ២០០៦។ បច្ចុប្បន្នលោករស់នៅនិរទេសខ្លួន ដើម្បីគេចពីការកាត់ទោសដាក់ពន្ធនាគារពីបទប្រព្រឹត្តអំពើពុករលួយកាលពីឆ្នាំ ២០០៨។ បើយោងតាមកាសែតបាងកកប៉ុស្តិ៍ លោក ថាក់ ស៊ីន បានរងនូវបទចោទប្រកាន់ចំនួន ៤ករណី ។ ទីមួយពីបទរំលោភសិទ្ធិអំណាចទិញដីរដ្ឋដែលមានតម្លៃទាបជាងទីផ្សារ ខណៈបទចោទទីពីរ ជុំវិញការរត់គេចខ្លួនពាក់ព័ន្ធការលេងល្បែង។ ចំណែកទីបី គឺការផ្តល់ប្រាក់កម្ចីលុយរដ្ឋទៅដល់ប្រទេសមីយ៉ាន់ម៉ា ក្នុងការទិញសម្ភារៈពីក្រុមហ៊ុនទូរគមនាគមន៍ផ្ទាល់ខ្លួន ហើយជាចុងក្រោយ គឺការកាន់កាប់ភាគហ៊ុនក្នុងក្រុមហ៊ុនទូរគមនាគមន៍ Shin Corp ដែលជាការហាមឃាត់សម្រាប់អ្នកនយោបាយថៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4340.txt	ការនាំចូលរបស់អាមេរិកពីប្រទេសវៀតណាម កើនឡើងយ៉ាងគំហុក ក្នុងត្រីមាសទីមួយឆ្នាំ២០១៩នេះ ខណៈរោងចក្រជាច្រើន ចាប់ផ្តើមផ្លាស់ប្តូរសង្វាក់ផលិតកម្មខ្លួនចេញពីប្រទេសចិន។ ការផ្លាស់ប្តូរនេះដែរ គឺបណ្តាលមកពីភាពតានតឹងផ្នែកពាណិជ្ជកម្មរវាងក្រុងប៉េកាំង និងក្រុងវ៉ាស៊ីនតោន ដែលបានផ្ទុះឡើង ចាប់តាំងពីដើមឆ្នាំ២០១៨មកម្ល៉េះ។	ការនាំចេញរបស់វៀតណាមទៅកាន់ទីផ្សារអាមេរិក បានហក់ឡើងចំនួន ៤០,២ភាគរយ ក្នុង៣ខែដើមឆ្នាំ២០១៩នេះ បើធៀបនឹងឆ្នាំ២០១៨កន្លងទៅ។ សម្រាប់តួលេខនេះ វៀតណាម អាចផ្តួលចក្រភពអង់គ្លេស ដែលជាប្រទេសនាំចេញលំដាប់ទី៧ទៅកាន់ទីផ្សារអាមេរិក ក្នុងឆ្នាំ២០១៨។ នេះបើតាមការ ផ្សាយរបស់ទូរទស្សន៍ Bloomberg ។ ចំណែកការនាំចូលពីប្រទេសចិន បានថយចុះ ១៣,៩ភាគរយ។ យោងតាមការិយាល័យនៃតំណាងពាណិជ្ជកម្មអាមេរិក ក្នុងឆ្នាំ២០១៨ វៀតណាម បាននាំចេញសម្ភារអេឡិចត្រូនិកច្រើនបំផុតទៅកាន់ទីផ្សាររបស់សហរដ្ឋអាមេរិក ដែលស្មើនឹង ១១ពាន់លានដុល្លារ ខណៈផលិតផលសំលៀកបំពាក់ ស្មើនឹង ៧,២ពាន់លានដុល្លារ និង ៦,២ពាន់លានដុល្លារសម្រាប់ផលិតផលស្បែកជើង។ ជុំវិញការកើនឡើងភាពតានតឹងរវាងក្រុងប៉េកាំង និងវ៉ាស៊ីនតោន រដ្ឋបាលលោក ត្រាំ បានបញ្ជាក់ឲ្យដឹងថា ការដំឡើងពន្ធ នឹងបង្ខំឲ្យក្រុមហ៊ុននានាដែលមានរោងចក្រក្នុងប្រទេសចិន ពិចារណាផ្លាស់ប្តូរទីតាំងទៅកាន់បណ្តាប្រទេសក្បែរខាង។ យោងតាមទស្សនាវដ្តី Newsweek រដ្ឋមន្ត្រីក្រសួងរតនាគារអាមេរិក លោក Steven Mnuchin ព្យាករថា ជំនួញជាច្រើន នឹងត្រូវរើទីតាំងពីប្រទេសចិនទៅកាន់ប្រទេសផ្សេងទៀតក្នុងតំបន់អាស៊ី។ តួយ៉ាង សារព័ត៌មានជាច្រើនបានចុះផ្សាយថា វៀតណាមដែលមានសក្តានុពលសេដ្ឋកិច្ចក្លៀវក្លា អាចជាទិសដៅឈានមុខគេក្នុងតំបន់អាស៊ី។ អត្ថបទទាក់ទង សង្គ្រាមពាណិជ្ជកម្មឡើងកម្ដៅវិញ ក្រោយលោក ត្រាំ ប្រកាសដំឡើងពន្ធលើទំនិញចិន សូមបញ្ជាក់ថា កម្តៅនៃសង្គ្រាមពាណិជ្ជកម្ម បានឆាបឆេះឡើងវិញកាលពីដើមខែឧសភា ឆ្នាំ២០១៩កន្លងទៅ ក្រោយពីលោក ដូណាល់ ត្រាំ បានប្រកាសដំឡើងពន្ធនាំចូល២៥ភាគរយលើទំនិញចិនដែលមានទឹកប្រាក់ ២០០ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4341.txt	លោក Kiyoshi Kimura ដែលជាម្ចាស់ភោជនីយដ្ឋានស៊ូស៊ីដ៏ធំនៅជប៉ុន បានក្លាយជាម្ចាស់កម្មសិទ្ធិត្រីធូណាក្រហមទម្ងន់២៧៨គីឡូក្រាមមួយក្បាល បន្ទាប់គាត់ហ៊ានឲ្យថ្លៃដល់ទៅ៣៣៣,៦លានយេន (៣,១លានដុល្លារអាមេរិក) ក្នុងការដេញថ្លៃមួយកាលពីចុងសប្តាហ៍កន្លងមក។	លោក Kimura ដែលមានរហស្សនាមថា «Tuna King» (ស្តេចត្រីធូណា) បានចំណាយលុយជាកំណត់ត្រាក្នុងការទិញយកត្រីធូណាក្រហម នាការដាក់ឲ្យដេញថ្លៃនៅផ្សារត្រី Toyosu ក្នុងក្រុងតូក្យូ។ នេះបើតាមការផ្សាយរបស់សារព័ត៌មាន NHK របស់ជប៉ុន។ ការទិញបានក្នុងតម្លៃ ៣,១លានដុល្លារអាមេរិកនាដើមឆ្នាំ២០១៩នេះ ជាការបំបែកកំណត់ត្រាខ្លួនឯងផ្ទាល់សម្រាប់លោក Kimura ដោយកាលពីដើមឆ្នាំ២០១៣ ស្តេចត្រីធូណារូបនេះ ធ្លាប់បានចំណាយអស់ជាង១,៤លានរួចហើយ។ នៅឆ្នាំ២០១៧ លោកក៏បានចំណាយជាង៦សែនដុល្លារទិញត្រីធូណា Bluefin ផងដែរ។ NHK បានផ្សាយឲ្យដឹងថា ត្រីដែលមានតម្លៃមហាសាលនោះ ត្រូវនេសាទបាននៅតំបន់ Aomori។ លោក Kimura បានលើកឡើងថា ត្រីធូណាមានរសជាតិឆ្ងាញ់ ប៉ុន្តែលោកក៏ទទួលស្គាល់ថា ខ្លួនក៏ហាក់ដូចជាចំណាយលុយច្រើនដើម្បីទិញវាផងដែរ។ អង្គការអភិរក្សសត្វ សុទ្ធតែបានបង្ហាញពីក្តីបារម្ភទាក់ទងនឹងការបាត់បង់ពូជត្រីធូណាក្រហមនេះ ដោយសារតែមនុស្សព្យាយាមស្វែងរកវាដើម្បីយកលក់ក្នុងតម្លៃដ៏ថ្លៃ ហើយវាក៏ត្រូវបានចាត់បញ្ចូលជាប្រភេទសត្វកម្រផងដែរ។ ទោះបីជាយ៉ាងណាក៏ដោយ រដ្ឋាភិបាលជប៉ុន បានបង្ហាញពីការប្តេជ្ញាខ្លួនក្នុងការពង្រីកស្តុកត្រីធូណាដ៏កម្រ ដោយដាក់គោលដៅក្នុងកំណើនឲ្យបានដល់២០ភាគរយនៅត្រឹមឆ្នាំ២០៣៤ ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4342.txt	អតីតនាយករដ្ឋមន្ត្រីអង់គ្លេស លោក តូនី ប្លៀរ (Tony Blair) នៅថ្ងៃ២៧ តុលាកន្លងទៅ បានមានកិច្ចសន្ទនាមួយជាមួយនឹងឧបនាយករដ្ឋមន្ត្រី និងរដ្ឋមន្ត្រីការបរទេសវៀតណាម លោក ផាម ប៊ិញមិញ (Phạm Bình Minh) ដោយកិច្ចសន្ទនានោះភាគីទាំងពីរ បានផ្តោតសំខាន់មធ្យោបាយ និងយុទ្ធសាស្ត្រដើម្បីងើបចេញពីប៉ះពាល់សេដ្ឋកិច្ចវៀតណាមពីវិបត្តិ Covid-19។ ការទាញវិនិយោគបរទេសដោយផ្ទាល់ដែលមានគុណភាពទៅកាន់វៀតណាម គឺជាប្រធានចម្បងសម្រាប់មេដឹកនាំទាំងពីរ។	នាកិច្ចសន្ទនាតាមរយៈទូរស័ព្ទជាមួយប្រមុខការទូតវៀតណាមលោក ផាម ប៊ិញមិញ លោក តូនី ប្លៀរ បានវាយតម្លៃខ្ពស់ពីភាពជោគជ័យរបស់វៀតណាមក្នុងកិច្ចប្រឹងប្រែងប្រយុទ្ធប្រឆាំងនឹងវីរុស Covid-19 និងនៅតែបន្តជាប្រទេសមួយក្នុងចំណោមប្រទេសមួយចំនួនតូច ដែលមានសេដ្ឋកិច្ចលូតលាស់វិជ្ជមានក្នុងឆ្នាំ២០២០។ នេះបើយោងតាមការចុះផ្សាយរបស់សារព័ត៌មាន Vietnam News។ តាមប្រភពព័ត៌មានដដែល អតីតមេដឹកនាំកំពូលអង់គ្លេស និងបច្ចុប្បន្នជានាយកប្រតិបត្តិវិទ្យាស្ថាន Tony Blair Institute for Global Change បានលើកយកតួនាទីនៃការអនុវត្តប្រព័ន្ធឌីជីថល និងបច្ចេកវិទ្យាដើម្បីឆ្លើយតបនឹងវិបត្តិ Covid-19។ លោក ក៏បានគូសបញ្ជាក់ពីលទ្ធភាពកិច្ចសហប្រតិបត្តិការអនុវត្តប្រព័ន្ធគ្រប់គ្រងសុខភាពឌីជីថល ដើម្បីឆ្លើយតបនឹងជំងឺឆ្លងរាតត្បាតនៅវៀតណាមផងដែរ។ ដោយឡែកសម្រាប់បញ្ហាសេដ្ឋកិច្ចវិញ លោក តូនី ប្លៀរ បានមើលឃើញពីការបន្តវិវត្តន៍លើបរិយាកាសវិនិយោគ និងធុរកិច្ចកាន់តែល្អប្រសើររបស់វៀតណាម ក៏ដូចជាដំណើរការចូលជាធរមាននៃកិច្ចព្រមព្រៀងពាណិជ្ជកម្មសេរី សហភាពអឺរ៉ុបនិងវៀតណាម ( EVFTA) ដែលចំណុចនេះ លោក ចាត់ទុកវៀតណាមដូចជា មេដែកមួយសម្រាប់ឆក់យកលំហូរវិនិយោគបរទេសដោយផ្ទាល់របស់សកល។ ជាងនេះទៀត អតីតនាយករដ្ឋមន្ត្រីអង់គ្លេសដែលធ្លាប់កាន់តំណែងយូរជាងរូបនេះ ក៏បានបង្ហាញពីការត្រៀមខ្លួនរួចរាល់ក្នុងការជួយវៀតណាមទាក់ទាញវិនិយោគដែលមានគុណភាពខ្ពស់ ទៅបណ្តាក់ទុននៅវៀតណាមទៀតផង។ តាមពិតទៅ នេះ មិនមែនជាលើកដំបូងនោះទេ ដែល លោក តូនី ប្លៀរ បង្ហាញពីគោលជំហរចង់ជួយវៀតណាមនោះ។ លោក តូនី ក្រោយបញ្ចប់អាណត្តិជានាយករដ្ឋមន្ត្រីអង់គ្លេស (១៩៩៧ ដល់២០០៧) បានដើរតួនាទីយ៉ាងសំខាន់ក្នុងនាមជាក្រុមប្រឹក្សាយោល់ដើម្បីផ្សារភ្ជាប់ទំនាក់ទំនងសេដ្ឋកិច្ច និងពាណិជ្ជកម្មរវាងអង់គ្លេស និងសហភាពអឺរ៉ុប ជាមួយនឹងវៀតណាម។ ជាការកត់សម្គាល់ផងនោះ ថ្មីៗនេះ ប្រតិភូជាន់ខ្ពស់របស់អង់គ្លេស ក៏ទើបតែបញ្ចប់ដំណើរទស្សនកិច្ចទៅកាន់វៀតណាមផងដែរ។ ក្នុងដំណើរទស្សនកិច្ចនោះ ក្រៅពីការពង្រឹងទំនាក់ទំនងទ្វេភាគីជាមួយវៀតណាម អង់គ្លេស ក៏បានស្វែងយល់ពីនីតិវិធីផ្សេងៗពីវៀតណាម ក្នុងដំណើរចូលជាសមាជិកកិច្ចព្រមព្រៀងពាណិជ្ជកម្មសេរី ក្នុងមុខមាត់ថ្មីរបស់អង់គ្លេស បន្ទាប់ពីចាកចេញជាផ្លូវការពីសហភាពអឺរ៉ុប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4343.txt	កាលពីសប្តាហ៍មុន ក្រុងវ៉ាស៊ីនតោន បានដាក់ក្រុមហ៊ុន Huawei ក្នុងបញ្ជីខ្មៅ ដោយលើកហេតុផលជុំវិញបញ្ហាសន្តិសុខជាតិ។ ចំណាត់ការនេះ ហាមឃាត់ការដោះដូរពាណិជ្ជកម្មរវាងក្រុមហ៊ុនបច្ចេកវិទ្យាអាមេរិក និងក្រុមហ៊ុនទូរគមនាគមន៍ចិនមួយនេះ។ ទោះបីជាបែបនេះក្តី ស្ថាបនិកក្រុមហ៊ុន Huawei លោក Ren Zhengfei នៅតែបង្ហាញទំនុកចិត្តថា ទណ្ឌកម្មនេះ នឹងជះឥទ្ធិពលតិចតួចបំផុតលើអាជីវកម្មខ្លួន ខណៈក្រុងប៉េកាំង ប្តេជ្ញាការពារផលប្រយោជន៍ក្រុមហ៊ុនរបស់ចិននៅបរទេស។	ថ្លែងក្នុងកាសែតរដ្ឋចិន Global Times នៅថ្ងៃអង្គារ ទី២១ ឧសភា លោក Ren Zhengfei បញ្ជាក់ឲ្យដឹងថា ការរឹតត្បិតរបស់សហរដ្ឋអាមេរិក នឹងពុំមានផលប៉ះពាល់អ្វីឡើយមកលើក្រុមហ៊ុនលោក ជាពិសេសផ្នែកលក់ ហើយ Huawei នឹងបន្តអភិវឌ្ឍបច្ចេកវិទ្យាទូរគមនាគមន៍ជំនាន់ថ្មីៗទៅមុខទៀត ដោយគ្មានការរំខានឡើយ។ ប៉ុន្តែ លោក និយាយថា អាជីវកម្មខ្នាតតូចមួយចំនួននៅបរទេស អាចរងផលប៉ះពាល់បន្តិចបន្តួច។ ទាក់ទិនការដាក់សម្ពាធកាន់តែខ្លាំងលើក្រុមហ៊ុន Huawei ពីសំណាក់ក្រុងវ៉ាស៊ីនតោន រដ្ឋាភិបាលចិន បានប្រកាសពីជំហរខ្លួនដែលធ្លាប់សន្យាកន្លងទៅ ដោយតាមការពារផលប្រយោជន៍របស់បណ្តាក្រុមហ៊ុនរបស់ចិនទាំងអស់នៅក្រៅប្រទេស។ ប៉ុន្តែក្រុងប៉េកាំង ពុំបានបញ្ជាក់លម្អិតទេថា ខ្លួននឹងចាត់វិធានការអ្វី ដើម្បីទប់ទល់នឹងបញ្ហានេះឡើយ។ តាមរយៈកាសែតគាំទ្ររដ្ឋាភិបាលចិន Global Times អ្នកនាំពាក្យក្រសួងការបរទេសចិន លោក Lu Kang បានចោទប្រកាន់រដ្ឋបាលអាមេរិកថា បានប្រើប្រាស់ «អំណាចរដ្ឋ» ខុសលក្ខខណ្ឌ ដោយមានគោលដៅបង្កផលប៉ះពាល់ដល់ក្រុមហ៊ុនបរទេស និងលូកដៃក្នុងទីផ្សារពាណិជ្ជកម្ម។ មន្ត្រីជាន់ខ្ពស់ចិនរូបនេះ សង្កត់ធ្ងន់ថា រដ្ឋាភិបាលចិន មានសមត្ថភាព និងជំហរច្បាស់លាស់ ដើម្បីការពារភាពស្របច្បាប់លើឆាកអន្តរជាតិ សិទ្ធិពេញលេញដែលមានចែងដោយច្បាប់ និងផលប្រយោជន៍របស់ក្រុមហ៊ុនរបស់ចិននៅបរទេស។ មែនទែនទៅ ការដាក់សម្ពាធលើក្រុមហ៊ុនចិន ដែលក្លាយជាក្រុមហ៊ុនឈានមុខគេខាងផ្នែកអភិវឌ្ឍន៍បណ្តាញបច្ចេកវិទ្យា 5G ពុំមែនជារឿងថ្មីឡើយសម្រាប់សហរដ្ឋអាមេរិក។ កន្លងទៅ មន្ត្រីរបស់រដ្ឋបាលលោកប្រធានាធិបតី ដូណាល់ ត្រាំ ធ្លាប់បានលើកឡើងថា ក្រុមហ៊ុន Huawei និងក្រុមហ៊ុនលក់សម្ភារទូរគមនាគមន៍របស់ចិនផ្សេងទៀត បង្កហានិភ័យដល់សន្តិសុខជាតិអាមេរិក។ ត្រង់ចំណុចនេះ មន្ត្រីអាមេរិក ពន្យល់ថា ការលូតលាស់ជឿនលឿនរបស់ក្រុមហ៊ុនបច្ចេកវិទ្យាទាំងនេះ កើតឡើងទៅបានក៏ដោយសារមានការជ្រៀតជ្រែកពីសំណាក់បក្សកុម្មុយនីស្តចិន ដូច្នេះពួកគេ ច្បាស់ណាស់ គោរពដឹងគុណចំពោះទង្វើរបស់ក្រុងប៉េកាំង។ យ៉ាងណាមិញ ក្រុមហ៊ុន Huawei បានច្រានចោលការចោទប្រកាន់ថា ខ្លួនប្រើប្រាស់បច្ចេកវិទ្យាដើម្បីធ្វើចារកម្មឲ្យរដ្ឋាភិបាលចិន។ អត្ថបទទាក់ទង ក្រុមហ៊ុន Huawei បង្កើតឡើងដោយលោក Ren Zhengfei អតីតមន្ត្រីយោធាចិន អាមេរិកពន្យារពេលដាក់ទណ្ឌកម្មលើ Huawei ៩០ថ្ងៃ ព្រោះអាចត្រូវជើងខ្លួនឯង Google ដកហូតអាជ្ញាបណ្ណប្រព័ន្ធប្រតិបត្តិការ Android ពីក្រុមហ៊ុនទូរសព្ទ Huawei បារម្ភពីសន្តិសុខជាតិលោក ត្រាំ ហាមក្រុមហ៊ុនគមនាគមន៍អាមេរិកប្រើប្រាស់សម្ភារបរទេស ទន្ទឹមនឹងគ្នានេះ ក្រុងវ៉ាស៊ីនតោន ក៏កំពុងព្យាយាមបញ្ចុះបញ្ចូលសម្ព័ន្ធមិត្តខ្លួន កុំអនុញ្ញាតឲ្យចិនពាក់ព័ន្ធនឹងការអភិវឌ្ឍបណ្តាញទូរសព្ទ 5G ដោយព្រមានថា ការធ្វើបែបនេះ នឹងបង្កឲ្យការចែករំលែកព័ត៌មានរវាងពួកគេនិងសហរដ្ឋអាមេរិកប្រឈមមុខភាពតឹងតែង។ តួយ៉ាង អូស្ត្រាលី តៃវ៉ាន់ និងរដ្ឋាភិបាលផ្សេងទៀត បានផ្អាកការប្រើប្រាស់បច្ចេកវិទ្យារបស់ក្រុមហ៊ុនចិន Huawei ប៉ុន្តែ អាល្លឺម៉ង់ បារាំង និងបណ្តាប្រទេសផ្សេងៗទៀត នៅបន្តធ្វើអាជីវកម្មជាមួយក្រុមហ៊ុនផ្គត់ផ្គត់ទូរសព្ទលំដាប់លេខពីរនេះដដែល។ សូមបញ្ជាក់ថា ភាពចម្រូងចម្រាសនេះ កើតឡើង ក្រោយពីបទបញ្ជារបស់រដ្ឋបាលលោកត្រាំ កាលពីសប្តាហ៍មុន ដាក់សម្ពាធលើក្រុមហ៊ុន Huawei ដែលក្រុងវ៉ាស៊ីនតោនចាត់ទុកថា បង្កហានិភ័យដល់សន្តិសុខជាតិខ្លួន។ បទបញ្ជានេះ គំរាមកំហែងដល់ការលក់ផលិតផលទូរសព្ទរបស់ក្រុមហ៊ុនចិននេះ ដ្បិត Huawei ដែលជាម៉ាកទូរសព្ទឆ្លាតវៃលេខ២ លើពិភពលោក តាមពីក្រោយ Samsung បែរជាពឹងផ្អែកលើប្រព័ន្ធប្រតិបត្តិការ Android របស់ក្រុមហ៊ុនអាមេរិក Google និង Chip ទូរសព្ទ ដែលផលិតដោយក្រុមហ៊ុនអាមេរិក។ អនាគតរបស់ទូរសព្ទ Huawei ជំនាន់ក្រោយៗ ហាក់មានភាពស្រពេចស្រពិល ទោះបីជាមានការពន្យារពេលទណ្ឌកម្មប្រឆាំងនឹងក្រុមហ៊ុនចិននេះសម្រាប់រយៈពេល៣ខែក្តី។ កាលណាការពន្យារដល់ទីអវសាន ទូរសព្ទដែលដំណើរការលើប្រព័ន្ធប្រតិបត្តិការ Android របស់ Huawei ប្រភេទថ្មីៗ នឹងលែងអាចទទួលបានសេវាកម្មពេញនិយមមួយចំនួន រួមមាន Google Play Store, Gmail, Chrome browserនិង YouTube ជាដើម។ យ៉ាងណាមិញ ទូរសព្ទ Huawei ជំនាន់ថ្មីៗ នឹងបង្ខំចិត្តប្រើប្រាស់ប្រព័ន្ធប្រតិបត្តិការ Andriod ប្រភេទ Public Version តាមរយៈអាជ្ញាបណ្ណ Open Source ដែលស្គាល់ថា Android Open Source Project (AOSP) ។ ម្យ៉ាងវិញទៀត ក្តីស្រមៃរបស់ក្រុមហ៊ុនចិននេះដើម្បីឈោងចាប់តំណែងកំពូល ជាក្រុមហ៊ុនផ្គត់ផ្គង់ទូរសព្ទឆ្លាតវៃលំដាប់កំពូលពីក្រុមហ៊ុន Samsung របស់កូរ៉េខាងត្បូង អាចនឹងត្រូវរលាយសាបសូន្យ។ យោងតាមការចុះផ្សាយរបស់ទស្សនាវដ្តីអាមេរិក TIME អ្នកជំនាញឧស្សាហកម្មទូរសព្ទ ព្យាករថា ក្រុមហ៊ុន Huawei ទំនងជាពិបាកតស៊ូប្រកួតប្រជែង ប្រសិនបើក្រុមហ៊ុននេះ ពុំអាចមានប្រព័ន្ធប្រតិបត្តិការផ្សេងដែលខ្លាំង មកជំនួស Android OS របស់ក្រុមហ៊ុន Google អាមេរិកទេនោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4344.txt	លោក Elon Musk មហាសេដ្ឋីលំដាប់លេខ១លើពិភពលោក ដែលជាអគ្គនាយកក្រុមហ៊ុនយានយន្តអគ្គិសនី Tesla បានណែនាំដល់អគ្គនាយកនៃក្រុមហ៊ុនអាមេរិកផ្សេងទៀត កុំឲ្យចំណាយពេលច្រើនពេកក្នុងបន្ទប់ប្រជុំ ជាមួយនឹងការបង្ហាញផ្សេងៗតាម PowerPoint ដោយមិនបានផ្តោតលើការអនុវត្តជាក់ស្តែង។ នេះយោងតាមការដកស្រង់សំដីនាជំនួបក្រុមប្រឹក្សាអគ្គនាយកប្រចាំឆ្នាំរបស់ The Wall Street Journal។	«តើអគ្គនាយកនៅបណ្តាក្រុមហ៊ុនអាមេរិក ផ្តោតយកចិត្តទុកដាក់លើការអភិវឌ្ឈន៍ផលិតផលគ្រប់គ្រាន់ដែរឬទេ? ខ្ញុំគិតថា ចម្លើយគឺទេ»។ លោក Elon Musk បានលើកឡើងយ៉ាងដូច្នេះ កាលពីថ្ងៃអង្គារកន្លងមក ដោយផ្តល់ដំបូន្មានបន្ថែមថា៖ «ត្រូវបន្ថយការចំណាយលើហិរញ្ញវត្ថុ បន្ថយពេលវេលាក្នុងបន្ទប់ប្រជុំ បន្ថយពេលលើ PowerPoint ហើយបង្កើនការព្យាយាមលើការបង្កើតផលិតផលឲ្យកាន់តែល្អប្រសើរ»។ តាមការផ្សាយរបស់ The Wall Street Journal លោក Musk បានកត់សម្គាល់ឃើញអ្នកបានសញ្ញាបត្រសេដ្ឋកិច្ចដ៏ច្រើនលើសលុប នាំគ្នាដំណើរការក្រុមហ៊ុន។ តើអ្វីជាចំណុចសំខាន់របស់ក្រុមហ៊ុន? ហេតុអ្វីក៏មានក្រុមហ៊ុន? លោក Musk បានកត់សម្គាល់ថាថ្នាក់ដឹកនាំជាច្រើនបានបាត់បង់តួនាទីស្នូលក្នុងសាជីវកម្មរបស់ខ្លួន។ ជំនួសឲ្យការណែនាំបង្ហាញឯកសារផ្សេងៗ លោក Musk បានណែនាំដល់ប្រតិបត្តិករទាំងអស់ ចូលទៅកាន់រោងចក្ររបស់ខ្លួន ហើយភ្ជាប់ទំនាក់ទំនងបន្ថែមជាមួយអតិថិជន ដើម្បីឈានដល់ការបង្កើន និងច្នៃប្រឌិតផលិតផលថ្មី ទៅតាមតម្រូវការជាក់ស្តែង។ នៅខែមករា នេះ លោក Musk បានក្លាយជាមហាសេដ្ឋីលំដាប់ទី១លើពិភពលោក ដោយមានទ្រព្យសម្បត្តិ២០១ពាន់លានដុល្លារអាមេរិក។ នេះបើយោងតាម Bloomberg Billionaires Index គិតត្រឹមថ្ងៃទី២៥ ខែមករា។ លោកបានអះអាងថា ធ្លាប់មានបទពិសោធន៍ផ្ទាល់ខ្លួនក្នុងការដឹកនាំក្រុមហ៊ុន Tesla និង SpaceX។ « ខ្ញុំចំណាយពេលច្រើនក្នុងការប្រជុំ ជាទូទៅនៅពេលដែលមានអ្វីៗប្លែក។ ពេលខ្ញុំចំណាយពេលផ្ទាល់នៅរោងចក្រ ឬប្រើប្រាស់រថយន្ត ខ្ញុំអាចគិតដល់ពីអ្វីដែលជាតម្រូវការដើម្បីឲ្យមានភាពល្អប្រសើរ»។ មហាសេដ្ឋីរូបនេះ តែងតែប្រើប្រាស់បណ្តាញសង្គមលើកឡើងទាក់ទងនឹងការគ្រប់គ្រង ហើយក្នុងនោះក៏មានការលើកឡើងមួយចំនួនដែលបានប៉ះពាល់ដល់ប្រយោជន៍របស់ក្រុមហ៊ុនលោកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4345.txt	IG ដែលជាក្រុមហ៊ុនវិនិយោគអនឡាញដ៏ធំមួយលើពិភពលោក បានបង្កើតប្រព័ន្ធទិន្នន័យ Pay Check ដើម្បីបង្ហាញពីតារាងប្រាក់បៀវត្សប្រចាំឆ្នាំរបស់ថ្នាក់ដឹកនាំពិភពលោក និងអគ្គនាយកម៉ាកយីហោអន្តរជាតិល្បីៗ។	ទិន្នន័យបៀរវត្សរ៍សរុបនៅលើ Pay Check មានបញ្ចូលជាមួយប្រាក់រង្វាន់បន្ថែម ភាគលាភ វិភាគទាន និងអត្ថប្រយោជន៍ផ្សេងៗទៀត។ ក្នុងចំណោមក្រុមហ៊ុនយីហោល្បីៗលំដាប់ពិភពលោកទាំង២០ លោក Satya Nadella អគ្គនាយកក្រុមហ៊ុន Microsoft មានបៀរវត្សរ៍ប្រចាំឆ្នាំច្រើនជាងគេ ពោលគឺរហូតដល់ទៅជិត៤៣លានដុល្លារអាមេរិក។ ក្រុមហ៊ុន SAP មានតំណាងពីររូបក្នុងបញ្ជីនេះ គឺលោកស្រី Jennifer Morgan ដែលជាអតីតអគ្គនាយិកា និងលោក Christian Klein អគ្គនាយកបច្ចុប្បន្ន។ អគ្គនាយកនៃក្រុមហ៊ុនយីហោល្បីៗ (Global Brand CEO) ដែលមានប្រាក់បៀវត្សរ៍ប្រចាំឆ្នាំច្រើនជាងគេទាំង២០រួមមាន៖ ១. Satya Nadella ក្រុមហ៊ុន Microsoft (អាមេរិក) ៤២,៩១០,២១៥ដុល្លារ ២. Sundar Pichai ក្រុមហ៊ុន Google (Alphabet) (អាមេរិក) ៤២,០០០,០០០ដុល្លារ ៣. Chuck Robbins ក្រុមហ៊ុន Cisco (អាមេរិក) ២៥,៨២៩,៨៣៣ដុល្លារ ៤. Mark Zuckerberg ក្រុមហ៊ុន
article_4346.txt	មកទល់នឹងពេលនេះ វាមានរយៈពេលជាង ២ឆ្នាំហើយ ចាប់តាំងពីរដ្ឋាភិបាលថៃ បានដាក់ចេញមហិច្ឆតាផលិតរថយន្តអគ្គិសនីក្នុងស្រុក។ គម្រោងនេះ ទទួលបានពាក្យស្នើសុំវិនិយោគប្រមាណ ២០ ទៅ ៣០ ពីក្រុមហ៊ុនបរទេសធំៗជាច្រើន ដែលផ្តោតលើការបើករោងចក្រដំឡើងរថយន្ត រោងចក្រផលិតផ្នែករថយន្តសំខាន់ៗ និងស្ថានីយ៍សាកអាគុយរថយន្តអគ្គិសនីជាដើម។	នៅថ្ងៃចន្ទ ទី២២ កក្កដា អគ្គនាយក នគណៈវិនិយោគថៃ (BoI) លោកស្រី Duangjai Asawachintachit បានបញ្ជាក់ឲ្យដឹងថា ភ្នាក់ងារលោកស្រី បានអនុម័តគម្រោងរថយន្តអគ្គិសនីចំនួន៩ សម្រាប់សាងសង់រោងចក្រដំឡើងរយន្តដែលគិតជាទឹកប្រាក់ចំនួន ១,៦៥ពាន់លានដុល្លារ ។ ផែនការទាំងនេះ គឺរាប់បញ្ចូល គម្រោងរថយន្តអគ្គិសនីប្រភេទ Hybrid ចំនួន ៤, គម្រោងរថយន្តអគ្គិសនីប្រភេទ Hybrid Plug-in ចំនួន ៤ និងគម្រោងរថយន្តអគ្គិសនីប្រើអាគុយចំនួន ១។ តាមការចុះផ្សាយរបស់កាសែតថៃបាងកកប៉ុស្តិ៍ ក្រុមហ៊ុន Toyota និង Honda បានចាប់ផ្តើមផលិតកម្មរបស់ខ្លួនក្នុងប្រទេសថៃសម្រាប់គម្រោងរថយន្តអគ្គិសនីប្រភេទ Hybrid ខណៈក្រុមហ៊ុន Mercedes-Benz និង BMW បានដាក់ស្នើសុំការគាំទ្រផ្នែកគោលនយោបាយពីរដ្ឋាភិបាលថៃ សម្រាប់គម្រោងរថយន្តអគ្គិសនីប្រភេទ Hybrid Plug-in ។ ចំណែក រថយន្តអគ្គិសនីដើរដោយកម្លាំងអាគុយរបស់ក្រុមហ៊ុន FOMM ត្រូវបានដាក់លក់ហើយក្នុងប្រទេសថៃ នាពេលបច្ចុប្បន្ននេះ។ ប៉ុន្តែការលក់របស់វា នៅមានកម្រិតទាបនៅឡើយ ព្រោះថា រថយន្តនេះ ត្រូវបានគេចាត់ថ្នាក់ថាជា រថយន្តទំហំតូច (Micro-car) ដែលមិនសូវពេញនិយម។ យ៉ាងណាមិញ ក្រុមហ៊ុនចំនួន៤ ផ្សេងទៀត ដូចជា ក្រុមហ៊ុន Nissan, Mazda, SAIC Motor-CP និង Mitsubishi ដែលបានដាក់ពាក្យស្នើវិនិយោគក្នុងគម្រោងផលិតរថយន្តអគ្គិសនីថៃ នៅពុំទាន់បានប្រកាស ឬចាប់ផ្តើមសាងសង់រោងចក្រដំឡើងរថយន្តរបស់ពួកគេនៅឡើយទេ។ សូមរម្លឹកផងដែរថា កាលពីខែមីនា ឆ្នាំ២០១៩កន្លងទៅ គណៈវិនិយោគថៃ បានយល់ព្រមផ្តល់ឲ្យជាថ្មីនូវគោលនយោបាយជំរុញការវិនិយោគសម្រាប់គម្រោងរថយន្តអគ្គិសនីប្រភេទ Hybrid ក្នុងគោលដៅទាក់ទាញការវិនិយោគបន្ថែមទៀត។ លោកស្រី Duangjai លើកឡើងថា ភ្នាក់ងារលោកស្រី បានតម្រូវឲ្យក្រុមអ្នកវិនិយោគជាច្រើនដាក់ពាក្យស្នើសុំវិនិយោគរបស់ពួកគេសម្រាប់គម្រោងផលិតរថយន្តអគ្គិសនី Hybrid ក្នុងឆ្នាំ ២០១៩ ខណៈការស្ថាបនារោងចក្រផលិតអាគុយរបស់រថយន្តនេះ ត្រូវធ្វើឡើងក្នុងអំឡុងពេល៣ឆ្នាំ។ តាមការគ្រោងទុក អំឡុងពេលដាក់ពាក្យស្នើសុំវិនិយោគសម្រាប់រថយន្តអគ្គិសនី Hybrid បានបញ្ចប់ក្នុងឆ្នាំ ២០១៧ ខណសម្រាប់ប្រភេទផ្សេងៗទៀតនៃរថយន្តអគ្គិសនី និងផ្នែករបស់វា បានផុតកំណត់កាលពីឆ្នាំ ២០១៨មកម្ល៉េះ ។ ទោះជាបែបនេះក្តី ក្រុមហ៊ុនជាច្រើន នៅតែមានបំណងដាក់ពាក់ស្នើសុំវិនិយោគក្នុងគម្រោងរថយន្តអគ្គិសនីប្រភេទ Hybrid ។ នេះជាការអះអាងរបស់លោកស្រី Duangjai ដោយសង្កត់ធ្ងន់ថា រដ្ឋាភិបាលថៃ បន្តបើកទ្វារទទួលយកសំណើនេះ ប៉ុន្តែតម្រូវឲ្យក្រុមអ្នកវិនិយោគផ្តោតសំខាន់លើការផលិតរថយន្តអគ្គិសនីប្រើអាគុយ ក៏ដូចជាបង្កើនល្បឿនផលិតកម្មផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4347.txt	រដ្ឋាភិបាលថៃ ពិចារណាអនុវត្តការហាមឃាត់លើការនាំចូលរថយន្តដែលប្រើប្រាស់រួច (មួយទឹក) ពីបរទេស។ សម្រាប់ចំណាត់ការថ្មីនេះ រដ្ឋាភិបាលក្រុងបាងកកអះអាងថា វានឹងជួយការពារដល់បរិស្ថាន និងកាត់បន្ថយការបំពុលខ្យល់ក្នុងប្រទេស ដ្បិតការប្រយុទ្ធប្រឆាំងនឹងខ្យល់កខ្វក់ត្រូវបានដាក់បញ្ចូលក្នុងរបៀបវារៈជាតិរបស់ថៃរួចរាល់។	រដ្ឋមន្ត្រីស្តីទីនៃក្រសួងពាណិជ្ជកម្មថៃ លោកស្រី Chutima Bunyapraphasara និយាយថា ក្រសួងកំពុងរឹតបន្តឹងបទបញ្ជាលើការនាំចូលរថយន្តដែលប្រើប្រាស់រួចពីបរទេស ក្រោយពីធ្វើការពិភាក្សាចំពោះបញ្ហានេះជាមួយភ្នាក់ងាររដ្ឋពាក់ព័ន្ធប្រមាណជាង១៥លើកមកហើយនោះ។ នេះបើតាមការចុះផ្សាយរបស់សារព័ត៌មានថៃ Bangkok Post នៅថ្ងៃទី២៨ ខែកុម្ភៈ ។ ការហាមប្រាមថ្មីនេះ នឹងត្រូវអនុវត្តតែទៅលើការនាំចូលរថយន្តមួយទឹកសម្រាប់ប្រើជាលក្ខណៈឯកជនដោយមិនរាប់បញ្ចូល ការនាំចូលរថយន្តធុនធំមួយទឹក, រថយន្តសម្រាប់សហគ្រាសឯកជននិងមន្ត្រីរាជការ, រថយន្តរបស់មន្ទីរពេទ្យ, រថយន្តពន្លត់អគ្គិសនី និងការនាំចូលដើម្បីនាំចេញបន្ត។ បើតាមសារព័ត៌មានដដែល ក្រសួងពាណិជ្ជកម្មថៃ នឹងបញ្ជូនសំណើនេះទៅកាន់គណៈរដ្ឋមន្ត្រីនាពេលឆាប់ៗនេះ។ តាមពិតទៅ ការនាំចូលរថយន្តមួយទឹកសម្រាប់ប្រើជាលក្ខណៈឯកជន គឺមានចំនួនតិចតួច មានត្រឹមតែ១០០គ្រឿងប៉ុណ្ណោះកាលពីឆ្នាំ២០១៨។ នេះបើតាមទិន្នន័យរបស់នាយកដ្ឋានពន្ធគយថៃ។ យ៉ាងណាមិញ លោកស្រី Chutima លើកឡើងថា ករណីនៃការរត់ពន្ធរថយន្តមួយទឹកដើម្បីយកទៅលក់ក្នុងប្រទេសថៃ អាចមានចំនួនច្រើនសន្ធឹកសន្ធាប់ ពោលគឺច្រើនជាងចំនួនដែលត្រូវបានរាយការណ៍ដល់នាយកដ្ឋានពន្ធគយ។ សូមបញ្ជាក់ថា បច្ចុប្បន្ននេះ ការប្រយុទ្ធប្រឆាំងនឹងការបំពុលខ្យល់ត្រូវបានដាក់បញ្ចូលទៅក្នុងរបៀបវារៈជាតិរបស់ថៃ ដែលប្រមែប្រមូលភ្នាក់ងារពាក់ព័ន្ធទាំងអស់ឲ្យ ចាត់វិធានការចាំបាច់ក្នុងគោលដៅដោះស្រាយបញ្ហាខ្យល់កខ្វក់។ ជាមួយគ្នានេះ នាយករដ្ឋមន្ត្រីថៃ លោក ប្រាយុទ្ធ ចន្ទអូចា កាលពីថ្មីៗនេះ ក៏បានបញ្ជាឲ្យរដ្ឋមន្ត្រីពាក់ព័ន្ធទាំងអស់ក្នុងសំណុំរឿងខ្យល់កខ្វក់ ស្វែងរកមធ្យោបាយទប់ស្កាត់ប្រជាកសិករថៃពីការដុតព្រៃឈើដើម្បីយកដីធ្វើកសិកម្ម។ ដ្បិតរដ្ឋាភិបាលអះអាងថា ការអនុវត្តរបៀបនេះបង្កើនកម្រិតជាតិពុលក្នុងខ្យល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4348.txt	នាយករដ្ឋមន្ត្រីម៉ាឡេស៊ី លោក មហាធៀ មហាម៉ាត់ បានទទូចឲ្យសហរដ្ឋអាមេរិកធ្វើសម្បទានខ្លះៗក្នុងជម្លោះជាមួយចិនរួមមានការកាត់ភាពតានតឹងជាមួយក្រុមហ៊ុនបច្ចេកវិទ្យា Huawei ជាដើម។ ត្រង់ចំណុចនេះ មេដឹកនាំចាស់វស្សារូបនេះ ព្រមានថា ប្រសិនបើកិច្ចចរចារវាងភាគីទាំងពីរ ពុំទទួលបានជោគជ័យទេនោះ វាអាចបង្កាត់ឲ្យទៅជាភ្លើងសង្គ្រាម។	ថ្លែងក្នុងសន្និសីទ «អនាគតនៃតំបន់អាស៊ី» ប្រចាំឆ្នាំ២០១៩ ដែលកំពុងធ្វើឡើងក្នុងទីក្រុងតូក្យូ នៅថ្ងៃទី៣០ ឧសភា លោក មហាធៀ មហាម៉ាត់ លើកឡើងថា ក្រុមហ៊ុន Huawei របស់ចិន សម្រេចបាននូវភាពជឿនលឿនផ្នែកបច្ចេកវិទ្យាឈានមុខដ៏ធំធេង លើសពីបច្ចេកវិទ្យារបស់សហរដ្ឋអាមេរិក។ យោងតាមកាសែតជប៉ុន Nikkei មេដឹកនាំម៉ាឡេស៊ីវ័យ ៩៣ឆ្នាំរូបនេះ និយាយចំៗថា៖ « ជាយូរមកហើយ សហរដ្ឋអាមេរិក មានសមត្ថភាពខ្លាំងក្លាខាងអភិវឌ្ឍន៍ និងស្រាវជ្រាវ ពួកគេ ត្រូវតែហ៊ានទទួលស្គាល់ថា សមត្ថភាពដូចគ្នានេះ ក៏មាននៅក្នុងតំបន់ភាគខាងកើតផងដែរ»។ តំបន់ភាគខាងកើតនេះ លោក មហាធៀ ចង់សំដៅតំបន់អាស៊ីតែម្តង ។ ទំនងចង់ឌឺដងឲ្យសហរដ្ឋអាមេរិកថាជាប្រទេសពូកែប្រើកម្លាំងបាយ លោក មហាធៀ បានសង្កត់ធ្ងន់ថា៖ ប្រសិនបើខ្ញុំ [សហរដ្ឋអាមេរិក] មិននៅមុខគេទេ ខ្ញុំនឹងដាក់បម្រាមអ្នកឯង ខ្ញុំនឹងបញ្ជូននាវាចម្បាំងទៅប្រទេសអ្នក»។ លោក មហាធៀ ចាត់ទុកទង្វើបែបនេះ ពុំមែនជាការប្រកួតប្រជែងឡើយ ប៉ុន្តែជាការគំរាមកំហែង។ កាលពីថ្មីៗកន្លងទៅនេះ រដ្ឋបាលលោកប្រធានាធិបតី ដូណាល់ ត្រាំ បានដាក់បញ្ជូនក្រុមហ៊ុន Huawei របស់ចិនទៅក្នុងបញ្ជីខ្មៅ (Entity List) ដោយលើកហេតុផលថា ក្រុមហ៊ុនទូរគមនាគមន៍បរទេសនេះ គំរាមកំហែងដល់សន្តិសុខជាតិរបស់អាមេរិក។ ការដាក់ទណ្ឌកម្មបែបនេះ តម្រូវតាមច្បាប់ឲ្យបណ្តាក្រុមហ៊ុនអាមេរិកទាំងអស់ បញ្ឈប់ការដោះដូរពាណិជ្ជកម្មនានាជាមួយក្រុមហ៊ុន Huawei នេះ ប្រសិនបើគ្មានអាជ្ញាបណ្ណពិសេសពីក្រុងវ៉ាស៊ីនតោនទេនោះ។ បណ្តាប្រទេសជាសម្ព័ន្ធអាមេរិកមួយចំនួន រួមមាន ជប៉ុន និងអូស្ត្រាលី បានចាប់ផ្តើមចាត់វិធានការ ដើម្បីបញ្ចៀសការប្រើប្រាស់សម្ភាររបស់ក្រុមហ៊ុន Huawei ពាក់ព័ន្ធនឹងបណ្តាញបច្ចេកវិទ្យា 5G ។ យ៉ាងណាមិញ លោក មហាធៀ បានបញ្ជាក់ឲ្យដឹងថា ម៉ាឡេស៊ី ពុំមានបំណងកាត់ផ្តាច់ចំណងទាក់ទងជាមួយក្រុមហ៊ុនចិននេះឡើយ។ តាមកាសែតជប៉ុន Nikkei លោកនាយករដ្ឋមន្ត្រីម៉ាឡេស៊ី ដែលអំឡុងពេលឃោសនាបោះឆ្នោតកាលពីឆ្នាំមុន វាយប្រហារក្រុងប៉េកាំង បានបកស្រាយថា៖ «ការស្រាវជ្រាវរបស់ក្រុមហ៊ុនចិន Huawei គឺមានទំហំធំខ្លាំង បើធៀបនឹងសមត្ថភាពស្រាវជ្រាវរបស់ម៉ាឡេស៊ី។ យើង នឹងប្រើប្រាស់បច្ចេកវិទ្យារបស់ពួកគេឲ្យបានច្រើនតាម ដែលអាចធ្វើបាន»។ ទន្ទឺមនឹងគ្នានេះ លោក មហាធៀ បន្ថែមថា លោក មិនព្រួយបារម្ភពាក់ព័ន្ធនឹងសកម្មភាពចារកម្ម ដែលក្រុងវ៉ាស៊ីនតោនបានរិះគន់ជាញឹកញាប់លើក្រុមហ៊ុនចិននេះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4349.txt	នៅទីបំផុតរដ្ឋសមាជិករបស់អាស៊ាន បានឯកភាពគ្នាលើចំណុចជាច្រើននៃកិច្ចព្រមព្រៀងពាណិជ្ជកម្ម«ភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់(RCEP)» ដែលបានជាប់គាំងមិនទៅមុខអស់រយៈពេលលច្រើនឆ្នាំហើយនោះ។ រដ្ឋសមាជិក ថែមទាំងបានបង្ហើបពីផែនការនៃការចង់បញ្ចប់ការចរចាកិច្ចព្រមព្រៀងនេះ នៅត្រឹមចុងឆ្នាំនេះទៀតផង។	«តាមរយៈកិច្ចប្រជុំពិសេសស្តីពីភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ជាមួយនឹងរដ្ឋមន្ត្រីសេដ្ឋកិច្ចអាស៊ាន រដ្ឋសមាជិកអាស៊ាន បានឯកភាពគ្នាលើសារៈសំខាន់នៃការបញ្ចប់ការចរចាលើ RCEP នៅត្រឹមចុងឆ្នាំនេះ»។ នេះ គឺជាការអះអាងរបស់លោក Chan Chun Sing រដ្ឋមន្ត្រីពាណិជ្ជកម្ម និងឧស្សាហកម្មសិង្ហបុរី បន្ទាប់ពីបញ្ចប់កិច្ចប្រជុំនៅទីនោះតាមគណនីហ្វេសប៊ុករបស់លោក។ តាមការចុះផ្សាយរបស់សារព័ត៌មានថៃ The Nation ក្នុងកិច្ចប្រជុំពិសេសនេះ រដ្ឋសមាជិកអាស៊ាន បានឯកភាពគ្នាលើចំណុចរួមចំនួន ៧ ជំពូក ក្នុងចំណោមជំពូកសរុបទាំង២០ ពោលគឺបេសកកម្មបន្ទាប់សម្រាប់រដ្ឋសមាជិក គឺបន្តកិច្ចសន្ទនា និងការចចារលើ១៣ជំពូកសេសសល់ ឲ្យបានចប់សព្វគ្រប់ត្រឹមបំណាច់ឆ្នាំ២០១៩នេះ។ សូមបញ្ជាក់ថា RCEP គឺជាកិច្ចព្រមព្រៀងពាណិជ្ជកម្មមួយដែលផ្តួចផ្តើមដោយរដ្ឋាភិបាលចិន និងផ្តើមស្នើឡើងជាផ្លូវការក្នុងឆ្នាំ២០១២ ក្នុងឱកាសដែលកម្ពុជាធ្វើជាប្រធានអាស៊ាន។ កិច្ចព្រមព្រៀងដែលមានទំហំពាណិជ្ជកម្មស្មើនឹង៣០ភាគរយនៃផលិតផលក្នុងស្រុកសរុបរបស់ពិភពលោកបង្កើតឡើងដើម្បីប្រែក្លាយតំបន់រដ្ឋអាស៊ាន និងដៃគូសន្ទនារបស់ខ្លួនក្លាយជាតំបន់ពាណិជ្ជកម្មសេរី ។ ភាគីនៃកិច្ចព្រមព្រៀងនេះ រាប់បញ្ចូលសមាជិកអាស៊ានទាំងដប់ និង ដៃគូសន្ទនាផ្សេងទៀតរួមមានចិន ជប៉ុន កូរ៉េខាងត្បូង ឥណ្ឌា អូស្ត្រាលី និង នូវែលសេឡង់។ តាមពិតទៅ RCEP គ្រោងនឹងបញ្ចប់ការព្រមព្រៀងគ្នាតាំងពីឆ្នាំ ២០១៥ ប៉ុន្តែត្រូវបន្តពន្យារពេលជាបន្តបន្ទាប់ ដោយសារសមាជិករបស់ RCEP មួយចំនួននៅមិនឯកភាពលើប្រការដែលត្រូវបញ្ញត្តិរួម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_435.txt	នៅថ្ងៃទី១៣ ខែកញ្ញា។ បេក្ខភាពប្រធានាធិបតីទាំង៣រូបរួមមាន លោក Ng Kok Song លោក Tharman Shanmugaratnam និងលោក Tan Kin Lian ។	នៅថ្ងៃទី២២ ខែសីហា គណៈកម្មាធិការរៀបចំការបោះឆ្នោតសិង្ហបុរី (ELD) បានបញ្ជាក់ជាផ្លូវការនូវការស្នើបេក្ខជនចំនួន៣នាក់ ដើម្បីឈរឈ្មោះជាប្រធានាធិបតីនៅថ្ងៃទី ១ ខែកញ្ញា។ បេក្ខជនទាំង៣នាក់រួមមានអតីតទេសរដ្ឋមន្ត្រី Tharman Shanmugaratnam អាយុ ៦៦ ឆ្នាំ អតីតប្រធានផ្នែកវិនិយោគនៃមូលនិធិវិនិយោគសិង្ហបុរី (GIC)លោក Ng Kok Song អាយុ ៧៥ឆ្នាំ និងអតីតនាយកផ្នែកចំណូលរបស់សហជីព NTUC លោក Tan Kin Lian អាយុ ៧៥ឆ្នាំ។ បេក្ខជនទាំងបីរូបមានវត្តមាននៅទីស្នាក់ការសមាគមប្រជាជន ដើម្បីដាក់ឯកសារបេក្ខជននៅព្រឹកថ្ងៃទី២២ សីហា។ ថ្លែងបន្ទាប់ពីត្រូវបានប្រកាសជាផ្លូវការជាបេក្ខជនប្រធានាធិបតី អតីតទេសរដ្ឋមន្ត្រី Tharman Shanmugaratnam បានថ្លែងអំណរគុណដល់បេក្ខជនពីររូបគឺ Ng Kok Sing និង Tan Kin Lian ដែលបានសម្រេចចិត្តឈរឈ្មោះ។ លោក Tharman Shanmugaratnam រំពឹងថា នឹងមានការប្រកួតដោយយុត្តិធម៌ និងត្រឹមត្រូវដែលនឹងជួយឱ្យមានការរួបរួមគ្នា ជាជាងការបែងចែកប្រជាជនសិង្ហបុរី។ លោកសង្កត់ធ្ងន់ថា៖ «អនាគតដែលយើងប្រឈមមុខនឹងកាន់តែលំបាក។ នោះហើយជាមូលហេតុដែលខ្ញុំបានចូលរួមក្នុងការបោះឆ្នោតនេះ ដើម្បីលះបង់នូវបទពិសោធន៍ និងសមត្ថភាពទាំងអស់របស់ខ្ញុំទាំងក្នុង និងក្រៅប្រទេស ក្នុងរយៈពេលមួយទសវត្សរ៍កន្លងមក ដើម្បីអាចបម្រើប្រជាពលរដ្ឋសិង្ហបុរី»។ ទន្ទឹមនឹងនោះ បេក្ខជន Ng Kok Song បានបញ្ជាក់ថា ជាមួយនឹងបទពិសោធន៍ប្រតិបត្តិការ គាត់បានសម្រេចចិត្តឈរឈ្មោះជាប្រធានាធិបតី ដើម្បីការពាររតនៈចំនួន៣របស់សិង្ហបុរីនោះគឺ ថវិកាបម្រុង ប្រព័ន្ធអភិបាលកិច្ចល្អ និងស្ថិរភាពសង្គម។ លោកអះអាងថា លោកមិនជាប់ពាក់ព័ន្ធនឹងគណបក្សនយោបាយណាមួយទេ ហើយដូច្នេះអាចជួយបង្រួបបង្រួមសិង្ហបុរីក្នុងអនាគតមិនច្បាស់លាស់នៅពេលខាងមុខ។ បេក្ខជន Tan Kin Lian ដែលធ្លាប់ឈរឈ្មោះជាប្រធានាធិបតីក្នុងឆ្នាំ ២០១១ បាននិយាយថា ប្រសិនបើគាត់ឈ្នះការបោះឆ្នោត គាត់នឹងបំពេញភារកិច្ចរបស់គាត់ជាប្រធានាធិបតីយ៉ាងសកម្ម ស្មោះត្រង់ និងអស់ពីសមត្ថភាព ដែលក្នុងនោះរួមមានការការពារថវិកាបម្រុង និងរក្សាសុច្ចរិតភាពរបស់ប្រព័ន្ធសេវាសាធារណៈ។ អ្នកបោះឆ្នោតជាង ២,៧លាននាក់នឹងទៅបោះឆ្នោតនៅថ្ងៃទី១ ខែកញ្ញា ដើម្បីជ្រើសរើសប្រធានាធិបតីថ្មីទី៩ របស់សិង្ហបុរី ដើម្បីជំនួសលោកស្រី Halimah Yacob ដែលអាណត្តិលោកស្រីនឹងបញ្ចប់នៅថ្ងៃទី១៣ ខែកញ្ញា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_4350.txt	អាជីវកម្មមិនមែនជាការងារងាយស្រួលទេ សម្រាប់មនុស្សទូទៅ។ ក្រៅពីទាមទារឱ្យមានដើម ទុនច្រើនដើម្បីធ្វើប្រតិបត្តិការ អាជីវកម្មទាមទារឱ្យគ្រប់គ្នាមានធនធានខាងផ្នែកគំនិត និងការរៀបចំធ្វើ ផែនការប្រកបដោយគុណភាព និងប្រសិទ្ធភាពខ្ពស់។ ទន្ទឹមនឹងលទ្ធផលវិជ្ជមានដែលមានទ្រង់ទ្រាយធំ តាមរយៈប្រាក់ចំណេញ អាជីវកម្មក៏អាចដាំក្បាលចុះទៅរកភាពក្ស័យធន់ ដែលធ្វើឱ្យខាតបង់ យ៉ាងច្រើនសន្ធឹកសន្ធាប់បានដែរ។ ទោះបីជាយ៉ាងណាក៏ដោយ គ្រប់អ្នករកស៊ីផ្នែកនេះសុទ្ធត្រូវការ ពេលវេលា ការអត់ធ្មត់ និងបទពិសាធន៍ច្រើន ដើម្បីដោះស្រាយបញ្ហានៅពេលអាជីវកម្មរបស់ខ្លួនជួប ប្រទះនឹងហានិភ័យផ្សេងៗ ស្របទៅតាមស្ថានភាពជាក់ស្តែងដែលបានកើតឡើង។	ខាងក្រោមនេះគឺជាកត្តាសំខាន់ៗដែលនាំឆ្ពោះទៅរកភាពជោគជ័យខាងផ្នែកអាជីវកម្ម៖ • ភាពជាអ្នកដឹកនាំប្រកបដោយចិត្តសាស្ត្រខ្ពស់ ភាពជាអ្នកដឹកនាំប្រកបដោយចិត្តសាស្ត្រខ្ពស់គឺជាគន្លឹះដ៏ចម្បងក្នុងជីវិតអាជីវកម្ម។ ចំណុចនេះជះឥទ្ធិពលយ៉ាងខ្លាំងទៅដល់ភាពរស់រានមានជីវិតនៃអាជីវកម្មអ្នក។ ប្រសិនបើអ្នកមានជំនាញនេះ បានសេចក្តីថាខ្លួនអ្នកមានសក្តានុពល ហើយមានសមត្ថភាព អាចដោះស្រាយរាល់បញ្ហាប្រឈមដែលកើតឡើងបាន។ មួយវិញទៀត អ្នកអាចជំរុញទឹក ចិត្តកូនចៅឬអ្នកនៅក្រោមឱវាទឱ្យខិតខំប្រឹងប្រែងធ្វើការងារអស់ពីសមត្ថភាព ដើម្បីភាពរីកចម្រើនរបស់ក្រុមហ៊ុន។ • ផែនការយុទ្ធសាស្ត្រផ្នែកសកម្មភាពនិងហិរញ្ញវត្ថុ ជាការពិតណាស់ អាជីវកម្មមួួយមិនអាចជោគជ័យបានទេ ប្រសិនបើលោកអ្នកដែលជា ម្ចាស់អាជីវកម្មនោះគ្មានផែនការច្បាស់លាស់ ដោយធ្វើអ្វីៗតាមតែចិត្តនឹកឃើញ។ ផ្ទុយទៅវិញ ដើម្បីទទួលជោគជ័យក្នុងអាជីពរបស់ខ្លួន អ្នករកស៊ីត្រូវរៀបចំធ្វើផែនការសកម្មភាព និងផែនការហិរញ្ញវត្ថុក្នុងការបែងចែកកញ្ចប់ថវិកាឱ្យបានល្អិតល្អន់ និងគ្រប់ជ្រុងជ្រោយ។ កាលណាអ្នករៀបចំបានល្អហើយ អ្វីៗនឹងដំណើរការទៅយ៉ាងរលូន ហើយហុចផលមកវិញជាទីគាប់ប្រសើរ។ • ការសម្រេចចិត្តដ៏៏ត្រឹមត្រូវនិងមានសក្តានុពល ការធ្វើសេចក្តីសម្រេចចិត្តប្រកបដោយភាពប្រាកដនិយម មានគោលដៅពិតប្រាកដនិងច្បាស់ លាស់ក្នុងការដោះស្រាយបញ្ហា ជាអ្នកកំណត់ជោគវាសនារបស់ក្រុមហ៊ុន។ បើអ្នកសម្រេច ចិត្តខុសតែបន្តិច នោះផលវិបាកនឹងកើតមានដល់ក្រុមហ៊ុនរបស់អ្នក ហើយអាចបង្កផល ប៉ះពាល់រយៈពេលវែង។ ដូចនេះអ្នកត្រូវមានការប្រុងប្រយ័ត្នខ្ពស់ មុននឹងសម្រេចចិត្តធ្វើអ្វីមួយ ហើយយល់ល្អគួរតែធ្វើការប្រឹក្សាយោបល់ជាមួយអ្នកជំនាញឱ្យបានច្រើន។ • ជំនាញខាងផ្នែកទំនាក់ទំនង ត្រូវពូកែស្តាប់អ្នកដទៃដែលអ្នកជុំវិញ និងចេះបញ្ចេញឱ្យពួកអ្នកឆាប់យល់នូវអ្វីដែលអ្នកចង់ ប្រាប់ទៅពួកអ្នកវិញ តាមរយៈពាក្យសម្តីនិងកាយវិការ។ លើសពីនេះត្រូវចេះធ្វើការងារជាមួយគ្នា ដោយចុះសម្រុង មានទំនាក់ទំនងល្អជាមួយចៅហ្វាយនាយ និងអ្នកនៅក្រោមឱវាទ ហើយ បើមានបញ្ហាអ្វីមួយត្រូវចេះសម្របសម្រួល អត់ឱនយោគយល់ឱ្យគ្នាទៅវិញទៅមក ចៀសវាង ការមានះ រឹងរូស ចង់ឈ្នះតែរៀងៗខ្លួន។ • បង្កើនផលិតភាព ម្ចាស់អាជីវកម្មត្រូវកំណត់ឱ្យច្បាស់នូវអ្វីដែលជាតម្រូវការរបស់អតិថិជន ហើយធ្វើបច្ចុប្បន្នភាពទៅ តាមសម័យកាល ស្របពេលដែលមានការប្រកួតប្រជែងគ្នារវាងក្រុមហ៊ុនជាច្រើននៅលើទីផ្សារ។ ដើម្បីរក្សាកិត្យានុភាពនៅក្នុងមុខជំនួញ ក្រុមហ៊ុនត្រូវលើកកម្ពស់ផលិតកម្មរបស់ខ្លួនទាំងផ្នែក បរិមាណនិងគុណភាព ដោយគោរពទៅតាមបទដ្ឋានស្តង់ដាឱ្យបានត្រឹមត្រូវ ។ ទាំងនេះជាការឆ្លើយ តបទៅនឹងតម្រូវការនិងលក្ខខណ្ឌនៃការប្រកួតប្រជែងនៅក្នុងទីផ្សារ។ មួយវិញទៀត ក្រុមហ៊ុនត្រូវ ណែនាំនិងប្រើប្រាស់បច្ចេកវិទ្យាទំនើបៗឱ្យបានច្រើនបំផុតតាមដែលអាចធ្វើបាន ជាពិសេសខាងផ្នែក ឌីជីថល(កម្មវិធីទាក់ទងនឹងកុំព្យូទ័រ ទូរសព្ទទំនើប...) ដើម្បីដើរឱ្យទាន់ទៅនឹងយុគសម័យនៃបដិវត្តន៍ ឧស្សាហកម្មលើកទី៤។ • ផ្តល់សេវាកម្មរហ័សទាន់ចិត្ត រឿងសេវាកម្មជាផ្នែកមួយដ៏សំខាន់ ព្រោះវាទាក់ទងទៅនឹងផ្លូវអារម្មណ៍របស់អតិថិជនភាគច្រើន។ អ្នកដឹងហើយថា គោលដៅនៃអាជីវកម្មគឺប្រាក់ចំណេញ ដែលបានមកពីការធ្វើឱ្យអតិថិជនពេញ ចិត្តពេញថ្លើមនូវអ្វីដែលពួកអ្នកទទួលបានពីក្រុមហ៊ុន ជាថ្នូរនឹងការចំណាយរបស់អ្នក។ ផ្ទុយទៅវិញ ប្រសិនបើសេវាកម្មរបស់ក្រុមហ៊ុនរបស់អ្នកយឺតឬមិនរហ័សទាន់ចិត្ត អ្នកអាចនឹងបាត់បង់អតិថិជន ទាំងនោះជារៀងរហូត ដែលបណ្តាលឱ្យអាជីវកម្មនោះប្រឈមមុខនឹងការដួលរលំ៕ ប្រភព៖ Factors that Contribute to Business SucKecess សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.